
CAPITOLUL | 
Introducere în comportamentul consumatorului 


1. Introducere 


Conceptul modern de marketing pornește de la premisa că orice activitate economică 
trebuie să vizeze satisfacerea cerinţelor — efective şi potenţiale — ale consumatorilor, cu 
maximum de eficiență. Cunoaşterea nevoilor de consum, a cerințelor pieţei necesită în 
primul rând identificarea acestor cerinţe, urmărirea sistematică şi chiar anticiparea lor pe 
baze pe cât posibil ştiinţifice, prin proiectarea şi aplicarea unui instrumentar de investigare 
adecvat. 

În sens restrâns, comportamentul consumatorului reflectă conduita oamenilor în cazul 
cumpărării şi/sau al consumului de bunuri materiale si de servicii. În sens larg, el cuprinde 
întreaga conduită a utilizatorului final de bunuri materiale şi nemateriale, indiferent de tipul 
acestora (de exemplu, comportamentul de vot). 

Comportamentul consumatorului nu mai este considerat exclusiv ca o variabilă „de 
intrare“ (input) pentru procesul economic. Consumatorul nu mai este analizat doar în 
calitatea sa de cumpărător sau de persoană care decide să achiziţioneze ceva, ci şi în calitatea 
sa de factor care influenţează distinct dinamica pieţelor şi chiar fluctuațiile conjuncturale 
ale acestora. 

Studiul comportamentului de consum este foarte important în dezvoltarea procesului 
de marketing si, în continuare, a celui de publicitate. Prin deciziile de cumpărare, consuma- 
torii determină vânzările şi, în ultimă instanţă, profitul unei companii; de aceea, orice activi- 
tate de marketing şi comunicare trebuie programată şi desfăşurată în raport cu nevoile 
acestora. Aşadar, analiza actului cumpărării, a conceptelor de „cumpărător“, „consumator“, 
„comportament de cumpărare“, „comportament de consum“, a teoriilor fundamentale privind 
comportamentul consumatorului, a factorilor care influenţează decizia de cumpărare, precum 
si relaţia dintre consumator si marcă (ca $i multi alti factori) sunt elemente esenţiale pentru 
înţelegerea psihologiei reclamei $i a consumatorului. 

2. Consum, cumparator, consumator 


Consumul ocupă o poziţie centrală în mecanismul vieţii economice, având o strânsă 
legătură cu producţia de bunuri si prestarea de servicii, exercitând asupra acestora un rol 
activ, dinamizator. Indiferent de importanţa care i se acordă în diferitele tipuri de societăţi 
(în funcție de tipul de economie), rolul său în cadrul oricărei economii este decisiv. 

Comportamentul consumatorului desemnează „conduita/comportamentul oamenilor 
în cazul cumpărării sau consumului de bunuri/produse şi servicii“, în timp ce consumatorul 
este „utilizatorul final de bunuri şi servicii“ (Cătoiu, 1996). 

Într-o acceptiune extinsă, comportamentul consumatorului desemnează întreaga con- 
duită a utilizatorului final de bunuri si servicii, fie ele materiale sau simbolice. Compor- 
tamentul consumatorului cuprinde atât o dimensiune relativ uşor de cuantificat — actele 
cumpărătorului, comportamentul în sine —, cât şi una mai greu de măsurat, respectiv pro- 
cesele psiho-fiziologice şi decizionale care determină aceste acte şi comportamente explicite. 
Această interdependenta face cu atât mai dificilă abordarea teoretică, datorită distinctiei 
între domeniile mai sus menționate. 

În concluzie se poate spune despre comportamentul consumatorului că reprezintă ,,tota- 
litatea actelor decizionale realizate la nivel individual sau de grup, legate direct de obţinerea 
şi utilizarea de bunuri şi servicii, în vederea satisfacerii unor nevoi actuale sau viitoare, 
incluzând procesele decizionale care preced şi determină aceste acte“ (Cătoiu, 1996). 

American Marketing Association oferă o altă definiţie a comportamentului consuma- 
torului: „o interacțiune dinamică referitoare la impresie şi percepție, conduită şi întâmplări 
naturale comune, prin care fiinţele umane își dirijează schimbările ce apar în viaţa lor“ 
(Baker, 1998). 

Alte definiţii consideră comportamentul consumatorului ca fiind „acele activităţi obser- 
vabile, alese pentru a maximiza satisfacția prin obținerea de bunuri şi servicii“ (Kotler, 
1999), respectiv „comportamentul consumatorului este ansamblul actelor indivizilor, direct 
legate de cumpărarea bunurilor şi serviciilor, ansamblu care include şi procesul decizional 
ce precede şi determină aceste acte“ (Kotler, 1999). 

În accepțiunea lui Schifmann (1994), comportamentul consumatorului este „comporta- 
mentul pe care îl adoptă un consumator în căutarea, cumpărarea, utilizarea, evaluarea şi 
renunţarea la produsele/serviciile de la care aşteaptă satisfacerea propriilor sale nevoi“. 

Kotler (1969) a elaborat chiar o abordare în limbaj cibernetic a comportamentului 
consumatorului. Conform acestui autor, comportamentul consumatorului apare ca un output, 
adică ca un rezultat al unor input-uri, evaluate şi prelucrate de individ. Procesele psihologice, 
situate între „intrările“ şi „ieșirile“ din sistem, nu pot fi observate, ele desfășurându-se într-o 
așa-zisă „cutie neagră“. Intrările (situaţia economică, preţul, calitatea, utilitatea, posibili- 
tatile de alegere, prezentarea produselor, spaţiul cultural de referinţă) ajung la consumator 
(psihicul uman) prin intermediul unor canale (reclame, cunoştinţe, observare personală, mass 
media etc.) şi determină anumite ieșiri (alegerea produsului, a magazinului, frecvența cum- 
părării etc.). Pentru a anticipa aceste ieşiri este necesar să se ştie ce se întâmplă în cutia 
neagră, respectiv în aparatul psihic al individului privit în calitate de consumator. 

Studiul comportamentului consumatorului vizează astfel felul in care indivizii iau decizii 
despre cum să își consume sau să-și aloce anumite resurse de timp, bani, efort, implicare 
emoţională etc., pentru a achiziţiona diverse produse sau servicii. Propunem aici analiza mai 
multor aspecte: (1) ceea ce se cumpără — de pildă, ce tip de automobil (de oraş, de teren, limu- 
zină, berlină etc.); ce marcă — autohtonă, străină etc.; (2) de ce se cumpără — nevoia de trans- 
port, nevoia de imagine, nevoia de status social etc.; (3) de unde cumpără — reprezentanta, 
dealer autorizat, piaţă liberă etc.; (4) cât de des cumpără — o dată la 3 ani, la 10 ani etc.; (5) 
cât de des îl utilizează — zilnic, o dată pe săptămână, în vacanțe etc. (Schifmann, 1994). 

Dintre dimensiunile care definesc comportamentul de cumpărare, cele mai importante 
sunt: (1) motivele de cumpărare sau necumpărare; (2) preferinţele cumpărătorilor; (3) inten- 
tiile de cumpărare; (4) obisnuintele de cumpărare; (5) obiceiurile de consum; (6) atitudinile 
cumpărătorilor; (7) imaginea mărcilor etc. (Kotler, 1999). 

Una dintre cele mai importante distincții împarte comportamentul consumatorului în două: 
(1) comportament de cumpărare și (2) comportament de consum. O altă distincție importantă 
se face între cumpărător şi utilizator, deoarece adesea persoana care cumpără nu este si utili- 
zatorul produsului/serviciului respectiv, iar alteori persoana care ia decizia de cumpărare nu 
este cea care achiziționează. De pildă, o femeie căsătorită care are şi copii poate cumpăra 
ciocolată şi o bicicletă pentru fiul ei, un şampon pentru ea sau o revistă auto pentru soţul ei. 

Cumpărătorul este persoana fizică care oferă, acceptă şi plăteşte un pret pentru achizitio- 
narea unui produs/serviciu ce poate fi sau nu utilizat de acea persoană, în timp ce consuma- 
torul este persoana fizică ce dobândeşte, utilizează sau consumă, ca destinatar final, diverse 
produse sau servicii. 

Desigur, între aceste două calități ale unei persoane se manifesta si relații de intercon- 
ditionare, în sensul că postura de consumator poate determina apariția posturii de cumpă- 
rător, şi invers. Cel mai adesea, în realitate, comportamentul de consum îl implică şi pe 
cel de cumpărare (Kotler, 1999). 


3. Considerente teoretice 
privind comportamentul consumatorului 


3.1. Teorii economice 


Economia a fost prima disciplină care a abordat acest domeniu si a precizat diferitele 
etape care conduc la actul de cumpărare. Numeroasele teorii economice care au abordat 
acest domeniu pot fi structurate în trei curente de gândire succesive: teoria economică 
clasică, teoria neoclasică si noua teorie economică. 


Teoria economică clasică 


Aceasta teorie porneşte de la ipoteza potrivit căreia comportamentul consumatorului im- 
plică totdeauna o alegere rațională. Ea se articulează în jurul unor axiome de tipul: (1) con- 
sumatorul deţine cunoştinţe complete atât asupra nevoilor sale de consum, cât şi asupra 

alternativelor disponibile (ofertei) pentru satisfacerea acestora; (2) preferintele exprimate 
de consumator sunt independente de mediul în care are loc alegerea; (3) decizia alegerii 
unui produs/marci constă în gestionarea judicioasă a resurselor, ţinând cont de utilitatea 
produsului, în condiţiile constrângerilor determinate de bugetul disponibil; (4) consumatorul 
evaluează fiecare alternativă pe baza principiului coerentei etc. 

Autori ca W. Petly, A. Smith, D. Ricardo, Rh.R. Malthus, J.B. Say au vorbit despre rolul 
şi locul consumului în cadrul procesului de producţie, precum şi de cel al consumatorului 
în cadrul pieţei. Ei au propus şi promovat mitul consumatorului suveran, al individului care 
— lipsit de constrângeri exterioare — îşi alege, pe baza unor calcule riguroase, acea structură 
a consumului capabilă să-i aducă maximum de „bună stare“ (well being). Totodată, aceste 
teorii consideră consumul şi consumatorul ca fiind un fel de „puncte terminus“ (de pildă, 
termenul de end user), şi nu elemente ale unui circuit economic. 

Perspectiva ,,expectatiilor rationale“ ale comportamentului indivizilor se bazează pe 
o abordare tipică pentru economie. Economistii presupun că fiinţele umane gândesc ra- 
tional si în deplină cunoştinţă de cauză (deci, având şi considerând toate datele problemei). 
Desigur că această perspectivă este limitată, iar cognitivismul identifică destule excepţii 
semnificative de la regula comportamentului rațional, însă de multe ori această abordare 
prezice cu multă acuratețe comportamentul uman. Pe ea se bazează, de exemplu, acele 
abordări ale publicităţii în care reclamele enumeră avantajele produsului, cifre şi date, 
preţuri etc. 


Teoria neoclasică 


După aproape un secol, teoreticienii neoclasicismului preiau teoriile economiei clasice, 
dar cu o serie de nuantari, care reflectă raportarea acestora la noile date ale realităţii 
înconjurătoare. 

Într-o primă etapă este de remarcat contribuţia deosebită a unor teoreticieni ca L. Walras, 
S. Jevons, C. Menger, V. Pareto, Fr. Wieser. Aceştia au pus bazele teoriei „consumatorului 
rațional“, teorie care vorbeşte de un consumator instruit, conştient, capabil atât de evaluări 
cantitative, cât şi calitative, dar care are totuşi un rol pasiv în ceea ce priveşte piaţa în an- 
samblul ei. 

Fără a intra într-o analiză detaliată a contribuţiilor teoretice ale autorilor amintiţi anterior, 
este de remarcat faptul că prin L. Walras teoria consumatorului raţional a dobândit cea mai 
elaborată formă. În viziunea sa, consumatorul este un agent final care pe baza venitului său 
caută să cumpere de pe piaţă un anumit număr de bunuri şi servicii, cu intenția de a-şi 
satisface într-o măsură cât mai mare nevoile şi dorinţele. Aceste teorii au însă o serie de 
neajunsuri: faptul că nu au reuşit să pună în evidenţă importanţa variaţiei veniturilor şi a 
preţurilor de consum, interdependenta dintre producţie şi consum, dintre producător si 
consumator, relația dintre consumatori, influența elementelor de natură psihologică şi 
sociologică asupra consumului si consumatorului etc. 

O altă tendinţă neoclasică se remarcă prin faptul că a înlăturat unele dintre confuziile 
si limitele predecesorilor şi a dezvoltat în continuare teoria consumului şi a consumatorului, 
adăugându-i noi elemente de analiză. Autori ca A.C. Pigou, K. Wicksel, J.M. Keynes, J.J. 

Rossa, A. Marschall, M. Friedman, P. Samuelson, J.R. Hicks au demonstrat ca notiunea 
de consumator suveran este doar o ficțiune, in realitate consumatorul fiind dirijat şi chiar 
„manipulat“, în opţiunile sale, de producători şi distribuitori. Aceștia iau acum în considerare 
elemente ignorate anterior, cum ar fi structura veniturilor (A.C. Pigou), iar K. Wicksel 
adăuga influenţa factorului timp. Alţi autori, ca J. Attali sau M. Guillaume, explică faptul 
că în teoria consumului şi a consumatorului trebuie să-și găsească loc şi factorii socio- 
istorici sau socio-culturali, care să nuanteze aprecierile cu privire la tipul de consum, 
structura consumului dintr-o perioada de timp dată, poziția ocupată pe piaţă de către 


consumator. 


Noua teorie economică 


Această teorie aduce un suflu nou, reevaluând întreaga teorie a consumului şi consuma- 
torului. Principalii săi reprezentanţi sunt G. Becker, A. Wolfelspenger şi H. Lapage. Aceştia 
au ajuns la concluzia că, în cadrul procesului de consum, consumatorul nu are un rol pasiv, 
ci unul activ, el fiind capabil de evaluări, şi că nivelul consumului nu este determinat doar 
de venitul de care dispune în momentul analizei, ci şi de cel probabil. 

Noua teorie a consumului consideră consumul un act intermediar si nu unul final în 
cadrul circuitului economic. De asemenea, consumatorul nu mai este văzut doar ca un 
beneficiar satisfăcut aflat la un capăt de drum, ci, dimpotrivă, un individ capabil a-şi fi 
siesi propriul producător de satisfacţii. Pentru noii economişti, consumatorul este un individ 
care isi „calculează“ satisfacția pe care i-o generează bunurile şi serviciile, luând în consi- 
derare caracteristicile acestora, factorii mediului în care acţionează, dar si factorul timp. 
Noua teorie mai explică şi aparent irationala pasiune de a acumula bunuri $i servicii, pu- 
nând-o pe seama timpului tot mai redus avut la dispoziţie; în general, individul caută să 
economisească nu doar bani, ci mai ales timp. 

Axiomele pe care se fundamentează noua teorie economică sunt de tipul: produsele/măr- 
cile nu deţin aceleași caracteristici sau nu le posedă în aceeași măsură, ceea ce duce la recu- 
noasterea diferenţelor care pot exista între mărci; consumatorii îşi pot schimba preferinţele 
în timp, făcând posibila substituirea mărcilor în consum; atunci când două mărci posedă 
o combinaţie comparabilă de atribute, ele pot fi apreciate la fel de favorabil etc. (Schifmann, 
1994). 


3.2. Teorii psiho-sociale/interdisciplinare 


Din perspectiva publicităţii, studiul comportamentului consumatorului este considerat 
un domeniu relativ nou, fiind definit ca unul distinct începând din anii '60 în Statele Unite. 
Primele studii referitoare la comportamentul consumatorului apar în aceeaşi perioadă, până 
atunci investigarea acestuia fiind considerată un domeniu aplicativ al psihologiei. Dacă la 
începutul cercetărilor de acest tip, accentul se punea pe motivaţie şi componentele ei cogni- 
tive, treptat, centrul de greutate s-a mutat spre alte domenii. Fiind prin esenţa sa un domeniu 
interdisciplinar, studiul comportamentului consumatorului a împrumutat atât teorii cât şi 

metodologii din mai multe domenii socio-umane, in principal din: (1) psihologie (studiul 
individului); (2) sociologie (studiul grupurilor şi comunităților); (3) psihologie socială (felul 
în care acţionează indivizii în cadrul grupurilor); (4) antropologie (influenţa societatii/comu- 
nitatii asupra individului); (5) economie; (6) marketing etc. 

Prima abordare a domeniului comportamentului consumatorului a fost una pozitivistă 
(Lutz, 1989), realizată dintr-o perspectivă managerială. Aceasta deoarece managerii din do- 
meniul marketingului aveau nevoie pentru fundamentarea strategiilor de vânzare de cunoas- 
terea cauzelor specifice comportamentului de consum. Ei priveau domeniul comportamentului 
consumatorului ca o aplicație a marketingului științific, aplicaţie prin care puteau cunoaște 
comportamentul consumatorului şi astfel puteau prezice şi apoi, în consecință, influenţa. 

O altă abordare a fost cea experientialista sau interpretativă, numită de unii autori şi 
„postmodernă“ (Cadler, Tybout, 1989). Acest demers era interesat în înţelegerea compor- 
tamentului consumatorului „în sine“, ca si a ceea ce se găseşte în spatele acestui comporta- 
ment. Această abordare a extins analiza domeniului dincolo de viziunea managementului 
aplicat, către aspectele subiective ale comportamentului consumatorului, cum ar fi: (1) ana- 
liza efectelor stărilor si emoţiilor, ca şi a diverselor conjuncturi asupra comportamentului 
consumatorului; (2) rolul jocurilor, fantasmelor, ritualurilor asociate comportamentului con- 
sumatorului etc. 

Această abordare consideră fiecare act de cumpărare ca fiind unic datorită numărului 
considerabil de variabile contextuale ce îl definesc, şi de aceea pune accentul pe „experienţa 
de consum“, fiind din acest motiv tributară unei viziuni bazate pe experienţă. 

Putem spune că prima abordare este una pozitivistă, folosind în special metode care iau 
drept criteriu cantitatea pentru a investiga comportamentul consumatorului propunându-şi 
să prevadă si să îl influenţeze, în timp ce a doua — cea experientialist-interpretativa — folo- 
seşte în special metode calitative de investigare si analiza. 

Literatura de specialitate utilizează o gamă largă de criterii în funcție de care se face 
clasificarea consumului. Astfel, se consideră că din perspectiva modului în care sunt utilizate 
bunurile/serviciile, consumul este personal sau colectiv. La rândul său, după structura bunu- 
rilor şi serviciilor consumate, consumul personal se referă la o mare varietate de produse 
ŞI servicii, care sunt în măsură, pe de o parte, să satisfacă nevoile individuale ale consu- 
matorilor, iar pe de alta parte, să evidentieze o serie de caracteristici ale acestora (este vorba 
de preferinţe, gusturi, obiceiuri, stil de viata). Din punct de vedere al duratei, există consum 
de moment (instantaneu), consum curent, consum periodic, precum şi unul de folosință 
îndelungată etc. (Kotler, 1999). 

Se poate spune că termenul de „consum“ în toată complexitatea sa reprezintă o oglindă 
fidelă a unei societăţi, în el reflectându-se diversele stratificări si diferențieri sociale, contra- 
dictiile, locul şi rolul grupurilor şi categoriilor socio-profesionale în societate. De asemenea, 
„comportamentul consumatorului“ reflectă într-o anumită măsură expresia nivelului de 
educaţie, de cultură şi civilizaţie, dar si al calităţii vieţii sociale ale unei comunităţi. De aceea, 
abordarea consumului şi a comportamentului de consum dintr-o perspectivă psiho-sociala 
este deosebit de importantă. Rolul consumului si, implicit, necesitatea studierii sale reies 
şi mai pregnant din multitudinea de funcţii pe care acesta le exercită în societate. 

Comportamentul de cumparare este constientizat nu numai in urma prelucrarii nevo- 
ilor care l-au determinat (sete, foame, frig, prestigiu, imagine de sine etc.), ci şi a informaţiilor 
pe baza cărora se face alegerea (calitate, design, gust, culoare, fiabilitate). Spre deosebire 
de acestea, comparatia între nevoia ce a determinat cumpărarea și rezultatul obținut în satis- 
facerea acestei nevoi se realizează numai ca urmare a consumării produsului/serviciului. 

Tata de ce calitatea de consumator are o relevanţă deosebită, fiind de fapt elementul final, 
dar, în acelaşi timp, şi elementul declanșator al deciziei de cumpărare sau necumpărare. 

Așadar, conceptul de comportament de consum este mai complex, din cel putin două 
motive: (1) el este mai variat, fiind influenţat de o serie de factori (personali, psihologici, 
culturali, sociali, situationali etc.), şi (2) el este dinamic (cunoscând o serie întreagă de trans- 
formări într-o perioadă de timp dată). 

Sintetizând, comportamentul de cumpărare (care poate sau nu să însoţească comporta- 
mentul de consum) reflectă conduita oamenilor în cazul cumpărării sau necumpărării, ori 
a amânării satisfacerii unei trebuinte, pe când comportamentul de consum oglindește con- 
duita oamenilor în cazul consumului de bunuri materiale/servicii. 

A cumpăra nu înseamnă doar a plăti, ci şi a alege. lar a alege înseamnă în ultimă instanţă 
a decide. Nevoile care determină o persoană să cumpere pot fi utilitare — implicând consi- 
derarea caracteristicilor obiective, funcționale ale produsului —, sau hedoniste — accentuând 
determinatiile aspectelor subiective, estetice, generatoare de plăcere. 

Cumpărătorul este perceput în procesul deciziei ca persoana care găseşte cel mai eficient 
răspuns la întrebările: ce să cumpere? cât să cumpere? de unde să cumpere? când să 
cumpere? cum să cumpere? etc. 

Pentru a ajunge la decizia finală de cumpărare, individul trece prin mai multe etape: 
(1) conştientizarea nevoii, (2) căutarea informaţiilor, (3) evaluarea variantelor, (4) efectuarea 
cumpărării, (5) evaluarea post cumpărare. 

Constientizarea nevoii se caracterizează prin faptul că individul resimte o senzație de 
lipsă sau chiar de disconfort fizic sau psihic, iar aceasta generează o tensiune interioară 
care activează procesul decizional. Conştientizarea nevoii depinde de gradul de discrepanta 
existent între starea reală si starea dorită. 

Căutarea informaţiilor are loc atât în planul interior, cât şi în cel exterior individului. 
Căutarea interioară implică o reactivare a cunoștințelor din memorie despre nevoia în cauză. 
Dacă în urma procesului nu se ajunge la o soluţie satisfăcătoare, consumatorul începe să caute 
informaţia necesară din surse externe. Acestea se pot grupa în patru categorii: (1) surse per- 
sonale (familie, prieteni, vecini, cunoștințe), (2) surse comerciale (reclame, personal de 
vânzare, distribuitori, ambalaje), (3) surse publice (mass media, expoziţii) şi (4) surse expe- 
rimentale directe (examinarea sau folosirea produsului). Volumul de cercetare externă variază 
în mod considerabil în funcție de individ şi de situația de cumpărare. 

Evaluarea variantelor posibile este momentul în care consumatorul elimină anumite 
mărci de pe lista sa, după o analiză prealabilă a acestora. În final, o singură marcă va fi cum- 
părată, restul vor fi respinse. Atributele în funcție de care consumatorii compară diferitele 
variante sunt cunoscute sub titulatura de „criterii de evaluare“. Acestea pot fi: preţul, numărul 
de opţiuni funcționale, reputaţia mărcii, disponibilitatea acesteia etc. 

Cumpărarea poate fi planificată (atât produsul, cât si marca sunt alese înaintea vizitării 
magazinului), parțial planificată (există o intenţie de cumpărare a unui produs anume, dar 
alegerea mărcii este amânată până la vizitarea magazinului), sau neplanificată (ambele ele- 
mente sunt hotărâte în magazin). Studiile de piaţă arată că cele mai multe decizii — în special 
pentru bunurile perisabile de larg consum (fast moving consumer goods) — sunt luate în 
magazin, în fața raftului. 

Evaluarea post-cumpărare constă într-o introspectie a individului cu privire la alegerea 
sa; întrebările care îl preocupă în acest stadiu sunt de tipul „am făcut bine?“, „am facut rau?“. 
Dacă răspunsul este afirmativ, individul va fi mulţumit; dacă nu, va fi nesatisfăcut, încercând 
o senzaţie de disconfort psihic — disonanta cognitivă. Consumatorii pot fi ajutaţi să reducă 
aceasta disonanta acele trăsături care accentuează superioritatea produsului selectand din 
instrucţiunile de utilizare sau utilizând reclama — mândria de a avea sau de a folosi acel 
produs. Credintele si atitudinile formate in această etapă au o influenţă directă asupra 
intentiilor de cumpărare viitoare (Schifmann, 1994). 

Aspect esenţial al comportamentului uman, comportamentul consumatorului solicită 
pentru investigarea sa — asa cum am văzut — o abordare interdisciplinară, datorită naturii 
diferite a actelor şi proceselor de decizie ce-l compun. Felul în care indivizii se comportă 
în plan economic este rezultatul acumulării unor experienţe de viata, la rândul lor aflate 
sub influenţa unor nevoi. Dacă însă actele consumatorului sunt relativ uşor de observat şi 
cuantificat, procesele psiho-fiziologice care au determinat aceste acte sunt mai greu de 
analizat. 


4. Factori de influențare a comportamentului consumatorilor 


Experiențele de viata variate şi diferenţele existente între consumatori (generate de 
vârstă, sex, profesie, mediu şi stiluri de viata etc.) conduc la modalităţi diferite de manifes- 
tare a comportamentelor de consum. Este posibil chiar ca unul si acelaşi consumator să pre- 
zinte comportamente diferite, atunci când este plasat în contexte situationale diferite. Astfel, 
el isi poate modifica profilul consumului alimentar sau nealimentar, structura cheltuielilor, 
atitudinea pe care o are în mod obişnuit fata de o marcă, poate deveni mai pretentios fata de 
calitatea produselor/serviciilor, mai atent la informaţiile care i se oferă sau mai suspicios etc. 

Prin urmare, comportamentul consumatorului este rezultatul atitudinilor $i motivatiilor, 
al personalității individului, fiind influenţat de o serie de factori de natură atât endogenă, 
cât şi exogenă, care își pun amprenta asupra deciziilor pe care acesta le ia în calitatea sa 
de consumator. Pentru a putea înţelege corect comportamentul consumatorului şi pentru 
a şti ce tip de strategie de marketing să folosească, profesioniștii în domeniul marketingului 
acordă acestor factori o atenţie aparte. 

4.1. Factori culturali 


Factorii culturali sunt cei care exercită cea mai puternică influență asupra comportamen- 
tului consumatorului, iar aceștia sunt cultura, subcultura şi clasa socială din care face parte 
consumatorul (Kotler, 1989). 

Cultura sta la originea dorințelor şi a comportamentului personal al individului, prin 
intermediul acesteia fiind insusite valorile de bază ale unui grup social, diversele percepții, 
dorinţe şi comportamente provenite de la familie sau de la alte instituţii şi grupuri ale unei 
societăţi. Cultura desemnează acele valori materiale şi spirituale, norme, obiceiuri, tradiții, 
pe care individul uman le „deprinde“ în cadrul societăţii, pe care şi le însuşeşte şi care îl 
conduc spre adoptarea unui model comportamental practicat în interiorul acelei societăți. 
Ea este principalul factor de influenţă a dorințelor si comportamentului unei persoane. Pe 
măsură ce individul se dezvoltă, el își însuşeşte un set de valori, percepții, preferinţe şi 
modele de comportament. Acest sistem valoric îi este „inoculat“ de-a lungul vieţii de către 
diverse grupuri sociale, fie acestea primare, secundare sau de referinţă, cum ar fi familia, 
prietenii, comunitatea din care face parte, societatea în general, astfel încât individul va fi 
la un moment dat exponentul unui anume stil de viaţă ce presupune implicit un anumit tip 
de consum (un anumit nivel şi o anumită structură). Astfel de valori pot fi legate de realizare, 
succes, activitate, implicare, eficienţă, spirit practic, progres, confort material, individualism, 
libertate, tinereţe, sănătate etc. Dincolo de acești factori, schimbările culturale intervin şi 
în modelarea comportamentelor, cum ar fi, de exemplu, preocuparea tot mai mare pentru 
sănătate, orientarea spre informalitate, dorinţa de a avea mai mult timp liber etc. 

Cultura secundară — sau subcultura — face referire la grupurile de indivizi care împărtă- 
şesc sisteme de valori bazate pe experienţe și situaţii comune de viata, aceştia fiind „un grup 
de consumatori care, prin valorile similare împărtășite, se distinge de societatea globală“ 
(Kotler, 1989). Astfel, se poate vorbi de subculturi diferite în funcție de etnie, religie, arie 
geografică, naționalitate, vârstă etc. Comportamentul de cumpărare al indivizilor este 
influenţat într-o măsură considerabilă de caracteristicile subculturii din care aceştia fac parte. 
Apartenența la o anumită cultură secundară influenţează considerabil preferințele de consum 
ale indivizilor şi, de aceea, analiza acestor aspecte joacă un rol deosebit de important pentru 
specialistul de marketing. 

Clasa socială reprezintă „diviziunile relativ omogene şi de durată ale unei societăți, 
diviziuni care sunt dispuse în ordine ierarhică şi ale căror membrii împărtășesc aceleaşi 
valori, interese şi acelaşi comportament“ (Kotler, 1989). 

Clasele sociale sunt determinate de factori precum ocupaţie, venit, educaţie, avere, 
sisteme de valori etc., şi prezintă mai multe caracteristici. Persoanele care aparţin aceleiaşi 
clase sociale tind să manifeste comportamente mai apropiate între ele decât persoanele din 
clase diferite. Indivizii ocupă poziţii inferioare sau superioare în cadrul societăţii, în functie 
de clasa socială din care fac parte, şi pot migra, în timpul vieţii lor, de la una la alta. Aceste 
clase sociale se diferențiază semnificativ în ceea ce priveşte preferinţele pentru anumite 
produse/mărci (îmbrăcăminte, hrană, activităţi de petrecere a timpului liber etc.) si în special 
în ceea ce priveşte limbajul şi valorile vehiculate aici. Aspectele ce privesc comunicarea 

publicitară (redactarea mesajelor publicitare, valori implicite etc.) tin cont de limbaj şi valori 
şi sunt foarte importante în ansamblul campaniei de marketing, de ele depinzând direct 
gradul de adecvare a campaniei publicitare la grupurile-tinta de consumatori. 


4.2. Factori sociali 


Factorii sociali tin de grupurile mici din care face parte consumatorul. Grupurile care 
au o influenţă directă asupra consumatorului şi cărora acesta le aparține constituie grupuri 
de apartenenţă, care sunt principale (familia, prietenii, vecinii, colegii) şi secundare (grupuri 
religioase, asociaţii profesionale, sindicate). 

Grupurile de referință sunt „toate acele grupuri care au o influenţă directă sau indirectă 
asupra atitudinilor sau comportamentului unei persoane“ (Kotler, 1999), grupuri care servesc 
drept comparaţie în ceea ce priveşte formarea atitudinilor sau a comportamentului unei 
persoane. Indivizii sunt adesea influenţaţi de grupuri de referinţă, din care nu fac parte, 
gradul lor de influenţă diferind însă de la un produs la altul şi de la o marcă la alta. 

Grupul de aspirație este acel grup din care individul doreşte să facă parte, el identifi- 
cându-se cu valorile acestuia, chiar dacă nu are contact direct cu el. Grupurile de referință 
influenţează considerabil comportamentele, stilurile de viaţă, atitudinile, concepţia despre 
sine etc., ale individului. De asemenea, aceste grupuri creează presiuni, obligând individul 
să se conformeze anumitor reguli, fapt ce poate influenţa modul de alegere a unui produs 
sau a unei mărci. 

Liderii de opinie sunt acei indivizi dintr-un grup de referinţă care, datorită unor aptitu- 
dini speciale, cunoştinţe, trăsături de personalitate sau alte trăsături specifice, exercită influ- 
enta asupra celorlalți indivizi din societate. Strategiile de marketing si publicitate încearcă 
să se adreseze cu precădere acestora, datorită potenţialului deosebit de multiplicare a mesa- 
jelor de tip publicitar şi de influențare pe care aceştia îl exercită asupra restului indivizilor 
oferind modele de comportament. 

Familia poate influenţa, la rândul ei, puternic comportamentul consumatorilor: ea repre- 
zintă cea mai importantă „structură de consum“ din cadrul unei societăți. 

În general, viata unui consumator se împarte între două tipuri de familii: cea din care 
provine si cea pe care și-o formează la rândul sau, prin căsătorie. De la prima, consumatorul 
primeşte o anumită orientare către problemele de natură economică, religioasă, politică; 
însă cea de-a doua exercită o influență mult mai puternică asupra comportamentului său 
cotidian de cumpărare. 

În cadrul familiei, rolul de cumpărător se modifică în funcţie de evoluţia stilului de 
viaţă al acesteia. Practica arată că în cadrul familiei există patru tipuri de procese decizionale: 
(1) determinat în mod independent de unul din soți; (2) dominat de bărbat; (3) dominat 
de femeie; (4) de natură sincretică (situație când decizia se ia în comun şi implică negociere 
şi compromisuri). De obicei, soţul este cel care domină în luarea deciziei privind cumpărarea 
produselor/mărcilor de tipul autovehicul, televizor sau produse electronice etc., soţia domină 
în ceea ce priveşte achiziţia de mobilă, perdele, covoare, articole de menaj, produse alimen- 
tare etc., în timp ce, în ceea ce privește concediile, cumpărarea unei locuinţe sau distractiile 

etc., influenţa este egală. Copiii, de asemenea, pot juca şi ei un rol important în luarea unor 
decizii, în special în cazul anumitor produse alimentare etc. 

Membrii grupului pot influenţa achizițiile în mai multe feluri, dar de obicei unitatea 
de luare a deciziilor este complexă, fiind alcătuită din indivizi care îndeplinesc unul dintre 
următoarele roluri (Kotler, 1999): 

— Iniţiatorul — cel care sugerează sau se gândeşte să cumpere un anumit produs sau 
serviciu. 

— Persoana influentă — cea al cărei punct de vedere ori sfat influenţează decizia de 
cumpărare. 

— Decidentul — cel care, în final, ia decizia de cumpărare sau o parte a acestei decizii: 
dacă merită să facă achiziţia, ce să cumpere, cum să cumpere şi de unde să cumpere. 

— Cumpărătorul — persoana care achiziţionează un produs; atunci când decizia de 
cumpărare este luată, oricine poate să facă achiziționarea în numele decidentului. 

— Utilizatorul — persoana care consumă sau utilizează un produs sau serviciu. 

Poziţia unui individ în cadrul unui grup poate fi definită prin rolul si statutul său. Rolul 
constă în activitățile pe care indivizii trebuie să le îndeplinească în funcție de persoanele 
din jurul lor. Fiecărui rol îi corespunde un anumit statut, care reflectă consideratia generală 
pe care grupul i-o acordă individului. În ceea ce priveşte rolul său în societate, individul 
trece în timpul vieții prin mai multe stadii şi astfel ocupă şi exercită multiple status-uri şi 
roluri; el este succesiv sau simultan copil, părinte, subaltern, şef, director, fiecare rol 
implicând un anumit statut. „Indivizii aleg acele produse care exprimă cel mai bine rolul 
şi statutul pe care le dețin în cadrul societăţii [...]. Mai mult, imaginea de sine a persoanei 
influenţează alegerea unui produs cu imagine bună, pentru că imaginea produsului trebuie 
să corespundă cel mai bine percepției de sine a cumpărătorului.“ (Kotler, 1999) 

În general, influenţa de grup se manifestă cu putere în cazul acelor produse care sunt 
văzute la o persoană pe care cumpărătorii o respectă. Cu cât este mai mare coeziunea unui 
grup, cu atât este mai eficientă comunicarea în interiorul său; şi cu cât este mai mare res- 
pectul persoanei fata de grupul respectiv, cu atât mai mult acesta îi va influenţa preferințele 
pentru un anumit produs sau marcă. În cazul unui produs nou pe o anumită piaţă (stadiul 
de pionierat), decizia individului de cumpărare este puternic influenţată de alti consuma- 
tori, în timp ce alegerea mărcii este influenţată într-o mai mică măsură. În stadiul de dezvol- 
tare al produsului, influenţa grupului este puternică atât în alegerea produsului, cât şi a 
mărcii, iar în etapa maturizării produsului alegerea mărcii este influenţată mai mult decât 
cea a produsului. Ulterior, în stadiul de declin, influenţa grupurilor este redusă, atât în ceea 
ce priveşte produsul, cât şi marca. 


4.3. Factori psihologici 


Principalii factori psihologici care influenţează decizia de cumpărare sunt: (1) motivația, 
(2) percepţia, (3) învăţarea si (4) convingerile/atitudinile. 

Motivația reprezintă o nevoie care a atins un nivel corespunzător de intensitate şi este 
suficient de presantă pentru a determina individul să încerce să şi-o satisfacă. Motivația 

este considerata a fi o stare interioara care mobilizeaza un individ in vederea indeplinirii 
unui anumit scop. Orice persoană manifestă la un moment dat o serie de nevoi. O parte 
dintre ele sunt biologice — rezultatul unei stări fiziologice de tensiune (foamea, setea), altele 
sunt psihogenice — rezultatul unei stări psihologice de tensiune (nevoia de apreciere, de 
stimă, apartenenţă la un grup etc.). Motivul constituie o nevoie suficient de presantă pentru 
a determina individul să acţioneze, iar satisfacerea nevoii reduce tensiunea resimţită. 

Percepția poate fi definită ca fiind „procesul prin care consumatorii selectează, ordo- 
nează şi interpretează informaţiile primite, pentru a-şi forma o imagine mai mult sau mai 
putin exactă despre un anume obiect (produs/serviciu)“ (Kotler, 1999). Indivizii pot să-și 
formeze păreri diferite atunci când acţionează asupra lor un stimul identic, din cauza a trei 
procese specifice percepţiei: atenția selectivă, distorsiunea selectivă şi memorarea selectivă. 
Indivizii recunosc un obiect în urma senzatiilor care le sunt transmise prin intermediul celor 
cinci simţuri: văz, auz, miros, pipăit, gust; însă fiecare le percepe într-un mod personal. 

De aceea, acelaşi produs/serviciu poate fi perceput diferit de un potenţial consumator, 
datorită intensității variabile a celor trei procese specifice percepției (atenţia selectivă, 
distorsiunea selectivă şi reținerea selectivă). 

Atenţia selectivă reprezintă tendinţa oamenilor de a se apăra de cele mai multe informații 
la care sunt expuşi (spre exemplu, o persoană poate fi expusă, în medie, la mai mult de 1.500 
de mesaje publicitare zilnic, retinand in final doar 3 sau 4 dintre ele. Un londonez este expus 
în medie la peste 6.000 de mesaje publicitare zilnic). 

Deoarece este practic imposibil ca acești stimuli să fie reţinuţi în totalitate, multi dintre 
ei vor trece efectiv „pe lângă“ persoana respectivă, fără a fi observați. S-a constatat faptul 
că indivizii sunt predispusi să remarce stimulii care trimit la nevoile lor curente. Astfel, 
ei sunt dispuși să rețină stimuli pe care îi anticipează (în sensul că un consumator motivat 
să achiziționeze un produs specific va acorda atenţia cuvenită stimulilor care-i vorbesc 
despre produsul vizat si nu va da deloc atenţie altor stimuli care se referă la alte produse/ser- 
vicii). De asemenea, consumatorii sunt dispuşi să remarce acei stimuli care, în concepția 
lor, oferă mai multe avantaje. 

Pentru specialiştii de marketing studierea atenţiei selective are o mare importanţă, 
îndeosebi în căutarea unor soluţii de eficientizare a cheltuielilor publicitare, experienţa ară- 
tând că mesajele publicitare nu au efect asupra consumatorilor neinteresati de produsele/ser- 
viciile pentru care a fost realizată publicitatea. De asemenea, stimulii promotionali nu trezesc 
atenţia consumatorilor dacă mijloacele (vehiculele) publicitare nu sunt atractive, ei putând 
fi trecuţi cu vederea chiar și de consumatorii interesaţi de produsele/serviciile pentru care 
publicitatea este neatractivă. 

Distorsiunea selectivă exprimă tendinţa oamenilor de a integra informaţiile ce li se 
oferă în sistemul deja existent de opinii, de a le conferi o semnificaţie personală, astfel încât 
acestea să întărească ceea ce ei cred deja despre un anumit lucru. Distorsiunea selectivă poate 
acționa în două direcţii. Astfel, atunci când consumatorul are anumite idei preconcepute 
cu privire la avantajele produsului/serviciului oferit, el va acorda o atenţie scăzută informa- 
tulor ce indică unele neajunsuri ale produsului/serviciului fata de care se manifestă o atitu- 
dine favorabilă şi, oricâte informaţii i s-ar oferi pentru a-l convinge de nivelul scăzut al 

calității, el le va deforma pentru a le face să fie in consonanta cu propriile idei, imagini şi 
convingeri. In acelasi timp, atunci cand consumatorul are anumite idei preconcepute care 
sunt în defavoarea produsului/serviciului oferit, eforturile promoţionale si informaţionale 
de a schimba aceste idei nu vor da rezultate decât într-o mică măsură sau chiar deloc. 

Memoria selectivă reflectă tendinţa indivizilor de a reţine informaţiile care le susțin 
atitudinile şi convingerile. Retinerea selectivă se manifesta în diferite proportii şi intensitati. 
Chiar dacă sunt supuşi unei adevărate explozii informaţionale şi unei diversitati de stimuli, 
consumatorii uită repede o bună parte din informaţiile primite, ca şi o parte din cunoștințele 
dobândite prin învăţare. Specialiştii în marketing au în vedere faptul că în procesul de 
reţinere selectivă, memoria consumatorilor joacă un rol important. De aceea, se recurge 
într-o măsură considerabilă la repetarea mesajului publicitar, repetare păstrată însă într-un 
palier de optimizare, astfel încât mesajul să nu determine reacţii de respingere, iar reclama 
să fie percepută ca supărătoare. 

Învăţarea face referire la „schimbările care apar în comportamentul unei persoane ca 
urmare a experienţei acumulate“ (Kotler, 1999). Acest proces este rezultatul acțiunii combi- 
nate a impulsurilor, stimulilor, sugestiilor, răspunsurilor şi consolidării cunoştinţelor. Impul- 
sul este un puternic stimul intern care determină persoana să acționeze şi devine un motiv 
când este direcționat către un obiect stimulator concret. Sugestiile sunt stimuli minori care 
determină când, cum şi unde va reacţiona o persoană. Teoria învăţării îi ajută pe specialiştii 
în marketing să înţeleagă că pot creşte nivelul cererii pentru un produs asociindu-i impulsuri 
puternice, indicii motivante si o consolidare pozitivă a cunoştinţelor despre acesta. 

Convingerea rezultă în urma proceselor de învăţare și experimentare şi reprezintă ideea 
pe care o persoană o are despre un anumit lucru; ea se poate baza pe cunoștințe reale, opinii, 
încredere, elemente care pot avea sau nu o încărcătură emoţională. Pe baza convingerilor, 
oamenii cumpără o marcă sau o alta. Ca urmare, producătorii sunt direct interesaţi de părerile 
si convingerile consumatorilor pentru a înţelege unde şi cum trebuie să acţioneze pentru 
a exploata cu maximă eficienţă imaginea unei mărci pe o anumită piaţă. 

Atitudinea este determinată de evaluările relativ consistente ale unei persoane, sentimen- 
tele şi preferinţele acesteia fata de un obiect sau o idee si formează o punte de legătură între 
percepţie şi comportamentul manifest. Atitudinea „este formată din evaluările cognitive, 
sentimentele si tendinţele de acțiune favorabile sau nefavorabile ale unei persoane fata de 
un obiect sau o idee, elemente care rezistă în timp“ (Kotler, 1999). 

Componenta cognitivă cuprinde cunoștințele şi opiniile pe care individul le are despre 
ceva (acestea pot fi corecte sau incorecte, pozitive sau negative etc.); componenta afectivă 
cuprinde trăirile pozitive sau negative ale consumatorului şi se referă la cât de mult îi place 
sau îi displace un produs/marcă, în timp ce componenta comportamentală face referire la 
acțiunile pe care consumatorul le întreprinde în baza opiniilor si trăirilor sale (poate lua 
forma cumpărării, utilizării, aruncării sau recomandării produsului altor indivizi). Atitudinea 
pe care o are consumatorul (pozitivă sau negativă) poate viza una sau mai multe dintre 
caracteristicile produsului/mărcii (calitate, pret, durabilitate, design, noutate etc.). 

Spre deosebire de preferinţe, atitudinile au un caracter mult mai complex, ele reprezen- 
tând o sinteză de sentimente, trebuinte, judecăţi de valoare, interese, convingeri, care nu 

sunt juxtapuse, ci unificate, alcătuind o structură determinată de întregul sistem intelec- 
tual, volitiv şi afectiv al consumatorului. Mai trebuie făcută precizarea că atitudinile nu 
sunt înnăscute, ci sunt dobândite prin procesul învăţării sociale; nu pot fi observate, ci doar 
deduse. Formarea lor se realizează în timp, iar o dată formate, sunt stabile şi durabile, deşi 
schimbarea lor în timp este posibilă, procesul fiind însă lent şi dificil. Atitudinile explică 
comportamentul relativ stabil şi constant fata de un produs/marcă și, de aceea, campaniile 
de comunicare (publicitate) urmăresc cel mai adesea să adapteze produsul la atitudinile 
deja existente, mai degrabă decât să încerce schimbarea acestora. 


4.4. Factori psihologici personali 


Factorii personali sunt reprezentaţi de trăsăturile personale ale consumatorului, elemente 
precum vârsta, etapa din ciclul de viaţă în care se găseşte la un anumit moment, ocupaţia, 
situația materială, stilul de viaţă, personalitatea, imaginea de sine etc. Deciziile de cumpărare 
ale unui consumator sunt influențate considerabil de aceste caracteristici personale. 

Vârsta si etapa din ciclul de viata determină schimbări semnificative în ceea ce priveşte 
produsele şi mărcile folosite de indivizi. Vârsta consumatorului exercită influenţe majore 
în actul cumpărării, persoanele tinere având cu totul alte criterii de cumpărare decât persoa- 
nele mai în vârstă. Tipurile de produse cumpărate sunt influențate, de asemenea, şi de ciclul 
de viaţă al familiei, adică de etapele pe care le parcurge familia o dată cu maturizarea ei 
de-a lungul timpului. 

Ocupaţia unei persoane influenţează cumpărarea anumitor bunuri sau servicii. Se poate 
spune că există o corelație evidentă între categoria socio-profesională căreia îi aparține 
individul şi modul său de viata, fapt ce antrenează un comportament de cumpărare şi consum 
specific. De asemenea, situația materială se reflectă în atitudinea pe care consumatorul o 
are fata de preţul produsului etc. 

Stilul de viață este „modul de trai al unei persoane, aşa cum este el exprimat în activi- 
tatile, interesele si opiniile sale“ (Kotler, 1999). Există o strânsă legătură între stilul de viata 
si obiceiurile de consum, fiecare persoană alegând acele mărci care îi satisfac motivațiile. 
Acest factor transmite mai multe informaţii decât clasa socială sau personalitatea individului, 
arătând modul general în care individul se comportă la nivelul societăţii. Tehnica de identifi- 
care a stilurilor de viata poartă numele de psihografie şi se ocupă cu determinarea atitudi- 
nilor, intereselor, opiniilor şi elementelor demografice. Cea mai larg utilizată clasificare 
psihografică este tipologia valorilor si a stilurilor de viata (VALS — Values and Life Styles, 
program realizat de Stanford Research Institute), model care clasifică oamenii în funcție 
de tendinţele lor de consum — după modul în care îşi petrec timpul si felul în care isi 
cheltuiesc banii etc. 

Este evidentă astfel importanţa trinomului consumator — marcă — motivație. Informa- 
tiile despre stilul de viata furnizează specialistului în marketing o descriere mai amplă $i mai 
bogată în elemente definitorii a consumatorului şi a pieţei. Selectarea produsului, folosirea 
venitului, rolurile asumate în familie $i activitățile din timpul liber, toate sunt exemple de 
particularități ale stilului de viaţă de care este interesat specialistul de marketing şi publicitate. 


Introducere in comportamentul consumatorului 23 


Personalitatea se referă la acele trăsături psihologice ale individului care îl determina 
să reacționeze prin răspunsuri relativ consistente şi de durată fata de propriul mediu. Jim 
Blythe (Kotler, 1999) consideră personalitatea „o sumă de caracteristici individuale care 
conferă unicitate subiectului şi-i controlează reacțiile şi relația cu mediul exterior“. 

Personalitatea este un „ansamblu de factori interni relativ stabili, care fac comporta- 
mentele unui individ constante în timp și diferite de comportamentele altor indivizi în situații 
asemănătoare“ (Child, 1968). Personalitatea este constituită din suma calităților şi defectelor 
unei persoane, care se fac observate în comportamentul acesteia (în mod direct sau indirect). 
Personalitatea este relativ stabilă în timp, însă abia după adolescență. În principiu însă, ea 
continuă să se „stabilizeze“, devine din ce în ce mai consistentă, iar comportamentul din 
ce în ce mai predictibil. 

Personalitatea este de obicei evaluată prin prisma comportamentului în diferite circum- 
stante, motiv pentru care, în termeni de marketing, individul este schematizat în funcție 
de trăsături: încredere în sine, dominanta, sociabilitate, autonomie, autoapărare, adaptabili- 
tate, agresivitate, realizare, respect, creativitate etc. Personalitatea fiecărui individ privit în 
calitate de consumator influenţează la rândul ei comportamentul de cumpărare. Personali- 
tatea — ca parametru de analiză — este utilă în analiza comportamentului consumatorului, în 
special atunci când este vorba de alegerea unui produs sau a unei mărci. 

Concepţia despre sine, numită şi „imaginea de sine“, se referă la faptul că indivizii 
posedă acel ceva care contribuie la conturarea propriei identități şi reflectă această identitate. 
Concepţia despre sine poate fi uneori în dezacord cu concepția ideală despre sine sau cu 
concepția altora despre persoana respectivă. 


4.5. Factori situationali 


Factorii situationali sunt acei factori care acționează la un moment dat, într-un anumit 
loc, asupra consumatorului, independent de caracteristicile produsului sau individului. Aceşti 
factori pot fi grupaţi în cinci categorii: (1) ambianța fizică; (2) ambianta socială; (3) perspec- 
tiva temporală; (4) utilitatea intenționată; (5) dispoziția sufletească. 

Ambianta fizică se referă la situarea în spațiu, condițiile atmosferice, sunete, arome, 
lumini, decor, alte condiţii fizice şi de microclimat la care este expus consumatorul în timpul 
cumpărării produsului. Stimulând cele cinci simţuri ale consumatorului, se poate realiza 
o creștere substanţială a vânzărilor. Astfel, simţul olfactiv poate fi stimulat printr-o aromă 
de friptură la grătar la raionul de carne, un parfum de piele de bebeluş la raionul pentru 
nou născuţi — aceste mirosuri fiind „evaporate“ în supermarket-uri cu ajutorul unor dispozi- 
tive. Pipaitul poate fi, de asemenea, exploatat; s-a constatat că posibilitatea de a atinge pro- 
dusele expuse în magazine sporește dorinţa de a cumpăra. Simţul gustativ este exploatat 
prin amenajarea în magazine a unor puncte de degustări de produse, iar auzul, prin crearea 
unui fundal muzical adecvat. Simţul vizual este cel mai important, fiind speculat cu prepon- 
derenta de strategiile de marketing, vizibilitatea produselor (poziția produselor la raft) fiind 
aici extrem de importantă în procesul de cumpărare, în special în cazul produselor de larg 
consum (fast moving consumer goods). 

Un alt factor de succes îl constituie încurajarea actelor de cumpărare spontane, prin 
plasarea chiar lângă casele de marcaj a unor rafturi cu produse diverse, de mici dimensiuni 
(gumă de mestecat, baterii, brichete, bomboane etc.) şi exploatarea momentelor de aşteptare. 

Ambianta socială este determinată de indivizii care sunt prezenţi în momentul luării 
deciziei cumpărării sau utilizării: rude, prieteni, vânzători, alti consumatori etc. 

Perspectiva temporală presupune atât volumul de timp necesar pentru a culege informa- 
tiile necesare procesului de decizie, de a cumpăra, a utiliza si renunţa la un produs, cât şi 
momentul din zi sau din an în care are loc achiziţia, timpul trecut de la ultima utilizare, 
timpul rămas până la accesul la resurse financiare etc. 

Utilitatea intenționată indică scopul pentru care consumatorul caută anumite infor- 
matii şi cumpără un produs. Este evidentă deosebirea, în ceea ce priveşte utilitatea, între 
un produs cumpărat pentru folosinţa proprie şi unul achiziționat pentru a fi oferit cadou. 

Dispozitia sufletească este un factor care influenţează, de asemenea, foarte mult actul 
cumpărării, în măsura în care persoana respectivă este supărată/bine-dispusă, obosită/odih- 
nită, iritata/linistita etc. 


5. Decizia de cumpărare 


Alegerea pe care o face consumatorul rezultă din interacțiunea complexă a factorilor 
menţionaţi anterior: culturali, sociali, personali, psihologici etc. 

Decizia pe care o ia consumatorul variază în funcție de tipul deciziei de cumpărare, 
depinzând în mare măsură de tipul produsului achiziționat. Deciziile complexe implică 
mai mulți participanţi la procesul de cumpărare şi o deliberare mai complicată din partea 
cumpărătorului. 

Un comportament complex de cumpărare se dezvoltă cel mai adesea atunci când consu- 
matorii manifestă un grad ridicat de implicare emoţională într-o anumită achiziție şi percep 
diferenţele semnificative dintre anumite mărci, sau când produsul este scump, riscant, achizi- 
tionat rar și reflectă într-un grad înalt statutul persoanei care îl cumpără. În mod obişnuit, 
consumatorul nu ştie multe lucruri despre categoria respectivă de produse. De aceea, el va 
parcurge mai întâi un proces de cunoaștere, isi va forma primele convingeri şi atitudini despre 
produs, după care va face o alegere în cunoştinţă de cauză. 

Comportamentul de cumpărare orientat spre reducerea disonantei se manifesta atunci 
când consumatorii sunt puternic implicaţi în achiziţionarea unui produs scump, cumpărat 
rar sau perceput ca fiind riscant, şi când constată, în acelaşi timp, putine diferente între mărcile 
existente. După achiziționare, cumpărătorii pot încerca o stare numită disonanță post-achi- 
zitie dacă observă anumite dezavantaje la produsul cumpărat sau dacă aud aprecieri favora- 
bile la adresa altor mărci. 

Comportamentul obișnuit de cumpărare are loc atunci când consumatorii manifestă un 
grad scăzut de implicare emoţională în achiziționarea unui produs si când diferențele între 
mărci sunt nesemnificative. În acest caz, consumatorii nu caută informaţii despre mărcile 
în cauză cu foarte mare asiduitate, nu evaluează caracteristicile acestor mărci şi nu cântăresc 

prea mult deciziile de achiziționare a produsului. Repetarea reclamelor îi face să se familiari- 
zeze cu o marca, dar nu să se şi convingă de calităţile acesteia. 

Comportamentul de cumpărare orientat spre varietate apare atunci când consumatorii 
manifestă o implicare redusă în decizia de cumpărare şi când diferenţele între mărci sunt sem- 
nificative. În astfel de cazuri, consumatorii schimbă rapid mărcile pe care le achiziționează. 


Procesul de adoptare a deciziei de cumpărare 


Procesul decizional implicat în achiziţia produsului/mărcii trece prin cinci stadii: (1) recu- 
noaşterea nevoii; (2) căutarea informațiilor; (3) evaluarea variantelor; (4) luarea deciziei 
de cumpărare şi (5) comportamentul post-cumpărare (Kotler, 1999). 

(1) Recunoașterea nevoii desemnează momentul în care consumatorul sesizează o 
diferenţă între starea lui prezentă şi una pe care şi-o dorește. Nevoia poate fi generată de 
stimuli interni (foame, sete, sex etc.) — atunci când una dintre necesitățile normale ale persoa- 
nei atinge un nivel suficient de înalt pentru a deveni un impuls — sau de stimuli externi. 

(2) Căutarea informaţiilor are loc atunci când consumatorul are o nevoie pentru a cărei 
satisfacere nu există un produs disponibil imediat. Informaţiile sunt căutate fie prin sporirea 
atenţiei acordate acestui proces, fie prin căutare activă, căutare care se poate baza pe una 
dintre următoarele surse: 

- surse personale: familie, prieteni, vecini, cunoştinţe etc. 

— surse comerciale: publicitate, agenţi de vânzări, distribuitori, ambalaje, afișaje etc. 
— surse publice: mass media, organizaţii care fac studii de piaţă etc. 

— surse legate de experienţă: atingerea, examinarea, utilizarea produsului etc. 

Gradul de influenţă al acestor surse de informaţii variază în funcţie de tipul de produs 
şi de cumpărător. In general, consumatorul isi procură cele mai multe informaţii despre 
un produs/marcă din surse comerciale. Cele mai eficiente şi mai influente surse rămân însă 
cele personale. Sursele comerciale oferă consumatorului informaţii valoroase, dar cele 
personale legitimează aceste informaţii. 

(3) Evaluarea variantelor este făcută de consumatori pe baza mai multor strategii. 

În primul rând, fiecare consumator încearcă să-și satisfacă anumite nevoi si caută 
anumite avantaje care pot fi obținute prin achiziţionarea unui produs sau serviciu. În plus, 
fiecare consumator vede un produs/marcă ca pe un ansamblu de atribute care pot furniza 
avantaje şi satisface nevoia respectivă într-o măsură diferită. 

În al doilea rând, consumatorul va acorda diverse grade de importanță fiecărui atribut. 
Aici trebuie făcută o distincţie între importanţa unui atribut şi caracterul lui predominant. 
Atributele predominante sunt cele care apar în mintea consumatorului atunci când acesta 
este rugat să se gândească la caracteristicile unui produs/marcă, dar nu sunt în mod necesar 
cele mai importante pentru el. 

În al treilea rând, consumatorul îşi creează o serie de convingeri cu privire la o marcă, 
acest complex fiind cunoscut sub denumirea de imagine de marcă. 

În al patrulea rând, se presupune faptul că individul, în calitatea sa de consumator, acordă 
o valoare de întrebuințare fiecărui atribut, fapt ce arată modul în care acesta așteaptă ca satis- 
factia totală oferită de un produs/marcă să varieze în funcție de diferitele niveluri ale atribu- 
telor acestuia. 

in al cincilea rand, consumatorul isi dezvolta o serie de atitudini in privinta diferitelor 
marci prin aplicarea unei proceduri de evaluare. Consumatorii vor utiliza una sau mai multe 
tehnici de evaluare, care depind de cumparator si de decizia de cumparare (modelul valorii 
de așteptare se bazează pe evaluarea mai multor atribute cărora li se acordă o importanță 
diferită, modelul conjunctiv al alegerii se bazează pe evaluarea unui atribut unic, modelul 
disjunctiv este axat pe alegerea între două atribute etc.). 

În etapa de evaluare, consumatorul întocmește clasamente ale mărcilor şi îşi defineşte 
incipient intenţiile de achiziţionare. În general, decizia de a cumpăra (4) vizează 
produsul/marca preferată. Totuşi, între intenția şi decizia de achiziție mai pot interveni alti 
doi factori: atitudinea altor persoane şi factori neasteptati (schimbarea neașteptată a unor 
date care influenţează achiziția: nivelul venitului, preţul estimativ al produsului etc.). 
Hotărârea unui consumator de a-și schimba, amâna sau evita o decizie de cumpărare este 
influenţată în mod semnificativ de riscul perceput. 

Satisfactia sau insatisfactia cumpărătorului după achiziţionarea produsului, adică 
comportamentul post-achizitie (5) depinde de relația dintre așteptările consumatorului 
şi performanțele efective ale produsului. Dacă produsul nu corespunde așteptărilor, con- 
sumatorul va fi dezamăgit, iar dacă corespunde, va fi satisfăcut. Aproape toate achizițiile 
importante dau naştere unei disonante cognitive sau unei stări de disconfort, ca urmare a 
neconcordantelor constatate după cumpărare. Consumatorii sunt satisfacuti de avantajele 
mărcii alese şi, totodată, bucuroşi să evite neajunsurile mărcilor neachizitionate. Pe de altă 
parte, fiecare achiziție implică un compromis, orice marcă având imperfectiuni în raport 
cu altele. 

Satisfactia sau insatisfactia consumatorilor fata de produsele/mărcile achiziționate 
determină comportamentul ulterior în raport cu acestea. Astfel, dacă consumatorul este 
satisfăcut de alegerea făcută, probabilitatea de a cumpăra din nou acelaşi produs/marcă 
creşte. Consumatorii satisfacuti de produsele/marcile achiziţionate manifestă tendinţa de 
a comunica şi de a împărtăşi persoanelor cu care intră în contact (cel mai adesea persoane 
apropiate) opiniile lor pozitive, în timp ce consumatorii nesatisfacuti încearcă cel mai 
frecvent reducerea disonantei cognitive. Aceştia pot reacționa fie optând pentru strategia 
„retragerii“ (abandonarea sau returnarea produsului), fie pentru strategia comunicării 
(transmiterea nemulțumirilor către producător, prevenirea cunoscutilor cu privire la 
atributele produsului etc.). 


6. Tendinţe recente în studiul 
comportamentului consumatorilor 


Cea mai mare parte a aspectelor privind comportamentul consumatorului menţionate 
anterior tin de o viziune „clasică“. Transformările profunde pe care le-au cunoscut pieţele, 
consumatorii şi teoriile de marketing si publicitate au determinat apariția unor noi abordări 


şi teorii privind comportamentul consumatorilor. 

Astfel, o prima tendinţă semnificativă o constituie încercarea de a „unifica“ marile teorii 
privind comportamentul consumatorilor într-una singură, depunându-se eforturi consi- 
derabile în vederea găsirii unei „teorii integrate a comportamentului consumatorului“. 

Pe de altă parte, consumatorii au devenit tot mai familiarizați cu strategiile de marketing 
si publicitate, mai „educați“ în ceea ce priveşte aceste aspecte, din ce în ce mai „suferinzi“ 
de „sindromul lipsei de satisfacție“, au dezvoltat noi strategii de luare a deciziilor de cum- 
părare, au învăţat să se „ascundă“, să dezvolte „comportamente cameleonice“, gradul lor 
de control asupra actelor de cumpărare şi de consum a crescut considerabil etc. 

Aceste noi tendinţe — specifice în special pieţelor dezvoltate, expuse de multă vreme 
fenomenului publicitar — sunt din ce în ce mai influente, şi de aceea noile teorii, chiar para- 
digme, şi subsecvent acestora strategiile de marketing şi publicitate sunt nevoite să răspundă 
acestor noi realități şi provocări. 

Unul dintre „miturile“ marketingului modern este acela că indivizii, consumatorii, sunt 
din ce în ce mai informaţi, mai educați, mai încrezători în propriile puteri, cu un control 
mai mare, mai cinici, mai sceptici si chiar mai „înţelepţi“ decât erau „pe vremuri“. Cultura 
postmodernă este responsabilă în cea mai mare măsură de această situație. Consumatorul 
postmodern nu mai este un simplu obiect asupra căruia se exercită diverse influenţe, ci 
este un participant activ la procesul de marketing şi de publicitate, un subiect conştient. 
Pentru oamenii de marketing şi publicitate, aceasta înseamnă noi provocări profesionale, 
dar în special una aparte, aceea de a fi cu cel puţin un pas în faţa acestui nou actor: consu- 
matorul conştient. 

Noul concept de consumator conştient, informat, are atât o dimensiune „concretă“, cât 
si una la nivelul „imaginii“, al percepției. 

Consumatorul conştient, informat, mai întâi de toate „cunoaşte“ (Barker, Haynes, 
Nancarrow, 2002). Cu certitudine — în pieţele educate — consumatorii au acces la mult mai 
multe informaţii, la mult mai multe modalități de a afla lucruri despre mărci, servicii, despre 
producători, despre promoţii etc. Nivelul ridicat de acces la informaţii, ca şi sporirea calităţii 
şi relevantei acestora conduc inevitabil la o atitudine de încredere în forțele proprii în actul 
de cumpărare, în gradul de control pe care îl pot exercita asupra mărcilor şi producătorilor, 
dar şi la o stare inițială de receptare a mesajelor publicitare printr-o grilă critică, chiar cu 
accente de cinism şi neîncredere, datorită unui fel de „înţelepciune“ dată de cunoaștere 
(Barker, Haynes, Nancarrow, 2002). 

Acest consumator nu mai acceptă, ca în vremurile de aur ale marketingului, să creadă 
tot ce 1 se spune, el a devenit sofisticat în ceea ce priveşte mesajele şi felul în care se exercită 
asupra lui mecanismele persuasive inerente publicităţii. Nivelul crescut de informare şi 
de sofisticare în receptarea publicităţii are implicaţii majore asupra felului în care marke- 
tingul, publicitatea şi chiar cercetarea de piaţă abordează, comunică şi investighează aceşti 
noi consumatori. Una dintre dimensiunile specifice consumatorului cunoscător este ironia 
şi sensibilitatea la umor. Unii autori (Barker, 2000) afirmă, chiar, că în cazul acestui nou tip 
de consumator primează dimensiunea ludică, fiind angrenat într-un joc al marketingului şi 
publicităţii, în care isi construieşte şi reconstruieste identitatea socială de mai multe ori in 
cursul unei singure zile sau chiar al unei singure „incursiuni de cumpărare“. Astfel, un individ 

poate fi un burghez respectabil în cursul zilei, achitandu-se cu constiinciozitate de atribuţiile 
ce îi revin într-o companie transnationala cu reguli rigide, şi un boem sălbatic în timpul 
nopţii, ce vagabondeaza dintr-un club în altul în compania prietenilor („bobo cultura — 
bourgeois boeme“). 

Oare aceşti noi consumatori sunt doar o minoritate sau marketingul ori publicitatea 
se confruntă cu o schimbare de paradigmă? Vorbim despre același consumator care mani- 
festă doar din când în când această nouă mentalitate sau ea este valabilă doar pentru anumite 
categorii de produse? 

Autorii citați (Barker, Haynes, Nancarrow, 2002) consideră că noul consumator este 
definit de patru dimensiuni: (1) cunoastere/informare; (2) putere; (3) umor (ironie, sarcasm) 
si (4) viziune ludică. 

Prin cunoaștere, autorii înțeleg în primul rând atitudinea „militantă“ a consumatorului, 
implicarea sa activă în relația cu mărcile şi cu publicitatea în general, faptul că acesta 
caută şi acumulează informaţii despre mărci si publicitatea acestora, informaţii pe care 
le foloseşte într-un mod activ în luarea deciziilor de cumpărare. Totodată, el este fami- 
liarizat cu elemente de marketing, cunoaște diverse lucruri despre anumite mărci si, de 
aceea, este calificat într-o anumită măsură să facă judecăţi cvasi-profesionale despre ele. 
Consumatorul ştie „ce se petrece“ din punct de vedere al marketingului pentru diverse 
categorii de produse, are acces la o cantitate impresionantă de informaţie despre produsele, 
mărcile şi serviciile pe care le foloseşte, ca şi despre tacticile de vânzări utilizate de 
producători. Chiar dacă informațiile nu sunt acumulate ca urmare a unui proces direct de 
învăţare (cursuri de specialitate etc.) — deși numărul studenţilor care parcurg cursuri de 
marketing şi chiar advertising, indiferent de profilul facultății pe care o urmează, este în 
creştere accelerată —, contactul cu acestea conduce la creşterea gradului de sofisticare al 
consumatorilor și le oferă instrumentele prin care ei pot citi printre rânduri, pot identifica 
sau măcar intui liniile de forță ale strategiilor şi tacticilor de marketing şi advertising. 
Internetul se dovedeşte una dintre cele mai consistente surse de acumulare de informaţii 
despre marketing şi advertising, motoarele de căutare pentru aceste subiecte fiind unele 
dintre cele mai accesate. 

Această realitate legată de cunoaştere are implicaţii considerabile asupra cercetării pentru 
publicitate şi, în special, pentru cercetarea calitativă. De pildă, una dintre condițiile 
importante pentru selecţia participanţilor la focus grup-uri sau interviuri de grup este ca 
aceştia să fie întrucâtva „naivi“, respectiv să nu activeze în domenii precum marketing şi 
publicitate, astfel încât cunoştinţele despre principiile acestor domenii si informațiile „din 
interior“ despre subiectele vizate să nu influenţeze ceilalți participanţi, sau chiar concluziile 
discuţiilor. 

Conceptul de „putere a consumatorului“ este legat de accesul direct şi uşor pe care 
consumatorii îl au în ultima vreme la informaţie, atât în ceea ce priveşte informaţiile despre 
lumea înconjurătoare, cât mai ales cele referitoare la marketing, publicitate, mărci, cer- 
cetare de marketing şi publicitate etc. Această „putere“ simbolică a accentuat sau dez- 
voltat atitudini şi comportamente mai puţin dezirabile, precum cinismul, scepticismul etc. 
Unii autori (Gabriel, Lang, 1995) vorbesc chiar de un „consumator dificil de gestionat“ 

sau chiar un „consumator explorator“, consumatorul care încearcă să isi impună propria 
viziune sau chiar propria identitate asupra mărcilor. Lash şi Urry (1994) vorbesc, de ase- 
menea, de „libertatea consumatorilor“ şi de „consumatorii întreprinzători“ care sunt preo- 
cupati de dimensiunea de autovalorizare, cumpărând conform unui stil de viata, pentru 
a-şi contura o anume identitate socială si personală. Creşterea puterii consumatorilor este 
legată si de faptul că cea mai mare parte a diverselor tipuri de categorii de produse este 
din ce în ce mai aglomerată, concurenţa dintre producători este mai accentuată, numărul 
acestora mai mare şi, ca o consecinţă directă, consumatorul are o plajă de opţiuni mult 
mai extinsă între diverse mărci. Consumatorul ajunge la un număr mai mare de mărci, 
ca şi la mai multe informaţii despre acestea, respectiv la informaţii relevante. Se mai pre- 
supune că acest consumator cunoscător „cunoaşte regulile jocului“ de marketing, prin- 
cipiile şi chiar tehnicile pe care specialiştii de marketing şi publicitate le folosesc pentru 
a convinge consumatorii să cumpere anumite produse. Principalele canale de comunicare 
în masă, televiziunea, revistele de specialitate, dar şi presa cotidiană au emisiuni si articole 
în care explică in extenso aceste principii şi tehnici de creare a mărcilor, de gestionare a 
relaţiei dintre mărci şi consumatorii lor etc. Permanenta expunere şi — în consecinţă — 
familiarizarea conduc în cele din urmă la un anumit scepticism sau chiar cinism. Consu- 
matorul de care vorbim este mai degrabă sceptic, orientat spre a culege cât mai multe 
beneficii de la un produs, reţinut în ceea ce priveşte loialitatea şi circumspect față de oricare 
dintre mărci. 

Umorul, ironia şi dimensiunea ludică a consumatorului cunoscător apare ca o consecință 
firească a faptului că el cunoaşte regulile jocului și are tentatia firească să se implice în 
mod activ. Această ,,ludicitate ironică“ (Barker, Haynes, Nancarrow, 2002) este o dimen- 
siune din ce în ce mai prezentă şi mai asumată de consumatorul cunoscător, în special în 
cazul acelor mărci care comunică astfel (Budweiser, Guiness, Play Station II etc.) şi care 
chiar încurajează la consumatorii lor o asemenea atitudine militantă. Această bucurie a 
jocului ce caracterizează noile culturi de consum, participarea liber consimtita în „lumea 
simulată a hiperrealității““ este considerată ca fiind o „eliberare veselă de propriul eu printr-o 
continuă reinventare de noi identități“ (Baudrillard, 1983). Alţii considera că ludicitatea 
aceasta este o formă de entertainment prin care publicitatea care solicită inteligenţa şi 
implicarea cognitivă a consumatorului îi oferă acestuia sentimentul că face parte dintr-o 
elită, din grupul select al celor care pot înțelege. Umorul oferă astfel satisfacţii şi valoare 
prin acumularea de capital cultural (Baudrillard, 1983), printr-o convenţie tacită de tipul: 
„tu ne acorzi mai întâi atenţie, apoi bani, iar noi iti oferim mai mult decât bunuri simbolice 
(marci), iti oferim capital cultural prin faptul că ştii“ (Barker, Haynes, Nancarrow, 2002). 
Consumatorul este astfel împăcat cu soarta sa, nu se mai consideră înşelat sau exploatat; 
chiar mai mult decât atât, el se consideră recompensat pentru atenţia pe care o acordă, pentru 
banii şi inteligenţa sa prin faptul că este primit în „marele joc“. 

Cu toate acestea, alte studii care au abordat această direcție arată faptul că nu se poate 
vorbi inca de o răspândire semnificativă a acestui model în rândul celor mai multi dintre 
consumatori, cea mai mare parte a relațiilor de consum rămânând în linii mari neschimbată. 
Acest lucru se datorează faptului că majoritatea consumatorilor (mainstream consumers) 

au lucruri mai importante şi mai interesante de facut in viata decât să se preocupe de probleme 
ce tin de marketing $i advertising. Ei nu au neapărat mai multă putere decât înainte sau mai 
multă încredere în puterea lor de a influenţa mărcile sau producătorii acestora şi nici nu au 
o dorință mult mai mare de a acumula informații din lucrări privind marketingul şi 
publicitatea sau, mai mult decât atât, despre cercetarea de marketing şi advertising. De ce 
ar face acest efort? Ei acceptă mai curând să se implice în continuare în acelaşi „joc de 
consum“, cu reguli diferite în funcție de ocaziile de cumpărare sau de categoriile de produse. 
Pot avea acces la mai multe informaţii si, astfel, la mai multă cunoaştere, la o mai mare 
putere de cumpărare, dar în ultimă instanţă nu ei sunt cei care stabilesc regulile jocului, ei 
pot doar să participe mai mult alături de ceilalți actori. 

În concluzie, acești consumatori cunoscători sunt din ce în ce mai numeroși, dar nu 
reprezintă nici pe departe o majoritate şi nu putem spune că au transformat încă semnifi- 
cativ cultura generală de consum. Se mai poate spune că acești consumatori nu au încă o 
„conştiinţă de clasă“, nu se considera o categorie aparte. Ei sunt percepuți ca atare doar 
de specialiştii în marketing şi publicitate. Cu toate acestea, nu avem de-a face doar cu un 
simplu fenomen de marketing, un semnal de alarmă, o ameninţare abstractă pentru oamenii 
de marketing si publicitate, ci cu o categorie de consumatori in continuă extindere, care 
nu a trecut însă de stadiul de exerciţiu intelectual. Exercitiu intelectual care permite însă 
depăşirea unor scheme conceptuale clasice în marketing şi devine o provocare pentru marke- 
tingul şi advertisingul postmodern. 

O altă direcţie interesantă dezvoltată de consumatorii pieţelor moderne este aceea de 
manifestare a unor comportamente „cameleonice“, de adaptare a acestora la diversitatea 
considerabilă a situațiilor de consum şi achiziție ce caracterizează aceste pieţe. Astfel, este 
foarte uşor ca prin simpla identificare a unor comportamente ce sunt specifice doar anumitor 
situaţii să fie omise comportamente diverse ce pot fi manifestate de consumatori într-o 
anumită perioadă. Folosind analogia consumator-cameleon, B. Pritchard (2001) analizează 
felul în care această realitate influenţează analiza şi înţelegerea consumatorului, actor care 
nu mai poate fi încadrat precum în vârsta de aur a marketingului într-o singură categorie, 
uşor de definit şi de cuantificat. Consumatorul cameleon îşi modifică comportamentul în 
funcție de situația în care se află la un anumit moment. Implicatiile sunt foarte importante, 
în primul rând în ceea ce privește cercetarea de marketing, care nu mai poate segmenta cu 
aceeaşi ușurință consumatorii în diverse categorii relevante pentru activitatea de marketing 
si advertising. Astfel, un director de mare corporație poate consuma în continuare mărcile 
de dulciuri care i-au încântat copilăria sau, pur şi simplu, pentru că are nevoie la un moment 
dat de un plus glicemic, poate conduce un automobil comun pentru a nu atrage atenţia 
asupra sa în anumite situaţii etc., deşi caracteristicile sale sociodemografice şi chiar psiho- 
grafice îl plasează în categorii care nu mai consumă aceste mărci. Cercetarea trebuie să 
tina seama de aceste noi realități si să dezvolte metodologii care să nu „omită“ aceste 
persoane, care pot fi încadrate simultan în mai multe categorii de consumatori. Scopul noilor 
metode ar fi acela de a depăşi cadrele conceptuale ale segmentării clasice. 

Această viziune a avut ca punct de pornire mărcile, R. White (2000) argumentând că 
ele nu pot fi perfect poziționate şi, în consecință, percepute ca un tot (single minded), şi 

de aceea abordările strategice şi de creație publicitare ar trebui adaptate diverselor audienţe 
(grupuri-tinta) şi canale media. El considera că principala caracteristică a „mărcilor came- 
leon“ este faptul că prezintă un nucleu complex de reprezentări şi percepții, cu multiple 
elemente şi straturi, iar în această direcție fenomenul de „fragmentare“ a audienţelor şi 
canalelor media îşi aduce un aport considerabil. Această diversitate şi complexitate este 
în mod direct expresia diversității şi complexităţii consumatorilor respectivelor mărci, 
pornind de la ideea general acceptată că mărcile sunt mai întâi de toate construcţii simbolice 
(cognitive şi emoţionale) existente în minţile consumatorilor. Astfel, devine evident faptul 
că nu doar mărcile au devenit cameleonice, ci şi consumatorii lor. Autorul consideră, de 
asemenea, că „toţi consumatorii sunt cel putin uşor diferiți unii fata de alții“ (White, 2000) 
si că metodele tradiționale de segmentare a acestora în funcţie de comportamentele de 
cumpărare trebuie îmbunătăţite considerabil, cu un accent mai mare pe metodele calitative 
sau de investigare a valorilor şi stilurilor de viaţă şi de consum (mărci, advertising, comuni- 
care în general etc.). 

Cele mai recente abordări în cercetare, atât calitative, cât şi cantitative, se orientează 
mai degrabă spre înţelegerea nevoilor si motivatiilor emoționale ale consumatorilor în raport 
cu mărcile pe care le cumpără. Aceste tehnici segmentează consumatorii unei mărci nu atât 
din perspectiva comportamentală, frecvenţă de cumpărare, ocazii etc., ci mai mult din per- 
spectiva a ceea ce simt despre o marcă, despre relaţia cu aceasta sau chiar despre ei înşişi 
în raport cu marca. Mărcile sunt configurate de diversele nevoi şi emoţii ale consumatorilor 
„cameleonici“, la care acestea răspund prin adaptarea emoțiilor şi sentimentelor consuma- 
torilor fata de marca favorită într-un anumit context. Anumite categorii de produse sunt 
marcate din ce în ce mai puternic de aceste tendinţe de consum, cum ar fi categoria produselor 
de life style — parfumuri, cosmetice etc. —, sau cea a băuturilor alcoolice. Consumatorii de 
băuturi alcoolice sunt analizati în special din perspectiva nevoilor şi a stărilor lor emoţionale, 
a relaţiilor cu marca, influenţei mediului etc. Caracteristicile „cameleonice“ manifestate de 
consumatori în cazul băuturilor alcoolice ţin de alegerea diferențiată a acestora în funcție 
de mediu (restaurant, club, cafenea etc.) sau de ocazie de consum. O marcă precum Smirnoff, 
de pildă, răspunde la opt nevoi şi stări emoţionale, iar consumatorii acesteia le pot experi- 
menta fie în funcţie de diverse ocazii de consum, fie chiar în aceeaşi seară, manifestând 
astfel un comportament de tip „cameleonic“ (Pritchard, 2001). 

Pe măsură ce rolurile şi statusurile sociale devin tot mai complexe, iar numărul de 
opţiuni din viata socială, personală si de muncă devine tot mai mare, consumatorii dezvoltă 
ca răspuns comportamente de adaptare la acestea, mai exact comportamente „camelonice“. 
Coexistenta mărcilor cameleon si a consumatorilor cameleon face ca modelele clasice folo- 
site pentru construcția de marcă (brand building) — modele concentrate în principal pe 
„injectarea“ unor atribute-cheie de comunicare (emoţionale și raţionale) în ansamblul de 
percepții şi cognitii care „înconjoară“ un produs sau un serviciu — să necesite îmbunătățiri 
considerabile. White (2000) consideră că simpla comunicare a valorilor esenţiale ale unei 
mărci (brand essence) nu mai este suficientă, elemente precum modul în care se comunică, 
maniera de execuţie şi cunoașterea multiplelor personalități ale consumatorului adaptabil 
(„cameleon“ etc.) devenind extrem de importante. 

Consumatorii își asumă roluri diferite în contexte de viata si de consum diferite — de 
pildă, aceştia pot căuta la o marcă încurajare sau liniştire, de la o alta, distracţie, iar de la 
alta, recompensă simbolică etc. Această pendulare estompează elementele de diferenţiere 
şi de poziţionare dintre mărci, consumatorii trecând rapid de la una la alta în funcție de 
nevoile şi dispoziţiile lor aflate într-o continuă dinamică. Acest lucru are implicaţii profunde 
chiar asupra filosofiei de elaborare a acestor modele de construcție de marcă. Consumatorii 
au o mai mare mobilitate şi pot să se implice de pe alte poziţii în jocul de marketing cu 
avantaje consistente fata de mărci; ei sunt mai flexibili şi mai capabili în a-şi schimba 
poziționarea şi, astfel, locul în segmentele de cumpărători; la limită, ei se pot transforma 
la fiecare contact cu marca în altă persoană. Conceptul de „fragmentare a audienţelor“ a 
transgresat domeniul media şi a intrat în limbajul curent de marketing si chiar al vieții de 
zi cu zi: este felul în care oamenii isi trăiesc în prezent viata. 

O altă tendinţă specifică pieţelor moderne este creşterea influenţei şi aportului tehnolo- 
giei la şi asupra relațiilor de marketing. Printre aspectele specifice economiilor interconec- 
tate (economiile postmoderne) se numără faptul că relațiile de marketing se desfăşoară mai 
rapid, sunt mai personalizate pe specificul grupurilor-tinta şi vizează grupuri mai restrânse 
de consumatori. 

Una dintre atitudinile adoptate de consumatori se dovedeşte a fi favorabilă folosirii $i 
implicării tehnologiei în viaţa lor de consum. Interconectarea prin intermediul tehnologiei 
— de exemplu, prin Internet — oferă legături mai rapide şi mai consistente şi aduce beneficii 
tuturor actorilor implicaţi în relaţia de marketing: mărcilor (companiilor producătoare), 
pentru că devin mai eficiente, iar consumatorilor, pentru că le oferă soluţii mai rapide la 
nevoile de consum. Pentru aceşti consumatori, beneficiile tehnologiei sunt evidente: Inter- 
netul oferă o diversitate mai mare de opţiuni şi economiseste efort, telefoanele mobile oferă 
un contact direct indiferent de locaţie la un cost mai mic etc. În acest cerc tehnologia oferă 
noi modalități de abordare pentru comunitatea de marketing sau chiar noi obiective de atins, 
atât pentru aceasta, cât şi pentru consumatori. 

Pe de altă parte, consumatorii pot dezvolta o atitudine „ostilă“ fata de tehnologie si 
fata de implicarea acesteia în viata lor, considerând că beneficiile ei sunt incerte si ridică 
semne de întrebare, riscurile utilizării ei fiind mari, iar oamenii de marketing fiind priviţi 
mai degrabă ca „adversari“ ai consumatorilor decât parteneri în jocul de marketing. Teh- 
nologia nucleară produce energie electrică ieftină, dar este periculoasă și produce deşeuri 
extrem de toxice, tehnologiile clonării sau transplantului de organe pot salva vieți, noile 
tehnologii de îmbunătățire genetică a produselor alimentare pot elimina foametea din diverse 
regiuni sau îmbunătăţi standardul de viaţă al unor largi categorii sociale etc. Aceste tehno- 
logii pot oferi soluţii, dar nu determină implicarea consumatorilor şi, astfel, nu le pot fi 
de un real folos, determinând chiar resentimente puternice sau reacţii de respingere. 

Atitudinea circumspectă fata de tehnologie, în special fata de produsele obţinute prin 
folosirea unor tehnologii de ultimă oră, dar contestate într-o anumită măsură, se constituie 
într-o tendinţă destul de accentuată în rândul unor categorii de consumatori, tendinţă care 
iradiază dinspre nuclee restrânse, dar influente (,,naturisti“, „ecologişti“ etc.) către consuma- 
torii obişnuiţi. Dintr-o anumită perspectivă, se poate spune că asistăm la o adevărată „revoluţie 

genetică“ în domeniul produselor alimentare de larg consum, aproape de aceeaşi anvergură 
ca şi „revoluţia IT“ în domeniul produselor electronice. 

Dintre aceste tehnologii, cele catalogate drept „inginerie genetică“ sau „biotehnologie“ 
suscită cele mai vehemente reacţii, reacţii care diferă însă considerabil în funcție de spaţiul 
cultural al consumatorilor. De pildă, consumatorii din SUA sunt mult mai favorabili — sau 
mai putin ostili — fata de produsele alimentare obținute prin acest tip de tehnologii decât 
consumatorii europeni, care dovedesc o rezistenţă considerabilă. Reacțiile sunt susţinute 
chiar politic de către organismele administrative ale Uniunii Europene, atitudine care a 
condus la tensionarea relațiilor economice cu SUA, care nu solicită marcarea în nici un 
fel a alimentelor obţinute prin astfel de tehnologii. 

Este interesant faptul că tehnologiile de tip IT, desi au transformat profund atât viata 
fiecărui consumator, cât şi relațiile de marketing, nu au suscitat în Europa aceleași ecouri 
negative ca biotehnologiile, care nu pot fi explicate doar prin teama de nou. Mai mult decât 
atât, europenii reacționează diferit la diferite aplicaţii ale acestor biotehnologii; astfel, apli- 
catiile medicale sunt contestate într-o mai mică măsură decât cele din domeniul agriculturii. 
Aplicațiile alimentare sunt cel mai contestate si au generat adevărate dezbateri publice 
despre dimensiunea etică a intervențiilor genetice, au resuscitat temerile despre siguranța 
alimentelor produse prin tehnologii moderne, au alimentat activismul ecologic. Pe de altă 
parte, consumatorii americani sunt mult mai relaxaţi, ei au o mai mare încredere în 
autoritatea care reglementează domeniul produselor alimentare, sunt mai optimişti privind 
importanţa şi efectele noilor tehnologii asupra societăţii şi sunt mult mai deschişi 1deii 
folosirii acestor produse alimentare fie pentru a ajuta zonele defavorizate ale lumii, fie pur 
si simplu pentru îmbunătăţirea calității acestora — gust, vitamine etc. (MacLeod, Nash, 
2000). Dincolo de diferenţele culturale, noile tehnologii genetice ridică atât pentru consu- 
matorii europeni, cât şi pentru cei americani întrebări privind „intervenţia“ omului în natură 
şi jocul acestuia „de-a Dumnezeu“, posibilitatea de a interveni în genetica umană si de a 
scăpa de sub control aceste intervenţii etc. Reacția general umană este aceea de a evita într-un 
fel sau altul deschiderea unei noi „cutii a Pandorei“. Pe de altă parte, pentru cea mai mare 
parte a indivizilor, asocierea dintre alimente si genetică este una mai degrabă nefericită. 
La nivelul reprezentărilor comune genetica trimite mai curând la elemente ce ţin de iden- 
titatea fiecărui individ, de boli ereditare etc., şi nu de produse alimentare. Este de remarcat 
faptul că unele dintre aceste reprezentări ce tin de simţul comun sunt deja stereotipii care 
au intrat în limbajul curent (de pildă, „eşti ceea ce mănânci“, ,,Natura/Dumnezeu ştie mai 
bine“, „ce este natural este mai sănătos“) şi care sunt legate într-o anumită măsură de siste- 
mele mai largi de referinţă individuale (convingeri politice, religioase etc.). Pentru 24% 
dintre europeni si 48% dintre austrieci afirmaţia că „mănânci legume şi fructe modificate 
genetic şi iti modifici propriile gene“ este adevărată (MacLeod, Nash, 2000). Toate aceste 
considerente sunt expresia dorinţei consumatorilor de a-şi întări şi conserva propriile con- 
vingeri, identitatea si sănătatea etc. 

O alta trasatura a relatiilor de marketing actuale este faptul ca multe dintre tehnologiile 
moderne interferează, se sprijină sau se influenţează reciproc in diverse grade. De pildă, 
rețeaua Internet — expresie a revoluţiei IT — este una dintre sursele cele mai utilizate pentru 


34 Psihologia consumatorului 


acumularea de informatii despre biotehnologii, pentru confruntarea de opinii, pentru desfa- 
surarea unor dezbateri pro sau contra acestor tehnologii, pentru diverse voci — de la corpo- 
ratii la adepţii teoriei conspirației etc. 

O altă tendinţă pe care o manifestă consumatorii moderni este aceeea de a fi mai puţin 
satisfacuti de marci sau chiar de relaţiile de marketing decât „altădată“. Poate surprinzător, 
factori psihologici precum nivelul general de stres cotidian mult mai ridicat, modalitățile 
personale de gestionare a acestui stres, incidența semnificativ mai mare a cazurilor de 
depresie sau a altor forme de nevroze afectează considerabil şi într-o manieră atipică 
comportamentul de consum al indivizilor. Toţi acești factori psihologici defavorizanti 
generează predispoziția consumatorilor de a relationa, aprecia şi, în consecință, a judeca 
mult mai aspru mărcile cu care interacționează. Consumatorii sunt astfel mai nerăbdători 
să primească rezultate, să li se îndeplinească dorinţe şi să li se răspundă la nevoi, fiind, 
aşadar, mult mai predispusi să „pedepsească“ mărcile care nu sunt la înălțimea acestor 
aşteptări sau nu corespund valorilor sau stilurilor lor de viaţă. Ca şi cum consumatorii, 
pentru că viaţa lor este mai grea, vor la rândul lor „să facă viaţă grea“ mărcilor. 

Depresia este una dintre nevrozele cele mai comune si, în acelaşi timp, cele mai răspân- 
dite, care influenţează considerabil comportamentul de consum, devenind un factor de care 
firmele trebuie să tina seama în strategiile de comunicare şi de marketing. Cercetări recente 
arată, de exemplu, că incidența cazurilor de depresie în Marea Britanie este semnificativ 
mai mare decât în urmă cu 10 ani. Astfel, 53% dintre bărbaţii cu vârste între 15 şi 34 de 
ani şi 55% dintre cei între 35 şi 54 ani, respectiv 68% dintre femeile cu vârste între 15 şi 
34 şi 63% dintre cele între 35 şi 54 ani „s-au simţit nefericiti sau au avut depresii în ultimul 
an“, sau au fost în dezacord cu afirmaţia „cei mai multi oameni sunt mulțumiți de viata 
pe care o duc“ (Publicis/NOP Omnibus Survey, martie 2000). Tendinţa se regăsește în cazul 
celor mai multe dintre segmentele de consumatori care formează ceea ce obişnuim să denu- 
mim „clasa de mijloc“. Aceasta este categoria cea mai răsfăţată $1 mai ,,curtata de comuni- 
tatea de marketing si de publicitate, şi care beneficiază de cele mai multe oportunități $i 
posibilități de a alege. Ea cuprinde consumatori de la care ne așteptăm ca prosperitatea 
vizibilă de care aceştia se bucură în urma constantei creşteri economice din ultimii 20 de 
ani să fi generat într-o mai mare măsură optimism şi mulțumire. 

L. Purdy (2001) consideră că lipsa de fericire este determinată de un cerc vicios: 
aşteptările ridicate de la viata — determinate de promisiuni sociale şi de marketing, abundența 
ofertei de produse etc. — conduc la creşterea motivatiei individului de a munci mai mult 
pentru a câştiga mai bine, ceea ce conduce la rândul ei la neglijarea nevoilor de personalitate 
(chiar a intereselor personale) în favoarea celor de consum, deci la apelul la consum ca 
modalitate de satisfacere — refugiu a acestor nevoi profunde. 

Esenţa acestei probleme rezidă în însăşi complexitatea fără precedent a noilor stiluri 
de viaţă specifice societăţilor moderne. Creșterea competitivităţii şi a stresului profesional, 
precum si vulnerabilitatea sporită la schimbările imprevizibile din viata personală conduc 
la creşterea nevoii de control asupra lucrurilor despre care individul crede că le poate gesti- 
ona. Consumul compensatoriu este o formă de consolare, un refugiu în calea tăvălugului 
vieţii de zi cu zi, una dintre puţinele zone în care individul mai simte că are putere şi că 

este stăpân pe situaţie. Pe de alta parte, societățile moderne de consum se confruntă cu 
nevoi tot mai complexe şi mai schimbătoare ale indivizilor. Astfel, indivizii au mult mai 
multe nevoi decât îşi pot dori sau spera să fie acoperite, iar multe dintre acestea determină 
stări emoţionale contradictorii. Prin fixarea unor standarde ridicate de nevoi se fixează 
implicit niveluri ridicate ale aşteptărilor, care pot fi atinse cu greutate, ceea ce generează 
insatisfactie şi frustrări. 

Această realitate este constientizata de o mare parte a consumatorilor; astfel, 67% dintre 
britanici sunt de acord cu afirmaţia că „indiferent cât avem sau cât cumpărăm, întotdeauna 
ne vom dori mai mult“ (Publicis/NOP Omnibus Survey, martie 2000). 

Este de remarcat rolul hotărâtor pe care îl au locul, tipul şi calitatea muncii desfăşurate 
în viaţa indivizilor, „munca“ fiind unul dintre indicatorii cei mai importanţi ce compun dimen- 
siunea insatisfactie. Peste 60% dintre britanici (Publicis/NOP Omnibus Survey, martie 2000) 
consideră că „munca îmi solicită mult mai mult timp şi implicare emoţională decât aş vrea“, 
în timp ce aproape 50% considera că „munca/activitatea profesională mă împiedică să obţin 
de la viata atât cât mi-aş dori“. Lipsa de satisfacție din această perspectivă este contrabalan- 
sata de un „consum compensatoriu“ — indivizii nemulțumiți de munca lor adoptă un com- 
portament de consum care să îi elibereze de frustrările sau tensiunile acumulate la locul 
de muncă. 

L. Purdy (2001) afirmă că indivizii care „s-au simţit nefericiti sau au avut depresii în 
ultimul an“ sau cei care sunt nemulțumiți de viaţa lor consideră într-o proporție semnificativă 
că s-au confruntat cu experienţe de cumpărare neplăcute. 

Același studiu realizat în Marea Britanie (Publicis/NOP Omnibus Survey, martie 2000) 
arată că aproape 50% dintre aceşti respondenţi afirmă că au cumpărat anumite produse 
regretând ulterior că au făcut acest lucru, 40% dintre aceştia afirmă că obişnuiesc să facă 
cumpărături atunci când au o stare depresivă, pentru a ieşi din ea (pentru a se binedispune), 
iar aproape 30% consideră că au achiziționat produse pe care de fapt nu îşi puteau permite 
să le achiziţioneze în mod normal. Aceste rezultate îl determină pe autor să considere că 
un segment important de consumatori se confruntă cu ceea ce el denumeşte „sindromul 
lipsei de satisfacție“. Consumatorii afectați de acest sindrom prezintă caracteristici precum: 
(1) se simt nefericiti sau chiar deprimati; (2) cumpără în încercarea de a se simţi mai bine; 
(3) îşi doresc întotdeauna mai mult, atât cantitativ, cât şi calitativ; (4) cumpără produse 
pe care, de fapt, nu si le pot permite; (5) cumpără unele produse şi regretă ulterior că au 
făcut-o; (6) resimt mai multe nemulțumiri sau insatisfactii în actul de consum decât alti 
consumatori. 

Unul dintre aspectele interesante şi relevante referitoare la acest tip de consumator 
este nu numai faptul că el dezvoltă un comportament de cumpărare distorsionat, ci mai 
ales că este foarte orientat spre schimbare si dispus să o realizeze efectiv. Consumatorii 
nemulțumiți, lipsiţi de satisfacţie, sunt mult mai predispusi la a opera schimbări majore 
în viaţa lor sau măcar în ceea ce priveşte viaţa lor de zi cu zi, în încercarea de a îmbunătăți 
felul în care își percep „imaginea de sine“ şi de a reduce din presiunea acestui sentiment 
de insatisfactie. Cele mai frecvente tipuri de schimbări vizează elemente ca dieta (tipul 
de alimente), felul în care arată (coafură, haine etc.), felul în care se preocupă de aspectul 

fizic (sport, programe de fitness etc.) Desi cele mai multe dintre aceste schimbari vizeaza 
în principal universul personal, propensiunea spre schimbare se reflectă in general şi asupra 
aspectelor mai puţin personale, respectiv asupra comportamentului de consum. Indivizii 
nemulțumiți sunt mult mai predispusi să schimbe furnizorii de servicii si utilități, 
supermarketul în care îşi fac de obicei cumpărăturile sau banca la care au depuse eco- 
nomiile etc. 

Principala lecţie ce trebuie reţinută de specialiștii în marketing şi publicitate este aceea 
că indivizii nemulțumiți au tendinţa de a opera schimbări în viaţa lor, schimbări care se 
reflectă şi în comportamentul de consum şi astfel subsecvent în relațiile generale de marke- 
ting. Fenomenul lipsei de satisfacţie încetează să mai fie unul marginal, el afectând întreg 
mediul de marketing. Același studiu citat anterior (Publicis/NOP Omnibus Survey, martie 
2000) arată că 49% dintre persoanele nemultumite „în general“ s-au plâns de produsele 
şi mărcile achiziționate în anul precedent, iar, dintr-o altă perspectivă, 63% dintre cei care 
se plâng sunt persoane nemultumite de viata lor, în timp ce numai 35% dintre cei satisfacuti 
au avut obiecţii la adresa produselor sau mărcilor cumpărate. 

Această realitate neplăcută pentru comunitatea de marketing, caracterizată de tendinţa 
consumatorilor de a-şi proiecta propriile insatisfactii, tensiuni $i frustrări asupra mărcilor 
şi companiilor producătoare ale acestora, a determinat reacții în direcția elaborării de stra- 
tegii adecvate pentru contracararea ei, respectiv pentru creșterea satisfactiei în rândul con- 
sumatorilor. 

Dintre soluțiile găsite la provocările ridicate de acest tip de consumatori, L. Purdy (2001) 
recomandă două abordări strategice cu impact direct asupra felului în care aceştia interactio- 
nează cu mărcile. Prima tine seama de nevoia consumatorului de mai multă cunoaștere, 
iar cea de-a doua de dorinţa obţinerii de recompense imediate. 

Consumatorii au, pe de o parte, acces la mult mai multă informaţie (ei sunt „consumatori 
cunoscători“), iar, pe de altă parte, consideră că sunt indreptatiti la această cunoaștere şi 
informație de marketing. Cunoaşterea şi cantitatea sporită de informaţie determină însă şi 
anumite efecte secundare negative, dintre care cel relevant pentru analiza consumatorului 
nemulţumit îl constituie teama. Cu cât individul are acces la mai multe informaţii despre 
posibilele caracteristici ale produsului sau despre efectele negative ale consumului acestuia, 
cu atât îi cresc temerile că ar putea fi afectat într-un fel sau altul, ceea ce conduce în final 
la formarea unui cerc vicios în care mai multă cunoaștere conduce la mai multe temeri şi 
sentimente de nesiguranță. Consumatorul cunoaște mai multe, dar se simte mai putin sigur 
datorită acestei cunoașteri. Rezultatul este că nevoia de a cunoaște determină sau accentu- 
ează anxietatea $i măreşte confuzia datorată informaţiilor de multe ori contradictorii despre 
același produs, mărind în același timp numărul elementelor cognitive — despre mărci şi 
producători — pe care consumatorul constientizeaza că nu le poate tine sub control. Soluția 
cea mai directă ar fi aceea de a transmite informaţii despre mărci şi producători într-o 
manieră coordonată şi sincronizată care să prevină confuziile şi să gestioneze felul în care 
consumatorii receptează aceste informaţii. Această strategie de comunicare, privită ca o 
„îmbrățișare informaţională“, trebuie să directioneze precis informaţia relevantă către diver- 
sele categorii de consumatori şi, în același timp, să le ofere acestora anumite avantaje 

sesizabile. Unul dinte acestea poate fi prevenirea disonantei cognitive prin reducerea tensi- 
unilor pe care consumatorul le poate experimenta prin confruntarea cu informaţii „necon- 
trolate“ care pot descuraja, intimida sau chiar produce confuzii. 

În ceea ce privește oferirea de satisfacţii imediate, este interesant de remarcat faptul 
că, deşi consumatorii au mult mai multe oportunităţi de a cumpăra decât înainte, totuşi 
sentimentul de satisfacţie nu a crescut corespunzător. Acest lucru se datorează în principal 
faptului că cea mai mare parte a consumatorilor moderni trăieşte într-o permanentă stare 
de aşteptare a unui „produs mai bun“, sau „mai nou“, sau „singurul“ produs promis de 
fiecare producător în felul lui. Aceasta conduce la situaţia în care consumatorii își doresc 
mereu mai mult şi mai bun şi nu sunt astfel niciodată mulţumiţi sau satisfacuti, efectul 
pozitiv determinat de actul de cumpărare în sine fiind doar unul temporar. Mai mult decât 
atât, apare un conflict între nevoile de recunoaştere de sine (stimă de sine) şi cele de 
realizare personală sau chiar transpersonală: consumatorul îşi dobândeşte şi mărește stima 
de sine prin intermediul obiectelor/serviciilor pe care le poseda/foloseste, dar cantonarea 
în căutarea unor satisfacţii imediate, mereu aproape, dar, în același timp, de neatins împie- 
dică atingerea unui sentiment profund de realizare personală. Astfel, în chiar actul de 
cumpărare găsim rădăcinile viitoarelor frustrări, sentimentul de bucurie şi exaltare al achizi- 
tiei este scurt si trecător şi tot mai putin prezent datorită abundenței de produse similare 
si frecvenţei ridicate a actelor de cumpărare care nu mai permit sesizarea importanţei şi 
„unicităţii“ momentului. 

Soluția ar putea fi „cumpărarea cu grad ridicat de implicare“ (deep shopping). Această 
abordare încurajează un comportament de cumpărare implicat, atât emoţional, cât şi cog- 
nitiv, pentru a deveni un act cât mai profund din partea consumatorului. Implicarea este 
încurajată prin inițiativa de a oferi consumatorului cât mai multe beneficii colaterale actului 
de cumpărare care să acționeze ca recompense de fiecare dată când achiziționează sau 
utilizează o marcă, recompense care să îl facă să se simtă satisfăcut. O altă abordare folosită 
pentru a determina implicarea sporită este de a aduce în contact consumatorul cu istoria 
mărcii, cu poveştile de succes ale unor cumpărători sau picanteriile din spatele mărcii, valo- 
rile şi pasiunile acesteia, cum a început ascensiunea ei spre succes, istoria fondatorilor (de 
exemplu, Bill Gates — Microsoft, Hugh Hefner — Playboy) etc. Mai pot fi folosite elemente 
care să transforme consumatorul în partener al mărcii, care să îl facă să simtă că prin 
cumpărarea mărcii face un lucru bun (ajută economia țării, copiii din lumea a treia, persoa- 
nele cu handicap etc.). Un element extrem de important în această direcție îl constituie 
faptul că marca trebuie să demonstreze permanent că împărtăşeşte aceleași valori cu consu- 
matorii cărora li se adresează (Harley Davidson, Nike etc.), că se implica în viata comunității 
(Body Shop etc.). 

În ultimă instanţă, conceptul de „cumpărare cu grad ridicat de implicare“ (deep shopping) 
face referire la acele elemente care adaugă valoare simbolică și socială mărcilor, care scot 
în evidenţă în principal beneficiile emoţionale sau sociale ale acestora („nu minte niciodată“, 
„arată bine“, „mă face să mă simt bine de fiecare dată când o folosesc“, „joacă un rol im- 
portant în viaţa mea“ etc.). Obiectivul cumpărării cu grad ridicat de implicare este de a extinde 
recompensele oferite de marci mult dincolo de simplul act de cumpărare, de a intra în viata 

consumatorilor si de a deveni parteneri emotionali si sociali ai acestora, astfel incat dorinta 
de a avea sau utiliza marca respectivă să depăşească beneficiile imediate şi de scurtă durată 
ale actului de cumpărare, şi de a împiedica apariţia sentimentului de insatisfactie. Cel mai 
important aspect în crearea sentimentului de satisfacţie este acela care face consumatorul 
să simtă că primește o recompensă pentru alegerea făcută. Consumatorul nesatisfăcut 
continuă să cumpere alte si alte mărci, căutând acel „ceva“ care să îl facă să se simtă bine. 

Fără îndoială, marketingul şi construcția de marcă nu pot rezolva problemele sociale 
fundamentale care sunt determinate de cauze extrem de profunde si de complexe, de felul 
în care schimbările sociale afectează din ce în ce mai rapid structurile motivationale şi de 
nevoi ale indivizilor, sau contradicţiile şi tensiunile izvorâte din lipsa de satisfacție sau 
depresiile acestora, dar trebuie să găsească soluţii pentru a răspunde acestor noi realități 
ce modifică relațiile de marketing. 

Asa cum am văzut, comportamentul de cumpărare al individului este rezultatul unei 
interacțiunii între foarte multi factori, dintre care factorii culturali, sociali, psihologici si 
personali joacă cel mai important rol. Cunoaşterea comportamentului consumatorilor, alături 
de cunoașterea caracteristicilor pieţei pe care activează un anumit produs/marcă sunt 
elemente indispensabile pentru elaborarea strategiilor de comunicare de tip publicitar şi 
de aceea comunitatea de marketing le acordă o importanţă aparte. 


CAPITOLUL II 
Teoriile motivatiei 


1. Principii si perspective teoretice asupra motivatiei 


Asa cum am vazut anterior, preocuparea centrala a studiilor privind comunicarea 
publicitara vizeaza eficienta acesteia. Din acest motiv, cea mai mare parte a demersurilor 
teoretice abordeaza partea finala a procesului comunicational si, in special, procesul de 
receptare a reclamei si potențialul ei de influențare si schimbare atitudinală şi comporta- 
mentală. Există mai multe paradigme explicative care vizează faza conceperii şi expunerii 
la reclame, dintre acestea cea a motivatiei expunerii la reclame şi a motivaţiei compor- 
tamentelor de consum fiind cele mai frecvent utilizate. 

Paradigma motivationala a fost utilizată în principal pentru determinarea variabilelor 
calitative ale comunicării publicitare (motivele pentru care indivizii se expun reclamelor, 
ce nevoi îşi satisfac prin internalizarea mesajelor publicitare etc.) şi ale comportamentelor 
de consum. 

Termenul de motivaţie este derivat din cuvântul latin movere şi defineşte o stare inte- 
rioară care energizează, activează sau pune în mișcare un individ, canalizând si orientând 
comportamentul său în direcția unui anumit obiectiv. Motivul este descris de psihologi în 
termeni de neliniște, lipsă, dorinţă puternică, presiune. Oricare dintre noi, sub imperativul 
unui motiv, acționează pentru a reduce nelinistea, pentru a înlătura lipsa, pentru a alina 
dorinţa, pentru a atenua presiunea. Cheia înţelegerii motivatiei stă în semnificația şi raportul 
dintre nevoi, impulsuri şi obiective. 

Motivația reprezintă o nevoie care a atins un nivel corespunzător de intensitate si este 
suficient de presantă pentru a determina persoana respectivă să încerce să şi-o satisfacă. 

Numeroasele teorii legate de motivaţie pot fi grupate în două categorii: teorii ce privesc 
conţinutul motivatiei şi teorii ce abordează procesul de motivare. În prima categorie sunt 
incluse teoriile ce prezintă şi ierarhizează nevoile umane, teorii preocupate de ceea ce moti- 
vează oamenii, deci centrate pe individ. În cea de-a doua categorie se încadrează concep- 
tele ce se referă la aşteptările, speranţele, sentimentele de echitate, la stimularea si întărirea 
unui anumit comportament si îşi propun să dezvăluie modul în care oamenii sunt motivaţi. 

Motivația mai este definită de unii teoreticieni şi drept căutarea preferentiald a anumitor 
tipuri de satisfacţii. Termenul de „preferențial“ este utilizat pentru a indica faptul că moti- 
vatiile variază de la individ la individ: desi există un potential motivational propriu speciei 

umane, fiecare cunoaşte şi apreciază, încă din primii ani ai vieții, satisfacţii specifice, strâns 
legate de experienţa personală, pe care va continua să le caute de-a lungul întregii sale 
existente. 

Viaţa fiecărui individ este marcată, la începuturile sale, de o totală dependenţă fata 
de organismul matern. În acest context motivaţia nu există, întrucât termenul de motivaţie 
implică un comportament activ, iar individul resimte în mod pasiv satisfactiile (la început 
pur fizice, legate de nevoile de bază). Aceste satisfacţii primare decurg, în esenţă, din 
voinţa de a trăi, care reprezintă singura motivaţie înnăscută a omului şi care este legată 
de instinctul de conservare. Această motivaţie particulară de origine pur biologică conduce 
către satisfacție în momentul în care nevoile fizice sunt îndeplinite şi securitatea este 
asigurată. 

Treptat, indivizii dezvoltă mijloace care le permit să acţioneze asupra lumii exterioare 
ŞI, prin urmare, să caute în mod activ satisfactiile cunoscute. Din acest moment, în care 
există posibilitatea de a acţiona autonom si voluntar asupra universului exterior, se poate 
vorbi de motivaţie, deci de un comportament specific, fizic sau psihologic. 

Factorul fundamental al dezvoltării motivatiilor este dezvoltarea intelectuală şi cogni- 
tiva, specific umană, generatoare a motivatiilor psihologice. Acestea sunt, teoretic şi practic, 
nelimitate şi iau naștere prin două mecanisme de bază: acţiunea indirectă şi satisfacția 
anticipată. 

Acţiunea indirectă (sau instrumentală) presupune existenţa unor acţiuni care nu oferă 
satisfacție imediată, ci pregătesc o satisfacție viitoare printr-un ansamblu, mai mult sau 
mai putin complex, de cauze si efecte. 

Omul are capacitatea de a resimti satisfactii anticipate de fiecare data cand are certitu- 
dinea că va obține satisfacția pe care o caută. Pur psihologică, satisfacția anticipată reprezintă 
o anticipare a satisfactiei reale şi viitoare, dar are tendinţa de a deveni un mecanism autonom 
care generează o satisfacție psihologică suplimentară ce-şi pierde legăturile conştiente cu 
satisfacția finală care i-a dat naştere. Astfel, ea devine extrem de importantă pentru intele- 
gerea modului de funcționare a motivatilor umane. De exemplu, un copil este răsplătit 
prin dovezi de afecțiune atunci când se comportă „civilizat“, lucru care îi oferă satisfacţii. 
Treptat, însă, comportamentul său îi oferă satisfacţii independente de dovezile afective (chiar 
si în cazul în care acestea lipsesc). 


2. Principiile motivationale 
în comunicarea publicitară și de marketing 


In publicitate şi marketing, principalele teorii care stau la baza modelelor de compor- 
tament ale consumatorului se grupează în patru mari familii. Fiecareia îi corespunde o 
concepție diferită (dar adesea complementară) a consumatorului. Acestea sunt: 

1. Familia teoriilor economice: consumatorul rațional 

În această viziune, consumatorul este o ființă dotată esențialmente cu rațiune. El consi- 
deră actul cumpărării drept un act asupra căruia trebuie bine reflectat, iar publicitatea ca 
o sursă de informare. Conform acestor teorii, rolul publicităţii constă în a obţine convin- 
gerea consumatorului cu argumente raţionale, legate de cunoaştere. Putem vorbi astfel de 
o publicitate informativă. 


2. Familia teoriilor ,, stimul-rdspuns “ sau comportamentale: consumatorul condiționat 

Pentru aceste teorii, consumatorul este prin esenţă pasiv. El învaţă prin obisnuinta refle- 
xelor, adică de la răspunsuri automate la injonctiuni sau la stimulări diverse. Fondată pe 
principiul repetitiei, această publicitate are ca obiect să-i activeze consumatorului, la un 
interval de timp bine calculat prin strategia publicitară, anumite reflexe ce tin de comporta- 
mentul intrinsec al cumpărătorului. Avem de-a face cu o publicitate mecanică. 


3. Familia teoriilor psihologice sau afective: ego-consumatorul 

Pentru aceste teorii, consumatorul este mânat de forte inconstiente, numite ego, afect, 
motivaţie, care pot explica acţiunile sale. Pentru aceste teorii, nu doar publicitatea transformă 
consumatorul, ci si consumatorul influenţează şi transformă publicitatea. În loc să se adre- 
seze în mod raţional individului, publicitatea, în această dimensiune, încearcă să joace un 
rol hotărâtor la nivelul sentimentelor şi afectelor, iar forma de publicitate presupusă este 
una sugestivă. 


4. Familia teoriilor sociale sau psiho-sociale: consumatorul conformat 

Pentru aceste teorii, orice individ face parte din mai multe grupuri sociale care propun 
si îşi impun normele proprii. Imitarea, statutul social, valorizarea, stilul de viata sunt tot 
atâtea concepte pentru a exprima normele societăţii noastre. În acest caz, publicitatea dă 
mărcii şi produsului semnele unui grup valorizant. Este vorba astfel de o publicitate inte- 
gratoare (această forma de publicitate se mai numeşte publicitate proiectivă). 


În ceea ce priveşte „motivaţia“, marketingul și publicitatea se confruntă cu o multitudine 
de modele si teorii, cea mai mare parte a acestora provenind din psihologie în general, şi 
îndeosebi din psihologia socială, probabil datorită faptului că majoritatea paradigmelor 
privesc explicația procesului motivational ca fiind inerenta şi univoc legată de explicaţiile 
ce privesc comportamentul uman — deci chiar a obiectului central de studiu al acestor 
discipline. 

Dintre ele, relevante pentru domeniul publicităţii sunt: (1) teoria motivatiei ca instinct 
(teorie care pune un accent absolut pe biologism/genetică); (2) perspectiva socio-biologică 
(teorie care pune în centrul demersului explicativ rolul educaţiei ca fenomen filogenetic 
si, încă mai larg, evoluţia socială, ca fenomen ontogenetic); (3) viziunea asupra motivatiei 
ca tensiune/impuls (teorie care construiește corpusul explicativ pe nevoia organismului de 
a reduce tensiunile cu care se confruntă în mediul său); (4) teoriile raționalismului (teorii 
care se bazează pe o explicaţie a omului ca entitate cvasi-rationala, si pe explicația motivatiei 
ca instrument pentru atingerea unui scop anume). 

În explicaţia comportamentului consumatorului se folosesc pe scară largă teoriile 
motivatiei ca tensiune/impuls (3) şi teoriile rationaliste (4), şi, cu unele amendamente, la 
scară mai restrânsă, perspectiva socio-biologica (2). Teoria motivatiei ca instinct (1) este 
respinsă, din motive de incompatibilitate fundamentală cu actuala viziune „umanistă“, in 
ciuda evidentei sale valori predictive în destul de multe situații reale. 

Suntem de părere însă că oricare dintre aceste teorii are valenţe deosebite si — păstrând 
în minte importanța deosebită a circumstanțelor — ar putea explica comportamentele de 
consum ale indivizilor în diverse situaţii. 


2.1. Viziunea economică: consumatorul rațional 


Teoria economică sau rațională a consumatorului este cea mai veche, ea datând încă 
din secolul al XVIII-lea. Reprezentarea omului ca ființă logică având un comportament 
dictat de rațiune şi calcul datează de mult timp. Homo aeconomicus, omul teoriei economiei 
clasice, nu are fantasme, nu are imaginaţie si nici aspecte iraționale. În realitate, dimensiunea 
economică sau rațională a consumatorului poate fi utilizabilă în publicitate doar dacă se 
acceptă ideea că omul nu este nici totalmente rational, nici totalmente irațional. Cel mai 
adesea el caută o justificare raţională a comportamentelor sale, care au de multe ori o 
motivaţie iraţională şi pe care uneori el însuși nu le înţelege. 

A fi rațional înseamnă să ştii să te foloseşti cel mai bine de resursele de care dispui 
pentru a-ţi atinge obiectivele, adică satisfacerea propriilor nevoi. 

Viziunea raţională asupra consumatorului conduce la folosirea unei publicitati informa- 
tive, o formă de publicitate persuasivă care încearcă să argumenteze și să convingă consuma- 
torul prin fapte, demonstraţii și dovezi. În realitate, nu avem de a face însă cu o publicitate 
strict informativă, pentru că obiectivul publicității nu poate fi niciodată redus doar la a informa, 
ci vorbim despre o publicitate care face în primul rând apel la bunul simţ, la logică, la calcul 
— o publicitate care aduce argumente obiective şi care încearcă să convingă printr-un rationa- 
ment, determină în cele din urmă adeziunea cumpărătorului la mesajul reclamei. 

Acest tip de publicitate funcţionează după o schemă „pedagogică“. În esenţă, ea se 
prezintă astfel: 


Aveţi nevoie — > Tinta 


Va propunem acest > Produsul 


Care corespunde perfect nevoii dumneavoastră |__| Promisiunea 


Are următoarele caracterstici |__| Dovezile 


2.2. Viziunea behaviorista: consumatorul conditionat 


După aceasta perspectivă teoretică publicitatea acționează asupra consumatorului prin 
repetarea de mai multe ori a mesajului, într-un mod mecanic, determinând astfel, în final, 
un comportament reflex. Modelul explicativ al teoriei behavioriste (comportamentale) este 

acela de proces tip stimul-raspuns, ce propune o viziune a unui consumator pasiv, fara spirit 
critic, care se lasă cucerit şi apoi total condiţionat de publicitate. 

Această abordare presupune că factorul cel mai important al eficacităţii publicităţii este 
repetarea mesajului şi că volumul bugetului de publicitate este, în sine, mai important decât 
ponderea creativităţii în expresia publicitară. 

Desi acest model nu poate convinge că teoria este întru totul aceeaşi cu practica, iar 
viziunea behavioristă despre publicitate este una mai mult decât depăşită, totuşi nu se poate 
spune că strategiile publicitare mecaniciste sunt întru totul ineficiente şi că astăzi sunt aban- 
donate pe de-a-ntregul. Multe firme de notorietate mondială, aparținând mai ales sectorului 
de distribuţie, de producţie a produselor de întreţinere domestică sau chiar marketingului 
politic, au apelat frecvent la astfel de strategii. Totuşi, modelul behaviorist este rar folosit 
aşa cum a fost el propus initial. Cel mai adesea se foloseşte o argumentare minimală, chiar 
şi în cazul produselor banale, care nu necesită un efort financiar mare şi pentru care consu- 
matorul nu caută informaţii. Acestea sunt cel mai adesea produse fără conţinut simbolic, 
pentru care abordările de tip motivational sau psiho-sociale sunt excesiv de explicative. 


2.3. Viziunea motivationala: ego-consumatorul 


Dezvoltarea ştiinţelor umane a permis lumii publicitare crearea unor modele de functio- 
nare a publicităţii, cu o putere de aplicare mai mare şi mai precisă decât modelele raționale. 

Viziunea motivationala este mai bine adaptată explicării comportamentelor complexe 
decât modelul stimul/raspuns al teoriilor comportamentaliste. Teoriile motivationale au pus 
în evidenţă rolul determinant al receptorului, în timp ce teoriile behavioriste privilegiau pe 
cel al emitatorului. Utilizarea conceptelor dezvoltate de psihanaliza freudiană și de şcolile care 
i-au urmat a dat naştere unei familii de teorii fondate pe conceptele de motivare si de atitudine. 

Pentru partizanii teoriei motivatiilor, comportamentele indivizilor nu pot fi explicate 
doar printr-un răspuns mecanic la stimulii exteriori. Ele presupun o anumită istorie, pe cea 
a autorilor lor. Aceștia au motive care tin de personalitatea profundă şi diferită a fiecăruia. 
Pentru a propune o nouă explicaţie a comportamentelor umane, s-a 1vit un nou concept, 
acela de „motivaţie“. Noţiunea de „nevoie“ era, de fapt, prea putin elaborată si de natură 
prea obiectivă, aproape impersonală, deși nici noţiunea de „motivaţie“ nu este prea clară. 
Cu privire la aceasta au fost folosite acceptiuni foarte variate, care pleacă de la definiția cea 
mai extinsă: „o motivaţie este o forţă psihologică“, la una comună: „o motivaţie este o stare 
de tensiune care determină individul să acționeze până la momentul când această tensiune 
este redusă la un nivel considerat acceptabil si tolerabil“. 

Dar oricare ar fi incertitudinile semantice pe care se bazează teoriile motivatiei, acestea 
se dovedesc foarte fecunde pentru specialistul de marketing si publicitate. Ele au influenţat 
considerabil concepţiile şi practicile, atât în domeniul studiilor, cât şi în cel al elaborării 
strategiilor şi mesajelor publicitare. 

Pentru analiza comportamentelor de cumpărare și de consum, anii ’60 au marcat o 
dezvoltare fără precedent a studiilor de motivaţie. Astfel, s-a apelat la psihologia experi- 
mentală, la tehnicile de interviuri de profunzime, reuniuni de grup, utilizarea metodelor 
proiective etc. 

Utilizarea noţiunii de motivaţie nu se limitează însă doar la domeniul studiilor privind 
consumatorul. Ea poate să ajute, de asemenea, la orientarea strategiei şi a creației publicitare. 
Succesul conceptului de motivaţie în publicitate vine din aceea că şi-a păstrat în mod funda- 
mental semnificația atribuită de psihologi, respectiv „un concept publicitar“. O motivaţie 
este o forță care determină individul să acţioneze într-un anumit sens, iar publicitatea nu 
are alt obiectiv decât să pună indivizii în mișcare, în sensul pe care îl dorește clientul agenției 
de publicitate. Publicitatea trebuie, deci, să fie un stimul care va declanșa o motivaţie sau 
care va diminua o barieră (frica, inhibitia etc.). Henri Joannis, în lucrarea sa Despre studiul 
motivatiei în creația publicitară, formulează cu claritate folosirea conceptului de motivaţie 
în domeniul publicităţii şi propune o metodologie pentru creația publicitară. Acest autor 
dă motivatiei o definiție foarte largă: motivaţia este o forță psihologică. Ea se caracteri- 
zează prin: 

— natura sa: H. Joannis distinge motivațiile hedoniste, motivațiile oblative (dorinţa de 
a face bine), motivațiile de autoexprimare (nevoia fiecăruia de a exprima cine este). El 
distinge două tipuri de bariere: inhibitiile si frica; 

— forța sa: intensitatea motivaţiilor este variabilă, în funcție de indivizi, şi pentru fiecare 
în funcție de momente. Publicitatea are puterea de a crește si de a revela forța unei motivații; 

— valorificare socială: motivațiile sunt evaluate diferit, în funcție de mediul cultural 
si moral de care aparţin. 

Publicitatea care se bazează pe aceste teorii este cunoscută sub numele de publicitate 
sugestivă. Prin natura sa, orice formă de publicitate este sugestivă, dar noi rezervăm acest 
apelativ publicităţii care se bazează pe o dimensiune psihologică şi care este mai întâi o 
publicitate conotativă. Ea nu enunţă, ea sugerează, nu încearcă să informeze, ci să motiveze, 
nu face apel la rațiune, ci la emoție. Publicitatea sugestivă oferă o cale larg deschisă creati- 
vitatii. Această publicitate foloseşte cel mai adesea un discurs indirect, manifestând o prefe- 
rinta anume către simboluri si figuri de stil. Totuși, publicitatea sugestivă îşi are limitele ei: 
ele tin de corectitudinea studiilor si interpretărilor pe care se bazează. 

Această viziune motivationala prezintă, totodată, un risc particular. Ea poate conduce 
la forme de publicitate puţin specifice produsului. Fără a mai fi centrată exclusiv pe produs, 
dar situându-se la nivelul motivatiilor de bază care explică cumpărarea lui, aceasta formă 
de publicitate atinge veritabile resorturi de comportament, dar ea poate la fel de bine, prin 
însăşi esenţa propriului demers, să se depărteze exagerat de produs sau să il diferentieze 
prea puţin de cele concurente. De pildă, multe reclame pentru parfumuri se aseamănă foarte 
mult. De fapt, pentru aceeaşi categorie de produse si pentru acelaşi grup-tinta, motivațiile 
fundamentale sunt identice, iar codurile folosite pentru a le semnifica sunt adesea comune 
pentru întreaga concurenţă. 


2.4. Viziunea psiho-socială: consumatorul conformist 


Teoriile psiho-sociologice scot din ce în ce mai mult în evidență comportamentul activ 
al consumatorului si rolul grupului/grupurilor din care acesta face parte sau la care aspiră. 
Consumatorul nu este doar o fiinţă care receptează pasiv mesajul discursului publicitar. 

Stim astazi ca destinatarul transforma mesajele in functie de preferinta, analiza, interpretare 
etc. Consumatorul nu mai este neutru si nici izolat. El traieste intr-o veritabila retea de 
comunicatii, de mesaje concurente sau complementare. El este un individ cu viata sociala, 
familială, individuală şi politica. Dependent si complex în realitatea sa de toate zilele, el 
este deopotriva dependent (dar avand liberul sau arbitru) si complex in raporturile pe care 
le intretine cu publicitatea. 


3. Modelele clasice aplicabile in psihologia reclamei 


3.1. Teoriile motivatiei ca fapt (statice) 


Principiul homeostatic 


Viziunea asupra motivatiei ca tensiune/impuls are la bază principiul homeostatic. 
Organismul uman, ca orice alt organism viu, este într-o constantă stare de dezechilibru: 
el consumă energie pentru a vietui şi pentru a-şi atinge scopurile. Există însă mecanisme 
automate (atât fiziologice, cât şi psihologice) care îl fac să reacționeze la pierderi inaccep- 
tabile sau iraționale de energie, precum si mecanisme care îl fac să încerce să-şi refacă 
energia pierdută. Acest principiu al echilibrării balantelor interne se numeşte „principiul 
homeostatic“. 

Principiul homeostatic se aplica atat la realitatile fiziologice, cat si la cele psihologice. 
Procesele motivationale, ca procese psihologice, se subordoneaza pe scara larga princi- 
piului homeostatic, în sensul că o motivaţie apare ca urmare a unui „dezechilibru“, a unei 
nevoi psihologice care se cere satisfăcută. 


Piramida/ierarhia nevoilor 


Abraham Maslow (1970) este cel care a expus pentru prima dată conceptul — de altfel, 
intuitiv — că oamenii trebuie să-și satisfacă mai întâi obiectivele „de bază“, si doar apoi se 
orientează spre obiective mai „înalte““. Orice persoană trebuie înainte de orice să se gân- 
dească la nevoile sale fiziologice (mâncare, băutură) şi abia apoi la nevoia de securitate, în 
final — iar aceasta doar pentru puțini oameni —, de genul împlinirii de sine. 

Teoria nevoilor concepută de Abraham Maslow cuprinde două categorii de elemente: 
nevoile umane clasificate în cinci categorii în prima versiune a teoriei din 1943 şi, respectiv, 
şapte categorii în ultima versiune din 1954, precum şi principiul de ierarhizare al acestora. 

În Motivation and Personality (1954, 1970) el defineşte motivaţia drept „cercetarea 
scopurilor finale ale omului“. Fiintele umane urmăresc, în esenţă, aceleași obiective, dar 
diferenţele culturale influențează modul în care sunt atinse. Un element esențial al teoriei 
este faptul că omul nu-şi îndeplineşte niciodată în totalitate aspiraţiile: în cazul în care o 
nevoie este satisfăcută, un obiectiv este atins, altele noi le înlocuiesc. 

Maslow emite trei mari postulate privind natura umană (care constituie fundamentele 
teoriei sale): 

— Omul este un animal ale cărui nevoi nu sunt niciodată satisfăcute. 

— Gradul de insatisfactie motivează acțiunile indivizilor. 

— Nevoile răspund unor priorităţi, cele presante aflându-se la bază, iar cele esenţiale 
în vârful unei piramide ierarhice. 

Maslow distinge cinci mari categorii de nevoi: 


Nivel Nevoi Exemplu 
1 Fiziologice Foame, sete 
2 Securitate Securitate, stabilitate, protecţie 
3 Sociale (afiliere, dragoste) | A iubi, a fi iubit, a fi acceptat de cei din jur 
4 Stimă/statut Respect de sine, respectul celorlalţi 
5 Auto-actualizare Împlinirea propriilor potentialitati 


La baza piramidei se află nevoile fiziologice, înnăscute şi indispensabile pentru supravie- 
tuirea individului. Pe măsură ce acestea sunt satisfăcute, apare aspiraţia către securitate (omul 
caută să fie protejat de pericole şi de incertitudinea viitorului). Următorul nivel ierarhic 
implică nevoia de apartenenţă, legată de interacțiunea socială, de includerea în diverse gru- 
puri, de dragoste si de afecțiune. Treapta superioară este cea a nevoii de stimă şi recunoaştere, 
comună tuturor fiinţelor umane şi legată de încrederea în forțele proprii şi de recunoașterea 
meritelor de către ceilalți. Nevoia de autorealizare reprezintă tendința umană de valorificare 
a potenţialului propriu, de exploatare maximă a talentelor înnăscute şi dobândite. 

Trecerea de la un nivel de nevoi la altul se realizează pe măsură ce nevoile de pe nivelul 
inferior sunt satisfăcute într-o măsură mai mare sau mai mică, deci atunci când acestea nu 
mai reprezintă factori motivatori. În același timp, în momentul în care o nevoie a fost 
satisfăcută (ceea ce a permis trecerea individului pe o treaptă superioară), dar peste o 
anumită perioadă de timp a crescut din nou nivelul nevoii respective, individul se va con- 
centra asupra ei pentru a o satisface într-un grad mai ridicat, înainte de a continua satisfa- 
cerea nevoilor superioare. 

Maslow a clasificat apoi nevoile în două mari categorii: nevoile vitale, care includ 
nivelurile inferioare — fiziologic, de securitate şi de apartenenţă —, respectiv nevoile de 
exprimare a sinelui, cum sunt nevoia de stimă şi de autorealizare. Este interesant de remarcat 
faptul că primele sunt satisfăcute prin intermediul factorilor extrinseci, pe când ultimele 
sunt intrinseci, proprii individului. 

Din păcate, cercetările empirice întreprinse ulterior au adus puţine probe în susţinerea 
teoriei lui Maslow. Neajunsurile majore ale teoriei sunt următoarele: 

1. nu s-a putut dovedi că există cinci niveluri distincte de nevoi, ci mai degrabă două 
sau trei; 

2. nu s-a confirmat faptul că, o dată satisfăcute nevoile fiziologice, oamenii urcă scara 
nevoilor în maniera propusă de Maslow. Dimpotrivă, pare a nu exista o regulă care să indice 
apariţia unui anumit tip de nevoi, după satisfacerea celor fiziologice; 

3. regula potrivit căreia o nevoie satisfăcută încetează să mai fie importantă, şi deci să 
motiveze, nu funcționează în cazul nevoilor de rang superior, îndeosebi al celei de autorealizare. 

Am vazut ca Maslow considera ca aceste nevoi sunt ierarhizate. Dupa el, nevoile de 
ordin superior, cum ar fi nevoia de stimă şi nevoia de împlinire, nu sunt puternic resimtite 
de individ decât dacă nevoile de ordin inferior sunt deja satisfăcute. Din perspectiva publi- 
citatii aceasta idee este discutabilă. Astfel, este destul să se constate succesul produselor 
cu încărcătură simbolică puternică în ţările cele mai sărace şi în rândul categoriilor sociale 
cele mai defavorizate sau cu venituri scăzute. 

După Maslow, nevoia care nu este satisfăcută este cea care explică în cea mai mare 
măsură comportamentul indivizilor şi tocmai în această nevoie rezidă principiul dinamic 
al acţiunilor umane. Această nevoie va orienta individul către tot ceea ce îl poate satisface. 
Într-o tara în care mâncarea există în abundență, nu se va face publicitate pentru un anume 
produs alimentar spunându-se că acesta potoleşte foamea, pentru că, dacă este resimțită, 
foamea poate fi rapid satisfăcută de un număr mare de alte produse. Mult mai adecvat ar 
fi, de pildă, să se utilizeze nevoia de siguranţă: vitamina C, conținută în portocale şi care 
protejează sănătatea celor care o consumă, lipsa conservantilor alimentari etc. În acelaşi 
timp, nevoia de stimă poate să fie satisfăcută şi ea de un produs alimentar rafinat, nobil, 
care denotă gustul consumatorului sau al celui care-l oferă. 

După cum tocmai am văzut, Maslow enunţă ideea că nevoile satisfăcute isi pierd capa- 
citatea de a-i motiva pe indivizi. Noţiunea de saturație a nevoilor are, deci, un anumit sens 
în această teorie. În acelaşi timp, trebuie să adăugăm că vor exista întotdeauna nevoi satisfă- 
cute care să anime activitatea umană. În mod firesc, aceste nevoi se situează mai sus în 
ierarhia propusă de Maslow. Nevoile de la cel mai înalt nivel (nevoile de realizare personală) 
nu au limite, pentru că ele implică problema depășirii şi autodepasirii prin efort personal. 

Din perspectiva acestui model conceptul de motivaţie este caracterizat de următoarele 
proprietăţi: 

1) Motivația este compusă din energie si direcție. Un individ poate să aibă sau să nu 
aibă suficientă motivaţie pentru a adopta un anumit comportament. De exemplu, poate fi 
motivat să meargă la cumpărături, dar nu şi să meargă la o manifestaţie publică sau să facă 
jogging. 

2) Motivatiile pot fi vizibile sau ascunse. Unele motivatii pot fi exprimate public (de 
exemplu, foamea), altele, nu (dorinţa de a apărea în ochii celorlalți într-un anumit fel). 

3) Motivatiile pot fi generate de factori interni sau externi. O persoană poate cumpăra 
un tablou pentru că îi place (motivaţie internă) sau pentru că îi va acorda un statut ca membru 
al unei elite (motivaţie externă, tabloul ca indicator de status). 

4) Motivatiile pot avea valenţe pozitive sau negative. Oamenii pot fi motivaţi să reali- 
zeze anumite lucruri (cum ar fi promovarea în cadrul firmei) sau să evite altele (de pildă, 
un accident). 

5) Majoritatea motivatiilor sunt generate de dorința de a reduce o tensiune (de exemplu, 
eliminarea foamei sau a setei). 

Din punctul de vedere al psihologiei consumatorului si al caracteristicilor motivationale 
ale acestuia, enumerarea precedentă poate fi completată cu următoarele (Wilkie, 1996): 

1) Consumatorii sunt motivaţi în vederea atingerii unor scopuri. De cele mai multe 
ori comportamentul de cumpărare este doar una dintre acţiunile care îl duce pe consumator 

mai aproape de un anumit obiectiv. Ideea de scop presupune o activitate susținută in timp 
şi consecventă într-o anumită direcţie. De asemenea, aceasta presupune faptul că respectivul 
comportament (cumpărarea sau consumul produsului) nu este un scop în sine, ci are doar 
valență instrumentală în raport cu un scop mai larg. 

2) Consumatorii încearcă să menţină un echilibru între dorințele de stabilitate si cele 
de varietate. Majoritatea consumatorilor înclină spre varietate (de exemplu, nu doresc să 
mănânce aceeaşi mâncare în fiecare zi), dar doresc, de asemenea, şi o anumită stabilitate 
(nu doresc un fel total nou de mâncare în fiecare zi). 

3) Motivația reflectă diferențele individuale. Consumatori diferiți au motivații diferite, 
orientate spre atingerea unor scopuri diferite. E dificil să facem speculaţii privind motivațiile 
intime ale consumatorilor doar din observarea comportamentului lor de consum sau de 
achiziţie. 


Teoria ERD (existenţă, relaţii umane, creștere și dezvoltare) 


Revizuind teoria lui Maslow, Clayton Alderfer (1972) propune teoria ERD, potrivit 
căreia nevoile umane se împart în trei categorii: nevoile de existență (care includ nevoi 
fiziologice şi elemente materiale ale nevoilor de securitate), nevoile de relație (care înglo- 
bează nevoile sociale şi nevoile ce se nasc din respectul fata de celălalt), nevoile de dezvol- 
tare (autorealizare şi stimă). Prima categorie de nevoi corespunde nevoilor fiziologice şi 
de securitate identificate de Maslow; cea de-a doua, nevoilor de apartenenţă şi de recu- 
noaştere, iar ultima se raportează la nevoia de autoapreciere şi de autorealizare. 

Atât teoria lui Maslow, cât şi cea a lui Alderfer recunosc existența mai multor tipuri 
de nevoi şi stabilesc între ele raporturi care pot facilita motivarea şi recompensarea 
comportamentelor individuale. Deşi cele două teorii se aseamănă, ele se diferențiază prin 
modul în care consideră că indivizii îşi satisfac diferitele tipuri de nevoi. Astfel, în timp 
ce Maslow susține că nevoile nesatisfăcute acţionează ca motivatori — nevoia superioară 
devenind activă doar când cele inferioare au fost satisfăcute —, Alderfer consideră că în 
fiecare moment individul este supus unor presiuni atât din partea nevoilor din clasele 
inferioare care nu au fost încă satisfăcute, cât şi din partea nevoilor din clasele superioare 
care, deşi încă nemanifestate, se fac totuşi simțite. 

Alderfer nu conceptualizează nevoile într-o structură ierarhică, ci sugerează faptul că 
toate nevoile pot fi active concomitent. În plus, dacă satisfacerea unor trebuinte de nivel 
superior este împiedicată, crește nevoia de a satisface una sau mai multe trebuinte de nivel 
inferior. În comportamentul de consum poate apărea frustrarea, mai ales sub forma regresiei. 
Astfel, dacă o persoană este continuu frustrată în satisfacerea nevoilor sale de dezvoltare, 
nevoile de relationare sau de existenţă se reactivează, devenind forte motivationale majore. 
Frustrarea conduce astfel la regresie, întrucât individul încearcă să-şi satisfacă nevoile de 
ordin inferior. 

Teoria motivationala a lui Alderfer oferă specialiștilor de marketing si publicitate o 
sugestie importantă privind comportamentul consumatorilor: atunci când nevoile de un 
anumit nivel ale unei persoane nu pot fi satisfăcute, atenţia acesteia trebuie orientată către 
satisfacerea altor nevoi aparținând unui nivel diferit. Clasificarea lui Alderfer este mai utilă 

specialiştilor in marketing şi publicitate, întrucât ea explică mai coerent procesul frustrarii. 
Astfel, în cazul în care nevoile unui nivel sunt satisfăcute, individul își doreşte satisfacerea 
nevoilor superioare; cu cât satisfacția este mai mică, cu atât mai mult se intensifică dorința 
de a o atinge. Dacă nevoile de la nivelul superior sunt cele mai putin satisfăcute, se observa 
o intensificare a orientării către satisfactiile de ordin inferior (care au rolul de a compensa 
frustrările apărute). 


Teoria realizării nevoilor (McClelland, 1961) 


Această teorie pune în centrul demersului conceptul de cultură şi analizează influenţa 
acesteia asupra modului în care individul constientizeaza diversele sale nevoi. McClelland 
consideră că fiecare individ prezintă trei categorii de nevoi: (1) de realizare, (2) de afiliere 
si (3) de putere. Astfel, indivizii sunt motivaţi corespunzător dorinţei lor, accentuate sau 
mai putin accentuate, de a câștiga cât mai mult în ceea ce priveşte realizarea, afilierea sau 
puterea, în urma acţiunilor pe care le întreprind, respectiv de a obține satisfacţii cât mai 
mari în urma achiziţionării unui produs/serviciu. 

Aşadar, în opinia lui McClelland cei mai puternici factori motivatori sunt realizările, 
puterea şi apartenenţa. 

Indivizii puternic motivaţi de perspectiva realizărilor manifestă următoarele caracte- 
ristici: 

1. resimt o plăcere intensă atunci când iau decizii; 

2. îşi fixează obiective realiste şi calculează posibilele riscuri, dar nu cred în şansă; 

3. îşi asumă responsabilitatea rezultatelor obținute; 

4. sunt întreprinzători, caută sarcinile dificile si dau dovadă de un accentuat spirit de 
inițiativă; 

5. doresc să afle imediat opinia superiorilor ierarhici sau sociali privind deciziile lor; 

6. obiectivele lor principale nu sunt nici banii, nici puterea. 

Aceşti oameni pot fi motivaţi prin sarcini incitante, prin stimularea sentimentului de 
autonomie, a ideii de succes, precum si oferindu-le posibilitatea de a se autoperfectiona. 

Puterea are două aspecte: personal şi social. Puterea socială este exercitată în beneficiul 
celorlalți, pentru îndeplinirea unor scopuri superioare, spre deosebire de puterea personală, 
care mizează pe ameninţare sau manipulare. 

Apartenența se manifestă la persoanele care resimt profund nevoia de a fi acceptaţi şi 
apreciaţi de către ceilalți membri ai grupului. 


Teoria freudiană a motivatiei 


Freud a fost primul care a arătat că o bună parte din motivațiile ce animă comporta- 
mentul uman sunt de tip subconștient. În procesul de educare, de acceptare și învăţare a 
regulilor sociale, individul își reprimă impulsurile naturale. Acestea nu pot fi eliminate din 
aparatul psihic sau controlate perfect şi de aceea ele vor apărea sub forma viselor, actelor 
necontrolate sau a diverselor tipuri de comportament. 

Freud consideră că oamenii sunt în mare măsură inconstienti în legătură cu adevăratele 
forte psihologice care le influenţează comportamentul. La maturitate, persoana reuşeşte 

să-şi reprime multe impulsuri, care nu sunt însă eliminate sau perfect controlate şi apar in 
vise, în comportamentul nevrotic şi obsesiv si, în cele din urmă, în psihoze. Freud sugerează 
că o persoană nu poate sa îşi înțeleagă în întregime propriile motivații. 


Teoria întăririi comportamentului (Skinner, 1964) 


„Teoria întăririi“ afirmă că multe dintre comportamentele indivizilor sunt învăţate din 
experienţa individuală sau de grup, respectiv că din aceste interacțiuni indivizii învaţă 
diferite norme şi modele de comportament, motivații, reacții la stimulii exteriori etc. 

Important este să accentuăm aici că behaviorismul nu este nicidecum un domeniu, o 
ramură a psihologiei, ca alte ramuri, bunăoară psihologia clinică, ori psihologia socială, 
ori psihologia vârstelor. Behaviorismul este mai mult decât atât, este o şcoală a psihologiei. 
Este un punct de vedere, un Weltanschauung, o atitudine sau, în cel mai rău caz, un instru- 
ment ce poate fi folosit în mai toate ramurile psihologiei. Implicatiile pe care le aduce cu 
sine opțiunea pozitivă fata de teoria behavioristă vor fi tratate în acest volum la momentul 
potrivit. 


Modelul bi-factorial al motivatiei (Herzberg, 1959) 


Herzberg (1959) a dezvoltat un model alternativ, creat prin cercetare aplicată în dome- 
niul resurselor umane, în speţă al satisfactiei muncii. Modelul este însă folosit pe larg în 
mai multe domenii, printre care cele mai importante sunt managementul resurselor umane 
(motivaţia pentru muncă) şi marketingul (motivaţia consumatorului). 

În The Motivation to Work (1959), Herzberg, Mausner si Snyderman adoptă o viziune 
globală, studiind simultan factorii, atitudinile şi efectele (ce poartă numele de unitate F-A-E). 
În urma analizelor, bazate pe metoda „incidentelor critice“, a reieşit un element până atunci 
nesesizat: faptul că originile satisfactiei sunt diferite de cele ale insatisfactiei, că satisfacția 
şi insatisfactia nu sunt două stări antagonice. 

Modelul se bazează pe dihotomia fundamentală între aceste două tipuri de factori care 
acționează în procesul motivatiei: factorii care provoacă motivaţie (satisfacţie) şi factorii 
care provoacă lipsă de motivaţie (insatisfactie). 

Modelul lui Herzberg se bazează pe izolarea empirică a acestor două tipuri de factori: 
factorii motivatori provoacă satisfacție, dar lipsa lor nu provoacă insatisfactie. Factorii din 
cea de-a doua categorie, în condiţiile în care sunt prezenți, provoacă insatisfactie, însă lipsa 
(minimalizarea) lor nu provoacă satisfacţie. 

În acest context, Herzberg şi-a intitulat cele două categorii de factori ca fiind „motiva- 
tori“, respectiv „factorii igienici“, printr-o paralelă cu terminologia medicală: factori cu 
scop preventiv. 

În psihologia organizaţională, setul de factori care influenţează motivaţia sunt relativ 
stabili, în sensul că cercetarea empirică a demonstrat stabilitatea cu care anumiţi factori 
se plasează în sfera motivatorilor (de exemplu, recunoaşterea muncii, responsabilitatea 
personală sau munca propriu-zisă) sau a demotivatorilor (relaţia cu colegii sau şeful, salariul, 
condiţiile de muncă etc.). În psihologia reclamei și a consumatorului, realitatea este însă 

mult mai eluziva si mai dependentă de factori circumstantiali, astfel încât produsul/marca 
în cauză influenţează în mod major atribuirea unui anumit factor uneia sau alteia dintre 
dimensiuni. În plus, nu există încă cercetări cu grad suficient de reprezentativitate în ceea 
ce priveşte aceste aspecte. 

Cu toate acestea, se ia în considerare de obicei următoarea structură de factori motiva- 
tori (cu menţiunea că ordinea si importanţa acestor factori diferă uneori fundamental de 
la un produs la altul, ori de la un consumator la altul): 

— ambalajul 

— preţul 

— reclama 

— numele produsului 

— prestigiul mărcii 

— obiceiul de consum 

— imaginea generală a companiei producătoare 

Se observă că factorii ce acţionează ca motivatori în cazul comunicării publicitare au 
si uşoare aspecte demotivatoare; in mod similar, demotivatorii acționează într-o oarecare 
măsură ca motivatori. 

În continuare este prezentată o structură ipotetică a factorilor motivatori aplicabili la 
un consumator ipotetic. Trebuie specificat faptul că se pot obţine astfel de hărți motiva- 
tionale referitoare la anumite grupuri-tinta (precum cea prezentată ca exemplu) pentru că 
preferinţele pentru unul sau altul dintre aspectele motivatoare/demotivatoare avute în vedere 
aici diferă destul de puternic în funcție de factori socio-demografici şi psihografici ai 
grupurilor-tinta. Se poate imagina astfel cu mare ușurință un grup-tinta pentru care prestigiul 
mărcii funcționează ca motivator: aceştia cumpără respectivul produs doar pentru că are 
prestigiu, spre deosebire de consumatorul „normal“, pe care îl deranjează doar lipsa de 
prestigiu. 


Obiceiul de consum 
Ambalajul 

Preţul 

Reclama 

Prestigiul mărcii 
Numele produsului 


Imaginea companiei 


Sursa: D&D Research, 2001. 

Graficul alăturat este rezultatul unei investigaţii asupra motivaţiei consumatorului, 
făcută din perspectiva teoriei lui Herzberg, si priveşte un caz real. De pildă, în cazul unei 
mărci de ciocolată de pe piaţa autohtonă, observăm că factorii motivatori sunt obiceiul de 
consum, ambalajul, preţul şi reclama, în timp ce factorii igienici sunt prestigiul mărcii, 
numele mărcii si imaginea globală a companiei producătoare. Această situaţie se întâlnește 
de regulă la produsele de larg consum, produse ce solicită o implicare emoţională redusă 
din partea consumatorului şi se sfârșesc repede. 

Putem observa la prima vedere că cele şapte dimensiuni asupra cărora s-a concentrat 
investigația se impart în patru motivatori (obiceiul de consum, ambalajul, preţul si reclama) 
şi trei demotivatori (prestigiul mărcii, numele produsului si imaginea companiei). Această 
realitate s-ar putea traduce prin faptul că, pentru marca investigată, consumatorii sunt motivaţi 
la consum prin ambalajul plăcut, preţul favorabil etc., şi sunt demotivati prin faptul ca 
prestigiul mărcii este prea scăzut, că numele produsului nu place etc. Însă, dacă privim mai 
atent, putem descifra potenţialul predictiv al teoriei lui Herzberg prin faptul că un consumator 
ar putea fi motivat să consume respectiva marca în funcţie de preţul ei, sau de reclama pe 
care a receptat-o, însă nu ar putea fi motivat în consum prin prestigiul mărcii respective. 
Ceea ce prestigiul, de exemplu, ar putea face, însă, ar fi să-l demotiveze pe consumator, în 
condiţiile în care calitatea acestuia s-ar situa la un nivel foarte scăzut. Altfel, preţul, oricât 
de neeconomic ar fi, nu va putea să-l demotiveze pe cumpărător de la consumul acelei mărci. 

Desigur, există limite ale modelului explicativ prezentat drept exemplu aici. Unii 
demotivatori funcționează, în condiţiile în care au valenţe foarte intense, şi ca motivatori. 
Se observă astfel că imaginea companiei are o valoare care trece uşor de 0, ceea ce înseamnă 
că o imagine foarte pozitivă ar putea să motiveze consumatorul, însă oricum incomparabil 
mai puţin decât reclama, de exemplu, care este un motivator puternic. Pe de altă parte, şi 
motivatorii au accente de demotivare. Spuneam anterior că prețul este un motivator, însă 
se observa că această dimensiune are si puternice accente de demotivare — deși prețul scăzut 
nu poate duce demotivarea consumatorului sub un anumit nivel —, pe când prestigiul mărcii 
poate aduce deservicii mult mai serioase. 

Diagramele lui Herzberg pot fi folosite atât pentru anumite produse/marci, cât şi pentru 
anumite segmente de consumatori. Utilizăm astfel de diagrame, de cele mai multe ori, pentru 
proiectarea unei campanii de marketing sau comunicare la nivel tactic, înainte de intrarea 
pe o piaţă, pentru a investiga aşteptările fata de un anumit produs şi pentru a putea genera 
marketing mix-ul cel mai eficient cu referire directă la acel produs. Aceste diagrame se 
folosesc însă şi la nivel strategic, pentru inventarierea segmentelor de consumatori ori a 
unor întregi pieţe. Piaţa românească este recunoscută bunăoară ca fiind o piață sensibilă 
la pret (price-sensitive). Acest lucru înseamnă că dimensiunea „preţ în diagrama Herzberg, 
trasată pentru piaţa românească, scade din impactul motivator al preţului si se adaugă 
impactului demotivator al acestuia. 

Diagramele Herzberg pot fi extrem de folositoare, însă trebuie să atragem atenţia asupra 
a două neajunsuri ale lor: 

— Sunt dificil de realizat. Deşi pot fi trasate şi empiric, la nivelul simțului comun, de 
către un specialist, această abordare poate duce la concluzii uneori total eronate si, deci, 
la strategii greşite. Modalitatea de realizare nu este extrem de complicată, însă necesită o 

familiarizare atât cu teoria lui Herzberg, cât şi cu metodele şi tehnicile cercetării aplicate 
în această direcţie; 

— Sunt relativ dificil de citit şi interpretat, necesitând o familiarizare cu teoria lui 
Herzberg, şi de aceea fiind interzise „profanilor“. Nu pot fi, aşadar, folosite pentru a prezenta 
idei, strategii şi tactici de marketing unui public neavizat, şi nu pot fi interpretate cu fineţe 
decât de un bun cunoscător al teoriei şi practicii dinamicii motivationale. 


3.2. Teoriile motivatiei ca proces (dinamice) 


Există în teoriile motivatiei modele care prezintă o particularitate, anume faptul că toate 
se bazează îndeosebi pe analiza proceselor psihologice care afectează motivaţia, mai mult 
decât pe categoriile de forte ce stau la baza acesteia. Iată de ce au fost numite „modele 
procesuale“. Cele patru modele care sunt recunoscute sub acest nume sunt: (a) teoria 
expectantei; (b) teoria alegerii comportamentale (teoria reactantei); (c) teoria echităţii şi 
(d) modelele de graniţă. 


Teoria expectantei (Vroom, 1964) 


nee 


Conceptul de ,,expectanta“ (așteptare) a fost initial formulat de Vroom (1964) în teoria 
sa numită VIA (valency-instrumentality-expectancy), adică valenta-instrumentalitate-ex- 
pectanta. Teoria asteptarilor, plecand de la studiul comportamentului uman, a fost prezentata 
pentru prima data de Victor Vroom in Work and Motivation (1964). Acest model se bazeaza 
pe conceptele de: 

— „valență“ (valoare, semnificaţie simbolică, văzută ca valoare subiectivă alăturată unui 
factor anume); 

— „instrumentalitate“ (credinţa în faptul că un comportament va da anumite rezultate); 

— ,,expectanta“ (probabilitatea ca respectivul rezultat să apară ca urmare a respectivului 
comportament, i.e. „convingerea imediată privind rezultatele probabile ale unei acțiuni 
specifice“). 

Ideea de bază a acestui model este formulată de Vroom după cum urmează: „Atunci 
când un individ alege între două alternative care implică rezultate incerte, este clar că 
acțiunile sale sunt afectate nu doar de preferinţele sale fata de aceste rezultate, ci şi de gradul 
în care crede că respectivele rezultate pot fi obținute. Expectanta se definește ca fiind 
convingerea de moment (momentary belief) privind probabilitatea ca o anumită acţiune 
să producă un anumit rezultat. Expectanta poate fi descrisă prin puterea ei. Puterea maximă 
este indicată de siguranţa subiectivă că acţiunea va fi urmată de un rezultat favorabil... “. 

Puterea de convingere a expectatiilor poate să se bazeze pe experienţe trecute 
(reinforcement), însă de multe ori indivizii se confruntă cu situaţii noi în care experienţele 
trecute nu au foarte mare influenţă. 

Amploarea valentei este determinată de importanţa rolului jucat de rezultat în obținerea 
unui lucru căruia i se acordă o importanţă deosebită. Prin urmare, forța motivatoare care 
se exercită asupra unei persoane pentru ca aceasta să acționeze într-o anumită direcţie este 
egală cu probabilitatea percepută (aşteptarea) de atingere a rezultatului urmărit, înmulțită 

cu valoarea (valenta) perceputa acestui rezultat. Vroom ne dezvaluie faptul ca asteptarea recom- 
pensei este adesea mai importanta decat ne-am putea imagina. Indivizii actioneaza in concor- 
danta cu imaginea pe care şi-o fac în legătură cu viitorul. Recompensa trebuie să fie legată 
strâns şi explicit de acţiunile pe care campania publicitară sau producătorul unei anumite 
mărci şi le propun, iar tipurile de comportament apreciate trebuie să fie recompensate în 
mod deschis, frecvent şi generos. Valoarea acordată diferitelor recompense diferă în funcție 
de fiecare persoană în parte, deci trebuie să existe o concordanţă între scopurile mărcii, 
ale campaniei publicitare şi dorinţele indivizilor priviţi în calitate de consumatori. În plus, 
recompensa trebuie să fie echitabilă în raport cu efortul depus pentru îndeplinirea obiectivelor. 

Teoria aşteptărilor nu este uşor de pus în practică, pentru că, pe de o parte, ea este 
abstractă şi complexă, dar, pe de altă parte, este generală şi uşor de asimilat (fiecare este 
conștient de faptul că un anumit rezultat pe care-l aşteaptă îi determină într-o mare măsură 
comportamentul). 

Motivația puternică apare la individ doar atunci când există o relație clară între acţiune 
(comportament) si rezultatul dorit, iar rezultatul este perceput ca dezirabil, ca mijloc de 
satisfacere a unei nevoi. Așa se explică de ce motivaţia extrinsecă (de exemplu, un produs 
mai ieftin) nu funcţionează decât atunci când indivizii percep „creşterea“ (adică faptul că 
economisesc bani) ca fiind la nivelul riscului preluat de ei (prin faptul că abdică de la 
produsul atât de des folosit si de care, de altfel, sunt mulțumiți). Motivația intrinsecă, pe 
de altă parte, pune accent pe experienţele trecute ale individului: „cumpărând noul nostru 
produs, nu economisesti neapărat, dar cu siguranţă vei avea rufe mai albe“. 

În concluzie, teoria expectantei afirmă că indivizii sunt motivaţi în măsura în care obțin 
rezultatele pe care le aşteaptă din acţiunile lor, dacă depun efortul cerut de acestea. Conform 
acestei teorii, indivizii sunt persoane raționale care îşi stabilesc cu exactitate ce anume au 
de făcut pentru a fi recompensati, cât anume si în ce constă această recompensă, chiar 
dinainte de a se implica în respectiva activitate. Se oferă astfel o explicaţie suficient de 
puternică în ceea ce priveşte diferențele motivațiile şi comportamentelor indivizilor generate 
de acele motivatii care au loc în aceleași contexte situationale. Teoria face legătura între 
motivații, necesitatea atingerii scopurilor propuse si nivelul de satisfacţie așteptat. 

Porter si Lawler (1968) au dezvoltat teoria lui Vroom într-un model uşor diferit, care 
explicitează factorii ce determină efortul pe care indivizii sunt dispuşi să-l facă pentru 
anumite comportamente. Aceştia sunt: 

— Recompensa/rezultatul acţiunilor indivizilor nu are valoare decât în măsura în care 
satisface o nevoie (precum cele descrise de Maslow; de exemplu: „ai nevoie de rufe 
albe“). 

— Probabilitatea ca rezultatul respectiv să depindă de efortul depus (de exemplu: „nu 
vei avea rufe albe decât cu detergentul nostru“). 


Teoria reactantei (Brehm, 1966) 


Teoria reactantei, aşa cum a fost formulată de Brehm, porneşte de la premisa că, în 
condiţiile în care indivizii sunt conștienți de nevoile lor, de comportamentul necesar pentru 
a satisface aceste nevoi, şi presupunând că au libertatea necesară de alegere şi mișcare, 

vor alege acel comportament care va maximiza satisfacerea nevoii — deci, se vor comporta 
„rațional“. 

Dacă apare însă o presiune exterioară care ameninţă această libertate de a alege si 
acționa, indivizii vor „reacționa“ — adică vor fi motivaţi să evite orice viitoare pierdere a 
libertăţii de alegere. Conform lui Brehm, principiul reactantei este, deci, următorul: ,,Consi- 
derând că unei persoane îi stă la dispoziţie un set anume de comportamente libere, această 
persoană va dezvolta reactanta ori de câte ori unul dintre aceste comportamente va fi 
eliminat sau redus. Deci, de fiecare dată când un comportament liber al individului va fi 
eliminat sau redus, ori ameninţat cu eliminarea sau reducerea, respectivul comportament 
va deveni mai dorit şi insistența pentru instrumentarea lui va fi mai mare“. 

Cu alte cuvinte, indivizii nu sunt receptori şi respondenţi pasivi la stimulii din mediu, 
ei încearcă, în schimb, să înţeleagă în mod activ, să controleze mediul înconjurător și să 
reducă incertitudinea prin controlul factorilor care influenţează propriile rezultate/nevoi/ 
necesităţi. 


Teoria echităţii (Adams, 1965) 


Teoria echităţii analizează percepțiile pe care indivizii le au despre modul în care sunt 
tratați fata de (în comparaţie cu) „ceilalți“. Echitatea se centrează pe sentimente (aşadar, 
este subiectivă) şi pe percepții (este un proces comparativ). Echitatea este diferită de 
egalitate, de vreme ce a-i trata pe toţi indivizii la fel ar fi „inechitabil“, dacă unii merită 
mai mult decât alții. 

Adams (1965) sugerează chiar că există două feluri diferite de echitate: 

— echitate distributivă (care priveşte modalitatea în care oamenii percep propriile 
„recompense“, comparate cu ale celorlalți; de exemplu, „merit si eu, ca si ceilalți, să am 
această maşină, să am rufe albe şi curate etc.“); 

— echitate procedurală (care priveşte echitatea modalitatilor la care se ajunge la „recom- 
pense“; de exemplu, „merită să dai atâţia bani pe acest detergent“). 

Teoria echităţii afirmă că există două tipuri de comparații pe care indivizii le practică 
frecvent: (1) între raportul dintre rezultatul obţinut (produsul/serviciul achiziţionat) şi efortul 
depus pentru dobândirea acestuia; şi rezultatele, şi eforturile altor persoane semnificative, 
de referință pentru cei care realizează această comparaţie; (2) între ceea ce a aşteptat 
consumatorul de la produsul/serviciul achiziţionat şi ceea ce a obținut în realitate. Ca urmare 
a realizării acestor comparații, individul experimentează într-o manieră subiectivă senti- 
mentul de echitate sau de inechitate, sentiment care influenţează motivația persoanei si, 
în final, decizia de achiziție. Teoria se bazează pe ipoteza că indivizii sunt motivaţi de dorința 
de a fi trataţi echitabil de/prin produsele/serviciile ce le sunt oferite şi că se așteaptă să fie 
trataţi astfel. În caz contrar, apare sentimentul de inechitate, sentiment ce va genera tensiuni 
si, drept urmare, va determina un proces de căutare a modalitatilor de reducere a acestei 
stări de disconfort. Altfel spus, nu vor mai cumpăra produsul respectiv. 

Teoria conflictelor motivationale (Lewin, 1936) 


Existenţa mai multor motivatii ca puncte de plecare ale aceluiași comportament induce 
posibilitatea ca aceste motivații să fie conflictuale. Această posibilitate a fost, se pare, 
recunoscută şi exprimată în termeni teoretici pentru prima dată de Kurt Lewin (Constantin 
şi Neculau, 1998). 

Preferinta indivizilor pentru situaţii conflictuale surprinse în comunicarea publicitară 
este explicată prin faptul că acest gen de comunicare vine în întâmpinarea frustrărilor 
indivizilor şi propune diverse produse sau servicii concepute special pentru satisfacerea 
imediată a dorințelor si plăcerilor, în acord cu codurile sociale acceptate. Acest tip de 
publicitate face apel cu preponderență la estetism si creativitate. 

Motivele pot fi pozitive sau negative, iar conflictele motivationale abordate frecvent 
în comunicarea publicitară derivă adesea direct din aceste valenţe. Consumatorul este astfel 
pus să aleagă soluția care îl satisface. 

K. Lewin imagina trei tipuri de conflicte motivationale: (1) apropiere-evitare; (2) apro- 
piere-apropiere şi (3) evitare-evitare. 

1) Apropiere-evitare. O alternativă are atât consecinţe pozitive, pe care individul doreşte 
să le atingă, cât şi consecinţe negative, pe care individul doreşte să le evite. De exemplu, 
consumul unui tort de ciocolată este o experienţă plăcută, dezirabila („apropiere“), dar faptul 
că acesta conţine multe calorii şi ,,E“-uri ar putea descuraja această experienţă („evitare“). 
Un alt exemplu este cel al publicităţii pentru țigări. Fumătorii, cunoscând implicaţiile pentru 
sănătate ale fumatului, isi asumă însă riscul prin valorizarea avantajelor acestuia: destindere, 
sociabilitate, imagine personală şi publică etc. Publicitatea oferă soluţie conflictului, oferind 
consumatorului avantajele simbolice care să contrabalanseze dezavantajele pentru 
sănătate ca modele de comportament acceptate şi încurajate de societate. 

2) Apropiere-apropiere. A oferi posibilitatea de a alege între două sau mai multe variante 
considerate atractive este o situaţie utilizată frecvent în publicitatea pentru mărci direct 
concurente $i apropiate ca poziţionare în mintea consumatorilor. Atunci când diferenţele 
dintre acestea tin mai mult de spaţiul simbolic perceptual din jurul lor şi mai putin de 
caracteristicile produsului, rolul comunicării publicitare este hotărâtor pentru rezolvarea 
conflictului motivational prin accentuarea diferenţelor. Consumatorul doreşte adesea să facă 
în același timp două lucruri, dezirabile, dar incompatibile — de pildă, să meargă în vacanță 
şi în Hawai, şi pe Coasta de Azur, fără a avea însă nici timp, nici bani decât pentru una 
din variante 

3) Evitare-evitare. Un consumator nu doreşte nici una din cele două variante care 1 se 
oferă, dar trebuie să aleagă totuşi una — pe cea mai puţin păguboasă. De exemplu, con- 
sumatorul nu doreşte să plătească asigurarea obligatorie auto, dar îi este frică să nu fie 
prins de Poliție fără asigurare sau să îi fie furată maşina. Publicitatea de acest tip rezolvă 
conflictul prin furnizarea unor soluţii care să elimine caracterul neplăcut al situaţiei. 


CAPITOLUL III 
Mecanisme atitudinale fundamentale. 


Teoria ierarhiei efectelor 


Modelul ierarhiei efectelor face parte dintre modelele persuasiunii si este unul dintre 
cele mai utile modele pentru înţelegerea impactului comunicării publicitare, in special pentru 
aplicabilitatea ei directă în derularea procesului de realizare a reclamelor și chiar asupra 
publicității în ansamblu. Desi modelul este unul clasic, considerat chiar depășit de anumiţi 
autori, el a fost „recuperat“ recent şi folosit pentru fundamentarea unor aplicaţii practice 
deosebit de eficiente ale comunicării si mai ales ale practicii publicitare. 

„Teoria ierarhiei efectelor“, asa cum a fost ea enunțată initial, circumscrie trei teorii, 
dezvoltate în perioada interbelică în SUA, teorii tributare viziunii mecaniciste asupra 
consumatorului, viziune care pune fatis în centrul demersului său binomul stimul-răspuns. 
Desigur, apartenenţa behavioristă a teoriilor ce compun triada „ierarhiei efectelor“ este 
discutabilă, mai ales în contextul în care atât teoria lui Krugman, cât şi cea a lui Festinger 
acceptă „concepte mentale“ („concepte ipotetice“), fiind deci prin definiție teorii 
cognitive. 

Această teorie a condus la operationalizarea acestei viziuni mecaniciste asupra consu- 
matorului într-o serie de modele de marketing, foarte influente în acea perioadă, utilizate 
chiar şi astăzi pentru a structura într-o manieră simplă, dar eficientă demersul de marketing 
si publicitate. Unul dintre aceste modele este numit AIDA, acronimul pentru Attention, 
Interest, Desire, Action (atenţie, interes, dorinţă, acţiune). Modelul a fost construit pornind 
de la ipoteza (susținută de teoria ierarhiei efectelor) conform căreia individul, în dimensiunea 
sa de consumator, parcurge un proces incremental în timpul comportamentului său de 
consum. Astfel, el trece prin patru etape care conduc în cele din urmă la consum: (1) mai 
întâi îi este atrasă atenţia si, astfel, conştientizează existenţa unui produs/marcă; (2) îi este 
suscitat interesul şi trece printr-o etapă de culegere a informaţiilor relevante despre produsul/ 
marca respectivă; (3) acesta devine obiect al dorinţei fiind acceptat şi, în final, (4) individul 
adoptă un comportament activ cumpărând si consumând produsul/marca în cauză (Adams, 
1913; Hollingworth, 1913; Scott, 1908). 

Modelul isi are valoarea sa conferita de faptul ca deriva direct din simtul comun si se 
constituie într-o abordare de marketing accesibilă si uşor de aplicat, desi foarte săracă in 
ceea ce priveşte profilul consumatorilor: conştiinţa existenţei unui produs/marcă şi existenţa 
unor opinii pozitive ale consumatorilor referitoare la acesta vor duce în mod direct la 
cumpărarea şi consumul lui. 

Neajunsurile acestei ipoteze au fost surprinse de diverse cercetari privind comporta- 
mentul consumatorului din anii "60, unele mergând chiar până la a afirma că nu există 
suficiente date ştiinţifice care să confirme validitatea ei. Cercetătorii (Palda, 1966) au arătat 
că nu se poate stabili empiric o legătură de cauzalitate directă între cunoașterea unui 
produs/marcă si existenţa unui set de opinii şi atitudini favorabile despre acesta și actul 
de a-l consuma. Tot ce se poate afirma este faptul că un nivel ridicat al notorietății 
produsului/mărcii, adică o cantitate mai mare de informaţie pozitivă despre acesta coexistă 
cu un nivel mai crescut de cumpărare. 

Deşi surprinzător la prima vedere, în ciuda limitărilor inerente ale ipotezei ierarhiei 
efectelor, un număr impresionant de modele de marketing $i comunicare publicitară (unele 
încă populare printre practicieni) se sprijină pe ea. Aceasta se datorează pe de o parte faptului 
că modelele în cauză și-au dovedit şi inca isi dovedesc eficienţa practică, iar pe de alta 
simplităţii care le fac uşor de aplicat şi utilizat practic în orice tip de piaţă, indiferent de 
cunoștințele şi abilitățile de marketing ale persoanelor care le implementează. 

Principalele teorii privind efectele publicității asupra comportamentului consumatorului 
sunt teoria învăţării, teoria disonantei cognitive şi teoria implicării minimale. Punctul comun 
al acestor teorii îl reprezintă baza conceptuală de la care pornesc, şi anume ipoteza ierarhiei 
efectelor. Ea pleacă de la principiul potrivit căruia discursul publicitar trebuie să-l facă pe 
cumpărător să parcurgă trei etape distincte în timp, prin intermediul cărora se trece de la 
statutul de non-consumator la cel de consumator. Aceste trei teorii sunt combinații ale 
succesiunii de etape presupuse de teoria ierarhiei efectelor. 

Astfel, teoria învăţării presupune succesiunea de etape a invata-a plăcea-a face 
(Learn—Like—Do), teoria disonantei cognitive, succesiunea a face-a plăcea-a învăța 
(Do-Like-Learn), în timp ce teoria implicării minimale, succesiunea a invata-a face-a plăcea 
(Learn—Do-Like). Distincția dintre cele trei teorii din perspectiva publicității constă în 
simpla modificare operată în cadrul secventei informatie-interes-comportament. 

Asa cum vom vedea, aceste trei etape clasice sunt exploatate şi altfel, respectiv în succe- 
siunea Like-Learn-Do (teoria impulsului de cumpărare), Learn—Like—Do (teoria învăţării 
atribuite) şi Do-Like-Learn (teoria promotiilor), iar această extindere şi completare a teoriei 
clasice a ierarhiei efectelor este „recuperarea“ şi modernizarea amintite de noi anterior. 

Se observă cu uşurinţă că toate cele trei (sau cele şase) teorii ce vor fi discutate sub 
umbrela „ierarhiei efectelor“ au ca bază de plecare modelul tri-factorial al atitudinilor 
(Hovland, Janis & Kelly, 1953), asupra căruia însă nu vom insista. Enuntarea celor șase 
teorii nu este altceva decât o permutare a celor trei componente ale atitudinii (cognitivă — 
learn, afectivă — like şi comportamentală — do), desi, de bună seamă, mecanismele ce explică 
funcționarea fiecărei dintre cele şase secvenţe sunt diferite. 

III.A. Teoria învăţării (Learn—Like—Do) 


1. Introducere 


Cele trei stadii presupuse de teoria invatarii sunt: (1) cognitiv, (2) afectiv si (3) com- 
portamental. Stadiul cognitiv (/earn) sau etapa de informare vizează aspecte cum ar fi 
atenţia, conştientizarea, cunoaşterea şi înțelegerea. În această etapă consumatorul dobân- 
deste informaţii despre produs/marcă. Etapa afectivă (like) vizează dimensiunea emoţională 
si elemente de tipul interesului, proceselor educative, construirii opiniilor, cristalizării 
preferințelor, apariţiei convingerilor etc. Într-un cuvânt, interesul manifestat anterior de 
consumator la nivelul informaţiei şi al mecanismelor cognitive se transferă în aceasta etapa 
la nivelul elementelor afective. Etapa comportamentală (do) sau etapa de trecere la actul 
de cumpărare reprezintă concretizarea în act a etapelor anterioare şi circumscrie o serie 
de aspecte care privesc intenţia, comportamentul, acţiunea. După ce în prealabil a fost 
informat cu privire la beneficiile produsului, după ce a fost ulterior făcut interesat de acestea, 
consumatorul ia acum decizia de cumpărare. 

O scurtă incursiune în istoria diferitelor teorii ale învăţării arată complexitatea acestui 
proces, care a fost abordat în mod diferit de-a lungul timpului de oamenii de ştiinţă şi care 
nici astăzi nu este un subiect lipsit de controverse. 

Conform definiţiei date de A.N. Leontiev, învăţarea constituie „procesul prin care se 
dobândeşte experienţa intelectuală de comportare, înțelegând prin aceasta asimilarea de 
informaţii şi, mai mult decât atât, formarea gândirii, a sferei afective, a voinţei, deci, formarea 
sistemului de personalitate“ (Parot si Ruchelle, 1995). 

În desfăşurarea învățării sunt implicate si alte procese şi activități psihice, între acestea 
existând o relaţie de interdependenta: pe de o parte, procesele si funcţiile psihice sunt 
antrenate în cadrul învăţării, dar, pe de altă parte, ele se constituie şi se structurează prin 
şi ca urmare a învăţării. Antrenând întreg psihicul unui individ, învăţarea are astfel un rol 
generativ, formativ şi constructiv în raport cu acesta. 

Primele teorii ale învăţării au aparținut lui Pavlov, Thorndike si Watson (Parot şi 
Ruchelle, 1995) şi au fost de natură behavioristă. Pavlov defineşte învăţarea ca o substituire 
de stimuli, considerând că cele mai complexe fenomene psihologice sunt reductibile la un 
ansamblu de reflexe condiționate, pornind de la clasicul proces de condiţionare care utili- 
zează relaţia dintre stimuli şi o anume reacţie pe care o provoacă. Thorndike a considerat, 
la rândul său, că învăţarea se constituie dintr-o succesiune de încercări şi erori, din care 
subiectul reţine încercările soldate cu succes şi le respinge pe cele care au dus la eşec, 
stabilind ceea ce se cheamă „legea efectului“. 

Watson a fost adeptul studiului efectiv şi exclusiv al comportamentului, plecând de la 
principiul conform căruia învăţarea este, de fapt, o succesiune de reflexe condiţionate şi 
încercând să dovedească faptul că orice proces de învăţare, simplu sau complex, este în 
ultimă instanţă un ansamblu de segmente de comportament de tip stimul-răspuns. Pe lângă 
conceptul de condiționare clasică pe care îl întâlnim la Pavlov, trebuie menţionat şi cel de 

conditionare operanta ca tehnica de invatare, introdusa de B.F. Skinner. Aici nu mai avem 
de-a face cu un comportament care se bazeaza pe niste determinari anterioare stricte, ci 
cu acte spontane urmate de întărire: capacitatea subiectului de a se adapta la condițiile 
specifice mediului îi provoacă satisfacție şi tocmai aceasta va duce la repetarea comporta- 
mentului. Întărirea este aici rezultatul satisfactiei obţinute de individ prin confirmarea si 
recompensarea comportamentului pozitiv. 

Aceste teorii asociative au fost însă infirmate de experienţele ulterioare, care au dovedit 
că, şi în chiar cele mai simple forme ale ei, învăţarea antrenează întreagul aparat psihic: 
procesele de cunoaştere, afectivitatea, automatismele motorii, voinţa etc. (Parot şi Ruchelle, 
1995). În psihologia consumatorului şi în marketing, teoriile behavioriste au şi astăzi o 
aplicabilitate cu un loc bine stabilit, însă evoluţia sistemelor teoretice respective, şi mai 
ales concluziile rezultate în urma aplicării acestor teorii, le-au scos de sub incidenţa lanţului 
Learn—Like—Do. Teoriile behavioriste şi, în special, conditionarea operantă a lui Skinner 
sunt discutate la capitolul ce priveşte teoria promotiilor (Do-Learn-Like). 

O altă teorie a învăţării vine din „teoria psihogenezei operațiilor intelectuale“, datorată 
lui J. Piaget. Acesta a demonstrat, pe baza observaţiilor făcute asupra intelectului copiilor 
de diferite vârste, că acţiunile şi operațiunile mentale se nasc prin interiorizarea acțiunilor 
reale. „Epistemologia genetică“ fondată de Piaget a influenţat în mod pozitiv psihologia 
contemporană şi studiile asupra învățământului (Piaget, 1971). 

O altă teorie este „teoria genetic-cognitivă“ a lui J. Bruner, fondată pe baza operei lui 
Piaget (Bruner, 1966). El sugerează posibilitatea ca individul să cunoască lumea prin trei 
modalități: (1) modalitatea activă, (2) modalitatea iconică şi (3) modalitatea simbolică. 

Modalitatea activă este realizată prin manipularea liberă a obiectelor şi exersare 
(indispensabile în formarea priceperilor şi deprinderilor, dar şi în achiziționarea primelor 
cunoştinţe). Această modalitate este caracteristică primilor ani ai vieţii individului. 

Modalitatea iconică se bazează pe imagini vizuale, care nu necesită neapărat o 
manipulare efectivă (caracteristică perioadei de vârstă între 5 şi 7 ani). 

Modalitatea simbolică acţionează atunci când simbolurile (cuvintele sau alte semne 
convenționale) înlocuiesc imaginile, permiţând apariţia conceptelor şi a noțiunilor. 

În cadrul procesului de învăţare se remarcă preponderența succesivă a proceselor psihice: 
primei modalităţi de cunoaștere îi corespunde cunoaşterea data de senzații şi percepții, celei 
de-a doua modalităţi îi corespunde cunoașterea dată de reprezentări şi imaginație, pentru 
ca într-o ultimă fază să fie implicat procesul superior al gândirii şi al abstractizării. 


2. Comunicarea publicitară pe baza teoriei învăţării 


Teoria învăţării aplicată discursului publicitar pornește de la premisa conform căreia 
produsele în beneficiul cărora se face publicitate au o superioritate obiectivă în raport cu 
produsele concurente. Această fundamentare a discursului publicitar pe demonstrarea 
superiorității produsului comunicat este validă şi eficientă cu condiţia ca superioritatea astfel 


Mecanisme atitudinale fundamentale 61 


postulată să fie nu numai reală, ci si durabilă. În contextul actual al realitatilor marketingului, 
teoria învăţării, care se limitează la a scoate în evidenţă avantajul unui produs, devine pericu- 
loasa din cauza faptului ca poate fi aplicată tuturor produselor care, în curând, vor prezenta 
aceleaşi avantaje. 

Teoria învăţării poate fi aplicată în cazul în care avem de-a face cu produse/mărci care 
presupun un nivel ridicat de implicare a consumatorilor, clar diferenţiate pe piaţă, cu o 
promovare consistentă în mass media sau cu produse care se află în stadii incipiente de 
promovare. 

Asa cum am văzut anterior, procesul prin care publicitatea acţionează asupra consuma- 
torului presupune ca acesta să parcurgă trei etape: etapa de informare, etapa de convingere 
şi etapa de concretizare în actul de cumpărare. 

Această schemă logică a condus practicienii la elaborarea unor strategii publicitare 
„clasice“, folosite cu succes încă si acum, în special în cazul produselor noi intrate pe piaţă 
sau a marcilor/produselor care se relansează sau se repozitioneaza. Demersul se bazează 
pe caracteristici care oferă consumatorului un beneficiu sporit sau diferit de alte 
produse/marci deja existente pe piaţă si presupune prezenţa unor noi atribute ale produsului/ 
mărcii. Prin urmare, principalul obiectiv al campaniei publicitare de acest tip este de a 
informa un număr cât mai mare de potenţiali consumatori si de a-i îndemna să folosească 
produsul/marca în cauză, pentru a se convinge de beneficiile sale, mai mari, mai multe 
sau doar diferite de cele ale produselor similare. 

Această abordare este însă dezavantajată de noile evoluţii ale pieţelor de consum, 
tendinţe care arată creşterea gradului de „educare“ a consumatorului, creşterea puterii sale 
de cumpărare și, implicit, a consumului, şi in special „aglomerarea pieţelor“ cu tot mai multe 
produse relativ similare etc. Toate acestea conduc la faptul că cea mai mare parte a produ- 
selor/mărcilor au devenit foarte asemănătoare între ele. În consecinţă, procesul de diferen- 
tiere a produselor este din ce în ce mai dificil, iar acest proces este, paradoxal, singura 
modalitate prin care acestea pot să se identifice unic pe o piaţă din ce în ce mai aglomerată. 
Rapiditatea cu care produsele se copiază între ele a condus la transferarea accentului comu- 
nicării de la „produs“ la „marcă“ şi la scurtarea distanţei dintre primele două etape (infor- 
mare, atracție). Tendinţa actuală este ca, pe cât posibil, comunicarea publicitară să informeze 
şi să convingă în același timp (Bonnange şi Thomas, 1999). 

Pentru a vedea modul în care a fost aplicată teoria învăţării la explicitarea discursului 
publicitar, trebuie făcute o serie de precizări ale contextului istoric în care s-a produs apli- 
carea acestei teorii la procesele de comunicare. Ne aflăm între cele două războaie mondiale, 
în plină evoluţie a curentului behaviorist, a cărui idee principală era că orice comportament 
reprezintă, de fapt, o replică, un răspuns la stimulii de ordin extern care afectează organele 
de simt. În acest context teoretic, este explicabil de ce toate aspectele legate de influența 
discursului publicitar asupra indivizilor sunt reductibile la explicaţii ce tin de conditionarea 
operantă, de tip stimul-răspuns. Aproape că nu exista la acel moment noţiunea de competiție 
comercială între produsele care făceau parte din aceeași clasă, produsele nou lansate erau 
cu adevărat inovatoare si, implicit, trebuiau să se opună atașamentului de generaţii al 
publicului fata de produsele tradiţionale. Publicitatea se putea mulţumi astfel doar cu dorința 

de a fi pur informativa. Nu este de mirare ca produse care sunt azi considerate de larg 
consum (FMCG), de tipul detergentilor sau al pastei de dinti, erau percepute ca fiind revolu- 
tionare, producând o noua raportare la lume si noi stiluri $i ritmuri de viata (Baker, 1998). 

Astfel, sunt evidente motivele pentru care aplicarea teoriei invatarii la discursul 
publicitar a fost considerată cea mai bună opțiune, stabilind că reclamele îl fac pe 
consumator să treacă prin trei etape distincte şi ierarhizate în timp: etapa de informare, 
etapa de convingere şi etapa de luare a deciziei de cumpărare. Schema, mai ales datorită 
situației economice a vremii, apare ca evidentă şi normală: consumatorul se informează, 
este convins de aceste informaţii si, în final, acţionează conform unor convingeri astfel 
create şi întărite. Ingustimea perspectivei determinate de un astfel de „bun-simt“ constă 
evident în a nu vedea mai departe de simţul comun si în a ignora faptul că arareori indivizii 
se hotărăsc asupra unui lucru bazându-se exclusiv pe elemente raționale, şi că rațiunea 
serveşte cel mai adesea cel mult drept justificare ulterioară si modalitate de rationalizare 
a hotărârii deja luate. 

Date fiind aceste circumstanţe, teoria învăţării a fost cel mai firesc utilizată în vederea 
explicării influenţei pe care discursul publicitar îl avea asupra indivizilor, transformându-i 
din non-consumatori în consumatori, prin intermediul a trei etape distincte si ierarhizate 
temporal: etapa de informare, etapa de convingere şi etapa de luare a deciziei de cumpărare 
(Bonnange şi Thomas, 1999). 

Principala aplicație practică pentru publicitate a teoriei învăţării a fost făcută de marii 
producători de detergenti ai vremii — Procter & Gamble, Colgate, Lever — care au fost 
principalii investitori în publicitate între anii '20 şi '60. Aceștia erau şi sunt convinşi încă 
(şi până acum faptele le dau dreptate) că în domeniul lor de activitate lansarea unui nou 
produs nu este posibilă decât dacă, în raport cu produsele concurente, există o inovaţie 
obiectivă sau, cel puţin, o ameliorare notabilă a celor precedente. Avem de-a face în primul 
rând cu un model de marketing: un produs de performanţă este comunicat prin demonstrarea 
acestei performanţe (Baker, 1998). Rolul publicităţii în acest model este doar de a face 
cunoscută cât mai multor „ţinte“ superioritatea noului produs asupra produselor concurente. 
Schema creativă era, de asemenea, simplă: (1) promisiunea: produsul X reuşeşte să facă 
un anumit lucru mai bine decât toate produsele existente; (2) beneficiul: vă permite să 
obţineţi un anumit rezultat, pe care pana acum nu l-aţi putut obține; (3) dovada: produsul 
X conţine Y, care pentru prima oară până acum vă permite să obţineţi acest rezultat —, iată 
de ce merită să îl încercaţi; (4) tonul: informativ, nou, atent la eveniment. 

Această viziune strategică, rezultată direct din teoria învăţării, pare atât de sigură încât 
pentru multe firme de advertising a devenit (si este încă) singurul ghid de „creație“ publicitară. 

Fundamentarea unei întregi strategii publicitare pe demonstrația superiorității unui 
produs este eficientă, cu condiţia ca această superioritate să fie nu numai reală, dar si 
durabilă, cel putin un timp. Astăzi nu mai este cazul: timpul în care concurenţii copiază 
acelaşi produs sau tip de serviciu a devenit din ce în ce mai scurt. 

Reclamele pot valorifica principiile conditionarii clasice în mai multe variante: în primul 
rând, repetarea unei reclame ce conţine asocierea dintre un produs şi un stimul care produce 
în mod spontan si automat plăcere va crea în timp o reacție automat pozitivă în rândul 

audienței, simpla revedere sau menționare a numelui produsului ar provoca emoţii pozitive 
datorită asocierii cu stimulul respectiv (efectul simplei expuneri va fi prezentat ulterior în 
cadrul lucrării). 

În al doilea rând, se poate folosi așa-zisa generalizare a stimulilor, care constă în prezen- 
tarea unui nou produs ca având trăsături similare unor produse/mărci deja consacrate din 
categoria din care face parte, pentru ca prestigiul si reputaţia acestora, privite ca elemente 
de referinţă, să se reflecte asupra noii mărci. Forme concrete de reclamă folosind acest al 
doilea procedeu sunt reprezentate de alegerea unor denumiri cu pronunție identică sau 
apropiată mărcilor de renume sau de extinderea gamei de produse pornind de la o anumită 
marcă de succes (Adibas — Adidas etc.). 

În al treilea rând, se poate face apel la discriminarea stimulilor, care are, de fapt, o 
acțiune inversă generalizării acestora: se vor evidenția diferenţele dintre produsele care 
fac parte din aceeași categorie sau produsele care sunt fabricate de aceeaşi companie. Scopul 
acestei metode constă în a evita asocierile dintre produse/mărci cu o imagine defavorabilă 
şi produsele/marcile de succes. 

Principiile conditionarii de tip stimul-răspuns sunt la rândul lor utilizabile în conce- 
perea mesajelor publicitare, mai ales prin folosirea întăririlor — pozitive sau negative — 
pentru a consolida un anumit comportament. Acest tip de condiționare are două variante 
de aplicare: pe de o parte, recompensarea comportamentelor considerate dezirabile (cum- 
părarea unui produs) şi, pe de altă parte, sancţionarea comportamentelor considerate 
indezirabile (fumatul, purtarea centurii de siguranţă etc.). Scopul major al acestor două 
variante este de a fixa comportamentele dezirabile şi de a evita, până la eliminarea totală, 
comportamentele indezirabile. De cele mai multe ori se apelează la întăritorii de ordin 
pozitiv, prin inserarea în conţinutul reclamelor a unor elemente cum ar fi avantajele sau 
premiile speciale pentru cumpărători, un surplus de produs, un alt produs sau serviciu 
gratuit etc. (Baker, 1999). 

Pe lângă utilizarea în cadrul discursului publicitar a diverselor variante de condiționare, 
fie ea clasică sau operantă, se poate apela la un alt tip de învăţare, şi anume învăţarea prin 
observare. Aceasta se bazează pe tendinţa naturală a individului spre un comportament 
mimetic. Imitarea poate fi descrisă drept o cale mai scurtă către învăţare, ea presupunând 
copierea acțiunilor observate la alte persoane, pentru a căpăta mai repede şi mai eficient 
o serie de deprinderi. Acesta este motivul pentru care sunt folosite în cadrul reclamelor 
exemple de persoane care utilizează cu succes produsul respectiv, cu scopul de a se constitui 
în modele de urmat pentru audienţă (reclame ce propun modele comportamentale, reclame 
tip star system etc.). În mod curent, modelele prezentate în reclame sunt fie lideri de opinie 
care pun succesul lor pe seama utilizării produselor, fie personalităţi şi vedete în cazul cărora 
nu contează legătura directă cu produsul, ci gradul de notorietate şi de simpatie de care se 
bucură în rândul audienței. 

Aspecte suplimentare legate de ierarhia efectelor sunt oferite de Jean-Noél Kapferer 
(2002). El afirmă că atunci când consumatorul este expus unei reclame TV la un produs 
pe care nu l-a achiziționat încă, presupunem automat că acesta apreciază pozitiv produsul 
tocmai datorită acestei expuneri. Ținând cont de faptul că produsul a fost prezentat 

consumatorului intr-un mod simbolic, consumatorul poate face rareori afirmatii despre 
beneficiile utilizării produsului respectiv, fiind posibil totuşi sa aibă o părere de genul „n-ar 
fi imposibil ca produsul să aibă toate calităţile enumerate“. În acest caz, avem de-a face 
cu o opinie sceptică, denotând totuși un anumit grad de curiozitate care depăşeşte neutra- 
litatea, indiferența sau prezenţa unei opinii negative despre produs. Prima achiziționare a 
unui produs presupune că respectivul consumator urmăreşte o testare prin care să obţină 
un feed-back pozitiv sau negativ pe baza experienţei deja acumulate, şi nu implică deloc 
convingerea că produsul este cel mai bun. 

Kapferer pune apoi în evidenţă confuzia care există între două modele, cel al comuni- 
cării şi cel al comportamentului. Persuasiunea, ca urmare a expunerii la un mesaj publicitar, 
se referă la modul de folosire a informaţiei cuprinse în reclame pentru a decide sau nu 
schimbarea opiniilor, atitudinilor şi comportamentelor. Expunerea la mesajele publicitare 
şi procesul de achiziție a produselor despre care se comunică pot foarte bine să nu fie legate 
între ele prin relaţia cauză-efect/stimul-răspuns. Aşadar, modificarea comportamentală 
survenită temporal după expunerea la mesajul publicitar nu este eminamente o cauză a 
expunerii la reclama respectivă. 

Ca urmare a acestor situaţii, se pot distinge două cazuri diferite. În primul caz, avem 
de-a face, pe rând, cu expunerea la mesajul publicitar, o schimbare de atitudine, urmată 
de o modificare comportamentală. În al doilea caz, reclama, dintr-un motiv sau altul, nu 
a reuşit să fie persuasivă, dar a fost urmată de achiziţionarea produsului respectiv. Dacă 
produsul are atribute pe măsura așteptărilor consumatorului, atunci consumatorul își va 
adapta. Se poate generaliza, deci, că în orice situație comunicationala de expunere la mesaje 
persuasive din care este exclusă varianta coercitiei, între faza de receptionare a informaţiei 
ŞI cea de activare a comportamentului, se interpune atitudinea, ca variabilă motivationala. 
Această interpunere rămâne valabilă chiar şi în cazurile în care, la prima vedere, mesajul 
publicitar vizează numai activarea comportamentului („vino la magazinul X, până la data 
de... ai parte de o super oferta‘), pentru că influențarea nu are loc decât dacă predispoziția 
către acţiune (atitudinea) există deja din partea receptorului. 

Numeroase modele explicative ale comportamentului consumatorului susțin că efectele 
campaniei publicitare se înregistrează progresiv (Schifmann, 1994). Astfel, în faza (1) de 
contact — grupul-tinta vizat este atins de mesajul campaniei; în faza (2) de atenţie — fiecare 
destinatar al mesajului filtrează informaţiile pe care le primește şi le reţine pe cele care 
sunt susceptibile să îl intereseze; în faza (3) de percepție — dacă mesajul este efectiv recep- 
tionat, în continuare va fi decodificat de destinatar, care îi va da un sens şi o importanță 
specifică; în faza (4) de cunoaştere — informaţia decodificată va fi memorată cu o precizie 
variabilă în funcție de gradul de implicare post-perceptie; în faza (5) de creare a atitudinilor 
— informaţia va fi confruntată cu sistemul de opinii si credinţe al destinatarului şi se va 
traduce în atitudini favorabile sau nefavorabile fata de produsul sau serviciul în cauză; în 
faza (6) de convingere — dacă mesajul îl convinge pe destinatar, acesta va trece de la o 
atitudine favorabilă fata de produs la o intenţie de cumpărare a acestuia; iar în faza (7) de 
acțiune — in final intenţia se va concretiza în actul de cumpărare. 

Acest model concretizează ipoteza cea mai răspândită conform căreia cunoaşterea 
produsului precede interesul pentru produs, care la rândul său precede actul de cumpărare 
(modelul AIDA). Deşi este logic, acest model este departe de a fi singurul capabil să justifice 
şi să explice diferitele relaţii care se pot stabili între comportamentul consumatorului şi 
campaniile publicitare. 

Din perspectiva teoriei învăţării, pentru cele trei stadii presupuse de aceasta, Kotler a 
identificat o serie de obiective ale discursului publicitar, specifice pentru fiecare dintre etape 
(Kotler, 1998). Astfel, la nivel cognitiv, obiectivele campaniei de publicitate sunt operationa- 
lizate de consumator în conştientizarea apariției sau existenţei unui produs pe piaţă, anun- 
tarea unei modificări de pret, influențarea clienţilor asupra noilor modalităţi de utilizare a 
produselor, explicarea modului de întrebuințare a produselor noi etc. Obiectivele unei 
campanii care vizează etapa afectivă pot fi îmbunătăţirea imaginii de marcă, crearea unui 
anume sentiment fata de produs sau faţă de marcă, (re)pozitionarea produsului. În cele din 
urmă, obiectivele specifice etapei comportamentale sau conative pot fi: atragerea unor noi 
clienţi din rândul non-consumatorilor, stabilizarea obiceiului consumatorilor de a cumpăra 
respectivul produs sau fidelizarea clienților actuali. 

Cu alte cuvinte, pentru a deveni consumatorul unui produs/serviciu, o persoană mai 
întâi află despre existenţa acestuia şi despre caracteristicile lui, începe să-l placă şi să-l 
dorească, iar in final acţionează — îl cumpără. 


III.B. Teoria disonantei cognitive (Do—Like—Learn) 


1. Introducere 


Această teorie presupune că individul acţionează în virtutea reducerii ,,disonantei“, a 
distanţei dintre comportament și modul său de gândire. Teoria explică în principal 
comportamentul post-cumpărare, însă aplicarea ei în marketing sau în comunicarea de tip 
publicitar este în special (însă nu exclusiv) o schemă post-comportamentală care caută să 
justifice si să întărească întreg ansamblul de cognitii care au condus la decizia de cumpărare. 

Marketingul modern acordă o importanţă sporită comportamentului post-cumpărare, privit 
ca fiind în egală măsură ultimul pas din lanţul actului de cumpărare, dar şi viitorul prim pas 
al unui nou act de cumpărare, succesiune ce trebuie prelungită — pe cât posibil — nedefinit. 

Succesiunea presupusă de teoria disonantei cognitive (Do-Like-Learn) este o urmare 
firească a teoriei învăţării. După cumpărarea unui produs — acţiune bazată pe o importantă 
şi consistentă etapă de informare — individul dezvoltă un mecanism prin care (datorită 
efectului informării asupra mecanismelor de luare a deciziei de cumpărare) are tendința 

să acorde atenție mai mare informaţiilor care îi confirma alegerea deja făcută, şi de a res- 
pinge acele informaţii care o pun la îndoială. Acest tip de demers — de cele mai multe ori 
greu de sesizat de persoana în cauză — se bazează pe necesitatea oricărui individ de a păstra 
o „coerenţă rațională“, o anumită armonie între acțiunile, opiniile, atitudinile și cunoștințele 
sale. 

Acest mecanism de armonizare este cu atât mai puternic cu cât valoarea materială sau 
emoțională a produsului cumpărat sau efortul de implicare al individului în relația cu produ- 
sul/marca este mai mare. Indivizii au tendinţa naturală de a-și proteja „investiţiile“ financiare 
sau emoționale, filtrând informaţiile ulterioare astfel încât să primească doar acele informaţii 
care le susțin alegerea deja făcută, şi să le respingă pe cele care o pun la îndoială. 

Teoria disonantei cognitive conduce la necesitatea acordării unei atentii aparte proce- 
sului de „fidelizare“ (loyalty) a consumatorilor fata de o marcă. Nevoia de întărire a corec- 
titudinii, a justetei deciziei deja luate de către consumator este exploatată cu succes în 
marketing sau în comunicarea publicitară, atât pentru a întări încrederea în marcă şi a încu- 
raja achiziţia ulterioară a aceleiaşi mărci (în special în cazul automobilelor sau echipa- 
mentelor electrocasnice), cât şi pentru a „descuraja“ abandonarea mărcii în favoarea alteia. 

Există astfel două tipuri de abordări: una în care accentul este pus pe convingerea 
consumatorilor în momentul în care cumpără, iar cealaltă pe consolidarea fidelității fata 
de aceeași marcă între două acte de cumpărare. 

Prima abordare se concentrează pe influențarea directă a consumatorului si pe prezen- 
tarea avantajelor concrete ale produsului (abordare pe termen scurt), iar cea de-a doua pe 
imaginea de marcă, pe construirea unei relaţii consistente şi de lungă durată între consumator 
ŞI marcă. 


2. Bazele teoretice și empirice ale teoriei disonantei cognitive 


2.1. Disonanta cognitivă pe scurt 


De-a lungul istoriei psihologiei au fost avansate mai multe teorii care au ca bază dorința 
de consecvență a indivizilor umani: consecvență între atitudini, între atitudini şi comporta- 
ment, între percepțiile despre lume, sau chiar în dezvoltarea personalității (Severin şi 
Tankard, 2000). 

Câteva exemple de teorii concurente ar fi „teoria echilibrului“ (Balance Theory) a lui 
Heider, „teoria simetriei“ (Symmetry Theory) a lui Newcomb, „teoria congruentei“ (Con- 
gruity Theory) a lui Osgood etc. (Nickel, 2002). Teoria lui Leon Festinger asupra disonantei 
cognitive este, deci, doar una dintre multele teorii pe marginea aceastei teme, însă ea este 
fără îndoială cea mai influentă. 

Influenţa teoriei disonantei cognitive $i primatul ei asupra tuturor celorlalte teorii ale 
(dez)echilibrului cognitiv vine probabil dintr-o diferenţiere subtilă, însă fundamentală, pe 

care Festinger a facut-o. El a stipulat ca disonanta cognitiva este un fenomen post-decizional, 
şi nu pre-decizional — iar acest lucru a adus teoria sa în acel centru de atenție al vieţii 
ştiinţifice pe care nu l-a părăsit nici astăzi. Un exemplu: disonanta cognitivă se manifesta 
după ce individul decide să mai aprindă o țigară si isi aduce aminte că fumatul poate produce 
cancer, după ce cumpără o mașină nouă şi scumpă — să zicem, o Dacie — și își dă seama 
că nu se ridică la nivelul aşteptărilor sale, după ce votează candidatul său preferat la 
preşedinţie şi observă că acestuia nu prea îi pasă de cei ca el etc. 

Este interesant de ştiut că punctul de plecare al cercetărilor lui Festinger l-a constituit 
un cutremur care a avut loc în 1951 în statul Indiana şi care, așa cum se întâmplă de obicei 
în astfel de cazuri, a dus repede la zvonuri alarmiste privind dezastre si cataclisme naturale 
chiar mai grave. Festinger şi echipa sa de cercetători, încercând să explice de ce aceste zvo- 
nuri provocatoare de anxietate şi chiar panică erau atât de puternice, au avansat ideea că zvo- 
nurile justificau, de fapt, anxietatea si panica: oamenii speriați se angajau în discuţii care se 
potriveau stării lor sufleteşti şi o confirmau. Cu alte cuvinte, „trăiau un sentiment de diso- 
nanta şi căutau reducerea acestei disonante“ (Stone, Singletary şi Richmond, 2000, 183). 

Festinger teoretizează fenomenele de disonanta, principial, ca mecanisme de apărare ale 
eului. Teoria sa este o variantă a principiului homeostatic — aceea că indivizii caută să păstreze 
un echilibru cognitiv. Este, deci, un gest rațional pentru orice individ să găsească relaţii coerente 
între diferitele sale cognitii. Festinger defineşte conceptul de ,,cognitie“ ca fiind „orice 
cunoștință, opinie sau credinţă despre mediu, despre sine sau despre propriul comportament“ 
(Festinger, 1957). Astfel, disonanta cognitivă este conflictul psihologic care rezultă atunci 
când un individ deţine simultan două sau mai multe cognitii incompatibile una cu alta. Aceste 
relaţii disonante şi disconfortul care însoţeşte disonanta produc motivații sau, mai exact, 
presiuni, pentru crearea unor relaţii consonante — adică pentru a reduce disonanta. Conform 
lui Festinger, reducerea disonantei poate fi făcută ori prin modificarea comportamentului, 
fie prin modificarea cognitiei, fie prin expunerea circumspectă la noi informaţii si opinii. 

Această ultimă modalitate de reducere a disonantei, sugerată de Festinger, este impor- 
tantă în mod special pentru că din ea rezultă şi univoc faptul că indivizii vor căuta în mod 
deliberat informație consonantă şi vor evita informaţia disonantă. Acest fenomen, numit 
astăzi în psihologia socială „expunere selectivă“ (selective exposure), este deosebit de impor- 
tant în problematica mass media si a comunicării, pentru că explică de ce media nu are 
decât un efect limitat asupra indivizilor. 

Conform lui Festinger, elementul care va fi modificat va fi cel cu cea mai mică rezistență 
la schimbare. Elementele cel mai puţin probabil să fie modificate sunt cele care: 

a) se relationeaza la un mare număr de alte elemente consonante; 

b) reprezintă realitatea fiziologică; 

c) trimit la acele aspecte care, dacă ar fi modificate, ar provoca o nouă şi chiar mai 
puternică disonanta. 

Festinger accentuează, de asemenea, faptul că există diferite grade (diferenţe de magni- 
tudine) de disonanta, şi că acestea depind în mare măsură şi de relevanta elementelor rela- 
tionate: ,,... magnitudinea disonantei va fi o funcţie a importanţei elementelor“ (Festinger, 
1957, 16). 

Teoria disonantei cognitive este una dintre cele mai populare teorii ale psihologiei sociale, 
şi a fost aplicată deseori în alte domenii, printre care amintim în mod special cercetarea în 
comunicare şi media. După cum am menţionat anterior, prin dovada empirică pe care teoria 
a adus-o privind legătura dintre cognitiile indivizilor şi expunerea la publicitate, a reușit să 
impună ideea unui audienţe mai active şi mai animate de un scop (chiar dacă acesta nu este 
neapărat constientizat). Prin selectarea anumitor mesaje şi prin evitarea altora, cititorii, 
ascultătorii şi spectatorii isi creează propria „dietă“ mediatică. Acesta este şi un posibil motiv 
pentru care efectul mass media asupra modificării comportamentelor pare să fie destul de 
limitat. Impactul teoriei asupra studiilor ce vor urma în ceea ce priveşte expunerea selectivă, 
percepția selectivă, atenţia selectivă şi retentia selectivă a fost remarcabil. 

Teoria are, de asemenea, şi o seamă de probleme şi inadvertente. Din unele puncte de 
vedere, teoria pare a fi prea simplă pentru a reflecta corect complexitatea proceselor cognitive 
ale psihicului uman. Multe dintre studiile care au încercat testarea empirică a teoriei disonantei 
cognitive nu au putut demonstra aplicabilitatea sa decât la un număr restrâns de comporta- 
mente (vezi Stone, Singletary şi Richmond, 2000). Generalizarea pentru alte comportamente 
pare a nu fi valabilă. Apoi, desigur, apare problema măsurării. Studiile care evidențiază 
schimbarea de atitudine pun acest fapt pe seama disonantei. Însă, dacă atitudinile nu se modi- 
fica, înseamnă oare că nu există disonanta? Nu putem sti, pentru că nu avem nici un mijloc 
de a „cântări“ acest lucru, ceea ce înseamnă că nu există nici o dovadă univocă, nici pentru 
cazul anterior, în care schimbarea de atitudine este manifestă. O altă problemă este aceea a 
dificultății de măsurare a diferitelor niveluri (magnitudini) de disonanta. 

Leon Festinger a fost una dintre cele mai puternice personalităţi ale psihologiei sociale 
în secolul trecut. A absolvit studiile de psihologie la City College, New York, în 1939, după 
care a plecat la Universitatea Iowa să lucreze sub coordonarea lui Kurt Lewin. Lewin era la 
acel moment o remarcabilă forță şi un adevărat „guru“ pentru psihologia americană, dar şi 
pentru cea europeană (debutase ca cercetător la Universitatea din Berlin). Era un lider şi un 
mentor carismatic, iar Festinger a devenit repede unul dintre cei mai ardenti susținători ai 
săi, adoptând de la el metoda experimentală ca metodologie și pozitivismul riguros ca 
epistemologie. După lowa, Festinger a plecat la MIT (Massachusetts Institute of Technology, 
în cadrul Centrului de Cercetare pentru Dinamica Grupului — Research Center for Group 
Dynamics), pe urmele lui Lewin, iar mai târziu la Michigan, Minnesotta şi Stanford. A părăsit 
Stanford-ul în 1968, pentru a deveni profesor la New School for Social Research, din New 
York, unde a activat până la moartea sa, în 1989. În 1959, la doar 40 de ani, a primit din 
partea Asociaţiei Psihologilor Americani Premiul de recunoaştere ştiinţifică (Distinguished 
Scientist Award). Teoria sa, cu bune şi rele, a ajuns una dintre cele mai cunoscute, mai des 
aplicate şi mai coerente teorii din psihologia socială, o adevărată „perlă a coroanei“. 


2.2. Viziunea lui Festinger 


Asa cum a fost prezentată de Festinger în 1957, teoria disonantei a început prin a postula 
faptul că majoritatea cognitiilor, considerate în perechi, pot fi relevante sau nerelevente 
una pentru cealaltă. Două cognitii relevante pot fi la rândul lor consonante sau disonante. 


Mecanisme atitudinale fundamentale 69 


Două cognitii/cunostinte sunt considerate consonante atunci când pot fi deduse una din 
cealaltă, şi sunt disonante atunci când reversul uneia poate fi dedus din cealaltă. Disonanta, 
fiind neplăcută din punct de vedere psihologic, motivează persoana să o reducă, şi conduce 
în mod direct la evitarea acelor informaţii ce ar putea-o amplifica. Cu cât este mai mare 
magnitudinea disonanţei, cu atât este mai mare şi presiunea pentru reducerea ei. 

Magnitudinea disonantei între un element cognitiv şi restul ,,cognitiilor“ unui individ 
depinde de numărul şi importanţa cognitilor consonante şi a celor disonante cu elementul 
cognitiv analizat. Din punct de vedere formal, magnitudinea disonantei este egală cu 
numărul de cognitii disonante, împărțit la suma dintre numărul de cognitii consonante şi 
numărul de cognitii disonante. Acest raport se numește „raportul de disonanţă“. Conside- 
rând numărul si importanţa cognitiilor consonante ca fiind constante, magnitudinea diso- 
nantei va creşte şi va descrește o dată cu creşterea sau descreşterea numărului $i importanţei 
cognitiilor disonante. 

Disonanta poate fi redusă (a) prin respingerea cognitiilor disonante, (b) prin adăugarea 
unor noi cognitii consonante, ori prin modificarea percepţiei asupra cognitiilor, (c) prin 
reducerea importanţei cognitiilor disonante, ori (d) prin amplificarea importanţei cogni- 
tiilor consonante. Este interesant de amintit faptul că această ultimă modalitate de reducere 
a disonantei nu a fost specificată în mod expres de Festinger (Harmon-Jones si Mills, 1999), 
însă poate fi dedusă logic atât din formula raportului de disonanta, cât şi din chiar cuvintele 
lui Festinger (1957, 18): „magnitudinea disonantei (şi a consonantei) crește o dată cu ampli- 
ficarea importanţei sau a valorii atribuite elementelor“. În plus, există un corolar al lui (c) 
care este deseori privit în literatura de specialitate ca un caz de-sine-stătător, şi anume (e) 
evitarea totală a cogniţiilor disonante. Acest fenomen se numeşte „expunere selectivă“ 
(selective exposure). 

Probabilitatea ca o anumită cognitie să fie modificată pentru a reduce disonanta este 
determinată de rezistenţa la schimbare a respectivei cognitii. Cognitiile care sunt mai putin 
rezistente la schimbare se vor modifica mai uşor decât acele cognitii ce sunt mai rezistente 
la schimbare. Rezistenţa la schimbare se bazează pe legătura respectivei cognitii cu realitatea 
si, desigur, pe gradul în care ea este consonanta cu ale cognitii. Rezistenţa la schimbare a 
unui element cognitiv-comportamental depinde de amploarea pierderii ce ar fi resimțită 
ca urmare a renunţării la el, şi de satisfacția obținută prin păstrarea sa. 

Un exemplu folosit chiar de Festinger poate explica mai bine cele expuse anterior. Un 
fumător care află că „fumatul dăunează grav sănătății“ va resimti disonanta, pentru că faptul 
că îşi pune în pericol sănătatea este disonant cu faptul că el continuă să fumeze. Fumătorul 
nostru poate să reducă disonanta prin modificarea comportamentului, adică ar putea să se 
lase de fumat, ceea ce l-ar aduce în consonanta cu cognitia care spune că fumatul dăunează 
sănătăţii. Alternativ, fumătorul ar putea reduce disonanta prin modificarea cognitiei despre 
efectul fumatului asupra sănătăţii, în sensul în care va ajunge să creadă că fumatul nu are 
efecte negative (eliminarea cognitiei disonante). Ar putea, de asemenea, să caute efecte pozi- 
tive ale fumatului, si ar putea ajunge să creadă că fumatul reduce tensiunea și previne ingra- 
şarea (adăugarea de cognitii consonante). Sau ar putea ajunge să creadă că riscul îmbolnăvirii 
datorate fumatului este neglijabil fata de riscul unui accident de maşină (reducerea importanţei 

cognitiei disonante). In plus, ar putea ajunge sa considere placerea obtinuta prin fumat ca 
fiind foarte importantă pentru el (creșterea importanţei cognitiei consonante). Sau, daca 
ar manifesta expunere selectiva, fumatorul nostru ar putea ajunge sa spuna ,,nu ma intere- 
sează pe mine studiile astea, cu fumatul care dăunează...“. 


2.3. Paradigme folosite în explicarea disonantei cognitive 


O dată cu prezentarea sa de către Festinger, cu 45 de ani în urmă, teoria disonantei 
cognitive a continuat să genereze paradigme, teorii, sub-teorii, cercetări, confirmări şi 
controverse. Parte din motivul pentru care a fost atât de seminală este si faptul că Festinger 
şi-a formulat teoria în termeni foarte abstracti şi generali (Harmon-Jones si Mills, 1999). 
Ca o consecinţă, ea poate fi aplicată unui mare număr de fenomene psihologice, la conflu- 
enta dintre cognitii, motivații şi emoții. În plus, o persoană poate avea cognitii despre com- 
portamente, percepții, atitudini, credinţe, sentimente. Iar cognitiile se pot referi la propria 
persoană, la altă persoană, la un grup sau la elemente ale mediului extern etc. Este, deci, 
foarte clar că teoria este relevantă nu doar pentru o problemă, fenomen sau manifestare 
studiate de psihologia socială. 

Vom încerca în continuare să expunem pe scurt cele mai importante paradigme folosite 
în explicarea fenomenului de disonanta cognitivă (cf. Harmon-Jones şi Mills, 1999). Ele 
se concentrează in principal asupra explicării a ce se întâmplă dupa ce un individ ia o decizie, 
asupra consecintei expunerii la informaţii incompatibile cu credinţele anterioare ale unui 
individ, asupra efectelor efortului în reducerea disonantei etc. 


2.3.1. Paradigma liberei alegeri (Free-Choice Paradigm) 


O dată luată o decizie — orice decizie —, este foarte posibilă apariţia disonantei. După 
ce un individ ia o decizie, fiecare aspect negativ al alternativei alese și fiecare aspect pozitiv 
al alternativei respinse va fi disonant cu decizia. Pe de altă parte, desigur, aspectele pozitive 
ale alternativei alese şi aspectele negative ale alternativei respinse vor fi consonante cu 
decizia luată. 

Deciziile dificile provoacă mai multă disonanta decât deciziile uşoare, pentru că vor 
aduce cu sine o proporție mai mare de cognitii disonante. De aceea, va exista o motivație 
mult mai puternică de reducere a disonantei după o decizie dificilă. 

Disonanta ce apare ca urmare a unei decizii poate fi redusă prin eliminarea aspectelor 
negative ale alternativei alese sau a elementelor pozitive ale alternativei respinse; de 
asemenea, pot fi asociate aspecte pozitive alternativei alese și aspecte negative alternativei 
respinse. Actul de modificare a anumitor aspecte ale alternativelor decizionale cu scopul 
reducerii disonantei va face ca alternativa aleasă să pară mai dezirabilă şi alternativa 
respinsă,mai puţin dezirabilă. Acest efect a fost numit „difuziunea alternativelor“ (spreading 
of alternatives), iar paradigma experimentală ce se bazează pe acest fenomen a fost intitulată 
„paradigma liberei alegeri“ (free-choice paradigm) (Harmon-Jones şi Mills, 1999). 

Se pare că J.W. Brehm (1956) a fost primul care a realizat un experiment folosind para- 
digma liberei alegeri pentru a testa predicțiile derivate din teoria disonantei. În experimentul 

său, care a fost prezentat drept cercetare de piaţă, a rugat câțiva subiecți de sex feminin 
să indice gradul de dezirabilitate al unui număr de opt produse (prăjitor de pâine, filtru de 
cafea etc.). Apoi le-a dat subiecților o sarcină de alegere dificilă (între două produse cu 
grad apropiat de dezirabilitate), şi una simplă (între două produse cu grade mult diferite 
de dezirabilitate). După ce au ales produsele pe care aveau să le primească, subiecții au 
indicat din nou gradele de dezirabilitate pe care le atribuiau acum celor opt produse. 
Rezultatele au arătat în mod univoc faptul că subiecţii care au făcut o alegere dificilă şi-au 
modificat evaluarea asupra produselor în așa fel încât produsul ales să para mai dezirabil, 
iar produsul respins să pară mai puţin dezirabil. Difuziunea alternativelor a fost mult mai 
mică pentru acei subiecţi care au avut de luat decizii simple. 


2.3.2. Paradigma credinta-infirmare (Belief-Disconfirmation Paradigm) 


Disonanta apare atunci cand indivizii sunt expusi la informatii neconforme cu credintele 
si opiniile lor. Dacă disonanta nu este redusă prin modificarea opiniilor individuale, ea poate 
conduce cu uşurinţă la perceperea sau interpretarea greşită a informaţiei, la respingerea 
sau negarea informaţiei, la căutarea sprijinului din partea celor care au opinii similare cu 
respectiva opinie personală, sau la încercarea de a-i convinge pe ceilalţi să accepte respectiva 
opinie personală. 

Într-un studiu celebru asupra efectului pe care infirmarea opiniilor personale o are 
asupra prozelitismului, Festinger, Riecken si Schachter (1956) şi-au asumat rolul de obser- 
vatori participativi într-un grup care se dedicase unei credinţe importante şi suficient de 
specifice încât să poată fi infirmată în mod categoric: grupul credea într-o profeție care 
spunea că întregul continent american avea sa fie înghițit de un nou potop. Profetia era 
„transmisă“ de fiinţe extraterestre unei femei din grup. Membrii grupului mai credeau că 
au fost aleşi pentru a fi salvaţi de potop si că aveau să fie evacuaţi cu o farfurie zburătoare. 

Festinger et al. (1956) au descris ce s-a întâmplat atunci când „potopul“ nu a avut 
loc. Membrii grupului care se aflau singuri la respectivul moment nu și-au menţinut 
credinţa, însă acei membri ai grupului care așteptau momentul mântuirii, mai multi 
împreună, şi-au menţinut în continuare credința. Femeia-profet a anunţat că a primit un 
mesaj care spunea că potopul a fost prevenit de Dumnezeu, chiar datorită existenţei acestui 
grup, ca forță a binelui. Înaintea infirmării acestei credințe despre potop, grupul nu făcuse 
prozelitism aproape deloc. După momentul infirmării, însă, s-au angajat în serioase acte 
de prozelitism. 


2.3.3. Paradigma efort-justificare (Effort-Justification Paradigm) 


Disonanta se manifesta atunci cand un individ se implica intr-o activitate neplacuta pentru 
a obţine un rezultat dezirabil. Întrucât activitatea este neplăcută, rezultă direct că nu ar trebui 
să se implice în ea, deci cognitia că activitatea respectivă este neplăcută este disonanta cu 
implicarea în ea. Disonanta ar trebui să fie cu atât mai mare cu cât este mai mare efortul 
(neplăcut) de obținere a rezultatului dorit. Disonanta poate fi redusă prin exagerarea 
dezirabilitatii rezultatului — ceea ce ar genera noi cognitii consonante. 

Primul experiment realizat pentru testarea acestei idei teoretice a fost pus la punct de 
Aronson si Mills (1959), care au trecut câțiva subiecţi de sex feminin printr-un ritual „inițiatic“ 
al cărui scop era obținerea apartenenţei la un grup. Condiţiile initiatice se deosebeau pentru 
grupul experimental și cel de control; unii subiecţi aveau de parcurs doar un ritual formal, 
ceilalți se supuneau unei activităţi initiatice stânjenitoare sau degradante. În cele din urmă, 
grupul în care reușeau să intre se dovedea a fi plictisitor şi tern. Acei subiecţi care trecuseră 
prin ritualurile initiatice dure au evaluat grupul mult mai favorabil decât subiecţii din grupul 
de control. 


2.3.4. Paradigma compliantei induse (Induced Compliance Paradigm) 


Disonanta apare atunci cand un individ face sau spune ceva — deci, se angajează într-un 
comportament — care contravine unor credințe, opinii sau atitudini anterioare. Din cognitia 
arondată opiniei sau atitudinii anterioare, ar rezulta că individul nu ar fi trebuit să manifeste 
respectivul comportament. Pe de altă parte, comportamentul respectiv poate fi adoptat ca 
urmare a unor presiuni, promisiuni sau ameninţări, care sunt cognitii consonante cu com- 
portamentul si care se transformă în justificări ale acestuia. Cu cat este mai mare numărul 
sau importanţa cognitiilor care justifică respectivul comportament, cu atât mai slab se 
manifestă disonanta. Disonanta poate fi redusă prin modificarea opiniei sau atitudinii astfel 
încât să corespundă cu comportamentul. Însă, deși paradigma a fost numită iniţial de 
Festinger forced compliance paradigm — „paradigma compliantei impuse“ —, termenul a fost 
amendat şi se numește astăzi induced compliance paradigm — „paradigma compliantei 
induse“ (Harmon-Jones şi Mills, 1999). 

Primul experiment care a folosit paradigma compliantei induse a fost celebrul experi- 
ment realizat de Festinger şi Carlsmith (1959), în care cei doi cercetători au testat ipoteza 
dedusă din teoria disonantei, care stimula că, în funcție de cât va fi de mică recompensa 
oferită cuiva pentru a spune ceva ce nu crede cu adevărat, cu atât se vor modifica opiniile 
respectivei persoane mai radical înspre consonanta cu comportamentul verbal asumat. 

În experimentul lor, subiecţii erau implicaţi în sarcini plictisitoare cu durata de o oră. 
Apoi supraveghetorul fiecărui participant spunea că experimentul presupunea, de fapt, două 
grupuri: unul era acela din care făcea parte şi respectivul subiect, iar acestuia nu 1 se povestea 
anterior sarcinii nimic despre ce avea să facă. Al doilea grup primea un instructaj anterior 
realizării sarcinii, în care i se spunea de către cineva care abia terminase de efectuat respec- 
tiva sarcină că avea să facă ceva interesant. În consecință, experimentatorul cerea subiec- 
tului să îl ajute şi să povestească unui subiect din lotul al doilea (de fapt, un complice al 
supraveghetorului) că sarcina pe care chiar o terminase era cu adevărat interesantă, iar pentru 
acest ajutor subiectul urma să primească 1$ sau 20$. Apoi, un intervievator din partea 
catedrei de psihologie, care nu avea în mod vizibil absolut nimic de-a face cu experimentul, 
le cerea subiecților să evalueze sarcinile prin care tocmai trecuseră. Rezultatele au demon- 
strat că cei care primiseră 1$ evaluau sarcinile ca fiind mai interesante decât cei care pri- 
misera 20$. 

Participantii la experimentul lui Festinger si Carlsmith (1959) au manifestat ceea ce 
se numeşte „comportament contra-atitudinal“ (counterattitudinal behavior). lar fenomenul 

prin care comportamentul contra-atitudinal recompensat mai prost suscită o atitudine mai 
pozitivă a fost numit „efectul negativ al recompensei“ (negative-incentive effect). Această 
terminologie este folosită datorită faptului că există o relaţie negativă între mărimea recom- 
pensei şi amploarea schimbării de atitudine în direcția comportamentului contra-atitudinal. 

Trebuie să menţionăm că, asa cum accentuează $i Harmon-Jones şi Mills (1999), similar 
cu majoritatea studiilor privind schimbarea atitudinală, nu a existat nici în acest studiu o 
măsură a atitudinii înainte de experiment. Atitudinea nu a fost observată decât după; acest 
tip de test este numit after-only design, iar schimbarea atitudinală este indicată exclusiv 
de diferenţele între grupurile experimentale. Ca urmare, nu avem nici un indiciu asupra 
gradului în care s-a modificat cu adevărat atitudinea, ci doar faptul că atitudinea s-a modificat 
semnificativ mai mult pentru subiecții grupului experimental A decât pentru subiecţii 
grupului experimental B. 

Cercetări ulterioare efectuate de Linder, Cooper şi Jones (1967) au arătat că efectul 
recompensei negative se manifestă numai atunci când individul este liber să decidă dacă 
se va implica în comportamentul contra-atitudinal sau nu. În condiţiile în care individul 
nu percepe libertatea de alegere privind implicarea în comportamentul contra-atitudinal, 
apare un efect opus: cu cât recompensa este mai mare, cu atât atitudinea devine mai pozitivă. 
Însă când problema alegerii privind implicarea în comportamentul contra-atitudinal nu este 
majoră, disonanta cognitivă devine minimă, pentru că există o justificare suficientă a com- 
portamentului (Harmon-Jones şi Mills, 1999). Există mai multe motive care ar putea servi 
drept posibile cauze ale efectului moderator al perceperii libertății de decizie în fenomenul 
discutat (Harmon-Jones si Mills, 1999; Wicklund si Brehm, 1976). 

O variantă a paradigmei compliantei induse, care implică ameninţarea cu o pedeapsă 
ŞI nu promisiunea unei recompense, este cunoscută sub denumirea de „paradigma jucariei 
interzise“ (forbidden-toy paradigm) (Aronson şi Carlsmith, 1963). În experimentul realizat 
de Aronson şi Carlsmith (1963) pe baza paradigmei jucăriei interzise, unor copii li s-a oferit 
ocazia de a se juca cu un număr de jucării, însă erau amenințați cu pedepse mai uşoare sau 
mai dure dacă se jucau cu o jucărie deosebit de atractivă, strecurată printre celelalte. Amenin- 
tarea cu pedeapsa era suficientă pentru a-i opri pe copii să se joace cu respectiva jucărie. 
Rugati mai târziu să „evalueze“ jucăria interzisă, copii ameninţaţi cu o pedeapsă uşoară 
evaluau jucăria mai pozitiv decât cei ameninţaţi cu o pedeapsă severă. 


2.4. Explicații alternative pentru fenomenele de disonanta cognitivă 


De-a lungul anilor au fost avansate diverse ipoteze teoretice care oferă explicaţii alterna- 
tive fenomenelor de disonanta demonstrate experimental. Desigur, aceste teorii alternative 
au provocat controverse majore în lumea ştiinţifică. Însă, în unele cazuri, controversele 
au dus la importante progrese practice şi teoretice în domeniu, si acesta este motivul pentru 
care vom prezenta aici pe scurt acele ipoteze alternative ce se constituie în contestări majore 
la adresa teoriei disonantei cognitive. 

2.4.1. Teoria autoperceptiei 


Prin teoria autoperceptiei, Bem (1967) a adus un argument prin care dorea sa arate ca 
fenomenele demonstrate experimental si denumite „efecte ale disonantei“ nu sunt rezultatul 
unei motivații de reducere a neplăcerii psihologice produse de disonanta cognitivă, ci se 
datorează pur şi simplu unor procese non-motivationale prin care indivizii isi deduc propriile 
atitudini din propriile comportamente şi din circumstanţele în care aceste comportamente 
au avut loc (Chelcea, 1994). 

Teoria autoperceptiei explică inclusiv efectul recompensei negative stabilit de Festinger 
şi Carlsmith (1959): teoria stipulează că indivizii vor folosi propriul comportament manifest 
pentru a face inferente asupra propriilor atitudini atunci când presiunile externe (precum 
recompensele) nu sunt percepute ca având control asupra comportamentului. Însă nu fac 
același lucru atunci când în percepţia lor presiunile externe controlează comportamentul. 
În concluzie, în această viziune o recompensă mică nu va controla comportamentul, pe când 
o recompensă mare este motiv suficient pentru a face un anumit lucru — deci, controlează 
comportamentul. 

Una dintre consecinţele importante ale controversei generate de teoria autoperceptiei 
a fost testarea experimentală a implicatiilor disonantei prin „paradigma atribuirii greşite“ 
(misattribution paradigm). În cercetările realizate pe baza acestei paradigme, participanţii 
sunt expuşi unui stimul extern (cum ar fi o pilulă) care, li se spune subiecților, ar avea un 
anumit efect asupra dispozitiei lor (de exemplu, îi face mai tensionati). Dacă efectul presupus 
al stimulului extern este acelaşi cu o stare internă pe care subiectul chiar o resimte, este 
posibil ca subiectul să atribuie greşit cauzele respectivei stări stimulului extern şi nu, asa 
cum ar trebui, unei cauze interne (Harmon-Jones şi Mills, 1999). Dacă această confuzie 
persistă, atunci individul nu va acţiona fata de starea sa aşa cum ar fi acționat în mod normal 
(nu-şi va modifica ,,cognitiile“ pentru a reduce disonanta). 

Zanna şi Cooper (1974) au fost primii (cf Harmon-Jones şi Mills, 1999) care au folosit 
„paradigma confuziei“ pentru a demonstra că schimbarea atitudinală ce se manifestă în 
cadrul paradigmei compliantei induse este motivată de nevoia de a reduce tensiunea negativă 
datorată disonantei. 

În experimentul lor, invocând un studiu despre efectele medicamentelor asupra 
memoriei, participanţilor li se administra o pilulă, care de fapt era un placebo, însă despre 
care subiecţilor li se spunea, în funcție de grupul experimental căruia îi aparțineau, că va 
cauza relaxare, tensiune psihologică sau că nu va avea efecte secundare. Apoi subiecţii 
participau la un alt experiment, aparent fără legătură cu cel anterior, în care trebuiau să 
redacteze un eseu contra-atitudinal, în condiţii de libertate, de exprimare limitată sau nu. 
Atunci când pilula era administrată fără a fi amintite efectele secundare, iar libertatea de 
exprimare era neîngrădită, participanţii îşi schimbau cu adevărat atitudinile astfel încât să 
fie congruente cu stările presupus modificate. Însă nici în cazul libertăţii restrânse de alegere 
ŞI nici în cazul în care pilula era asociată cu producerea de tensiune psihologică nu s-a 
observat vreo schimbare semnificativă de atitudine. 

Zanna şi Cooper (1974) au concluzionat că sentimentul de tensiune psihologică resimțit 
datorită disonantei create prin redactarea mesajului contra-atitudinal în condiții de alegere 

liberă era atribuit greșit efectelor pilulei. Datorită acestei atribuiri — adică, datorită faptului 
că indivizii ştiau exact de ce erau tensionati — nu exista nici o nevoie de reducere a disonantei 
care, de fapt, era cauza adevărată a stării psihologice respective. 

În plus, participanţii liberi să se exprime, care asociau pilula cu o stare de relaxare, 
şi-au schimbat atitudinile mai mult decât subiecţii care nu asociau pilula cu efecte secundare. 
Explicaţia dată de Zanna şi Cooper (1974) a fost aceea că subiecții deduc gradul de tensiune 
pe care îl resimt prin combinarea efectului tensiunii efective şi a efectului de relaxare a 
tensiunii pe care pilula se presupune că trebuia să îl aibă. 

Teoria autoperceptiei enunțată de Bem nu poate explica fenomene precum cele demon- 
strate de Zanna şi Cooper (1974). Dacă, asa cum presupune teoria autoperceptiei, schimba- 
rea de atitudine nu a fost rezultatul motivatiei de a reduce tensiunea psihologică produsă 
de disonanta cognitivă, atunci stimulul extern căruia îi putea fi atribuită în mod eronat starea 
de tensiune psihologică nu ar fi trebuit să aibă nici o influență asupra schimbării atitudinale. 


2.4.2. Teoria managementului impresiei publice 
(Impression-Management Theory) 


O altă teorie care explică efectele rezultate în urma experimentelor privind disonanta 
cognitivă este teoria „managementului impresiei“ (Impression-Management Theory) 
(Tedeschi, Schlenker si Bonoma, 1971). În conformitate cu această teorie, atitudinile 
indivizilor doar par a se schimba, si asta in principal datorită faptului că oamenii sunt foarte 
atenţi la managementul impresiei pe care o lasă asupra celor din jur. Astfel, ei doresc să 
controleze impresia pe care ceilalți o au despre persoana lor, si încearcă în acest sens să 
creeze impresii favorabile şi să evite impresiile nefavorabile. Acest lucru, bineînţeles, se 
petrece doar dacă ei par consecventi: dacă au atitudini congruente cu comportamentul. 
Teoria managementului impresiei presupune, deci, că schimbările atitudinale petrecute în 
cursul experimentelor privind disonanta nu sunt reale si că participanţii la respectivele 
experimente doar par a-şi schimba atitudinile după comportamente contra-atitudinale, pentru 
a evita sa fie priviţi nefavorabil de către supervizor. 

Deşi teoria managementului impresiei este importantă, oferind explicaţii coerente pentru 
mai multe fenomene întâlnite în psihologia socială, în cazul teoriei disonantei cognitive 
ea nu a reuşit să pună serios în discuţie explicaţiile lui Festinger, în principal datorită faptului 
că procesele de disonanta duc cu adevărat la schimbări cognitive. În plus, rezultate ce 
sprijină teoria disonantei $i infirmă explicațiile date de teoria managementului impresiei 
au fost obținute în experimente în care schimbarea de atitudine a fost măsurată de cineva 
care nu părea să fie conectat nicicum cu experimentatorul care a observat comportamentul 
subiecților (vezi Festinger si Carlsmith, 1959). În plus, desi teoria managementului impresiei 
oferă explicații valide pentru situaţii de genul compliantei induse, nu se întâmplă acelaşi 
lucru şi pentru situaţii ce se arondeaza paradigmei liberei alegeri (Wicklund si Brehm, 1976). 

2.4.3. Revizuiri ale teoriei disonantei 


La ora actuală există mai multe versiuni ale teoriei disonantei care presupun, în linia 
teoriei lui Festinger, că situațiile în care se manifestă disonanta provoacă impulsuri motiva- 
tionale, ce tind la minimizarea disonantei, şi că acest fenomen produce schimbări cognitive 
reale. Cu toate acestea, unele dintre aceste versiuni revizuite oferă interpretări teoretice 
diferite ale fenomenelor de disonanta. Vom încerca să prezentăm pe scurt particularitatile 
generale ale fiecărei versiuni revizuite. 


2.4.3.1. Autoconsistenta (Self-consistency) 

Una dintre primele revizuiri propuse a fost interpretarea cunoscuta drept ,,auto-consis- 
tentă“ (se/f-consistency) (Aronson, 1968, 1992). Revizuirea se bazează pe ipoteza că situa- 
tiile care evocă disonanta sugerează acest lucru întrucât ele creează incongruenta între imaginea 
despre sine (self-concept) a persoanei şi un comportament. Pentru că majoritatea indivizilor 
au o imagine pozitivă despre sine, ei tind să resimtă disonanta atunci când îmbrățișează 
comportamente pe care le privesc drept incompetente, imorale sau iraționale. În concluzie, 
Aronson (1992) explică efectele observate în experimentul lui Festinger si Carlsmith (1959) 
ca rezultând dintr-o incongruenta între imaginea despre sine a subiecților, ca persoane 
morale, şi comportamentul lor, care în respectivul caz era acela de a minţi o altă persoană. 

Revizuirea lui Aronson (1968, 1992) este importantă pentru că a dus la discuţii aprofun- 
date privind valoarea moderatoare a variabilelor de personalitate, de genul stimei de sine, 
în procesele de disonanta. 


2.4.3.2. Responsabilitatea personală (New Look) 

O altă adaptare a teoriei disonantei este cea care presupune că efectele observate în 
studiile privind disonanta sunt rezultatul faptului că subiecții se simțeau responsabili pentru 
inducerea în eroare a celorlalți (Cooper şi Fazio, 1984, cf. Harmon-Jones şi Mills, 1999). 
Această revizuire, denumită deseori şi versiunea „new look“ a teoriei disonantei, propune 
următoarea explicație pentru experimentul lui Festinger si Carlsmith (1959): indivizii isi 
schimbă atitudinea pentru că doresc să evite să se simtă responsabili pentru inducerea în 
eroare a celorlalți subiecți, prin faptul că îi fac să creadă că o sarcină plictisitoare este de 
fapt interesantă. 

Această revizuire a generat cercetări aprofundate cu privire la condiţiile necesare si 
suficiente pentru producerea disonantei, precum si cu privire la rolul implicării emoționale 
a indivizilor în procesele de disonanta. 


2.4.3.3. Autoafirmarea (Self-affirmation) 

Teoria autoafirmării (se/f-affirmation theory) stipulează faptul că efectele de disonanta 
nu sunt nici rezultatul unei incongruente cognitive, nici al lipsei de consecvență, şi nici 
al sentimentelor de responsabilitate personală, ci sunt rezultatul direct al unui comporta- 
ment care pune în pericol sentimentul individual de moralitate şi „integritate adaptativa“ 
(Steele, 1988, cf. Harmon-Jones si Mills, 1999). Explicaţia data de această revizuire experi- 
mentelor lui Festinger si Carlsmith (1959) este aceea ca participantii la respectivele 

experimente şi-au schimbat atitudinea privind propriile lor îndatoriri datorită faptului că 
mintind s-ar fi simţit prost şi acest comportament le-ar fi ameninţat sentimentul de valoare, 
etică şi integritate morală. 


3. Comunicarea publicitară pe baza teoriei disonantei cognitive 


Utilizarea principiilor teoriei disonantei cognitive în publicitate se poate face în principiu 
în două feluri. În faza anterioară cumpărării, publicitatea poate încerca să inducă disonanta 
la nivelul consumatorului, iar în faza ulterioară cumpărării poate încerca să reducă această 
disonanta. 

Reclamele genereaza disonanta cognitiva folosind diverse tactici psihologice. Senti- 
mentele de vinovăţie, de exemplu, operează la un nivel emotional şi încearcă să convingă 
consumatorii potențiali să ia o anumită decizie de cumpărare. Atunci când un mesaj 
generează o cognitie contradictorie cu sentimentul de împlinire al unui individ, acesta va 
încerca desigur să reducă disonanta prin cumpărarea respectivului produs sau serviciu. 

Publicitatea funcționează în faza anterioară cumpărării şi prin aceea că induce disonanta 
prin sublinierea aspectelor negative ale celorlalte alternative. Dacă cineva are o atitudine 
pozitivă fata de un anumit brand, de exemplu, detergentul Omo, şi reclama prezintă avanta- 
jele lui, să zicem, Ariel (avantaje care sunt făcute vizibile față de Omo chiar fără a menţiona 
acest din urmă brand), acest lucru creează disonanta în mijlocul audienței fidele mărcii 
Omo, ceea ce ar putea stimula comportamente de reducere a disonantei conducând la „a 
încerca“ noul produs sau chiar la a renunța complet la cel vechi. 

În faza ulterioară cumpărării, publicitatea este folosită ca factor de încurajare şi de 
stabilizare a comportamentului fata de produsul achiziţionat. Atunci când consumatorii pun 
sub semnul întrebării decizia de cumpărare, acest lucru induce un sentiment de disonanta. 
Prin crearea unor sentimente „mai consonante“ care să sprijine la nivel psihologic decizia 
inițială, se poate reduce această disonanta. Este, de asemenea, demn de menționat faptul că 
este posibil ca această disonanta să fie resimțită într-o mai mare măsură de către consumatori 
în cazul produselor mai scumpe sau care presupun o investiție emoțională sau timp de decizie, 
pentru că actul deciziei este complicat. Este necesar ca, mai ales în cazul acestor produse/mărci, 
să se facă apel la publicitate ca stabilizator al comportamentului. 

Oricum ar fi, în publicitate teoria disonantei cognitive poate fi interpretată şi aplicată în 
mai multe moduri. Teoria este atât de generoasă şi acoperă o gamă atât de largă de teme 
încât are aplicaţii practic infinite. Principial, însă, publicitatea are ca ţintă directă Eul consu- 
matorului, cu puternicele şi continuu-manifestele sale mecanisme de apărare a imaginii de 
sine. Mesajele publicitare sunt create şi adresate direct şi conştient acestei zone vulnerabile 
din cadrul audienței. Disonanta este determinată de discrepanta între cognitii de tipul „sunt 
un individ complet, realizat“ şi noua cognitie, privind faptul că lipsa unui anumit produs, 
serviciu sau, mai nou, stil de viata (lifestyle) ştirbeşte imaginea „individului complet, realizat“. 

In principiu, deci, publicitatea are trei modalitati de manipulare a fenomenelor de 
disonanta cognitiva: 


a) Sentimentele de vinovatie 

Sentimentele de vinovatie vizeaza de cele mai multe ori nivelul pur emotional. Un 
exemplu ar fi sentimentul de vinovatie indus al parintilor, atunci cand se promoveaza un 
produs scump pentru îngrijirea bebelusilor, o jucărie scumpă, un material educational nou. 
Disonanta apare pentru că se induce în conștiință ideea că „dacă nu fac acest lucru, nu 
sunt un bun părinte“. 

Similar, se folosesc, la un nivel mai înalt, sentimentele de vinovăţie comunitară pentru 
a vinde produse sau servicii relevante audienței respective: „Daţi un leu pentru Ateneu“ 
etc. Această abordare este utilizată frecvent în cazul campaniilor publicitare de tip social 
(pentru salvarea speciilor de animale pe cale de dispariţie, pentru ajutorarea unor comunități 
din zone afectate de calamitati etc.). Strategia de comunicare este de a crea un sentiment 
de vinovăţie prin sublinierea discrepantei dintre viata confortabilă si lipsită de pericole a in- 
dividului vizat de reclamă (îndeosebi în statele mai dezvoltate din punct de vedere eco- 
nomic) şi viata „plină de lipsuri“ a indivizilor ce au nevoie de ajutor. Tensiunea determinată de 
sentimentul de vinovăţie este rezolvată prin oferirea unei soluţii la îndemâna oricărui individ 
din grupul-tinta: oferirea unei sume de bani modice unei organizații (de regulă nongu- 
vernamentală) pentru a face în locul acestuia „ceea ce trebuie făcut“. 


b) Împlinire la un nivel superior 

Deoarece disonanta cognitivă este un mecanism adaptativ care ajută la prezervarea sau 
reconstruirea stimei de sine, reclamele sunt adeseori create înfățișând oameni ce îşi maximi- 
zează potenţialul, devin mai buni, mai frumoşi, mai deosebiți etc. De cele mai multe ori se 
vorbeşte la persoana întâi singular, pentru a sugera că spectatorul este chiar cel care ar putea 
să devină mai bun, mai frumos, mai împlinit, mai deosebit etc., dacă ar folosi un anumit 
produs/marcă sau serviciu, sau daca ar adopta un anumit stil de viata. Disonanta cognitivă 
este creată aici într-o manieră pozitivă, între imaginea de sine actuală, asupra căreia se aruncă 
reflecții dubitative, şi cognitia privind faptul ca, prin produsul sau serviciul aflat în centrul 
reclamei, individul „este diferit“ sau „ar putea fi diferit“. Aici, individul isi modifică atitudinea 
despre sine însuși într-o direcție pozitivă, cu scopul de a ajunge în congruenta cu noua cognitie 
şi a restabili consonanta. Această abordare este utilizată cu preponderență în cazul produselor/ 
mărcilor de lux (parfumuri, automobile, iahturi, echipament sportiv etc.) sau care vizează 
nevoile superioare ale individului (succes în viaţă, împlinire etc.), ca şi în cazul anumitor 
campanii sociale (ajutorarea persoanelor cu handicap, a copiilor supradotaţi etc.). Tensiunea 
sugerată de disonanta cognitivă este rezolvată prin oferirea produsului/marcii sau sumei de 
bani, ca indicator exterior al realizării acelei nevoi superioare. 


c) Dubii/remuşcări ulterioare cumpărării 
Disonanta cognitivă este folosită uneori în mesajele publicitare ca un factor de întărire 
a comportamentului, în sensul behaviorist. Mesajele gândite în acest sens anticipează starea 

psihologică a potenţialului cumpărător care, mai ales în cazul unor produse scumpe, deci, 
al unor decizii de cumpărare dificile, poate avea remuşcări, păreri de rău sau cel puţin dubii 
privind corectitudinea alegerii. În aceste cazuri mesajul publicitar este livrat cu scopul de 
a asigura cumpărătorul, în faza imediat ulterioară cumpărării, că a făcut alegerea corectă. 
Aceste reclame încearcă să inducă în consumator un sentiment de mulțumire cu alegerea 
sa, reducând disonanta cognitivă. Se face adesea apel la mărturii ale unor consumatori 
reprezentativi pentru grupul-tinta (sau dintre cei care au achiziționat deja de o anume vreme 
produsul/marca sau vedete şi care servesc drept modele de urmat), care confirmă că utili- 
zarea produsului/mărcii le-a oferit ceea ce acesta promitea în momentul cumpărării. 


w 


III.C. Teoria implicării minimale (Learn-Do-Like) 


1. Introducere 


Implicarea consumatorului în actul de cumpărare presupune în egală măsură o dimen- 
siune atitudinală, o dimensiune cognitivă si una comportamentală. Însă a privi cu atâta 
simplitate complexa situație pe care o comportă momentul alegerii și cumpărării unui produs 
este de bună seamă o greșeală. 

În afara acestor trei componente ce constituie modelul tri-factorial al atitudinilor, trebuie 
avut în vedere faptul că gradul de implicare a unui individ într-o activitate depinde direct 
de interesul acordat acelei activităţi, de „nivelul investiţiei“ cognitive, emoţionale $i compor- 
tamentale. Astfel, în cazul publicităţii, trebuie ținut cont de faptul că diverse produse/marci 
trezesc în consumatori grade diferite de interes şi, în consecinţă, niveluri diferite de implicare. 

Valoarea moderatoare a variabilei „implicare“ a fost cel mai bine documentată teoretic 
şi demonstrată empiric în configurația Learn-Do-Like, dând astfel naştere teoriei implicării 
minimale. Conform acestei teorii, nu numai că este posibil ca unii cumpărători/consumatori 
să urmeze lanţul ,,cognitie-comportament-afect“, deci, un lant atitudinal atipic (de vreme 
ce teoria pare să prescrie că atât rațiunea cât şi sentimentul sunt necesare pentru a lua o 
decizie), dar acest lucru se întâmplă cu atât mai pregnant cu cât implicarea emoțională în 
cumpărarea respectivului produs, ori în situaţia de alegere pe care cumpărarea o presupune, 
este mai scăzută. 

Desigur, în acest sens, este uşor a observa un clivaj la nivelul pieţei, între produse/ 
mărci care suscită un nivel ridicat de implicare, si produse/marci care nu presupun o relaţie 
intensă din acest punct de vedere. Astfel, avem: 


Produse care suscită implicare puternică 
Principalele produse/marci care „ne seduc“ sunt cele care presupun o investiţie ridicată 
de tip financiar, afectiv (emotional) sau în termeni de timp. In prima categorie, de implicare 

condiționată financiar, intră bunurile cu valoare materială semnificativă (case, automobile 
etc.), iar în cea de-a doua (implicare condiţionată afectiv) intra în principal produsele care 
răspund unor motivații şi preocupări favorite, hobby-uri (articole sportive, bijuterii, parfu- 
muri etc.). 


Produse care nu suscită implicare puternică 

Aici vorbim de produsele cu valoare financiară şi emoțională scăzută (bunuri de larg 
consum; produse des întâlnite în viaţa de zi cu zi; produse care s-au banalizat — 
electrocasnice, produse alimentare, produse pentru curăţenie, produse pentru igienă si 
îngrijire personală etc.). 


2. Bazele teoretice și empirice ale teoriei implicării minimale 


Se observă cu ușurință că teoria implicării minimale este oarecum atipică. Desigur, 
astăzi am ajuns să o recunoaștem ca pe un fapt mai degrabă „dat“, şi să o acceptăm ca 
atare, însă este imposibil să nu remarcăm că ea contravine principiului enunțat initial de 
Rosenberg si Hovland (1960) în modelul lor: cognitia şi afectul (rațiunea şi sentimentul) 
sunt cele două componente din structura unei atitudini absolut indispensabile pentru a 
determina comportamentul. 

Si, totuşi, în ciuda acestei reguli, teoria implicării minimale presupune cu totul altceva: 
că este posibil să cumpărăm un anumit produs/marcă fără să avem o atitudine favorabilă 
fata de respectivul produs. Mai mult chiar, e posibil să ne ,,indragostim“ de respectivul 
produs doar fiindcă l-am cumpărat. 

Acceptarea şi, mai ales, justificarea acestei noi teorii nu au fost deloc uşoare, cu atât 
mai mult cu cât contraveneau flagrant cu ceea ce comunitatea științifică accepta la mmentul 
respectiv. În continuare, vom încerca să expunem motivele pentru care Krugman, susține 
teoria implicării minimale. 


2.1. Propunerea lui Krugman 


Contribuția majoră a lui Krugman la studiul comportamentului consumatorului se 
bazează pe ideile sale expuse în două articole (1965, 1966) care au apărut în Public Opinion 
Quarterly. Primul articol se baza pe scrisoarea deschisă adresată de Krugman Asociaţiei 
Americane pentru Sondarea Opiniei Publice în 1965, iar al doilea articol conţine o „pro- 
punere“ detaliată a unui concept căruia Krugman i-a acordat un rol privilegiat în teoria sa, 
şi anume conceptul de „implicare“ (involvement). 

Viziunea lui Krugman, deşi tributară formaţiei sale profesionale, aceea de psihosociolog, 
are şi puternice implicații pentru ştiinţele comunicării. Krugman a plecat de la ipoteza — 
probată de el în mod inductiv — că repetarea clipurilor publicitare este comparabilă cu o 

serie ordonată de silabe fara sens. Pare la prima vedere o analogie nesemnificativă si fara 
mari implicații, mai degrabă un „moft“ al autorului, care ar dori să dea astfel o amploare 
filosofică viziunii sale. De fapt, însă, este un prim pas spre avansarea viziunii sale moderne 
şi contestatare privind comportamentul consumatorului. 

Pentru a înţelege acest pas inductiv suntem nevoiţi aici să amintim un moment clasic 
în dezvoltarea psihologiei moderne, şi anume studiile lui Hermann Ebbinghaus despre 
memorie. Ebbinghaus a reuşit să confirme rolul important al repetitiei verbale în procesul 
„reţinerii“ (Ebbinghaus, 1964). În plus, datele culese de el prin metode experimentale, repre- 
zentate grafic, demonstrează că „uitarea“ se prezintă sub forma unei curbe accelerate negativ, 
ceea ce înseamnă că uitarea se produce foarte repede la început și din ce în ce mai lent 
spre sfârşit. 

De asemenea, Ebbinghaus a subliniat efectele de primacy („preponderență“) şi recency 
(„persistentă“) în cazul memorării unui material lipsit de semnificaţie (Ebbinghaus, 1902). 
Ebbinghaus a reuşit să demonstreze că ordinea prezentării are un efect mult mai accentuat 
asupra capacităţii subiecților de a memora silabe lipsite de semnificație, decât în cazul 
memorării cuvintelor cu sens. A arătat, de asemenea, că un subiect reuşeşte să memoreze 
mai corect itemii lipsiți de sens plasați la începutul sau la sfârșitul seriei, decât în mijlocul 
ei. Aceste efecte sunt numite astăzi efectele de primacy şi, respectiv, de recency. Ele pot 
fi prezentate grafic sub forma unei curbe de forma literei ,,U“, şi au fost confirmate în toate 
încercările de repetare a cercetărilor lui Ebbinghaus. 

În anii '50 aceste concluzii fuseseră deja acceptate de teoreticienii şi practicienii din 
marketing si publicitate. Studiile lui Zielske (1959) privind impactul repetiţiei asupra 
învăţării şi uitării reclamelor nu au făcut, de fapt, nimic altceva decât să repete studiile lui 
Ebbinghaus (Vicas, 1999), confirmând accelerarea negativă a curbei uitării în ceea ce priveşte 
reclamele (Zielske, 1959). La începutul anilor 60, când Krugman a început studiile sale 
în domeniu, similaritatea între descoperirile lui Ebbinghaus şi cele ale lui Zielske era recu- 
noscută, însă nimeni nu a tras cu consecvență concluziile ce rezultau de aici. 

Krugman însuși a regăsit efectele de primacy şi recency într-unul din studiile sale în 
care subiecţilor li s-au prezentat scurte serii de câte patru reclame. Similaritatea cu rezulta- 
tele lui Ebbinghaus era evidentă. De vreme ce reclamele vizionate vizau diferite bunuri 
de larg consum (margarină, ceară de parchet, deodorant, săpun), Krugman a concluzionat 
că nu producerea reclamei conta pentru subiecții studiului său, în sensul că nu erau 
memorate mai bine acele reclame care erau mai bine realizate sau mai „plăcute“. Desigur, 
a fost cântărit şi faptul că „îți place“ sau nu o anumită reclamă (/ikebility), însă în aceste 
cazuri efectele de primacy şi, respectiv, de recency nu au fost detectate (Krugman, 1962). 

Aşadar, urmându-l pe Ebbinghaus, care a stipulat clar că ordinea prezentării are un 
efect major doar atunci când materialul prezentat este fără semnificaţie, Krugman a conclu- 
zionat că aproape toată publicitatea reprezintă pentru indivizi material fără semnificație 
(nonsense material) (Krugman, 1965). 

Aceste studii au avut drept concept central „memoria“. Studii asemănătoare, cu 
concluzii apropiate, provenind însă din altă direcție de cercetare au fost realizate cam în 

aceeaşi perioadă de Carl Iver Hovland, care analiza efectul ordinii in ceea ce privește mesa- 
jele persuasive şi schimbarea atitudinală (Hovland er al., 1957). Demersul lui Hovland l-a 
urmărit pe cel al lui Ebbinghaus, fără a afirma însă că mesajul persuasiv este „lipsit de 
orice semnificație“, precum silabele lui Ebbinghaus. Hovland a ajuns la sintagma „dorință 
scăzută pentru înţelegere“ (weak desire for understanding) definind astfel atitudinea 
subiecţilor (Hovland er al., 1957). 

„Dorinţa scăzută pentru înţelegerea mesajului“ la subiecţii săi a fost explicată de Hovland 
pe baza studiilor lui Muzafer Sherif si Herbert Cantril, în mod special a studiului lor privind 
legătura dintre consistenţa atitudinilor si definirea ego-ului (Sherif si Cantril, 1947). Şi Krug- 
man era de părere că trebuie să existe o legătură strânsă între „lipsa de semnificaţie“ şi „lipsa 
de importanţă“, de vreme ce nu putem afirma că mesajele publicitare nu au semnificaţie, 
ci, cel mult, că subiectul nu le conferă vreo semnificaţie. În concluzie, a definit „Implicarea“ 
(involvement) în termenii unei conexiuni între ego-ul subiecților şi respectiva reclamă. Aceste 
conexiuni pot fi uneori făcute de indivizi, în mod conştient, prin introspectie, alteori însă 
ele sunt inconștiente. Important este însă că, pe măsură ce indivizii fac mai puţine conexiuni, 
gradul lor de implicare fata de respectivul produs/marca sau respectiva reclamă este mai 
mic. Pentru subiectele neimportante sau fără semnificaţie conexiunile vor fi puţine, iar 
materialele importante sau semnificative vor avea multe astfel de conexiuni (Vicas, 1999). 

Krugman a concluzionat că ceea ce el a numit „trivia“, adică acele mesaje pentru care 
indivizii nu resimt interes decât în mod scăzut sau chiar deloc vor fi în mod repetat învăţate 
şi uitate, şi că memorarea lor va fi asigurată în cele din urmă doar de repetiție. Acest fenomen 
a fost numit de Krugman „învăţare cu gard scăzut de implicare“ (low-involvement learning). 

Daca până în acest punct Krugman şi-a construit teoria în consonanta cu concluziile 
„înaintaşilor“, următorul pas inductiv îl îndepărtează întrutotul de modelul general acceptat 
la acea vreme. Mai concret, el a postulat că acest tip de „învăţare“ poate produce alterări 
ale structurii perceptive a indivizilor fata de produsul căruia 1 se face reclamă — ceea ce 
era afirmat şi de teoria „clasică“ —, însă fără a produce schimbări atitudinale. Krugman 
respinge, deci, ca incomplet modelul clasic al procesului de influențare a indivizilor de 
către advertising, care stipula că este necesară o schimbare atitudinală, independentă de 
comportament (Krugman, 1965). 

În concluzie, factorii pe care el i-a identificat ca fiind importanţi pentru comportamentul 
de cumpărare sunt caracteristici circumstantiale, contextuale ale situaţiei in care are loc 
cumpărarea: „contextul în care are loc cumpărarea este catalizatorul care aduce la suprafață 
toate dispoziţiile ce s-au acumulat până în acel moment“. 

În mare, procesul influentarii cumpărătorului de către publicitate, în cazurile de implicare 
scăzută, poate fi rezumat ca fiind bazat pe „schimbări graduale în structura perceptivă, 
determinate de repetiţie şi activate de contextul ce caracterizează situaţia în care se petrece 
alegerea, şi, eventual, urmate, la un moment dat, de schimbarea atitudinală“ (Vicas, 1999). 
Cu alte cuvinte, în viziunea lui Krugman, acțiunea este întreprinsă fără să fi existat o atitudine, 
fie ea preponderent cognitivă ori preponderent afectivă, care să o determine. 

Există voci (Vicas, 1999) care sunt de părere că această viziune contestatară în ceea ce 
priveşte resorturile intime ale comportamentului uman fusese pregătită de multe alte 

„descoperiri“ şi că Krugman nu a făcut altceva decât să pună la un loc toate acele mici 
„cărămizi“. Din acest punct de vedere este interesant că, într-adevăr, Krugman a folosit 
surse din cele mai variate domenii ale ştiinţelor comportamentale: nu doar concluziile 
studiilor lui Ebbinghaus despre memorie, ci şi modele ale psihologiei sociale, principii ale 
psihologiei gestaltiste etc. 


2.2. Fundamentul construcției lui Krugman. Precursorii 


Ebbinghaus: memoria 


Aristotel a propus la vremea sa o foarte interesantă distincție între două manifestări ale 
memoriei: re-memorare şi re-amintire. Distincția pe care el credea că este important să o 
facem este aceea dintre re-memorarea pasivă şi re-construirea activă. Re-memorarea este 
desigur una dintre modalitățile în care este influenţată percepţia noastră directă asupra lucru- 
rilor. Este de cele mai multe ori asemuită cu imprimarea unei fotografii pe o peliculă, fiind 
deci pasivă. Re-amintirea este procesuală, activă, exercitată prin mecanisme mai complicate, 
este o funcţie psihică mai înaltă. Aristotel a admis că re-amintirea nu are nicicum forţa unui 
silogism, însă a recunoscut că ea este, totuşi, un fel de ,,inferenta psihologică“. 

Aceeași observaţie a fost făcută şi de Ebbinghaus, acesta distingând între Reproduktion 
(reproducere) si Erinnerung (amintire), cu referire la obiectul său predilect de studiu, şi 
anume memorarea seriilor de silabe fără sens. După cum îi spune foarte clar şi numele, 
Reproduktion denotă abilitatea de a reproduce corect o serie de itemi, fie ei silabe, cuvinte 
sau numere, care au fost expuşi anterior. Ceea ce a subliniat Ebbinghaus ca fiind foarte 
important este faptul că această abilitate nu este nicidecum legată de sentimentul că respec- 
tivii itemi ar putea fi, eventual, deja cunoscuţi. Folosindu-se pe sine ca subiect, chiar 
Ebbinghaus a putut descoperi că, în marea majoritate a cazurilor, sentimentul că stapanesti 
situaţia şi că rezolvi corect problema era cât se poate de inselator. Capacitatea de memorare 
ca Reproduktion poate fi măsurată în mai multe modalități. De exemplu, ea poate fi aproxi- 
mată după timpul necesar unui subiect pentru a reproduce corect o serie de itemi la care 
a fost anterior expus în mod repetat. Reproduktion este, deci, măsurabilă, independent de 
faptul că subiecţii nu îşi amintesc exact nici seria respectivă, şi uneori nici momentul în 
timp când li s-a prezentat. Din acest motiv, Ebbinghaus a desemnat Reproduktion ca fiind 
o caracteristică „obiectivă“ a memoriei. 

Erinnerung, pe de altă parte, este re-evocarea unei experienţe trecute, cu sentimentul 
clar al faptului că aceasta a avut loc la un anumit moment în timp, şi că s-a întâmplat în 
anumite circumstanţe (Ebbinghaus, 1902). Dar acest aspect este mai puţin important, pentru 
că Reproduktion, care a fost numit de alti teoreticieni (Vicas, 1999), cu trimitere clară şi 
explicită la Ebbinghaus, „simpla conştiinţă a unui fapt“ (bare awareness), este de importanţă 
vitală pentru înţelegerea modelului lui Krugman. 

Ebbinghaus a observat că subiecţii săi aveau nevoie de mult mai puţin ajutor în repro- 
ducerea primilor şi ultimilor itemi dintr-o serie experimentală. Asta înseamnă, de fapt, că 

în memorarea unei serii de itemi — si Ebbinghaus a investigat cu meticulozitate atât lungimea 
seriilor, cât şi numărul necesar de reproduceri — un subiect nu reține, nu capătă acea consti- 
inta a faptului, decât pentru primii şi ultimii itemi. 

Comunicarea publicitară se desfăşoară, bineînţeles, din punctul de vedere al consuma- 
torului, în serii. Krugman a considerat studiile lui Ebbinghaus privind fenomenul Reproduk- 
tion ca fiind perfecte pentru a descrie, prin analogie, situația comunicării publicitare, în 
care indivizii sunt expuşi unor serii de „comunicări“, care contin ca itemi entități pentru 
care indivizii nu au interes, nici dorință de a le asculta şi înţelege, deci care pot fi considerate 
a fi „fără semnificaţie“. 


Sherif și Cantril: ego-atitudinile și ancorarea 


O a doua serie de teorii, de care Krugman s-a folosit în dezvoltarea modelului său, 
vine pe filiera psihologiei sociale, fiind de fapt preluată din gestaltism. Două concepte 
centrale pentru psihologia socială sunt aici importante: „atitudinile“ şi „cadrul“ (frames). 
Vom analiza pe scurt felul în care Muzafer Sherif şi Herbert Cantril au studiat aceste două 
concepte (Sherif si Cantril, 1947), de vreme ce ele l-au influenţat pe Krugman. 

Primul concept-cheie este cel de atitudine, înțeles ca „înclinație către ceva anume“. 
Pe la jumătatea deceniului trei al secolului trecut, psihologia socială elaborase o terminologie 
destul de bogată privind aceste înclinații, aceste „dispoziţii“, şi este meritul lui Gordon 
Allport că a aşezat toate conceptele într-un sistem coerent (Allport, 1935). El a operat câteva 
distincţii de fineţe între atitudini, dorinţe, interese şi valori. Atitudinile, spre deosebire de 
dorinţe, sunt mai numeroase, mai personale si mai variabile. Dorinţele, nevoile sunt privite 
ca motive umane universale. Tot conform lui Allport, atitudinile nu fac referire la originea 
lor, la momentele în care s-au format, ci sunt direcționate spre obiecte mai putin definite 
şi mai abstracte, şi pot fi disociate de trăsăturile de personalitate. Interesele însă sunt un 
tip special de atitudine, persistentă, si sunt direcționate spre clase de obiecte şi nu spre 
obiecte singulare. În sfârșit, valorile subiective vizează interesele indivizilor care au reflectat 
cât de cât asupra lor şi le-au integrat şi organizat într-un mod coerent în cadrul personalității 
lor (Allport, 1935). 

Al doilea concept-cheie este cel de „cadru“. Importanţa acestui concept a fost recu- 
noscută anterior de Muzafer Sherif, în contextul studiilor sale privind sociabilitatea. Se 
spontană a câmpului senzorial“. Efectul de grupare spontană, gestaltist vorbind, se mani- 
festă prin aceea că, atunci când privim un obiect, „calitățile sale nu depind de starea lui 
obiectivă, ci de relația cu caracteristicile contextuale ale situaţiei“ (Koehler, 1947). 

Vicas (1999) oferă ca exemplu faptul că apa dintr-un pahar în care s-a dizolvat săpun 
este tulbure. Dar dacă paharul este plasat în spatele unui panou iar observatorul îl priveşte 
printr-o gaură din acel panou, astfel încât să vadă doar o mică parte din pahar, turbiditatea 
dispare. Vedem pur şi simplu ceva ce va avea o anume nuanţă de gri, pe când caracteristica 
de turbiditate nu are sens decât ca proprietate a unei zone mai extinse. 

De aici provine nevoia, conform teoriei gestaltiste, de a pune cap la cap calități ale 
unor entități parțiale sau segregate în funcție de imaginea mai cuprinzătoare în care ele se 

manifestă. Deşi gestaltismul a avut ca prim obiectiv problema segregării dinamice a 
entităților în câmpul perceptiv, Koehler (1947) este de părere că acest obiectiv trebuie extins 
asupra tuturor fenomenelor, fie ele senzoriale sau nu. De aici au pornit cercetările de psiho- 
logie socială în această direcție (Vicas, 1999). 

Sherif a plecat de la faptul că mărimea, durata, mişcarea etc., „fenomenelor“ observabile 
sunt întotdeauna dependente de un câmp structurat, în care se încadrează. Sherif a subliniat 
că aceste câmpuri structurate contin de obicei unul sau mai multi itemi care exercită o 
influenţă mai mare asupra judecăților comparative. A numit aceşti itemi „ancore“. O dată 
fixate, ancorele constituie puncte de plecare pentru efectuarea altor judecăți comparative 
decât cea iniţială, prin care au fost fixate. O „ancoră“ este, deci, un punct de referinţă în 
jurul căruia se organizează toate judecatile comparative relevante. 

Sherif a generalizat afirmând că nu doar percepțiile sunt organizate în unităţi relatio- 
nate, ci şi memoria, respectiv interacțiunile sociale şi culturale. Așadar, realitatea este per- 
cepută şi procesată de către indivizi într-o modalitate relationala. In general, „felul în care 
judecam un fapt oarecare depinde de valoarea sa funcţională într-o schema de relaţii, la 
momentul respectiv“ (Sherif şi Cantril, 1947; Sherif şi Sherif, 1948). Iată o concluzie pe 
care Sherif o datorează gestaltismului. 

Pe baza acestei concluzii, şi ținând cont de conceptul de „atitudine“, definit cu atâta 
rigurozitate de Allport cu un deceniu mai devreme, Sherif şi Cantril au concluzionat că 
atitudinile pot juca rolul de ancore, pe baza cărora indivizii îşi organizează experienţa în 
cadre structurate. Studiul lui Sherif & Cantril (1947) se concentrează în special asupra acelor 
atitudini care definesc valorile personale ale unui individ, valorile pe baza cărora acesta 
se defineşte ca entitate distinctă in fata celorlalți. Aceste atitudini au fost denumite de Sherif 
si Cantril (1947) „ego-atitudini“ (ego-attitudes), şi sunt similare cu ceea ce Allport numea 
„valori subiective“, desi la un nivel mai înalt. În concluzie, Sherif si Cantril au folosit notiu- 
nea de „cadru“ în dublu sens: o dată în sens senzorial-perceptual şi a doua oară în sens 
extins, pentru a descrie contextualitatea si ancorarea structurilor de gândire ale indivizilor 
în jurul ego-atitudinilor. 


2.3. Concluzia lui Krugman 


Publicitatea oferă material extras din viaţa de zi cu zi şi îl prezintă într-un mod nu chiar 
ortodox, încercând să accentueze puncte de interes asociate unui produs: unele sunt 
augmentate, altele minimizate. Astfel, publicitatea poate modifica felul în care obiectele 
sunt privite de către subiecţi, similar experimentului cu paharul de săpun şi panoul cu vizor. 
Apar astfel, pentru consumator, noi aspecte de importanţă, şi la acest fenomen se referea 
Krugman (1965) când spunea că publicitatea poate schimba structura perceptivă a indivi- 
zilor. Iar gradualitatea receptivitatii depinde de repetiţia mesajului publicitar. 

Publicitatea conferă unui obiect potenţiale calități. De curând acest fenomen a fost numit 
,de-cadrare“, „extragere din cadru“ (de-framing) (Vicas, 1999), cu sensul că se ajunge la 
o distrugere a vechiului cadru, a vechii structuri $i, bineînţeles, la crearea unei noi structuri. 
Acest fenomen de dezvoltare a noii structuri este crucial pentru modelul lui Krugman, pentru 

că el considera că noua structură poate să nu mai fie ancorată de atitudini, şi in mod sigur 
nu de ego-atitudini. Pentru că, ne amintim, ego-atitudinile sunt rezultatul reflectiei conștiente 
a individului asupra sistemului său de valori. 

Noile structuri nu sunt ancorate, şi fenomenul de re-ancorare, adică de re-relationare 
la ansamblul atitudinal şi axiologic al individului, este legat de actul cumpărării. Cumpărarea 
se poate produce şi în absenţa unei atitudini. Mai mult chiar, ideea că atitudinile urmează 
comportamentul, şi nu invers, nu este nouă în psihologia socială — comportamentul de 
cumpărare creează noua ancoră atitudinală. 

Krugman a numit acest proces de invatare/adoptare a unui nou brand „învăţare cu grad 
mic de implicare“ (/ow-involvement learning), deşi o denominare mai corectă ar fi fost 
poate „învăţare fără implicare“ (non-involvement learning). Această ambiguitate termino- 
logică avea să inducă unele neînţelegeri şi a deschis calea către preluarea greşită a concepției 
lui Krugman — acolo unde aceasta nu a fost apriori respinsă. 

Concepţia lui Krugman este diferită şi în raport cu binecunoscutul model al lui Robert 
Zajonc privind „simpla expunere“ (mere exposure, Zajonc, 1968). Zajonc a avansat ipoteza 
— testată şi verificată de atunci de nenumărate ori, şi acceptată astăzi de aproape toată lumea 
— conform căreia simpla expunere repetată la un stimul poate induce la un individ o raportare 
pozitivă la respectivul stimul. Zajonc a caracterizat această raportare pozitivă ca fiind un 
afect neconstientizat (pre-cognitiv). Spre deosebire de această viziune, Krugman spune că, 
desi este posibil ca expunerea repetată la un stimul să dea naştere unor afecte, constientizate 
sau nu, acest lucru nu este neapărat necesar. Deci, deși este posibil ca repetarea mesajului 
publicitar să dea naştere la atitudini sau afecte, acest lucru nu este obligatoriu. 

Pentru a înţelege şi aprecia concepţia lui Krugman trebuie să accentuăm că actul de 
a cumpăra este parte integrantă a procesului de modificare a structurii perceptive. În acest 
sens trebuie să renuntam la ideea conform căreia conştientizarea, atitudinea, gândirea ar 
preceda acţiunea de cumpărare în vreun fel, logic sau cronologic. Expunerea repetată la 
mesajul publicitar, pentru care subiectul nu manifestă vreo sensibilitate evidentă, creează 
doar premisele unei schimbări de structură. Nu face altceva decât să destructureze vechiul 
context. Acest potenţial este actualizat prin comportamentul efectiv de cumpărare, care 
ia naştere doar pentru că individului i s-a prezentat o opţiune comportamentală pe care 
a adoptat-o. 

Modelul de acţiune al lui Krugman este strâns legat de circumstanţele comportamentale. 
Adeseori, individul nu deliberează conștient, ci doar se confruntă cu o situaţie şi acționează 
ca atare, din impuls. Însă, în ceea ce privește rezultatul acţiunii, conştientizarea, atitudinea 
individului se pot „ascuţi“, descoperind credinţe, opinii sau doar preferințe. 

Modelul lui Krugman (Krugman action pattern, Vicas, 1999) este contextualist în sens 
„tare“ şi se opune în sine concepţiilor centrate pe individ şi pe subiectivitatea acestuia. 

2.4. Krugman și opoziția sa fata de teoriile „clasice“ 
ale comportamentului de consum 


Asa cum s-a conturat teoria marketingului si a publicităţii, în primii ani ai secolului 
XX, teoreticienii au plecat de la ipoteza conform căreia există un proces prin care consuma- 
torul mai întâi constientizeaza şi apoi cunoaște, acceptă, cumpără şi consumă un produs. 
Acronimic, acest proces a fost numit AIDA, pentru descrierea stadiilor ce duc în cele din 
urmă la consum: atenţie, interes, dorință si acţiune (attention, interest, desire, action, Adams, 
1913; Hollingworth, 1913; Scott, 1908). 

Originile acestei concepţii sunt, se pare, aristotelice (Vicas, 1999), deși teoreticienii 
din marketing o privesc ca provenind mai degrabă din simţul comun. Interpretarea praxio- 
logică a concepţiei este simplă: conştiinţa existenţei unui anumit brand şi existenţa unor 
opinii pozitive referitoare la acesta vor duce în mod direct la cumpărare şi consum. În 
marketing si publicitate numim acest lucru „ipoteza ierarhiei efectelor“. 

Sigur că ipoteza ierarhiei efectelor este extrem de populară, mai ales pentru că ea consti- 
tuie baza pentru aproape toate programele de marketing. O eventuală infirmare a ei ar 
însemna să recunoaștem că toate planificările „ştiinţifice“, toate extrapolările noastre de 
până acum care s-au bazat pe această ipoteză au fost cel puţin hazardate. Acesta este poate 
şi motivul pentru care investigaţiile serioase cu privire la validitatea concepției respective sunt 
rare şi timide. Cu toate acestea, Kristian Palda a realizat o meta-analiză a unui mare număr 
de studii disparate privind subiectul (Palda, 1966), cu rezultate surprinzătoare: nu există 
suficiente date ştiinţifice care să confirme validitatea ipotezei ierarhiei efectelor. Nu putem 
afirma, bazându-ne pe datele realității empirice, că, dacă un individ cunoaşte un produs 
şi are opinii pozitive despre el, acest fapt va determina numaidecât consumarea produsului 
de către respectivul individ. Tot ce putem afirma este că gradul mai mare de cunoaștere a 
produsului (awareness) induce rate mai mari de cumpărare. Însă nu putem afirma, bazân- 
du-ne pe date ştiinţifice, care factor îl influenţează pe celălalt. Menţionăm că la aceeaşi 
concluzie au ajuns în mod independent si Ehrenberg si Bird (1966), încercând să cuantifice 
cumva comportamentul de cumpărare repetată a aceluiaşi produs/brand. 

Deşi concluziile lui Palda şi ale lui Ehrenberg și Bird contrazic destul de ferm corpusul 
teoretic pe care se bazează marketingul clasic, ele sunt în perfectă consonanta cu modelul 
lui Krugman. Probabil că, dacă modelul lui Krugman este adevărat, nu vom putea demonstra 
că relaţiile dintre comportamentul de consum și gradul sporit de cunoaștere a produsului, 
înţeles ca opinie despre produs, se datorează unei stricte relaţii de cauzalitate între opinie 
şi comportament. Din contră, pentru un număr relativ mare de produse, mai ales pentru cele 
care nu implică în mare măsură conştientizarea, vom putea argumenta chiar inversul acestui 
tip de cauzalitate definită de modelele clasice privind comportamentul consumatorului. 

Dorim să mai accentuăm încă o dată, dacă mai era nevoie, că în viziunea lui Krugman 
este vital ca individul să manifeste comportamentul de cumpărare. Prin manifestarea efectivă 
a comportamentului, cercul se închide: modificările incrementale acumulate de-a lungul 
expunerilor repetate la mesajul publicitar, şi care duc la schimbări în structura perceptivă 
determină prin gestul de cumpărare şi consum, la cunoaşterea produsului si, de aici, la opinii, 

preferinţe, atitudini în raport cu produsul. Însă pentru aceasta este neapărat necesar ca 
produsele respective să fie de găsit în rafturile magazinelor. 

Este foarte interesant că la sfârşitul anilor "60 specialiştii în marketing așteptau cu mare 
nerăbdare să aibă acces pe scară largă la metode de procesare electronică a datelor referitoare 
la campaniile publicitare. Se aşteptau să determine astfel in mod ştiinţific care anume parti 
ale unei campanii publicitare — impactul asupra opiniilor, impactul asupra atitudinilor etc. 
— au mai mare influenţă asupra comportamentului de cumpărare şi consum. $i mirarea nu 
a fost mică atunci când s-a demonstrat prin chiar procesarea digitală a datelor respective 
că, pentru un mare număr de produse, singurul factor relationat cu consumul mărit a fost 
nu unul de comunicare, ci prezenţa efectivă a produsului respectiv pe raftul magazinului 
(Vicas, 1999). Acesta a fost şi începutul „modei“ existente încă şi astăzi cu privire la ceea 
ce în limbajul de specialitate este numit „BTL“ (Below The Line), eveniment sau promoţie 
la locul de vânzare. 

Din păcate, mult prea des, literatura de specialitate care merge pe abordarea clasică AIDA 
a subordonat viziunea lui Krugman acestei abordări. La nivel „tactic“ a subordonat structura 
actionala teoretizată de Krugman unei tendinţe comportamentale mai de ansamblu a 
individului, care se înscrie totuși pe coordonatele atitudine-comportament. Adică, ar spune 
adversarii lui Krugman, când un individ intră într-un magazin nu va cumpăra un produs 
dacă nu va avea nevoie de el. Chiar dacă îl cumpără dintr-un „impuls“ oarecare greu de 
cuantificat, cea mai mare importanţă o are, pentru respectivul individ, dimensiunea motiva- 
tionala a comportamentului său: pur şi simplu, are nevoie de acel produs. 

Confuzia a fost posibilă în special datorită terminologiei folosite de Krugman, care a 
numit comportamentul căruia i se potriveşte modelul său unul „cu grad scăzut de implicare“ 
(low-involvement). Ceea ce Krugman a dorit să spună — şi acest lucru reiese ca evident 
din lectura celor două articole ale sale care ne interesează — este faptul că acest compor- 
tament se desfăşoară fără o ancorare atitudinală, deci, fără implicare. A defini acest compor- 
tament ca având un grad scăzut de implicare înseamnă, de fapt, a recunoaşte că şi în el se 
manifestă, totuşi, la un nivel mult mai scăzut, mecanismele motivationale clasice. 

Articolele lui Krugman nu au ajutat foarte mult la clarificarea acestei confuzii. Krugman 
a propus ca gradul de ancorare să fie măsurat şi cuantificat prin legăturile (bridging expe- 
rience) pe care individul le face între universul său psihologic (viaţa sa personală) şi mesajul 
publicitar care ne interesează aici, privit ca stimul. În accepțiunea lui Krugman, numărul 
acestor legături subiective ar trebui să fie nul, dacă nu există nici o ancorare atitudinală a 
brandului. 

Problema care se pune însă priveşte modalitatea în care pot fi numărate incidentele 
acestor legături subiective. Dacă un cercetător îl roagă, un individ poate descrie aceste 
legături verbal sau în scris. Însă descrierea unei legături este deja, în modelul lui Krugman, 
o acţiune, deci este exact acel moment în care o legătură devine în mod forțat manifesta. 
Ne așteptăm deci ca, atunci când este întrebat în mod explicit despre aceasta, orice subiect 
al unei cercetări să raporteze că a făcut măcar o legătură subiectivă cu brandul: în cel mai 
rău caz vom obţine răspunsuri de genul „parcă am auzit de el“, „îmi imaginam că există 
aşa ceva“ etc. 

Acesta este modul în care comportamentul teoretizat de Krugman a fost repede asimilat 
cu acel comportament care are ca bază motivationala o mai sumară procesare cognitivă a 
informaţiei. În acest fel, procesele etichetate ca având un grad scăzut de implicare au fost 
asociate cu o motivaţie preponderent afectivă, pe când cele cu grad mare de implicare presupun 
procesarea in extenso a informației, implicând, deci, un efort cognitiv (Petty şi Cacioppo, 1986). 


3. Comunicarea publicitară pe baza teoriei implicării minimale 


În cazul produselor/marcilor care suscită un grad ridicat de spectaculozitate, comuni- 
carea publicitară este mai uşor de realizat, temele sunt mai „generoase“, iar creativitatea se 
poate manifesta cu mai puţine oprelisti. 

În cazul produselor/mărcilor cu un grad scăzut de spectaculozitate (detergenti, săpunuri, 
cosmetice, produse alimentare etc.), mesajul publicitar este supus la mult mai multe con- 
strângeri, are mai puţine şanse de a fi inedit şi neaşteptat (despre detergenti s-a spus practic 
totul încă de acum 40 de ani) şi, în consecinţă, mesajul publicitar exercită o influență mai 
mică asupra consumatorilor. 

Cu toate acestea, comunicarea publicitară în cazul acestor din urmă produse este indis- 
pensabilă și exercită efecte sesizabile asupra comportamentului de cumpărare şi, implicit, 
asupra vânzărilor. Este de menţionat şi faptul că aceste produse beneficiază de cele mai mari 
bugete de publicitate şi că cel mai adesea se preferă ca televiziunea să fie principalul canal 
de transmitere a mesajului, folosindu-se strategii de media bazate pe frecvenţă şi intensitate 
ridicate. Să ne aducem aminte că exact companiile ce produc astfel de produse sunt cele care 
au cele mai generoase bugete de publicitate, cum ar fi Procter & Gamble, Unilever etc. 

Teoria implicării minimale presupune că o campanie publicitară intensă si susținută 
influenţează pe nesimţite consumatorii. Influenţa directă este redusă, dar efectele se mani- 
festa pe termen lung, şi astfel consumatorii ajunşi in fata raftului, la locul de cumpărare, 
vor alege, fără să-şi dea seama de ce, produsul cel mai intens mediatizat. 

Desigur, această descriere simplistă reclamă anumite nuantari, cum ar fi, de exemplu, 
aceea că se consideră în genere că aceste campanii de comunicare trebuiesc derulate prin 
televiziune — care presupune si induce o atitudine receptiva, pasivă din partea audienței. 
În plus, toate aceste campanii se bazează pe un mesaj publicitar care nu iese în nici un fel 
în evidenţă, un mesaj fără relief, obişnuit —, dar şi fără vreun element negativ. 

Teoria presupune că mesajele publicitare la produse ce solicită un interes redus al 
consumatorului — deși sărace în inedit şi consistenţă —, prin repetare frecventă şi prin 
valorificarea unui canal media cu efecte puternice asupra unei audienţe pasive, cu un nivel 
scăzut al mecanismelor de apărare perceptuală, conduc în timp la o modificare a nivelului 
de cunoaştere şi de informare. Fără a fi conștienți cum $i de ce, consumatorii retin numele 
unei mărci si, o dată ajunși în fata raftului, din multitudinea de mărci expuse, o aleg pe 
cea care „le vine în minte“. 

Adoptarea acestui comportament de cumpărare induce o schimbare de atitudine fata 
de respectivul produs şi conduce în timp, prin repetiţie, la crearea obiceiului de a cumpăra. 

Strategiile de comunicare bazate pe teoria implicării minimale privesc consumatorii 
ca o masă pasivă, prizonieră în faţa televizoarelor, înghițind mesaje terne despre produse 
mărunte. Mesajele sunt transmise însă utilizându-se resurse financiare considerabile, în 
speranţa de a obține totuşi anumite rezultate. Aceste strategii presupun bugete alocate publi- 
citatii, timp şi o atitudine mai degrabă lipsită de respect față de consumator. 

În societăţile industrializate, fragmentarea audienţelor, creșterea puterii reale a consuma- 
torilor, creșterea nivelului de „educare“ a acestora, atitudinea tot mai critică fata de publi- 
citate fac ca aceste abordări $i strategii publicitare să fie din ce în ce mai rar întâlnite în 
practică. 

Implicarea consumatorului în actul de cumpărare este considerată ca fiind unul din cele 
mai importante aspecte ce stau la baza realizării strategiei de marketing pentru o marcă. De 
obicei implicarea sau non-implicarea consumatorului sunt luate în considerare în functie 
de anumite clase de produse, iar strategiile generale pentru respectivele clase se diferen- 
tiaza. De regulă, pentru produsele cu implicare sporită (high involvement) se dezvoltă strategii 
puternic orientate către activităţi de comunicare publicitară de tip ATL (Above The Line), 
care vizează loialitatea, preferința, valorile comune etc., pe când produsele caracterizate de 
un grad scăzut de implicare mult mai apropiate de ceea ce se numeşte impulsul de a cumpăra 
(impulse buyng), dispun de strategii de comunicare publicitară de tip BTL (Below The Line), 
urmărind în special crearea unei notorietati (awareness) şi sublinierea competitivităţii. 

Să analizăm acum un exemplu referitor la unul dintre produsele specifice categoriei 
de bunuri de larg consum, care cuprinde de regulă produse ce presupun un grad redus de 
implicare emoțională a consumatorului în actul de cumpărare. 

Cafeaua este, în general, considerată ca fiind un produs caracterizat de un comportament 
tipic pentru produse cu un grad redus de implicare (low-involvement), cu diferențieri foarte 
mici între diferitele mărci aflate pe piaţă, cu risc emotional scăzut în cazul cumpărării unui 
produs prost şi, ca toate produsele de larg consum, fără mari sau semnificative legături emotio- 
nale cu consumatorul. Este, totuși, interesant ca pe piaţa cafelei (atât la nivel international, cât 
şi local) o parte semnificativă din strategia de marketing $i comunicare publicitară se orientează 
spre crearea unor astfel de legături emoţionale si simbolice între consumator si marcă. 

Conceptul de „implicare“ este privit din mai multe puncte de vedere, cum ar fi: 

1. Conexiunea dintre prestigiul mărcii şi orgoliul consumatorului („Faptul că beau cafea 
marca X are mare importanţă pentru mine, nu aş alege altă marcă de cafea, căci asta e 
singura care mă caracterizează“ etc... 

2. Riscul simbolic reprezentat de orice achiziţie în categoria respectivă de produse („Aș 
fi foarte supărat dacă, după ce aş cumpăra marca de cafea X, as constata că decizia mea 
a fost greşită, că produsul este prost etc.). 

3. Riscul reprezentat de achiziţionarea unei mărci anume (constanta calității mărcii) 
(„Când cumpăr marca de cafea X sunt sigur că nu fac o greşeală“ etc.). 

4. Valorizarea hedonistă a mărcii („Îmi face plăcere să cumpăr marca de cafea X, e 
ca şi cum mi-aş face singur un cadou“ etc.). 

5. Valoarea simbolică a mărcii („Faptul că cineva cumpără marca de cafea X îmi spune 
multe despre personalitatea acelui individ“ etc.). 

6. Factorul cognitiv (bagajul de cunoştinţe al consumatorului despre categoria de 
produse din care face parte marca sau chiar referitoare la marca respectivă) („Aş putea 
discuta mult despre marca X; există multe amintiri, conexiuni şi asociaţii pe care le-aș putea 
face între marca X şi experienţe, întâmplări, evenimente din viata mea“ etc.). 

7. Loialitatea fata de marcă („De obicei, cumpăr marca X si nu cred că cineva sau 
ceva m-ar putea face să aleg altă marcă, nici chiar dacă ar apărea o marcă nouă, sau dacă 
nu aş găsi o dată marca X la magazinul de unde cumpăr de obicei”). 


Dincolo de calcularea unui anumit indice de implicare pentru o categorie de produse 
sau pentru o marcă anume, este importantă în primul rând observarea modului în care este 
structurată această implicare a consumatorului în actul de consum. Structurarea este deosebit 
de relevantă deoarece unele produse sau mărci câștigă mizând pe conexiunea cu valorile 
individuale ale consumatorilor, pe când altele reuşesc să obțină scoruri mari de implicare 
datorită faptului că sunt foarte scumpe (Şi, deci, riscul unei decizii greşite poate fi considerabil), 
ori pentru că sunt strâns legate de atribute de imagine ori de personalitate ale consumatorului 
(şi îl pot pune într-o lumină bună sau proastă în ochii celor din jurul său etc.). 


Dimensiunile implicării interesului pentru cafea ca produs ,,in general“ 


00 0,1 0,2 0,3 04 05 06 07 08 09 1,0 
1. Conexiunea valorilor brandului E 0.45 | | 
cu valorile individuale i 
2. Riscul simbolic reprezentat de orice Sa) 0,56 
achiziție în clasa respectivă 
3. Riscul reprezentat de achiziționarea unui EET SSE ET SU 0.52 
anume brand (constanta calităţii brandului) > 
4. Valorizarea hedonistă a produsului (atractivitate a 061 
emoțională, capacitatea de a induce plăcere si emoții) s 
5. Valoarea simbolică atribuită == E) 0,44 
de către consumator r; 
6. Factorul cognitiv (bagajul de cunoștințe SSS] 0,40 
despre clasa de produse sau brand) s 


7. Loialitate MII 0.35 


Sursa: D&D Research, 2002. 


Graficul de mai sus arată cum se prezintă fiecare dintre dimensiunile conceptului de 
implicare în cazul cafelei „în general“ pe piața românească, din punctul de vedere al 
consumatorilor autohtoni. 

Putem observa că dimensiunea care determină cel mai mare grad de implicare pentru 
consumatorii români în cazul cafelei în general este cea referitoare la valorizarea hedonistă 
a produsului, semnalând capacitatea acestuia de a fi atractiv din punct de vedere emoțional 
si de a induce plăcerea consumului. Remarcam, de asemenea, faptul că există alte două 

dimensiuni ce conduc la un grad ridicat de implicare a consumatorului, și anume cele care 
privesc riscul de cumpărare. Astfel, riscul simbolic reprezentat de orice achiziție din clasa 
respectivă, riscul reprezentat de achiziţionarea unui anumit brand au indici ridicaţi şi 
apropiaţi ca scor, ceea ce arată preocuparea consumatorilor autohtoni pentru pret, atunci 
când este vorba de achiziţia de cafea. Este, totodată, demn de menţionat şi faptul că cel 
mai scăzut grad de implicare îl are loialitatea, confirmând-se astfel faptul că şi pentru 
consumatorul autohton cafeaua reprezintă unul dintre produsele cu grad redus de implicare 
şi care beneficiază implicit de o loialitate scăzută. 


Indici generali de implicare pentru cafea în general şi pentru mărcile din această 
categorie de produse 


Limita de implicare sporită 


Elita Jacobs Tchibo Mocca Dowe Nova 
Egberts Brasilia 


Sursa: D&D Research, 2002. 


Acest grafic arată cum se descurcă principalele mărci de cafea de pe piaţa autohtonă 
în ceea ce privește gradul de implicare/interes al consumatorilor fata de acestea și fata de 
cafea ca produs în general. 

Putem remarca faptul că gradul de implicare pentru cafea în general este scăzut, dar, 
cu toate acestea, există două mărci (Jacobs, în primul rând, şi Tchibo) care au un indice 
de implicare apropiat de limita începând cu care se poate vorbi de o implicare ridicată a 
consumatorului în actul de cumpărare. Deși Elite are un indice de implicare mai scăzut 
decât al celor două mărci menţionate mai sus, putem observa că gradul de implicare pentru 
acest brand este gradul mediu de implicare pentru cafea în general. 

Acest lucru înseamnă că, în principiu, în ceea ce priveşte cafeaua ca produs, implicarea 
consumatorilor autohtoni în actul de cumpărare este scăzută: consumatorul nu se frământă, 
nu își pune probleme privind corectitudinea deciziei sale, nu o consideră o decizie de impor- 
tanta majoră pentru sine şi nu atribuie actului de cumpărare riscuri majore (nici funcționale 
ŞI nici psiho-sociale, ori de imagine). Această situație duce actul de cumpărare a cafelei 
mult mai aproape de comportamentul de cumpărare din impuls (impulse-buying) sau de 
cumpărarea spontană, în fata raftului (shelf-picking), decât de modalitățile clasice de expli- 
care a comportamentului de consum, bazate pe modelul AIDA. 

Preferinta şi loialitatea pe care consumatorii o manifesta fata de mărcile de cafea sunt 
la rândul lor scăzute. Chiar şi atunci când ne confruntăm cu preferinţe relativ ridicate pentru 
o anumită marcă, exprimate în mod coerent de consumatori, acest lucru este un fapt de 
suprafaţă, lucru observabil la un nivel mai atent al analizei prin aceea că există realmente 
puţine lucruri care leagă consumatorul de brandul său preferat: nu poate vorbi prea mult 
timp despre acest brand, nu are prea multe de povestit despre el, nu îl asociază cu eveni- 
mente, ori întâmplări, ori „incidente critice“. 

În aceste condiţii, publicitatea pentru mărcile de cafea de pe piaţa autohtonă se desfă- 
soara cel mai adesea prin „presiuni“ de tip ATL asupra consumatorului, care încearcă sa 
genereze în acesta încredere (trust) ori legături afective (emotional links) cu respectiva marcă 
şi cu valorile sale. În plus însă, reiese importanţa deosebită a comunicării de tip BTL sau 
POSM (Point of Selling Materials — magazinul în sine, de unde cumperi) în economia 
efortului de construcție de marcă pentru cafea. 

Piaţa cafelei in România, cu o medie de 0.48, se înscrie serios sub limita de la care 
putem vorbi de un grad înalt de implicare a consumatorului în actul de cumpărare (0.68 
— media pentru cafea ca produs în general în SUA, de pildă). Se remarcă în mod deosebit 
două branduri, Jacobs şi Tchibo, care au reușit să creeze pentru proprii consumatori o 
legătură mai strânsă şi o identificare cu marca achiziționată. 


III.D. Teoria impulsului de cumpărare (Like-Do-Learn) 


1. Delimitări conceptuale 


Impulsul de cumpărare este unul dintre cele mai interesante şi mai dezbătute concepte 
din psihologia consumatorului. Trimitand la o realitate eclectica şi deseori iluzorie, impulsul 
de cumpărare este un concept extrem de greu de definit. În consecinţă, teoriile care încearcă 
acest lucru sunt de cele mai multe ori imprecise. 

Nu este obiectivul demersului nostru să discutăm aici în detaliu problemele curente 
de definire şi utilizare a conceptului, însă menţionăm că termenul de impuls de cumpărare 
(impulse-buying) se foloseşte cu două semnificaţii cvasi-similare în două cazuri fundamental 
diferite (Dittmar, 2001): 

— Într-un sens mai larg, impulsul de cumpărare desemnează orice act de cumpărare a 
unui produs neaflat initial pe lista (chiar mentală) de cumpărături a respectivului cumpărător. 
Acest tip de impuls de cumpărare este denumit în literatura de specialitate „impuls de 
cumpărare de tip reamintire“ (reminder impulse buying): consumatorul isi aminteşte subit 
că trebuie să cumpere un anumit produs, însă decizia cumpărării sau preferința pentru 
consum fusese, de fapt, luată „anterior“. Sensul conceptului este astfel puternic lărgit şi 

există discuţii ample asupra corectitudinii denominării acestui tip de comportament drept 
„Impuls de cumpărare“, de vreme ce el se supune unui arc motivational clasic (Kollat şi 
Willet, 1967). 

— Într-un sens mai restrâns, impulsul de cumpărare este considerat a fi orice act de 
cumpărare a unui produs necunoscut, aflat în afara ariei conştient volitive a cumpărătorului. 
Acesta este „impulsul de cumpărare pur şi simplu“ (pure impulse buying): un impuls ira- 
tional si incontrolabil care contravine modului obişnuit de „a fi“ al cumpărătorului. 

Majoritatea studiilor făcute până în prezent se axează pe ambele concepte prezentate 
anterior, fără a face totuşi o diferențiere coerentă între acestea. Argumentăm însă că, din 
punctul de vedere al psihologiei consumatorului, procesul care se îndepărtează de 
explicațiile clasice ale motivatiilor pentru consum este doar impulsul de cumpărare pur si 
simplu (pure impulse buying). 

Datorită acestei probleme de definire se manifesta, după cum vom vedea, şi o evoluţie 
paralelă a celor mai importante modele ce descriu comportamentul consumatorului. Mode- 
lele disjuncte amintite aici se înscriu în principiu în două categorii foarte largi: 


a) Modele motivationale: 

— În aceste modele comportamentul spontan de cumpărare este considerat, ce-i drept, 
un impuls spontan, însă perfect rational, în conformitate cu principiile motivaţiei: produsul 
la care se referă impulsul de cumpărare este văzut ca venind în întâmpinarea unei nevoi/nece- 
sitati a cumpărătorului. 

— Aceste modele abdică uneori de la secvenţa atitudinală Like-Do-Learn, mai ales în 
acele situaţii în care impulsul de cumpărare (definit în sensul său larg, explicat anterior) 
se referă la un produs/marcă cunoscute de cumpărător, deci despre care există suficiente 
informaţii, şi componenta cognitivă a atitudinii este deja formată. 

— Cel mai important dintre modelele motivationale este modelul comportamentului 
spontan de cumpărare ca efect al imaginii de sine, însă există şi alte modele care văd în 
consumator un actor mai mult sau mai puţin raţional, având mai mult sau mai puţin control 
conştient asupra impulsului său. 


b) Modele non-motivationale: 

— Modelele non-motivationale aderă la o viziune în conformitate cu care comporta- 
mentul spontan de cumpărare se datorează partial unor mecanisme inconștiente. Nu este 
neapărat vorba de un impuls inconştient, însă el este cu siguranţă obscur şi de neexplicat 
afectiv, generând comportamentul de cumpărare. 

— Cel mai important model din această categorie non-motivationala este modelul simplei 
expuneri (Zajonc, 1968). 


Este important să subliniem faptul că teoria impulsului de cumpărare este oglindită, 
în ceea ce priveşte dimensiunea atitudinală, de arcul Like-Do-Learn. Acest arc prescrie 
un model de generare a atitudinii fata de un produs/marca care pleacă de la componenta 

afectivă, trece prin comportament şi ajunge, în cele din urmă, la construirea componentei 
cognitive. 

Este, deci, un model în care componenta afectivă (,,a plăcea“) duce la comportament, 
deci la o experienţă directă a consumatorului cu produsul („a face“), şi aceasta din urmă 
oferă baza informaţională pentru generarea componentei cognitive a atitudinii („a învăţa“). 

Secvența Like-Do-Learn teoretizată aici este motivul primar care reuneşte modelele 
disjuncte ce au fost generate de impulsul de cumpărare datorită problemelor de definire 
explicate mai sus: deşi aceste modele privesc fiecare în mod diferit fenomenul de generare 
a impulsului de cumpărare, toate pleacă de la principiul acestei secvenţe de ierarhie a 
efectelor: afect-comportament-cognitie. 


2. Bazele teoretice și empirice 
ale teoriilor comportamentului spontan de cumpărare 


2.1. Modelele motivationale 


Modelele clasice care explică fenomenul de cumpărare din impuls sunt modele motiva- 
tionale, modele care privesc consumatorul/cumparatorul ca pe un actor rational sau cvasi-ra- 
tional. Acţiunea sa se supune regulilor motivatiei: produsul asupra căruia se dirijează 
comportamentul spontan satisface o nevoie, deci impulsul de cumpărare nu este deloc un 
act irațional. 

(a) Probabil cel mai vechi dintre aceste modele este modelul „interesului imediat“ 
(discounting model) (Strotz, 1956). Acesta încearcă o explicaţie „economică“, bazată pe 
calcule la fata locului. Modelul presupune că indivizii cumpărători au impulsuri spontane 
pe care nu le pot justifica în a cumpăra anumite produse, deoarece gândesc pe termen scurt. 
În aceste momente, beneficiile cumpărării obiectului respectiv, luate în seamă în chiar 
momentul cumpărării, par a fi mai importante decât eventualele probleme viitoare. Desigur, 
pentru psiholog, modelul apare ca unul pueril, uşor tautologic şi poate chiar ilar: nu poate 
explica, de fapt, cum se întâmplă ca semnificația cumpărării produsului să capete exact la 
respectivul moment o amploare atât de mare. În plus, nu există până astăzi o suficientă 
susţinere empirică pentru acest model. 

(b) Un alt model consacrat mai ales în teoria economică este modelul preferințelor 
stocastice (stochastic preferences model) (Winston, 1980). Conform acestuia, indivizii sunt 
percepuți ca resimtind două seturi diferite de preferinţe, între care gravitează în mod aleator: 
un set „miop“, care împinge consumatorul către cumpărare, si un set „vizionar“, care îi 
amintește consumatorului că produsul va trebui plătit. Modelul preferințelor stocastice are, 
la fel ca şi modelul interesului imediat, probleme serioase de validitate. Lipsurile sale sunt 
circumscrise în primul rând faptului că nu oferă nici un fel de explicații cu consistență 
ştiinţifică în ceea ce priveşte motivul pentru care există preferinţe „mioape“. De asemenea, 
în ciuda faptului că există o oarecare evidență empirică pentru susţinerea unui model 

comportamental congruent cu cel descris, ne aflăm în imposibilitatea de a explica de ce 
anumite produse sunt mai susceptibile a fi cumpărate din impuls. Si, bineînţeles — ceea ce 
este probabil cel mai important —, modelul preferințelor stocastice nu are valoare predictivă, 
nereuşind să indice care produse şi în ce situaţii vor fi cumpărate din impuls. 

(c) Modelele folosite în marketing pentru explicarea impulsului de cumpărare sunt mai 
degrabă modele empirice, care nici nu încearcă să se bazeze pe o ipoteză anume sau să 
construiască teorii, dar care livrează liste de produse ce ar fi, mai curând decât altele, 
cumpărate din impuls (Bellenger, Robertson si Hirschman, 1978). Deşi informaţiile acestea 
sunt extrem de folositoare atunci când producătorul 1a decizii de marketing privind alegerea 
produselor pentru promoţii de vânzări, ele nu au nici o valoare predictivă dincolo de produ- 
sele studiate în mod direct şi incluse pe respectivele liste. 


Imaginea de sine a consumatorului 
ca generator primar al impulsului de cumpărare 


Abordarea psihologică a problematicii impulsului spontan de cumpărare a produs 
modelul cel mai coerent existent la ora actuală (Dittmar, Beattie si Friese, 1995). Este un 
model cognitiv, bazat pe ideea de „imagine despre sine a consumatorului“ (consumer self- 
image). În principiu, modelul prescrie că un consumator va fi cu atât mai înclinat să cumpere 
un produs din impuls cu cât respectivul produs are o mai mare putere de a reflecta imaginea, 
dezirabilă, despre propria persoană a cumpărătorului. 

Unul dintre constructele psihologice şi sociale cele mai reuşite care a încercat să explice 
comportamentul unui individ este „imaginea de sine“. Indivizii vor cumpăra mai uşor acele 
produse care îi vor prezenta fata de ceilalți si fata de propria persoană aşa cum doresc ei 
să apară. 

Acest principiu are câteva corolare de maximă importanţă: 

(a) Unele mărci pot fi mai curând cumpărate din impuls decât altele, în mod special 
acele mărci sau produse care au o puternică semnificaţie simbolică şi emoțională (cum ar 
fi hainele sau bijuteriile). Este evident că imaginea de sine a unei persoane se exprimă mai 
uşor prin astfel de modalităţi. Desi indivizii diferă în exprimarea imaginii de sine, există 
totuşi unele constante, în sensul în care anumite produse transmit mai uşor celor din jur 
mesaje de tip identitar. De exemplu, mai curând transmiti un semnal identitar printr-o 
ciocolată decât printr-un pachet de macaroane. 

(b) Fenomenul cumpărării din impuls este afectat de diferenţele dintre sexe. Sexul este 
cel mai important barometru demografic care contribuie la construcția imaginii despre sine 
a unei persoane: imaginea de sine a unei femei va diferi în mod semnificativ de imaginea 
de sine a unui bărbat, nu în aspecte precum ar fi stima de sine, idealuri etc., ci în principal 
în ceea ce priveşte modalitățile preferate de exprimare. Diferentierea imaginilor de sine 
între femei şi bărbaţi este puternic influenţată şi de rolurile prescrise la nivel social, ori de 
modalităţile dezirabile social de exprimare pentru diferitele sexe. Este evident că identitatea 
masculină se va exprima mai ușor prin intermediul unui automobil decât prin intermediul 
unei cratite. Și la fel de evident este că identitatea feminină se va exprima mai uşor prin 
intermediul unei fuste decât cu ajutorul unei mingi de fotbal. 

(c) Fenomenul cumpararii din impuls este afectat de variabile subiective si de stare 
psihologică (mood-related variables) (Dittmar, Beattie şi Friese, 1995). Nevoia de exhibare 
a imaginii de sine variază la fiecare individ in funcţie de anumite variabile afective, de stare 
psihologică. Mult mai expansiv, mai exuberant, mai sociabil va fi un individ într-un moment 
în care se simte bine, este fericit şi vrea ca cei din jur să simtă si ei acest lucru. Si, pe de 
altă parte, va fi mult mai putin interesat de a le arăta celor din jur că este supărat sau 
dezamăgit — cu atât mai mult cu cât imaginea de sine este o construcție eminamente pozitivă, 
incompatibilă cu pulsiunile negativ-afective. 

Valentele predictive ale acestui model care pune în centrul fenomenologiei impulsului 
de cumpărare imaginea de sine a cumpărătorului sunt deosebite, reuşind să explice o seamă 
de procese, cum ar fi: 

(a) Motivul pentru care anumite produse sunt cumpărate din impuls mai frecvent decât 
altele: 

— Astfel, mai curând cumperi din impuls acele produse care pot fi folosite de consumator 
ca indicatori, ca simboluri pentru propria imagine de sine. Este evident că din impuls se 
va cumpăra din principiu mai degrabă îmbrăcăminte sau parfumuri decât, de exemplu, 
articole de grădinărit, de vreme ce îmbrăcămintea/parfumul sunt unele dintre „vehiculele“ 
primare de transmitere a imaginii despre sine către cei din jur (în societățile urbane). 

(b) Motivul pentru care comportamentul de cumpărare din impuls diferă de la individ 
la individ: 

— Diferenţele individuale își fac simțită prezenţa în sensul în care ele indica și diferite 
imagini de sine. Indivizi diferiţi vor avea imagini diferite despre propria persoană. Un 
individ pentru care mersul cu prietenii la pescuit este esențial pentru imaginea sa de bun 
pescar va fi mai tentat să cumpere undite, iar un tânăr rocker va fi mai interesat în a-și 
procura ultimul album al formației preferate. 

— Conceptul de „diferit“ este însă relativ, în sensul în care imaginea de sine este con- 
struită în mare parte prin recursul la variabile sociale, cum ar fi grupul de apartenenţă sau 
stilul de viaţă. Imaginile despre propria persoană a diferiților indivizi sunt supuse deci anu- 
mitor regularitati şi aspecte comune, motiv pentru care este de altfel posibilă identificarea 
unor segmente adresabile prin strategii publicitare sau de marketing. 

— Cea mai evidentă diferenţă din acest punct de vedere este, după cum am amintit şi 
anterior, cea bazată pe variabila sex. Femeile vor cumpăra din impuls mult mai degrabă 
bijuterii, parfumuri, produse cosmetice şi îmbrăcăminte, produse care au un rol important 
în construcția imaginii de sine feminine. Bărbaţii vor cumpăra mai degrabă produse 
electronice, îmbrăcăminte, articole sportive, automobile etc., care au un rol important în 
construcția şi manifestarea identității masculine. 

— Diferențe semnificative vor apărea şi între diferite profile socio-culturale. Un inte- 
lectual va putea cumpăra din impuls o carte scumpă, pentru că în percepţia lui o carte 
spune multe despre cel care o citeşte, pe când un mecanic va cumpăra mai degrabă o 
şurubelniţă etc. 

(c) Motivul pentru care există perioade în care fenomenul cumpărării din impuls este 
mai evident, ajungând chiar la cote foarte mari: 

— Fenomenul de a cumpăra din impuls depinde de variabile subiectiv-afective (mood- 
related variables). Acest lucru înseamnă că în acele condiţii în care individul este euforic 
sau simte nevoia unei gratificatii va fi mai înclinat să cumpere din impuls, de exemplu în 
ziua de salariu sau în ziua de naștere. 

— Există, de asemenea, diverse momente si perioade, cum ar fi sărbătorile de Crăciun, 
în care necesitatea reconfirmării imaginii de sine este foarte puternică, de obicei datorită 
comparării sociale (toată lumea cumpără) ori a faptului că indivizii sunt mai înclinați în 
respectivele perioade să facă „bilanţuri personale“. 


2.2. Modelele non-motivationale. Efectul simplei expuneri 


2.2.1. Efectul simplei expuneri pe scurt. Viziunea lui Zajonc 


O problemă importantă pentru psihologia reclamei este aceea a efectului pe care 
repetarea continuă a mesajului publicitar îl are asupra consumatorului. Studiile asupra 
acestui fenomen sunt multiple, ca şi explicaţiile subsecvente, însă ceea ce este comun tuturor 
este faptul că ele raportează o intensificare a răspunsului afectiv dat în urma expunerii 
repetate la un anumit stimul. 

Într-unul din cele mai influente articole din psihologia socială, Zajonc (1968) a numit 
acest fenomen „efectul simplei expuneri“ (mere exposure effect), iar explicaţia dată de el 
este valabilă încă şi astăzi: în condiţiile în care un individ este expus unui stimul (mesaj) 
în mod repetat, atitudinea acestuia fata de stimulul respectiv se va modifica în mod pozitiv, 
în special sub presiunea componentei afective a atitudinii, care migrează puternic spre 
capătul pozitiv al scalei. Ceea ce a subliniat Robert Zajonc în mod deosebit este faptul că 
acest fenomen este manifest chiar si atunci când stimulul/mesajul nu afectează rationali- 
tatea. Efectul simplei expuneri se manifestă — în cuvintele lui Zajonc — chiar în condiţiile 
în care comunicarea nu încearcă să inducă o stare afectivă pozitivă fata de produsul 
respectiv, ci „stimulul este pur şi simplu făcut accesibil percepției individuale“. 

Efectul simplei expuneri a fost demonstrat experimental într-o multitudine de situații 
presupunând stimuli diferiți: picturi, desene, fotografii, ideograme, sunete, muzică etc. (pentru 
o trecere în revistă cvasi-completă, vezi Bornstein, 1989a). Interesant este faptul că, deşi 
efectul ca atare a fost observat în multe situații, deși este recunoscut de comunitatea stiinti- 
fica ca fapt real, nu există o explicaţie coerentă — si mai ales parcimonioasa, conform 
principiului lui Ockham — care să fi fost elaborată până la aceasta oră (Bornstein, 1989a; 
Harrison, 1977). 

Singura notă comună sau opinie unanimă din literatura de specialitate, după cum 
consideră şi Lee (2001), este cea referitoare la faptul că efectul simplei expuneri este de 
natură puternic afectivă. După cum au arătat diverse experimente, el încetează să fie valabil 
pe scară largă în momentul în care indivizilor li se cere să ia o decizie conștientă, cognitivă, 
după ce au fost deja expuşi unui stimul (Mandler er al., 1987). Deci, în condiţiile în care 
indivizilor li se cere să judece cât de mult „le place“ un stimul sau să ia o hotărâre bazată 
pe acest fapt, efectul simplei expuneri la respectivul stimul se va face simţit. În condiţiile 
în care li se cere o evaluare obiectivă a situaţiei ori a stimulului, efectul nu se va manifesta. 

Cercetările mai recente privind acest fenomen se centrează în special asupra noilor 
descoperiri în domeniul proceselor memoriei umane, care într-adevăr ar putea fundamenta 
o explicație modernă a efectului simplei expuneri. Urmând liniile teoretice trasate deja de 
Ebbinghaus (1964), cercetările vizând memoria umană au evidenţiat existenţa a două tipuri 
de astfel de procese (Roediger si McDermott, 1993; Schacter, 1987): 

(a) memorie explicită, caracterizată prin reamintirea conştientă a unui eveniment trecut, 
si care de cele mai multe ori este numită „re-amintire“ sau „recunoaştere“; 

(b) memorie implicită, caracterizată prin aceea că individul are un comportament diferit 
(beneficiază, de exemplu, de performanţe mai mari în anumite sarcini de muncă), datorită 
expunerii la un stimul, fără să existe o amintire conștientă a respectivului stimul (uneori, 
fără să existe chiar posibilitatea unei re-amintiri a episodului expunerii). 

De exemplu, s-a demonstrat că expunerea repetată la un cuvant-tinta ar avea un efect 
pozitiv asupra anumitor procese, cum ar fi deciziile lexicale (Duchek şi Neely, 1989), iden- 
tificarea perceptuală (Jacoby şi Dallas, 1981), încadrarea imaginilor în categorii concep- 
tuale (Srinivas, 1993), rezolvarea anagramelor (Srinivas si Roediger, 1990), completarea 
fragmentelor de cuvinte ori a rădăcinilor semantice (Roediger, Weldon, Stadler şi Riegler, 
1992). În fiecare dintre cazurile enumerate, performanţa crescută a indivizilor (deci, modifi- 
carea de comportament) se manifestă fără a exista o amintire conştientă a acestora despre 
episodul expunerii la stimul. 


2.2.2. Fundamentul teoretic al efectului simplei expuneri. 
Paradigme explicative 


O explicaţie validă — şi relativ fundamentată empiric — a fenomenului a fost oferită 
de Jacoby şi Dallas (1981), care sunt de părere că indivizii beneficiază în urma expunerii 
repetate la stimul de „fluenţă perceptivă“, deci, de o mai mare ușurință în perceperea 
stimulului. 

Cercetări recente (Bornstein şi D’ Agostino, 1994; Reber, Winkielman si Schwarz, 1998; 
Seamon et al., 1995) au făcut legătura între fluenta perceptiva datorată expunerii repetate 
la un stimul si rezultatul afectivității crescute, datorate aceleiaşi expuneri repetate la stimul. 
Pe scurt, cercetările respective au demonstrat că gradul crescut de afectivitate pozitivă pe 
care indivizii îl manifestă faţă de stimulii la care au fost supuşi în mod repetat se datorează 
unui răspuns afectiv care apare datorită fluentei perceptive crescute fata de respectivul stimul: 
„mă descurc mai bine cu el, deci îmi place mai mult“. 

Pe baza acestor investigaţii au fost avansate două explicaţii alternative privind efectul 
simplei expuneri: modelul falsei atribuiri (misattribution model) (Jacoby, Kelley şi Dywan, 
1989) si modelul bi-factorial (bi-factorial model) (Berlyne, 1970; modified bi-factorial 
model“, Bornstein, 1989a). 

Modelul falsei atribuiri pleacă de la ideea că fluenta perceptivă rezultată din expunerea 
repetată la un stimul este atribuită de individ inconștient — și în mod greşit — faptului că 
stimulul ar fi plăcut, rezultând o evaluare îmbunătăţită a stimulului respectiv. Procesul este 
în acest caz un simplu proces de „atribuire“ (Bornstein şi D’ Agostino, 1994). Spre deosebire 


100 Psihologia consumatorului 


de aceasta viziune, modelul bifactorial pleacă de la ideea că indivizii preferă stimulii care 
sunt familiari si previzibili. În consecință, de vreme ce expunerea repetată înseamnă si 
învăţare (adică, o mai mare familiaritate), şi reducere a incertitudinii (adică, o creştere a 
Seamon et al., 1995). 

Încercările de a testa aceste două modele şi de a valida ori pe unul, ori pe celălalt au 
eşuat, datorită faptului că până în prezent rezultatele empirice obţinute susţin atât o viziune, 
cât şi pe cealaltă (Bornstein şi D'Agostino, 1994; Lee, 1994). 


2.2.2.1. Modelul falsei atribuiri 

O posibilă explicaţie a efectului simplei expuneri este bazată pe ipoteza ca indivizii 
„înţeleg“ greşit fluenta perceptivă. Atunci când indivizii nu sunt conştienţi de faptul că 
fluenta cu care operează identificarea perceptivă a stimulului respectiv se datorează 
expunerii anterioare, ei pot s-o atribuie unui număr de surse, în funcție de contextul existent 
la acel moment. 

De exemplu, Jacoby, Woloshyn şi Kelley (1989) au subliniat acest efect în ceea ce privește 
atribuirea greșită a notorietății. Ei au efectuat un experiment în cadrul căruia au prezentat 
unor subiecți o listă de nume comune. Ulterior, subiecţilor li s-a prezentat o lista care conținea 
atât nume de notorietate, cât si nume fără notorietate, unele prezentate anterior, iar altele, 
nu. Subiectii trebuiau să hotărască dacă numele din respectiva listă aparțin unor persoane cu 
notorietate. Rezultatul interesant al acestui experiment a fost acela că numele fără notorietate 
prezentate anterior au fost considerate ca fiind ale unor persoane cu notorietate. Interpretarea, 
în logica modelului atribuirii greşite, este aceea că indivizii „s-au lăsat duşi de val“ datorită 
expunerii anterioare la numele respective, adică a faptului că, în primă instanță, numele chiar 
aparțineau unor persoane faimoase. 

În experimente similare, participanţii la experimente au făcut atribuiri greşite, în funcţie 
de context, considerând, de exemplu, cuvintele-stimul ca fiind mai lungi (Witherspoon şi 
Allan, 1985), zgomotul de fond ce însoțea o înregistrare ca fiind mai scăzut (Jacoby, Allan, 
Collins şi Larwill, 1988), o propoziție repetată de câteva ori ca fiind mai adevărată (Begg, 
Armour si Kerr, 1985), figuri geometrice prezentate anterior ca fiind mai luminoase (Mandler, 
Nakamura si Van Zandt, 1987). 

O prognoză pe marginea modelului atribuirii greşite este aceea conform căreia, în con- 
ditiile în care indivizii vor fi conştienţi de motivul pentru care manifestă fluenta perceptiva, 
ei vor atribui aceasta în mod corect, exprimând în consecinţă adevăratele lor reacţii afective, 
neviciate de stimul (Bornstein şi D’ Agostino, 1994). Pe baza acestei prognoze, pot fi făcute 
anumite teoretizari în ceea ce priveşte efectele expunerii sau a familiaritatii obiective (deci, 
a ipotezei dacă un stimul a fost sau nu prezentat) asupra recunoașterii sau a familiarității 
subiective (adică, a faptului că un individ crede că stimulul i-a fost prezentat anterior). 
Pentru a evita confuziile semantice vom numi în continuare stimulii, din punctul de vedere 
al familarităţii subiective, ca „prezentaţi“ şi ,.ne-prezentati“, iar din punctul de vedere al 
familiaritatii obiective, ca „noi“ şi, respectiv, „vechi“. 

Dacă stimulul este vechi, însă, este considerat ca fiind neprezentat, fluenta perceptiva 
este atribuită greşit faptului că stimulul este plăcut, iar răspunsul afectiv pozitiv crește. 
Însă, dacă un stimul este vechi si este recunoscut ca atare, fluenta perceptiva este atribuită 
în mod corect expunerii anterioare la stimul, şi răspunsul afectiv este ajustat astfel încât 
să reflecte adevărata stare sau reacție a individului fata de stimul. 

Pe de altă parte, dacă stimulul este nou şi nu a fost prezentat, însă este considerat ca 
fiind prezentat anterior, reacţia afectivă este temperată în mod eronat pentru a corecta o 
greşeală inexistentă, iar afectul care însoţeşte stimulul devine negativ. Dacă stimulul este 
nou, $i nici nu este identificat ca fiind un stimul prezentat anterior, nu există pentru subiectul 
respectiv nici fluenta perceptiva, nici atribuirea acesteia, deci judecata pe care o face asupra 
stimulului si afectul ce o însoţeşte sunt neviciate. 

Modelul atribuirii greşite prezice, deci, că stimulii ce vor fi consideraţi ca nefiind prezen- 
taţi anterior vor fi priviți mai favorabil de către indivizi decât cei identificaţi ca prezentaţi 
anterior. În plus, între stimulii prezentaţi anterior care chiar sunt vechi si stimulii neprezen- 
taţi care chiar sunt noi nu vor exista diferente în preferinţe. Aceste predicții sunt prezentate 
grafic în figura de la pagina 103. 

Pentru a testa aceste ipoteze, Bornstein şi D'Agostino (1994) au realizat două studii, 
în care au prezentat unui număr de subiecți atât stimuli structurati (fotografii alb-negru 
ale unor chipuri), cât şi nestructurati (linii simple), în mod subliminal şi supraliminal, cu 
ajutorul unui tahistoscop. În momentul în care subiecților li se cerea să emită judecăţi despre 
stimuli, le erau prezentaţi ori stimuli complet noi, ori stimuli prezentați anterior subliminal 
(10 expuneri omogene a câte 5 microsecunde fiecare) sau supraliminal (10 expuneri omo- 
gene a câte 100 microsecunde fiecare). Familiaritatea subiectivă a fost manipulată de cerceta- 
tori prin aceea că unora dintre subiecți li s-a spus că stimulii nu le mai fuseseră prezentați, 
iar altora, că stimulii mai fuseseră „prezentați“ anterior cu ajutorul tahistoscopului. 

Rezultatele ambelor studii sunt în consonanta cu modelul atribuirii greșite, în sensul 
că Bornstein şi D’ Agostino (1994) au raportat reacţii afective mai puternice si mai favorabile 
pentru stimulii vechi decât pentru cei noi, inclusiv atunci când participanţilor li s-a spus 
că stimulii nu fuseseră prezentați anterior. Mai mult chiar, reacția afectivă fata de stimulii 
vechi, prezentaţi anterior, şi pentru cei noi, neprezentati anterior, nu a fost semnificativ 
diferită de reacția „normală“ a grupului de control, nemanipulată nici de expunerea la stimul 
şi nici de familiaritatea subiectivă. 

În afara acestor experimente directe efectuate în vederea testării modelului atribuirii 
greșite, acesta este susținut si de observaţii indirecte. Bornstein (1989b), în studiul său 
asupra efectului simplei expuneri, a demonstrat că magnitudinea efectului este invers 
proporțională cu acurateţea cu care stimulul este recunoscut. lar Bornstein si D’ Agostino 
(1992) au demonstrat că efectul simplei expuneri este mai puternic atunci când stimulul 
este prezentat subliminal decât atunci când este prezentat supraliminal. Ambele concluzii 
susțin ipoteza conform căreia recunoaşterea stimulului de către indivizi duce la un proces 
de corecție a atribuirii greşite şi la o subsecventa inhibare a efectului simplei expuneri. 

2.2.2.2. Modelul bi-factorial. Reducerea incertitudinii 

O explicatie alternativa pentru efectul simplei expuneri sta in modelul bi-factorial care 
incearca sa lamureasca fenomenele de reducere a incertitudinii manifestate la nivel incon- 
ştient (Bornstein, 1989a). Modelul bi-factorial pleacă de la ideea că potenţialul de excitație 
senzorială a unui stimul este determinat de două dimensiuni opuse, al căror efect combinat 
produce efectele observate ale „simplei expuneri“ (Berlyne, 1966, 1970); 

(a) Noutatea stimulului 

Potenţialul de excitație al unui stimul este afectat de proprietăţile sale psihofizice (de 
exemplu culoarea sa) şi contextuale (dacă este asociat cu evenimente negative sau pozitive). 
Dar mai este afectat, de asemenea, si de gradul de noutate pe care îl prezintă. Toate acele 
condiţii care cresc potențialul de excitație senzorială pe care îl are un stimul, cum ar fi 
confruntarea cu o situaţie nefamiliară sau cu un stimul nou, sunt considerate a fi însoțite 
de răspunsuri afective negative, de neplăcere (Lee, 2001). Prin expuneri repetate, incertitu- 
dinea şi conflictul sunt reduse, iar răspunsul afectiv este încurajat; 

(b) Obisnuinta cu stimulul 

O dată cu expunerile repetate creşte însă şi obisnuinta individului cu stimulul respectiv, 
ceea ce duce la o descreştere a răspunsului afectiv. În consecință, intensitatea şi polaritatea 
afectului sunt legate în mod direct de frecvenţa expunerii, în asa fel încât graficul frecventa- 
afect este reprezentat de o curbă asemănătoare unui ,,U“ întors. 

Modelul bi-factorial este si el în consonanta cu majoritatea studiilor din domeniu. 
Singurele cercetări care contrazic partial acest model sunt cele care demonstrează că pot 
exista niveluri crescute ale răspunsului afectiv la stimul, inclusiv în condițiile în care stimulii 
nu sunt recunoscuţi de subiecți (Kunst- Wilson şi Zajonc, 1980; Seamon, Brody si Kauff, 
1983), iar acest fenomen nu poate fi înțeles în cadrul dinamicii presupuse de modelul bi- 
factorial, de vreme ce acesta presupune manifestarea unor procese de discriminare, catego- 
rizare şi recunoaștere a stimulilor (Lee, 2001). 

A fost propus un model bi-factorial modificat (Bornstein, 1989a), care permite reducerea 
incertitudinii subiective atât prin mecanisme conştiente, deliberate, cât şi prin procesare 
implicită, inconștientă. Atunci când indivizii „recunosc“ un stimul anterior (indiferent daca 
această recunoaștere este corectă sau incorectă), sentimentul de familiaritate duce la un 
răspuns afectiv pozitiv fata de acel stimul, chiar şi atunci cand familiaritatea nu se justifică. 
Chiar mai mult, fluenta perceptiva care se manifesta în absenţa recunoaşterii (deci, care reflectă 
învăţare implicită) contribuie si ea la reducerea incertitudinii şi la augmentarea afectului 
(Lee, 2001). 

Această abordare arată că stimulii vechi vor fi preferați celor noi, iar stimulii identificaţi 
ca prezentaţi deja vor fi preferaţi celor neidentificati ca atare. În consecință, stimulii vechi- 
prezentaţi vor fi preferaţi. Aceste predicții contrastează partial cu cele făcute pe baza mode- 
lului atribuirii greșite, după cum se vede in figura de mai jos. 

Familiaritate subiectiva 


@ Prezentat 


Neprezentat 
Evaluare Evaluare 
e 
e. e 
e 
Vechi Nou Vechi Nou 
Familiaritate obiectivă Familiaritate obiectivă 
Modelul atribuirii greșite Modelul reducerii incertitudinii 


Într-un studiu gândit special pentru a testa aceste ipoteze, Lee (1994) a folosit ca stimuli 
modele abstracte care, după cum s-a demonstrat într-un testul prealabil, generau şanse nule 
de recunoaștere din partea subiecților. Pe urmele lui Bornstein si D’ Agostino (1994), s-a 
„manipulat“ familiaritatea subiectivă fata de respectivii stimuli prin aceea că participanților 
li s-a comunicat, în funcție de grupul experimental din care făceau parte, că stimulii le 
mai fuseseră prezentați ori că, dimpotrivă, acest lucru nu se întâmplase. Rezultatele acestui 
studiu au arătat fără echivoc că stimulii vechi sunt preferaţi stimulilor noi. Spre deosebire 
de studiul lui Bornstein si D’ Agostino, acest studiu a demonstrat că familiaritatea obiectivă 
primează asupra familiaritatii subiective. În plus, pentru stimulii noi, reacția afectivă mai 
puternică îi însoțea pe aceia care erau considerați în mod subiectiv ca fiind prezentaţi 
anterior. 


2.2.3. Efectul simplei expuneri. Concluzie 


Am prezentat aici cele două modele care sunt considerate la ora actuală cele mai valide 
explicații pentru efectul simplei expuneri. Deşi amândouă reușesc într-adevăr să explice 
aceste efect, ele pleacă de la platforme teoretice distincte şi ajung la predicții complet 
diferite. Desigur, a afirma că ambele modele sunt corecte poate să pară hazardat, însă 
considerăm că în actualul context multi-paradigmatic al ştiinţelor sociale acest lucru poate 
fi susținut. 

Studii recente (Lee, 2001) au încercat să concilieze cele două viziuni concurente. Astfel, 
pe baza unei cercetări meta-analitice extensive, Lee a analizat amănunţit un mare număr 
de studii fundamentate empiric în problematica efectului simplei expuneri. Concluzia la 
care a ajuns este aceea că modelele bi-factoriale constituie o bază teoretică mai corectă. 
Nu se poate afirma că studiile care susţin corectitudinea modelului atribuirii greșite, în 

special studiul lui Bornstein si D’Agostino (1994), care este cel mai prestigios, nu ar fi 
corecte, însă există posibilitatea ca efectele constatate să se datoreze de fapt includerii 
nedorite a unei variabile moderatoare în designul experimental, cum ar fi de exemplu: 

(a) toleranța fata de ambiguitate, ca înclinaţie personală (Crandall, 1968); 

(b) tendinţa de a justifica decizia, chiar dacă aceasta se dovedeşte falsă (Bothwell, 
Brigham şi Deffenbacher, 1987); 

(c) tendinţa (cunoscută şi ca eroare de atribuire) de a afirma si nu de a nega (Koriat, 
Lichtenstein şi Fischhoff, 1980). 

Si în ceea ce priveşte validitatea de construct, modelul bi-factorial stă mai bine. Este 
mai puternic conectat şi încadrat în corpusul de cunoştinţe meta-teoretice ce constituie 
paradigmele curente în psihologie. Modelul falsei atribuiri suferă de câteva inadvertente 
din acest punct de vedere, prezentate în continuare. Au fost numeroase cercetările legate 
de teoria atribuirii, erorile de atribuire, atribuirile greșite (de exemplu, Berkowitz şi Troccoli, 
1990; Cantor, Bryant şi Zillmann, 1974; Losch şi Cacioppo, 1990 etc.). Alte studii au subli- 
niat că indivizii tind să-şi corecteze erorile de atribuire atunci când devin conștienți de ele 
(vezi Lombardi, Higgins şi Bargh, 1987; Petty şi Wegener, 1993 etc.). Problema modelului 
atribuirii greşite este aceea că el consideră că, o dată cu creșterea numărului de expuneri 
la stimul, acesta va fi mai ușor de recunoscut în mod conştient, iar reacţia afectivă ar trebui 
să scadă. Însă nu se întâmplă aşa, dimpotrivă, de multe ori afectul se potenteaza o dată cu 
repetiţia stimulului (Moreland şi Zajonc, 1976). În plus, efectul simplei expuneri se mani- 
festa şi la acei subiecți care sunt perfect conştienţi de faptul că stimulul le-a mai fost pre- 
zentat (Krugman şi Hartley, 1960). 


3. Comunicarea publicitară 
pe baza teoriei impulsului de cumpărare 


Comunicarea publicitară bazată pe teoria impulsului de cumpărare este preponderent 
afectivă, încercând să determine prin reclamă în primul rând generarea componentei afective 
a atitudinii („a plăcea“), prezicând în al doilea rând apariţia componentei comportamentale 
(„a face“, acțiune nemijlocită în cumpărarea si consumul produsului) din componenta 
afectivă, şi sperând că într-o a treia etapă experimentarea directă a produsului va genera 
componente cognitive (,,a învăţa“) consonante, pozitive. 

Această teorie aplicată în publicitate oferă o explicație a mecanismului prin care 
consumatorul poate fi determinat să cumpere produse despre care inițial nu ştia nimic sau 
care nu se aflau pe „lista lui de priorităţi“. Teoria vizează, din acest motiv, în mod direct 
acele produse care sunt foarte dificil de adus în atenţia consumatorului, pentru care este 
foarte greu să se determine, anterior comportamentului (,,a face“), veriga cognitivă a atitu- 
dinii („a învăţa“). Este vorba de produsele pentru care comunicarea prin canalele media 
clasice (televiziune, radio, presă, panotaj stradal) este dificilă; produse care solicită şi se 
adresează direct simţurilor (gust — mâncare, miros — parfumuri, pipăit — ţesături etc.), în 

contextul în care componenta cognitivă nu poate fi stabilizată prin alt tip de comunicare 
decât cea care ar apela direct respectivul simţ (gustul, mirosul, pipaitul). 

Desigur că publicitatea găseşte o soluţie de compromis pentru situația dificilă creată 
de aceste produse: „conversia“ unui simţ într-altul, transmiterea unui mesaj olfactiv sau 
tactil prin intermediul vizualului şi al sunetului sunt deosebit de dificile, iar în aceste situaţii 
publicitatea foloseşte metafora, simbolul. Soluţia este de bună seamă de compromis, nepu- 
tând să creeze în mod direct componenta cognitivă („a învăţa“), în afara experienţei directe 
cu produsul („a face“). 

Mesajul este elaborat într-un registru metaforic, conotativ şi mai puţin — sau deloc — 
în registrul argumentativ, denotativ, fiind astfel mai mult sugestiv decât explicativ. Schema 
semiotică presupune comunicarea mesajului prin intermediul unei „povești“, a unei „fantezii“ 
cu accente emoţionale, care are ca erou, ca subiect principal în jurul căruia gravitează 
acțiunea, Produsul/Marca. Povestea trebuie să fie interesantă, plină de farmec, emoție sau 
umor şi construită în asa fel încât să fie atribuită în totalitate produsului. Despre acesta nu 
se spune nimic, el este doar obiectul dorinţei prin simpla asociere cu întreg ansamblul 
emoţional care îl însoţeşte sau înlocuiește. Felul în care este comunicat mesajul despre 
produs incită consumatorul să-l dorească şi apoi să-l cumpere. Informaţiile despre produs 
sunt dobândite după contactul direct cu acesta și după ce consumatorul îl întrebuinţează. 

Așa cum mentionam anterior, unele dintre produsele/mărcile cele mai susceptibile a 
determina comportament spontan de cumpărare sunt cele alimentare, de îmbrăcăminte sau 
de îngrijire personală (cosmetice, parfumuri). Cu toate că decizia de cumpărare este luată 
spontan, la raft, ea presupune ca aceste produse/marci să respecte anumite caracteristici 
pentru a fi pe placul consumatorului, a intra pe lista sa scurtă elaborată ad-hoc în fata raftului 
şi a determina spontan impulsul de cumpărare. Observăm importanţa deosebită pe care o 
are în declanşarea acestui act de consum comunicarea la locul de vânzare şi poziționarea 
produsului/mărcii din perspectiva preţului. Acesta din urmă, în special, trebuie să nu 
depăşească palierul dincolo de care produsul intră în categoria celor care presupun şi 
determină o implicare emoţională sau raţională a consumatorului, fără a fi în același timp 
sub pragul de la care este luat în calcul de către acesta (de exemplu, un automobil sau o 
locuinţă sunt arareori achiziționate spontan, ca şi un detergent sau o pasta de dinți anonimă). 
Strategia utilizată de regulă pentru astfel de produse este un amestec de accesibilitate, 
diferenţiere şi atractivitate, care acționează deosebit de puternic chiar la locul de vânzare 
(la raft). Exemplele clasice vizează parfumurile şi articolele de îmbrăcăminte. Primele trimit 
la o imagine strălucitoare, personalizată şi focalizată, inclusiv a locului de expunere, ca şi 
la facilitarea contactului direct dintre produs/marca şi consumator (posibilitatea de a încerca 
produsul pe loc, fără intermedierea vânzătorului). Mărcile de îmbrăcăminte care apelează 
la acest tip de demers pun accent pe expunerea cât mai vizibilă a produsului, pe probarea 
acestuia şi pe o manieră de comunicare persuasivă din partea vânzătorului. 

Adesea, locurile unde se vând parfumuri sau îmbrăcăminte sunt amenajate într-o manieră 
care determină şi încurajează un contact direct cu consumatorul, în care acesta să fie „copleșit“ 
cu elemente care se adresează afectului prin intermediul simţurilor, fiind adevărate „aventuri“ 
senzoriale care conduc, directioneaza si uneori chiar forțează achiziția spontană. 

III.E. Teoria învăţării atribuite (Like-Learn-Do) 


1. Introducere 


Această teorie explică importanţa deosebită — practic o adevărată reconfigurare a comu- 
nicării publicitare — acordată „mărcii“ în comunicarea de tip publicitar. Aglomerarea fără 
precedent a pieţelor de produse cu caracteristici foarte asemănătoare, ca şi schimbările 
privind consumatorul au condus la accentuarea importanţei mărcii, care înglobează 
produsul. Practic rareori se mai poate vorbi în prezent de comunicare publicitară de produs, 
chiar şi cele mai simple produse sunt transformate în mărci (pâine, zahăr etc.). 

Acest tip de comunicare — în special pentru produse ce determină o puternică implicare 
emoțională, produse noi bazate pe inovaţii spectaculoase etc. — pune accent pe dimensiunea 
afectivă — pe marcă — urmând ca procesul de învăţare, de cunoaştere şi informare al consu- 
matorului să survină ulterior. 

Pe pieţele de consum din ce in ce mai uniforme, pieţe unde publicitatea privind o 
anumită categorie de produse creează o aşteptare generală şi difuză, iar comunicarea mărcii 
determină consumatorul mai întâi să îşi dorească, apoi să vrea să afle mai multe despre o 
marcă şi, în final, să o cumpere. 

În acest context marca reprezintă întregul complex de reprezentări cognitive şi afective 
care înconjoară ca un halou produsul, ca şi relaţia dintre consumatori şi produs, cu toată 
gama de sentimente pe care aceştia o au fata de produs. Este deja un truism să spui că o 
marcă înglobează produsul, în timp ce un produs nu este neapărat şi o marcă. 

Definiția dată mărcii de către unul dintre oamenii de publicitate celebri spune că „o 
marcă este un simbol complex. Marca este suma imaterială a atributelor produsului, numele 
său, ambalajul, preţul, istoria, reputaţia şi felul în care este promovat. O marcă este, de ase- 
menea, definită de impresiile consumatorilor care au folosit-o ca şi de propria lor expe- 
rienta în raport cu aceasta“ (Ogilvy, 1983). 


2. Bazele teoretice și empirice ale teoriei învățării atribuite. 
Comportamentul de consum axat pe prestigiu 


2.1. Semnificațiile simbolice ale produselor ca motivatori 


Ca rezultat al creşterii spectaculoase a pieţei de bunuri de lux în ultimii ani, în toată 
lumea, dar si în România, literatura arondată marketingului a dovedit un interes sporit pentru 
studiul mărcilor de prestigiu. Psihologia s-a implicat în acest studiu datorită unei particula- 
ritati deosebite a mărcilor de prestigiu: modelele curente, fie ele clasice sau moderne, care 
explică fenomenele motivationale şi impactul lor asupra comportamentului de cumpărare 

nu au relevanta decat partial, sau chiar deloc, in ceea ce priveste comportamentul de 
cumpărare şi consum în cazul mărcilor de prestigiu. 

În plus, comportamentul irațional al consumatorilor, accentuat sentimental şi cu marcante 
tendinţe explicative şi de disculpare apare deseori ca fiind apropiat de tendinţele obsesiv- 
compulsive descrise de literatura specifică psihopatologiei — fără însă ca profilul psihologic 
al consumatorilor să permită asemenea concluzii. Se resimte deci nevoia unei concepţii 
noi, integrate şi totodată alternative, care să descrie procesul motivational special aplicabil 
comportamentului de consum al mărcilor de prestigiu. 

Primele cercetări pe această temă au fost făcute în secolul al XIX-lea, de autori precum 
John Rae (1834), Thorstein Veblen (1899) şi Lindley Keasbey (1903). Mai recent, literatura 
de specialitate s-a orientat spre teme ca: 

a) posibilitatea extinderii marcilor prin introducerea de produse prestigioase, care se 
constituie în extensii „high-end“ ale unor produse destinate initial pieţelor mai modeste 
(Roux, 1995); 

b) conflictul dintre principiile marketingului produselor de masă şi ale marketingului 
produselor de lux (Dubois & Duquesne, 1993); 

c) măsurarea atitudinilor fata de conceptul de „lux“ sau fata de anumite produse de 
lux (Dubois şi Laurent, 1994); 

d) studii interculturale privind compararea atitudinilor fata de produsele de lux în diferite 
spaţii culturale (Dubois & Paternault, 1997); 

e) studii interculturale privind compararea motivatiilor de cumpărare şi consum al 
produselor de lux în diferite culturi (Wong & Ahuvia, 1998). 

Este evident chiar după o primă privire că toate aceste studii au vizat doar anumite 
aspecte ale comportamentului de consum al mărcilor de prestigiu. Deşi cercetătorii sunt 
de acord cu faptul că studiul mărcilor de prestigiu este interesant şi mai ales important, 
rezultatele în domeniu nu au fost spectaculoase datorită caracterului puternic atipic, multi- 
variabil şi circumstantial al acestui tip de comportament. „Strategiile de publicitate pentru 
mărcile de prestigiu ori care încearcă să creeze astfel de mărci sunt intuitiv conduse sau 
recunoscute de către profesionişti, dar nu există suficientă literatură ştiinţifică care să-i 
ghideze în acest demers.“ (Andrus, Silver & Johnson, 1986) 


2.2. Mărcile de prestigiu. 
Viziunea lui Veblen si amendările ei contemporane 


Motivul pentru existenţa unei multitudini de viziuni privind mărcile de prestigiu se 
datorează, după cum demonstrează recenziile literaturii de specialitate (Vigneron & Johnson, 
1999), unei evidente lipse de consens în ceea ce priveşte definirea conceptului de „prestigiu“: 

— economiştii folosesc în locul termenului „prestigiu“ termenul de „lux“ sau „produse 
de lux“ (luxury); 

— manualele de marketing permit folosirea conceptului de „prestigiu“, dar sugerează 
faptul că acesta se aplică doar în condițiile în care produsul este poziţionat sus în ceea ce 
priveşte calitatea, unicitatea sau preţul. Definiția s-ar aplica deci mărcilor cunoscute ca 
„upmarket brands“, „premium brands“ sau „luxury brands“; 

— psihologia socială a folosit pe scară largă termenul pentru a studia efectele ,,presti- 
giului“ asupra dinamicii de grup ori a formării $i schimbării opiniilor şi atitudinilor (Asch, 
1948, Lorge, 1936), sau pentru descrierea în termeni de „prestigiu“ a diferitelor ocupaţii 
(Wegener, 1992). 

Viziunea exprimată de noi aici se încadrează nu atât pe linia marketingului, cât pe linia 
psihologiei sociale, în sensul în care considerăm că orice produs are într-o oarecare măsură 
valenţe de prestigiu şi, deci, analiza consumatorului în termenii preferintei sale pentru unul 
sau altul dintre tipurile de consum arondate acestui concept se poate dovedi de cea mai mare 
importanţă, indiferent dacă produsul este poziționat ca „upmarfef“, „premium“ sau „luxury“. 

Distincția între marci de prestigiu (PB — Prestige brands) şi mărcile care nu au prestigiu 
a fost definită operaţional într-o lucrare recentă (Vigneron & Johnson, 1999), în linia mai 
veche deschisă la jumătatea secolului XX de Leibenstein (1950), ca exprimând posibili- 
tatea mărcilor de a include în propria imagine un număr de valori care transmit semnale 
motivationale. 

Aceste valori sunt în număr de cinci şi sunt descrise în continuare: 

a) Consumul mărcilor de prestigiu (MP) este perceput ca un semnal de statut şi bogăţie. 
Preţul acestor produse, foarte mare după standardele normale, crește intensitatea unui ase- 
menea semnal (valoare percepută). Această dimensiune se numeşte „vizibilitate“ (perceived 
conspicuous value). 

b) Dacă o anumită marcă (brand) este deţinută de mai toată lumea, atunci aceasta, prin 
definiție, nu aduce prestigiu. Pentru a aduce prestigiu consumatorului, o marcă trebuie să 
fie unică, rară. Această dimensiune se numeşte „unicitate“ (perceived unique value). 

c) Aspectele sociale, cum ar fi cele legate de rolul individului ori de valoarea socială 
a respectivei mărci, pot fi determinante în luarea deciziei de cumpărare. Această dimensiune 
se numeşte „valoare socială“ (perceived social value). 

d) Marcile de prestigiu sunt produse/branduri care satisfac nevoi emoţionale, deci este 
evident că beneficiile subiective ale indivizilor, cum ar fi valoarea estetică, joacă un rol 
important. Această dimensiune se numeşte „valoare hedonistă“ (perceived hedonic value). 

e) Prestigiul este în parte derivat din superioritatea tehnică si grija acordată procesului 
de producție. Această dimensiune se numeşte „calitate“ (perceived quality value). 

Teoria recunoaşte că definiția prestigiului poate diferi foarte mult de la un climat socio- 
economic la altul, de la un spaţiu cultural la altul. „Tradus“ în termenii marketingului, aceasta 
înseamnă printre altele următorul fapt: consumatorii dezvoltă semnificaţii de „prestigiu“ 
referitor la anumite produse/mărci pe baza interacțiunii lor cu: 

— alți indivizii (din grupul de referinţă ori de apartenenţă); 

— atributele/caracteristicile produsului (calitate excelentă); 

— valorizări hedoniste acceptate social (moda sau frumuseţea). 

Descrierea unei mărci ca fiind marcă de prestigiu se face pe baza acestui ansamblu 
de cinci factori, care generează la nivel individual elemente motivationale ce stau la baza 
comportamentului de cumpărare şi consum (Vigneron şi Johnson, 1999): 

Valori 


Profile motivationale 


Vizibilitate 


Lăudăros („veblenian“) 


Unicitate 


Snob 


Valoare socială 


La moda („bandwagon“) 


Valoare emotionala 


Hedonist 


Calitate 


Perfectionist 

Pentru a schematiza functional cele cinci profile comportamentale ale acestui model, 
autorii le-au plasat într-un spaţiu cu două dimensiuni, după cum apare în figura alăturată. 


Autoperceptia 


A 
i Hedonist 
a și Snob 
perfectionist 
3 La moda Laudaros 
8 (bandwagon) (veblenian) 
Scazuta Scazuta 


Importanta pretului ca indicator al prestigiului 


Sursa: Vigneron & Johnson, 1999. 


Prima dimensiune se bazează pe conceptul de auto-perceptie (se/f-consciousness), care 
defineşte răspunsul unui individ fata de influenţele sociale. 
Autoperceptia este definită ca fiind „tendinţa normală, obişnuită (consistent tendency) 


a unei persoane de a se concentra asupra propriei persoane ori asupra celor din jur“ 
(Vigneron & Johnson, 1999). 
Există astfel două categorii de persoane: 
a) indivizi preocupaţi de imaginea lor publică și de felul în care sunt percepuți de cei 
din jur; 
b) indivizi preocupaţi mai degrabă de zona privată, de propriile sentimente, gânduri, 


fiind astfel orientati spre interior. 

Cea de-a doua dimensiune se bazeaza pe cel mai important element pentru delimitarea 
mărcilor de prestigiu, comun tuturor acestora, $i anume preţul, centrându-se însă pe relația 
directă între pret şi consumator, $i anume pe importanţa atribuită de consumator preţului. 

Un rezumat al modelului ar putea fi reprezentat, pe baza dimensiunii orientare perso- 
nală-orientare socială, după cum urmează: 


Vizibilitate | Ostentatie > Lăudăros 
Efecte 
interpersonale Unicitate œ Nonconformism > Snob 
(sociale) 
Valoare socială > Conformism > La modă 
Valoare emoțională >> Autoactualizare > Hedonist 
Efecte 
personale 
Calitate |» Siguranţă |» Perfectionist 


Sursa: Vigneron & Johnson, 1999. 


Desi cele cinci tipuri descrise de acest model sunt „tipuri ideale“, în sensul weberian, 
fiind considerate independente doar din rațiuni didactice şi analitice, ele contribuie în 
realitate în mod direct şi semnificativ la alegerea unei mărci de prestigiu de către consu- 
mator. Adesea consumatorii pot fi încadraţi în mai multe dintre aceste categorii în funcţie 
de conjuncturi sau caracteristici psiho-comportamentale. 

Consumatorul urmăreşte maximizarea tuturor celor cinci beneficii, însă în practică el 
are preferinţe pentru unul sau altul din cele cinci tipuri de comportamente. Se poate identi- 
fica aşadar în cazul fiecărui grup-tinta un profil si din punctul de vedere al preferintei pentru 
una sau alta din cele cinci dimensiuni. 


2.3. Procese psihologice în consumul mărcilor de prestigiu 


2.3.1. Efectul Veblen. Vizibilitatea produsului 


Consumatorii „veblenieni“ (lăudăroşi) acordă o mare importanţă prețului, ca indicator 
al prestigiului, pentru că obiectivul lor principal este acela de a-i impresiona pe ceilalți. 
Primul autor care a semnalat acest fenomen — de unde si denumirea de „consumator 
veblenian“ — a fost Thorstein Veblen care, într-o lucrare clasică (The Theory of the Leisure 
Class), a demonstrat că marea majoritate a comportamentelor de consum „lăudăros“, „în 
văzul lumii“, sunt adoptate de indivizi pentru a semnaliza bunăstarea si, prin inferenta, 
puterea şi statutul social. 

La începutul anilor ’80 au fost efectuate mai multe studii plecând de la ideile lui Bourne 
(1957), studii care s-au concentrat asupra influenţei grupurilor de referință asupra consumului 

mărcilor de prestigiu. Rezultatele studiilor demonstrează unanim ca „vizibilitatea“ unui 
produs este corelată în mod pozitiv cu interesul manifestat pentru grupul de referință, adică: 
produsul devine mai vizibil atunci când crește importanţa atribuită produsului sau mărcii 
respective de indivizii care compun grupul de referință (Erickson şi Johansson, 1995, 
Mason, 1981, Braun şi Wicklund, 1989). De exemplu, pentru un grup de rockeri va fi mult 
mai vizibilă o nouă pereche de cizme sau o motocicletă, iar pentru ca o gospodină să o poată 
impresiona pe vecină are mult mai mult nevoie de un nou set de oale Zepter. 

Din perspectiva psihologiei reclamei, concluzia este evidentă: mărcile cu vizibilitate 
mai puternică vor domina segmentul de consumatori de acest tip. Totodată, putem argu- 
menta că preţul ridicat va contribui si el în mod decisiv la creșterea vizibilitatii produsului, 
fiind astfel puternic corelat cu preferinţele acestui tip de consumatori. 

Dar, deşi conceptul de „vizibilitate“ domină cea mai mare parte a cercetărilor privind 
mărcile de prestigiu, este important să accentuăm faptul că acesta explică doar o parte a 
prestigiului de care se bucură anumite mărci, de vreme ce o mare parte a lor sunt consumate 
si în spaţiul privat, particular. 


2.3.2. Consumatorul snob. Unicitatea produsului 


Consumatorii snobi percep preţul mare ca pe un semn al exclusivitatii. Important însă 
pentru ei nu este atât preţul în sine, cât faptul că produsele respective sunt unice — sau în 
orice caz foarte rare — şi cea mai bună modalitate de a se asigura de acest lucru este de a 
folosi produse pe care majoritatea consumatorilor nu şi le poate permite. Ei evită cu obsti- 
nație consumul de mărci populare sau „la modă“, motiv pentru care sunt mai înclinați spre 
experimentarea de noi produse sau mărci. 

Efectul snobismului este poate cel mai complex din cele cinci descrise aici, deoarece 
originile sale sunt atât interpersonale (precum ale efectelor modei — 3 si laudaros/veblenian 
—1), cât şi personale (precum ale efectelor hedonist — 4 si perfectionist — 5). Atât Leibenstein 
(1950), cât şi Mason (1981) sunt de părere că în cazul acestui tip de consumator comporta- 
mentul de consum este motivat de dorinţa personală şi emoţională, dar şi de influența 
celorlalți. 

În concluzie, acest efect poate să apară în două circumstanțe: 

a) când este lansată o nouă marcă, „snobul“ o va adopta, pentru a profita de faptul că 
la acel moment există încă un număr restrâns de consumatori; 

b) ,,snobul“ — deci, consumatorul sensibil la statut — va respinge însă marca în momentul 
în care aceasta ajunge să fie folosită de un număr mare de indivizi. 

Aceste concluzii sunt sprijinite dintr-o direcţie diferită şi de Rogers (1983), care este 
de părere că „fără îndoială, una dintre motivațiile cele mai importante ale aproape fiecărui 
individ în a adopta o inovaţie este dorinţa de a căpăta statut social. Pentru anumite inovaţii, 
cum ar fi, de exemplu, cele privind îmbrăcămintea, prestigiul social pe care consumatorul 
îl primeşte este probabil chiar singurul beneficiu. De fapt, adoptarea şi de către alți membri 
ai sistemului a respectivei mode face ca inovaţia [...] să-şi piardă valoarea socială pentru 
primii consumatori. Această pierdere treptată de statut reprezintă chiar presiunea continuă 
pentru apariţia altor mode“. 

De asemenea, cercetarile arata ca producerea in cantitati limitate a unui anumit produs 
creste valoarea sa in ochii consumatorului, precum si preferinta pentru respectiva marca 
(Verhallen, 1982). Produsele si mărcile cunoscute, dar care se găsesc cu greutate sau în 
cantităţi insuficiente, au o valoare mai mare în ochii consumatorilor decât mărcile similare 
care se găsesc cu ușurință. Efectul este puternic amplificat atunci când consumatorii percep 
respectivul produs ca fiind şi unic, popular sau scump (Verhallen, 1982). În aceste condiţii 
intervin în ecuaţie si celelalte efecte enunțate aici; pe un fundament tipic pentru consuma- 
torul snob, deci, sensibil la statut şi la unicitatea produsului, vom avea de asemenea motivații 
secundare specifice, de exemplu, vizibilitatii, modei (conformismului) etc. 

Aceste efecte sunt explicate de psihologia socială prin ceea ce se numeşte „nevoia de 
unicitate“, o tendință normală pentru orice individ şi care este rezultatul procesului de 
comparare socială (Festinger, 1954), în care dorinţa cea mai acerbă a fiecăruia este de a 
fi perceput ca fiind „altfel“ decât ceilalți. 

Psihologia clasică explică dorinţa de unicitate prin ceea ce Freud numea „proiecţie“, 
un mecanism de apărare a Eului care încearcă în mod inconştient să explice, să minimalizeze 
sau să evite cauzele conflictelor nerezolvate sau nerezolvabile. În acest sens, consumul unor 
mărci de prestigiu ar putea fi în realitate tradus prin dorinţa frustrată a individului respectiv 
de a aparţine unei anumite elite. 

Bineînţeles ca, similar cu efectul pe care îl are în cazul vizibilitatii produsului, preţul 
are un efect puternic şi asupra percepţiei de unicitate a unei mărci. Percepția indivizilor 
privind „unicitatea“ unui produs este direct corelată cu preţul acestuia. 

Implicatiile pentru marketing sunt multiple: 

a) pe de o parte, poziţionarea corectă a unei mărci „de prestigiu“ se face astfel încât 
aceasta să aibă un pret mai mare decât mărcile concurente. În acest fel ea este percepută ca 
fiind „unică“ în raport cu produsele similare. Este ceea ce literatura de specialitate numeşte 
„prestige-pricing strategy“ (Vigneron şi Johnson, 1999). 

b) în condiţiile în care marca de „prestigiu“ este extensia în sfera „upmarket“, „premium“ 
sau „luxury“ a unor mărci poziţionate mai jos, simbolismul acestui statut se transferă și asupra 
mărcilor poziţionate mai jos. Astfel, acestea sunt valorizate mai puternic decât mărcile lor 
concurente care nu sunt însoțite de produse „high-end“ (Erickson si Johansson, 1985). În 
plus, în condiţiile în care produsul „high-end“ este greu de găsit, vor fi preferate produsele 
„low-end“ din aceeaşi marca (Verhallen, 1982). 


2.3.3. Consumatorul „la modă“. Efectul „bandwagon“. 
Valoarea socială 


Comparativ cu snobii, consumatorii de tip „bandwagon“ acordă o importanţă mai mică 
preţului ca indicator al prestigiului, dar pun o mai mare emfază pe efectul pe care îl produce 
asupra celorlalți atunci când consumă respectivele mărci. 

Explicația psihologilor în acest caz se bazează pe conceptul de „Eu extins“ (extended 
self) (Belk, 1988): personalitatea unui individ se manifestă prin indicatori materiali şi este 
în anumite condiții influenţată de aceștia. Dorinţa indivizilor de a poseda sau consuma mărci 
de prestigiu servește ca simbol al apartenenţei la un anumit grup. Comportamentul tipic 

pentru efectul modei are pentru indivizi o valoare instrumentală, în sensul că ajută la 
definirea lor ca membri ai anumitor grupuri, precum şi la delimitarea lor de altele (Belk, 
1988; Vigneron şi Johnson, 1999; Festinger, 1954). 

Explicaţia aceasta este susținută şi de concluzia lui Festinger (1954), care stabileşte 
că indivizii tind să se conformeze majorităţii de opinie a grupului lor de apartenenţă atunci 
cand isi formează atitudinile. Așadar, un individ poate consuma, de exemplu, o marca 
superioară în timpul săptămânii, pentru a se conforma statutului său profesional, o marcă 
de lux atunci când merge să ia cina cu un partener de afaceri şi o marcă modestă în weekend 
când stă la o discuţie cu vecinii. 

Efectul „modei“ este, după Leibenstein (1950), cel care caracterizează în primul rând 
extensia „low-end“ a unui brand, legată de snobismul discutat anterior: „Chiar dacă «snobii» 
ŞI «cei ce preferă marci medii» cumpără produsele respective, pentru motive aparent opuse, 
motivaţia lor fundamentală este, de fapt, aceeași: unii uzează de diferențiere şi alții de afiliere 
pentru a-şi dezvolta propria imagine“ (Dubois şi Duquesne, 1993). 

Legătura dintre efectul snobismului şi cel al modei este relevată şi de Rogers (1983), 
care este de părere că una dintre modalităţile prin care snobii îşi asigură statutul social 
ridicat este faptul că „ei servesc drept poartă de intrare a noilor idei în sistemul social“. 
Ei au un statut socio-economic mai ridicat şi trec drept lideri de opinie, de vreme ce sunt 
de obicei primii care adoptă un produs nou — ei sunt „inovatorii“. Este de înţeles de ce 
consumatorii de tip „bandwagon“, supuşi presiunii modei, caută lideri de opinie cu un statut 
mai ridicat decât al lor. Acest fenomen a fost observat, formulat și demonstrat de Rogers 
(1983): inovațiile sunt adoptate mai curând de indivizii cu statut social apropiat de al 
„inovatorului““, iar evoluţia ulterioară are loc gradual, de la indivizii cu statut „elevat“ spre 
cei situați social mai jos. 

Acesta este motivul principal pentru care opiniile celebritatilor pot influenta preferinta 
pentru cumpărarea unui produs. Însă suntem in asentiment cu David Ogilvy (1983), care 
spune că reclamele care contin „mărturii ale celebrităților [...] se situează sub medie în 
capacitatea de a schimba preferința pentru o marcă“ — deci, în capacitatea de a vinde. Poziţia 
lui trebuie însă nuanţată, amintind faptul foarte important că publicitatea făcută la produse 
noi şi novatoare, prin intermediul celebrităților, poate avea un impact extraordinar asupra 
consumatorilor care se înscriu în acest tip de profil psihologic. 

Un alt fenomen interesant, conex acestui tip de consumator, este acela descris de teoria 
lui Bourdieu (1984), care spune că în condiţiile în care bunurile de larg consum devin din 
ce în ce mai estetice — semnalând şi ele o oarecare bunăstare — si, în plus, bunurile de lux 
devin din ce în ce mai accesibile publicului larg, comportamentul de consum supus „modei“ 
va începe să îmbrace forme mai sublimate, bazându-se din ce în ce mai puţin pe expresia 
materială (vizibilitatea produsului), şi din ce în ce mai mult pe practicile de consum şi 
stilurile de viaţă ale grupurilor respective. 

Consumatorii vor încerca să preia nu doar exemplul folosirii unui anumit produs, ci 
si modalitatea de folosire a acestuia, „mariajul“ său cu alte produse similare etc., ceea ce 
Bourdieu (1984) numeşte „cultura de consum“ (consumption culture) a clasei sociale 
respective. 

Concluzia este susținută şi de Hirschman (1988), care a analizat impactul unor seriale 
precum Dallas sau Dynasty asupra publicului american, concluzionând că acesta este tentat 
să preia în propria ideologie si orientare în primul rând obiceiurile de consum şi stilurile 
de viaţă vizionate. 


2.3.4. Consumatorul hedonist. Valoarea emoţională 


Consumatorii hedonisti sunt o categorie aparte. Ei sunt interesați în principal de propriile 
lor gânduri şi afecte, deci vor acorda o mai mică importanţă preţului sau efectului pe care 
produsul îl are asupra celorlalţi, dar vor pretui cu atât mai mult produsele sau mărcile care 
le pot oferi beneficii afective (tablouri scumpe, mâncăruri deosebite, muzică specială etc.). 

Cercetările efectuate de Dichter (1960) sunt probabil primele (cf. Vigneron si Johnson, 
1999) care au avansat ipoteza că alegerile consumatorilor sunt influențate de motive non- 
cognitive, nerationale şi inconștiente. $i, într-adevăr, există un mare număr de servicii sau 
produse a căror valoare emoțională este cu mult mai mare decât utilitatea lor funcțională. 

Majoritatea studiilor în problematica marketingului produselor de prestigiu (Dubois 
şi Laurent, 1994; Vigneron şi Johnson, 1999; Dichter, 1960; Braun şi Wicklund, 1989 etc.) 
recunosc această dimensiune afectivă precum şi faptul că motivaţia hedonistă exercită o 
puternică influenţă asupra comportamentului de cumpărare/consum: consumatorii cumpără 
deseori aceste produse pentru propria plăcere. Chiar si atunci când plăcerea nu constituie 
motivația fundamentală, consumul este asociat cu gratificatii afective, cum ar fi plăcerea 
(senzorială), frumuseţea (estetică) sau excitatia (mentală). 

Considerăm, deci, că un anumit consumator (sau un anumit grup-tinta) este „hedonist“ 
în condiţiile în care percepe valoarea emoțională a produsului ca fiind cea mai importantă. 
De cele mai multe ori consumatorul hedonist valorizează preferențial nevoi de auto- 
actualizare şi respect de sine, de aceea acest tip de consumator a fost numit şi „consumator 
împăcat cu propriul rol“ (role-relaxed consumer) (Kahle, 1995). În plus, acest tip de consu- 
mator este foarte putin influenţat de mediu (Vigneron și Johnson, 1999; Kahle, 1995). 

Publicitatea promovează beneficiile emoţionale ale produselor de prestigiu în special 
în domeniul mașinilor de lux. De exemplu, BMW a folosit pentru multi ani sloganul „Share 
Driving Pleasure“ — „Împărtăşeşte plăcerea de a conduce“, iar Mercedes şi-a lansat noul 
model CLK cu sloganul „It 5 for baby boomers who want to reward themselves“ — „Pentru 
tinerii care se respectă“. 


2.3.5. Consumatorul perfectionist. Percepția calităţii 


Consumatorii perfectionisti se bazează pe propriile percepții asupra calității produsului 
sau mărcii respective, şi folosesc preţul mai mult drept un indicator al acestei calități. 

Studiile care explorează percepţia asupra mărcilor de prestigiu au în vedere, desigur, 
şi problema calității (de exemplu, Vigneron si Johnson, 1999). Calitatea superioară este 
un sine qua non al motivului pentru care o marcă este considerată ca fiind de prestigiu. 
Bineînţeles că relația funcționează biunivoc, în sensul că se aşteaptă de la produsele de 
calitate să prezinte niveluri superioare de calitate. 

Consumatorul perfectionist justifică cea mai mare parte a valorii unei marci de prestigiu 
prin dimensiunea „calitate“. Însă „calitatea“ nu este de cele mai multe ori experimentată în 
mod direct, ci este măsurată sau „evaluată“ pe baza unor indicatori care trebuie neapărat 
folosiţi în publicitate. Unul dintre ei este desigur preţul, însă există şi alţii, dintre care se 
pare că cei mai importanţi sunt tradiția şi autenticitatea produsului/mărcii — deci, acei factori 
care îl asigură pe consumator de calitatea produsului încă înainte de a-l folosi. Factorii 
amintiţi contribuie, în cazul consumatorului perfectionist — dar şi al celui hedonist — la un 
alt fenomen interesant, şi anume creşterea anticipată a plăcerii de consum, cu mult înainte 
ca acesta să devină efectiv (Vigneron şi Johnson, 1999). 

Cazuri clasice de consumatori perfectionisti: cei care cumpără doar îmbrăcăminte creată 
de cele mai bune case de modă, nu pentru că ar fi „la modă“, ci pentru că ar avea o calitate 
deosebită, sau cei care cumpără o maşină scumpă pentru confortul oferit sau viteza atinsă, 
sau un ceas scump pentru precizia sa etc. 


3. Comunicarea publicitară pe baza teoriei învăţării atribuite 


Este indicat să facem o distincţie fermă între conţinutul informaţional şi cel transforma- 
tional al campaniei de comunicare a unui produs (Rossiter şi Percy, 1987). Această distincție 
a fost, se pare, sugerată de Puto şi Wells (1984): 

— Comunicarea informaţională tinde să minimizeze motivațiile negative, să simplifice 
problemele, prin oferirea de soluţii sau informaţii despre produs. Se axează mai degrabă 
pe „de ce nu“ ar trebui părăsit consumul respectivului produs. 

— Comunicarea transformationald tinde să se concentreze pe motivațiile pozitive: cum 
individul/consumatorul poate maximiza gratificatiile senzoriale sau acceptarea socială etc. 
Se axează mai degrabă pe „de ce“ ar trebui continuat consumul respectivului produs. 

Marcile de prestigiu, pentru care comunicarea cea mai eficientă funcționează dupa mo- 
delul învăţării atribuite, intră în a doua categorie, întrucât motivațiile sunt cele care stau 
la baza comportamentului de consum al acestor produse/mărci: gratificatiile senzoriale, 
stimularea intelectuală şi acceptarea socială, mai ales cele venind din partea grupurilor de 
referință cu statut mai înalt. În plus, se aplică de bună seamă principiul publicitar care axează 
comunicarea pe acele dimensiuni care sunt critice pentru grupul-tinta, pentru fiecare produs 
în parte. 

Am văzut anterior cum conceptele de lux şi prestigiu sunt greu de surprins si definit 
cu acuratețe. Această realitate se răsfrânge si asupra felului în care li se face publicitate. 
Strategiile de comunicare, în cazul lor, fac apel cel mai adesea la nevoia de unicitate a 
individului, nevoia de a fi perceput de ceilalți ca fiind diferit. 

Anumite produse/mărci apelează aproape în exclusivitate la forme de comunicare bazate 
pe teoriile învăţării atribuite (parfumuri, colecții de îmbrăcăminte, bijuterii etc.), dar este 
vizibilă în ultimii ani tendinţa de „democratizare“, de utilizare a acestor strategii specifice 
produselor/mărcilor de lux/prestigiu pentru aproape orice marcă ce are un minimum de 


116 Psihologia consumatorului 


caracteristici estetice. Vorbim în această situaţie de o iluzie a luxului, adesea la fel de gene- 
ratoare de satisfacție şi prestigiu ca şi luxul autentic. 

Comunicarea pentru mărcile de prestigiu/lux folosește de regulă un amestec de adver- 
tising, relaţii publice şi merchandising, şi utilizează acel tip de marketing care face apel 
la dorinţele şi „visele“ consumatorilor. Termenul utilizat sugerează, de altfel, acest mixaj 
dintre vis şi marketing: marketingul viselor (dreamketing). 

Esenţa acestui demers de comunicare este aceea de a crea — cel mai adesea prin publi- 
citate — o dorință obsesivă de cumpărare, care să depăşească consideratiile rationale presu- 
puse în mod obișnuit de o decizie de cumpărare. Se întâmplă ca vizibilitatea, intensitatea 
şi efortul financiar ale unei campanii publicitare să fie invers proporționale cu atributele 
produsului, cel mai adesea unul obişnuit, care nu ar putea convinge si susţine forme de 
loialitate pe termen mediu sau lung. Centrul de greutate al unei astfel de campanii este 
plasat asupra aspectelor emoţionale, pe activarea aspectelor (conştiente sau subconstiente) 
ale actului de cumpărare. 

Înainte de masificarea pieţelor, consumatorii produselor de lux erau puţini, beneficiau 
de contact direct cu produsul/marca, respectiv, producătorul, si erau într-o mare măsură 
fideli acestora. În prezent, masificarea, atât a consumatorilor, cât şi a pieţelor şi a produselor, 
a condus la o democratizare a luxului, la minimizarea contactului direct al consumatorului 
obişnuit cu marca de lux şi la o diminuare considerabilă a loialității. Pentru acest consumator 
care intră doar ocazional în contact cu un lux democratizat, politically correct, egalitarist 
şi puternic diferit de luxul aristocratic de alta dată, dorinţa de a cumpăra o marca de prestigiu/ 
lux este trăită ca un act cultural. Noul lux înseamnă mai mult „a şti ce să ai“ decât „a putea 
să cumperi“ (Marchand, 2002), el vizează nu atât excelența sau perfecțiunea într-un dome- 
niu, cât, mai degrabă, faptul că orice produs este susceptibil a fi perceput de către consu- 
matori ca fiind o marcă/produs de lux. Luxul se identifică, astfel, cu cel care îl poartă. 

Publicitatea mărcilor de lux este exclusiv emoţională, chiar dacă uneori este disimulată 
sub aparente funcţionale sau rationale şi exploatează refuzul individului de a-și limita exis- 
tenta doar la supraviețuire. De aceea, anumite categorii de produse care presupun atribute 
funcționale, oricât ar fi de scumpe, intră cu greu în zona luxului/prestigiului, şi aceasta 
doar pentru o perioadă scurtă (computere „ultimul răcnet“, aparatură electronica etc.). 
Acestea nu pot, datorită finalitatilor funcționale implicite, să mobilizeze potențialul de 
irațional al individului din care izvorăşte cel mai adesea dorinţa de lux. 

În cazul mărcilor de lux/prestigiu comunicarea publicitară trebuie să solicite partici- 
parea individului într-o manieră indirectă, consumatorii nefiind motivaţi de necesitate în 
decizia lor de achiziție. Lor trebuie să li se propună, ei trebuie să fie conduşi de o forță 
interioară lor, să fie îndrumați către o lume în care se vor bucura de o libertate totală, fără 
probleme sau oprelisti. 

Preţul, desi un indicator puternic al mărcilor de prestigiu/lux, nu reprezintă însă un 
identificator unic. Este un loc comun în marketing afirmaţia că produsele de lux/prestigiu 
se vând cu atât mai bine cu cât sunt mai scumpe, însă un produs scump nu este neapărat 
şi unul de lux. 

Aspectul cel mai important în ceea ce privește prețul îl constituie identificarea pragului 
psihologic până la care acesta poate cobori pentru ca majoritatea consumatorilor să perceapă 

încă marca respectivă ca aparţinând categoriei de lux/prestigiu. Un pret prea scăzut pozitio- 
nează automat marca in cauză in zona mărcilor de masă, in timp ce unul prea mare şi 
nesustinut de atributele emotionale ale marcii sau producatorului determina neincredere. 
Marcile de lux/prestigiu vizează segmente speciale de consumatori, adesea elitiste. In 
terminologia de marketing consumatorii cu venituri foarte ridicate (cu active financiare 
nete de peste 1 milion USD) sunt grupaţi într-o categorie numită „HNWI“ (High Net Worth 
Individuals). In 1999 existau la nivel mondial aproximativ 7 milioane de astfel de persoane, 
iar averea lor acumulata depasea 25.500 miliarde USD. Rata anuala de crestere a acestei 
categorii (datorită în special noilor industrii IT, software, media etc.) este undeva între 15 
şi 20%. Între 1995 şi 2000, datorită acestei evoluţii tehnologice au apărut atât de multe 
averi încât, pentru a defini cu o mai mare acuratețe comportamentul de consum al acestor 
indivizi, a fost inventată o nouă categorie: „Ultra HNWI“, care cuprinde persoane cu active 
financiare nete de peste 30 milioane USD (Marchand, 2002). O trăsătură importantă a acestei 
categorii de consumatori trebuie subliniată: cea mai mare parte a veniturilor este expresia 
unor realizări personale şi nu unor mosteniri, depinde adesea de bursele de valori etc. şi 
este, de aceea, considerabil mai „volatilă“ şi mai sensibilă la climatul economic/ financiar. 
În același timp, posesorii acestor nevoi sunt mai predispuşi să le utilizeze pentru a-și semna- 
liza noul statut social, dar şi prea puţin fideli unor anumite mărci. 

Datorită creșterii numărului și diversităţii consumatorilor de mărci de lux/prestigiu prin 
fenomenul numit „democratizarea luxului“, industria de profil este mai instabilă $i depen- 
dentă direct de comportamentul de consum al acestor indivizi. Industria de lux este, de 
pildă, influenţată considerabil de evoluţiile pieţelor bursiere, cea mai mare parte a consuma- 
torilor de astfel de mărci investind aici şi modificâdu-şi comportamentul de consum in 
funcție de evoluţia lor. 

Publicitatea pentru mărcile de lux/prestigiu pune un accent foarte mare pe amenajarea 
aparte a locului unde are loc actul de cumpărare. Acesta este gândit astfel încât să potenteze 
şi să transmită valorile mărcii prin limbajul spaţiilor, culorilor şi amenajărilor interioare: 
el devine un „templu“ în care marca poate si trebuie să fie obiect de adoratie. Marcile de 
lux/prestigiu urmăresc să creeze o relaţie specială cu consumatorii, iar în această direcţie 
magazinul (locul de vânzare) joacă un rol esenţial. Strategiile de comunicare au adesea ca 
obiectiv atragerea consumatorilor în magazine şi crearea unui cât mai mare „trafic“. O dată 
trecut pragul magazinului, consumatorul trebuie să devină un membru al cultului mărcii, 
iar pentru amenajarea acestor „spaţii sacre“ investițiile sunt considerabile. Bineînţeles, 
distribuţia bugetului general alocat campaniei de publicitate este diferită de cea a mărcilor 
obişnuite. Astfel, o parte importantă a acestuia — adeseori cea mai importantă — este alocată 
personalizării magazinelor. Toate mărcile de lux/prestigiu investesc masiv în rețeaua de 
magazine proprii, apelând frecvent la cele mai prestigioase firme de design sau arhitectură 
sau chiar la artiști consacraţi. 

Piaţa mărcilor de lux/prestigiu la nivel mondial este apreciată la suma de 100 miliarde 
USD anual si cuprinde atât bunuri (modă, îmbrăcăminte, accesorii, ceasuri, parfumuri, sam- 
panie, vinuri etc.), cât şi servicii (vacanțe, hoteluri etc.). Industria luxului cuprinde, de altfel, 
unele dintre cele mai cunoscute mărci la nivel mondial; de exemplu, în cazul bijuteriilor 

avem Cartier, Tiffany, Bvlgari etc.; in categoria ceasurilor, Rolex, Piaget, Baume & Mercier, 
Constantin Vacheron, Cartier etc., în domeniul modei, Prét-a-Porter, Armani, Versace, Gucci, 
Prada etc.; în domeniul pielăriei, Gucci, Louis Vuitton, Hermes, Prada etc.; în domeniul 
parfumeriei, Estee Lauder, Chanel, Dior, Yves Saint Laurent etc. 

O particularitate a categoriei, de care comunicarea publicitară pentru mărcile de 
lux/prestigiu trebuie să ţină seama, o constituie legătura specială existentă la nivel simbolic 
între marcă si compania producătoare. În arhitectura mărcilor de lux (brand architecture) 
compania producătoare ocupă un loc important. Ea este instanţa care propune consumato- 
rilor un proiect relational, căutând să ajungă la stadiul cel mai înalt al loialității, în care 
aceştia sunt parteneri ai mărcii şi ai companiei, implicați în egală măsură în viata lor. 
Imaginea şi valorile companiei se rasfrang direct asupra personalităţii şi valorilor mărcii 
ŞI, de aceea, gestionarea continuă a primelor ocupă o pondere semnificativă în ansamblul 
activităţilor de comunicare a mărcii. 


Marcile de lux/prestigiu apelează frecvent la vedete pentru campaniile lor publicitare. 
Cele două tipuri de „mărci“ (produsul si individul) îşi transferă valorile şi se potenteaza 
reciproc: vedetele îşi certifică statutul prin folosirea anumitor mărci, iar acestea îşi transmit 
trăsăturile de individualizare prin personalitatea vedetei. Adesea, marile case de modă se 
luptă pentru a convinge o celebritate să folosească mărcile lor. Hollywood-ul este cu deose- 
bire vizat, iar exemplele de „product placement“ în filmul cult sau de box office, sau „iubiri 
fulgerătoare“ între vedete şi diverse mărci ţin frecvent prima pagină a revistelor. De 
exemplu, după lansarea filmului Forest Gump, actorul Tom Hanks a refuzat să poarte 
pantofii Hush Puppies fabricati special pentru el, dar a purtat costumul făcut de Calvin 
Klein; Sharon Stone a hotărât să poarte la ceremonia de decernare a premiilor Oscar din 
1995 o cămașă GAP de 22 de dolari în locul unei rochii Valentino de peste 10.000 de dolari 
etc.; Madonna si Lady Di se îmbrăcau cu rochii Versace etc. Cea mai prezentă casă de 
modă la Hollywood rămâne Armani, care a reușit să devină „croitorul Cetăţii filmului“. 
Aceasta îl îmbrăca în 1980 pe Richard Gere în American Gigolo şi şi-a expus numele pe 
genericul unor filme precum 48 de ore cu Nick Nolte sau /ncoruptibilii cu Kevin Costner 
şi Sean Connery. 

O altă tendinţă specifică industriei de lux a ultimilor ani este aceea de diversificare a 
portofoliului de mărci, de dezvoltare pe orizontală prin ceea ce se numește „extensie de 
marcă“ (brand extension). Această abordare măreşte considerabil complexitatea demersului 
de gestionare a arhitecturii de marcă şi, implicit, a respectivelor campanii publicitare. 
Adesea, aceste campanii presupun gestionarea simultană a imaginii de marcă, a imaginii 
de companie si a imaginii de tara. De exemplu, marca Dior înseamnă în acelaşi timp 
parfumurile Christian Dior, hainele Dior, casa producătoare Dior, deopotrivă îndrăzneață, 
dar prestigioasă, precum şi valori globale ale mărcii: „mitică“, „magică“, „absolută“, 
„revoltă împotriva uniformității“, „eleganţă insolentă“, „trăirea plenară a dulcei fantezii 
care este esenţa feminităţii““, dar şi Franţa, Parisul, eleganța europeană etc. 

III.F. Teoria promotiilor (Do-Learn-Like) 


1. Introducere 


Secvența Do-Learn-Like explică schema clasică a campaniilor de publicitate de tip 
promoții. 

Accentul este pus aici pe avantajele imediate determinate de achiziţia produsului chiar 
la locul vânzării — reduceri de preţuri, cadouri etc. —, avantaje care conduc la cumpărarea 
acestuia, chiar dacă este necunoscut sau mai putin cunoscut. Abia după cumpărarea si 
utilizarea produsului, consumatorul ia contact cu caracteristicile acestuia şi învață despre 
ele, iar dacă experienţa este pozitivă poate ajunge să îl placă şi să îl prefere altor produse 
de pe piaţă. Acest mecanism este intens folosit în cazul pieţelor care vizează consumatori 
cu putere scăzută de cumpărare, mai putin „educați“ din perspectiva publicității, sau pentru 
produse care pătrund pentru prima oară pe o piaţă nouă. 

Această schema de comunicare este una activă, de încercare, cu rol de declanșator al 
procesului de cumpărare, de catalizator al viitoarei relaţii de lungă durată dintre consu- 
mator şi marcă. Din această perspectivă ea nu poate susține prin ea însăşi o relație de durată 
şi de aceea campania generală de comunicare trebuie să se bazeze pe un alt tip de mesaj, 
care să construiască şi să întreţină relația consumator-marcă așa cum a fost sugerată de 
promoţie. 


2. Bazele teoretice și empirice ale teoriei promotiilor 


„Teoria promotiilor“ este probabil doar un nume pretentios şi cu iz ştiinţific, trimițând 
la un concept mai degrabă empiric. Din acest punct de vedere nu este de mirare că aşa- 
zisa „teorie“ a promotiilor nu beneficiază de o solidă infrastructură teoretică, de o fundamen- 
tare experimentală suficientă şi, de fapt, nici măcar de o fundamentare empirică riguroasă. 

Totuşi, modelul de acţiune pe care îl propune este unul extrem de eficient: 

— îi facem pe indivizi să cumpere un produs, eventual chiar în repetate rânduri; 

— pentru că respectivul produs nu are „putere“ pe piaţă, adică nu este cunoscut sau 
plăcut sau nu are un public suficient de loial, mizăm pe impactul de moment al unei 
promoții; 

— contăm totuşi pe faptul că produsul este suficient de bun ca, o dată achiziţionat, 
consumatorul să ajungă să interacționeze cu el, să-l înveţe (/earn) şi, mai ales, să ajungă 
să-l prefere (like); 

— pentru asta e necesar să-l facem pe cumpărător să achiziționeze produsul în repetate 
rânduri, pentru a interactiona cu el de cât mai multe ori cu putinţă. În consecinţă, vom 
face promoţii succesive. 

Este important să notăm că teoria promotiilor nu urmăreşte neapărat ,,conditionarea“ 
consumatorului, cum mult prea des se consideră. Nu este vorba de faptul că prin cumpărarea 
repetată a produsului consumatorul va deveni „dependent“ de el. Este absolut necesar ca 
produsul să-şi demonstreze, totuşi, în interacțiunea ce va urma (/earn), folosul şi importanţa, 
valoarea, pentru a se putea solicita din partea consumatorului componenta „preferinţă“. 

O analiză avizată duce în mod direct la concluzia că lanţul cauzal sugerat de teoria 
promotiilor se bazează pe fenomenul numit în psihologie „întărirea comportamentului“ 
(reinforcement). Întregul lanţ cauzal se supune în consecinţă principiilor behaviorismului, 
care îi conferă şi un esafodaj ştiinţific şi teoretic mai elaborat şi validat în timp. 

Vom încerca să prezentăm în continuare principiile behaviorismului si felul în care 
acestea pot fi aplicate în publicitate in general şi în teoria promotiilor în special. 


2.1. Behaviorismul pe scurt 


În teoria științifică modernă, behaviorismul este privit în general drept acea orientare 
psihologică ce pledează pentru studierea în exclusivitate a comportamentului direct obser- 
vabil, exclusiv pe baza regulilor şi metodelor științelor naturii, şi nu pe baza unor inferente 
privind realităţi obscure, indirect observabile. Behaviorismul respinge din principiu studierea 
actelor, stărilor, mecanismelor şi proceselor mentale neobservabile, precum şi a inferentele 
referitoare la „viaţa mentală“, făcute pe baza unor verbalizări inerent subiective şi a unor 
introspectii personale (Boakes, 1984; Moore, 1990). 

Deseori, behaviorismul este privit exclusiv prin prisma cauzalitatii de tip S-R (stimul- 
răspuns), care este doar una dintre teoriile timpurii enuntate in cadrul său, şi bineînţeles 
de mult amendată. Cauzalitatea îngustă de tip S-R este, însă, în continuare privită ca emblemă 
a behaviorismului, şi acesta este probabil motivul pentru care behaviorismul a căzut în 
dizgrație în psihologia modernă, în ciuda incontestabilelor sale calităţi şi a incontestabilei 
sale vaori practice. În ultimele decenii, însă, neo-behaviorismul a evoluat în sensuri care 
fac posibilă relansarea sa, astfel încât Skinner, unul dintre teoreticienii de frunte ai curentului, 
a pledat fără întrerupere pentru ca „behaviorismul să fie adus înapoi din exilul în care a 
fost trimis pentru o crimă pe care nu a comis-o niciodată“ (Skinner, 1990). 

Important este să accentuăm aici că behaviorismul nu este nicidecum o arie, o ramură 
a psihologiei, la fel ca alte ramuri, bunăoară psihologia clinică, ori psihologia socială, ori 
psihologia vârstelor. Este mai mult decât atât: este o şcoală a psihologiei. Este un punct 
de vedere, o Weltanschauung, o atitudine sau, în cel mai rău caz, un instrument ce poate 
fi folosit în mai toate ramurile psihologiei. De exemplu, în psihologia socială un cercetător 
care a îmbrățișat behaviorismul ca perspectivă îşi va stabili direcțiile de cercetare altfel 
decât un cercetător care studiază aceeași problematică, dar care are o perspectivă cogniti- 
vista. Tinta sa primordială va fi comportamentul uman într-un mediu social, și nu procesele 
cognitive umane în respectivul mediu social. 

Precursori, referinţe istorice 


Din punct de vedere istoric, rădăcinile behaviorismului sunt controversate: psihologia 
comparativă post-darwiniană (Boakes, 1984); functionalismul psihologic american şi 
psihologia genetică (O’Donnel, 1985); reflexologia (Boakes, 1984); pragmatismul 
filosofic american (Zuriff, 1985); „filosofia obiectivă“ a lui R.B. Perry, E.B. Holt şi E.A. 
Singer (Smith, 1986) etc. Fără nici un dubiu însă, behaviorismul isi reclamă filiatia, cel 
puţin din punct de vedere epistemologic, din pozitivismul logic. 

Pozitivismul logic este o orientare filosofică care are la bază convingerea că toate 
propozițiile ştiinţifice trebuie să fie ori verificabile în termenii unor fenomene direct obser- 
vabile, ori reductibile prin operaţii logice la astfel de fenomene. Istoric vorbind, este legat 
de „Cercul de la Viena“, un grup bine articulat de savanţi care şi-a desfășurat activitatea 
în anii '20, cu precădere pe probleme de epistemologie (cf. Smith, 1986; Suppe, 1977; cf. 
Mahoney, 1989). Deşi „liderul“ Cercului de la Viena, Moritz Schlick, era filosof, multi dintre 
membrii cercului aveau alte profesii: matematicieni, fizicieni, logicieni (Rudolf Carnap, 
Herbert Feigl, Philipp Frank, Friedrich Weissmann), sau chiar economişti (Otto Neurath). 

Tocmai această diversitate de specializări a condus la progrese conceptuale, în primul 
rând prin raportarea la teorii provenind din domeniul științelor exacte: mecanica cuantică, 
teoria relativităţii etc. Aceste noi orientări, bazate în principal pe valenţe ideatice si nu empi- 
rice, evidentiau cu claritate că vechea concepţie despre ştiinţă ca simplă metodă de acumu- 
lare şi clasificare a datelor despre mecanismele observabile ale naturii trebuia amendată. 

Însă, deşi multi dintre epistemologii vremii proclamau decesul pozitivismului, membrii 
Cercului de la Viena nu au aderat la această opinie. Dimpotrivă, au resimțit cu atât mai acut 
nevoia de a susţine întemeierea empirică, faptică a enunturilor ştiinţifice. In special, lucrarea 
lui Wittgenstein, Tractatus Logico-Philosophicus, apărută in 1922, a legat definitiv demersul 
ştiinţific de analiza logică: apelul la termeni care nu provin direct din experiență este desigur 
permis, dar numai în condiţiile în care aceștia sunt derivați din mecanismele unei analize 
logice, din termeni cu acoperire empirică. 

O altă piatră de hotar în dezvoltarea istorică a noii poziţii filosofice a fost anul 1928, 
când Carnap a publicat monumentala sa operă Der Logische Aufbau der Welt, în care încerca 
să explice relațiile de dependenţă, legăturile, intersecțiile, dar şi divergentele tuturor curen- 
telor epistemologice din acea vreme. În anii 30 s-a produs o uşoară alterare a pozitivis- 
mului, care a început să devină cunoscut și sub denumirea de „empirism logic“. La jumătatea 
deceniului, în urma presiunilor exercitate de nazism, s-a ajuns la dizolvarea Cercului de 
la Viena, iar membrii săi s-au refugiat în Marea Britanie si în special în Statele Unite, unde 
unele curente filosofice (cum ar fi pragmatismul şi operationismul) creaseră un climat 
intelectual simpatizant cu pozitivismul logic. 

În deceniile 4, 5 şi 6 reprezentanţii pozitivismului/empirismului logic s-au confruntat 
cu probleme ce tin de distincţii epistemologice între conceptele empirice si cele pur teoretice, 
între adevărul factual (sintetic) şi cel logic (analitic), migrând din ce în ce mai mult de la 
o preocupare pur filosofică către epistemologia şi metodologia științelor sociale, reorien- 
tare marcată de „Studiile de la Minnesota“. Chiar dacă influenţa sa a scăzut în deceniile 
ce au urmat, curentul a supravieţuit datorită acestei reorientări, dacă nu în departamentele 
de filosofie teoretică, măcar în cele de cercetare socio-umană. 

În concluzie, pozitivismul logic a adus cu sine o sănătoasă poziţie anti-metafizica, 
încercând să creeze un fel de „reconstrucție rațională“ a epistemologiei, pe baza principiilor 
empirismului si ale logicii formale. Debutand timid cu preocupări privind structura enuntu- 
rilor ştiinţifice, pozitivismul logic şi-a extins principiile la toate formele de discurs, în 
efortul de a pune ordine în aventura intelectului uman. Principiul de bază pe care este 
construit pozitivismul logic încă de la început este acela că enunturile verbale (inclusiv 
cele ştiinţifice) sunt corecte, valide doar daca contin şi se referă la (a) termeni verificabili 
prin observare directă sau (b) termeni reductibili prin operaţii logice la observări directe. 
Enunturile care au doar semnificație emoţională, imposibil de verificat prin fapte empirice, 
trebuie respinse. 


Tipuri de behaviorism 


(a) Behaviorismul clasic al lui Pavlov, Watson, Guthrie — prima fază a 
revoluţiei behavioriste 

„Behaviorismul clasic“ este o sintagmă care trimite în general la opera si preocupărilor 
unor personalități precum Pavlov, Watson şi Guthrie, în perioada 1900-1930. De mare 
importanţă în acest tip de behaviorism este conceptul de „reflex condiționat“, bazat pe un 
stimul imediat antecedent S şi un răspuns imediat următor R. Conceptele-cheie (excitație, 
inhibitie) poartă amprenta fiziologiei. 

O seamă de teoreticieni (Moore, 1987, 1990) consideră că revoluţia behavioristă s-a 
petrecut în două faze distincte. Prima din aceste două faze a debutat o dată cu publicarea 
faimosului manifest behaviorist al lui Watson (1913, cf. Schnaitter, 1987), in care acesta 
a folosit pentru prima dată termenul de „behaviorism“. 

Behaviorismul introdus de Watson este, de obicei, desemnat ca behaviorism clasic, 
de tip S-R, pentru a-l deosebi cel puţin cronologic de diversele forme care i-au urmat. 
Principiul său de bază este acela că orice comportament poate fi înțeles si explicat în termenii 
unui model stimul-răspuns, în care să nu fie incluse decât entități univoce, observabile în 
mod direct: comportamente, respectiv, variabile fizice ale mediului. 

Această formă primară de behaviorism era, desigur, „obiectivă“, în sensul în care punea 
capăt unor speculații mentaliste care nu aveau un temei empiric la acea vreme, bazându-se 
în schimb pe asociationism, si mai ales, pe teoriile învăţării, in mare vogă în anii '20—30. 
Nu existau „procese initiate central“, care să fie relevante pentru înţelegerea comportamen- 
tului uman, iar introspectia ca metodă de cercetare a comportamentului era considerată 
drept irelevantă şi condamnată la eşec de la bun început, deci, respinsă. 


(b) Behaviorismul mediational S-O-R si a doua fază a revoluţiei behavioriste 

Raportarea la realitatea empirică i-a jucat în cele din urmă o festa lui Watson, majoritatea 
teoreticienilor ajungând la concluzia că behaviorismul clasic S-R este inadecvat într-un 
număr de situaţii particulare. Stimulii şi răspunsurile nu erau întotdeauna corelativi în felul 
în care behaviorismul clasic le prezenta. În plus, behaviorismul clasic respingea cu hotărâre 
orice contribuţie a organismului la generarea răspunsului către mediu, fiind imposibilă 

includerea, în eşafodajul teoretic destul de radical construit de Watson, a termenului de 
„Subiectiv“ (Skinner, 1964). Astfel a început a doua fază a revoluţiei behavioriste, la sfârşitul 
anilor '20 şi începutul anilor '30 (Moore, 1987; Leahey, 1991). 

Evenimentul cel mai semnificativ al acestei perioade a fost naşterea neo-behavioris- 
mului mediational S-O-R, care se caracterizează prin includerea în construcţia teoretică a 
unor variabile „organismice“, mediatoare, care intervin între stimul si răspuns, nuantand 
rismului, consacrate până în acel moment, a apărut, după cum am spus, ca reacţie la 
neputinta behaviorismului clasic de a cuprinde şi explica satisfăcător laturi importante ale 
comportamentului uman. 

Unul dintre primii neo-behavioristi a fost R.S. Woodworth, care in 1929 a propus pentru 
prima dată în mod explicit formularea S-O-R (Leahey, 1991). Indicativul „O“ era menit 
să simbolizeze chiar acele variabile endogene organismului, cum sunt motivele, scopurile, 
tendinţele etc., variabile care erau înţelese ca determinante majore ale efectelor provocate 
de stimulii externi. 

Doar un an mai târziu, E.C. Tolman, cunoscut ca marcant teoretician şi cercetător al 
modelelor şi mecanismelor învăţării, în efortul său de a face behaviorismul să accepte 
termeni teoretici, a propus introducerea „variabilelor mediatoare“ în psihologie (Leahey, 
1991). Acesta a fost pasul care a consacrat noțiunea de „variabilă mediatoare“ în behavio- 
rism, dând primul impuls unei evoluţii ce avea sa fie continuată de alti mari teoreticieni, 
precum Clark Hull si Kenneth Spence, ajungând ca, în cele din urmă, să potenteze mult 
sensul original al noţiunii teoretice introduse de Woodworth, cel de „stări organice“. 

În ceea ce priveşte principiile fundamentale, forma actuală, matură, a neo-behavio- 
rismului mediational (Moore, 1990; Catania si Harnad, 1988) pune accent pe: 

a) tehnici „obiective“ de observare directă, pentru culegerea datelor necesare inferen- 
telor stiintifice/teoretice; nu sunt acceptate datele ce privesc subiecţi individuali, ci doar 
cele verificabile la nivel de grupuri/populatii mai largi; se pune accent pe tehnici inter- 
subiective de culegere a datelor; 

b) triada deja familiară: variabile independente (stimuli), dependente (reacţii) şi media- 
toare (ipotetice); 

c) un model linear al cauzalitatii: S ==> O ==> R; 

d) convingerea că procesul de cunoaștere psihologică este o suită de inferente teoretice 
despre acte, stări, mecanisme sau procese care se petrec în altă dimensiune, la un alt nivel 
de observaţie, descrise în termeni diferiţi, comportamentul direct observabil fiind folosit 
doar ca evidenţă care sa valideze aceste inferente. 


2.2. Viziunea lui Skinner. Behaviorismul radical 


Skinner a fost contemporan cu Tolman, Hull si Spence, desi era cu douăzeci de ani 
mai tânăr decât e1. Personalitate fascinantă, Skinner a fost desigur un visător care atribuia 
teoriei lui o puternică componentă mesianică şi escatologică, fiind convins până la moarte 

ca societatea ar putea fi cu adevarat fundamental reformata prin aplicarea consecventa a 
teoriilor sale. Cu toată aceasta viziune uşor desprinsă de realitate, el a dovedit un imbatabil 
spirit practic, a fost un adevărat inventator (chiar și în domeniul tehnic/tehnologic), si nu 
a neglijat niciodată partea practică a teoriilor sale. 

Skinner s-a născut în 1904 într-un orăşel de lângă New York; după terminarea colegiului 
a încercat fără succes să se lanseze într-o carieră de scriitor. A studiat apoi la Harvard, unde 
şi-a obținut doctoratul în psihologie în 1931, si a predat mai târziu la universitățile din 
Minnesota, Indiana şi, în sfârșit, Harvard. A avut o influenţă enormă asupra psihologiei, 
chiar şi asupra acelor domenii ale psihologiei în care este privit drept adversar ireconciliabil. 
Influenţa şi notorietatea sa sunt atât de mari încât în studiul realizat de Asociaţia Psihologilor 
Americani în 2002, privind cei mai mari 100 de psihologi ai secolului trecut, Skinner a 
ocupat un confortabil loc 1, chiar înaintea lui Freud, Jung, Piaget, Festinger ş.a. 

Behaviorismul radical al lui Skinner, numit deseori şi „behavior analysis“, este o forma 
de neo-behaviorism şi a apărut aproximativ în același timp cu neo-behaviorismul media- 
tional. Cu toate acestea, concepţiile teoretice pe care se bazează diferă fundamental de cele 
ale altor forme de behaviorism (Catania & Harnad, 1988). 

Unele dintre principiile de bază care disting behaviorismul radical de alte forme de 
behaviorism sunt următoarele (Moore, 1990): 

a) Comportamentul uman este o temă de cercetare de sine stătătoare. Behaviorismul 
radical nu privește comportamentul ca fiind important doar pentru că oferă prin măsurare 
o cat mai obiectivă infrastructură epistemologică necesară pentru inferentele cauzale care 
se referă la dimensiuni mentale obscure. 

b) Selecţia naturală (a comportamentului): behaviorismul radical aderă la principiul 
meta-teoretic darwinist al selecției naturale, ca model cauzal, şi îl aplică pe scară largă în 
analizele sale. 

Formalizat, acest principiu este reprezentat astfel: SD: R ==> SR+, ceea ce înseamnă 
că un stimul discriminativ (SD) face posibilă (:) o reacţie (R), care la rândul ei contribuie 
la viitoarea selecţie a răspunsului dat într-o situație similară aceluiași stimul (S), întărind 
preferința pentru acesta (R+). 

Selecția naturală are loc la trei niveluri: 

1. Nivelul filogenetic, unde selecția se concretizează în caracteristici morfologice şi 
structuri comportamentale ancorate genetic. Fenomenele acestui nivel sunt obiectul de 
studiu al biologiei. 

2. Nivelul ontogenetic, unde mecanismele de selecție fixează „repertoriul“ unui individ 
în timpul vieţii sale, şi care constituie obiectul imediat de studiu al psihologiei. 

3. Nivelul cultural, unde selecția se aplică unor practici culturale, este obiectul de studiu 
al antropologiei culturale. 

c) Evenimentele personale sunt considerate parte importantă a dimensiunii compor- 
tamentale, şi nu a celei mentale. Această formă de behaviorism acceptă faptul că multe 
dintre variabilele relevante care stau la baza comportamentului individual nu sunt 
reprezentate la nivel de grup/populatie. Mai toate „pulsiunile“ influențează direct 
comportamentul individului. Cu toate acestea, ele nu trebuie privite ca fenomene aparținând 

unei dimensiuni mentale alternative, ci pot fi incluse in structura explicatiei stiintifice, pe 
post de stimuli sau reacţii. 

d) Behaviorismul radical adoptă o orientare pragmatică. Este totalmente absentă din 
behaviorismul radical orice pretenţie rigidă că „adevărul“ este posibil de atins doar prin 
deducție logică, ori doar prin verificarea experimentală empirică, omniprezentă în mai 
toate celelalte curente ale psihologiei, cu „verificarea“ aleatorie a subiecților şi testele 
sale cu semnificaţie statistică. Behaviorismul radical adoptă, în schimb, o viziune prag- 
matică asupra adevărului, privindu-l ca verificare empirică, ca funcţionare corectă a con- 
strucției respective: este adevărat ceea ce este folositor si eficient (Hayes & Brownstein, 
1986). După cum spune chiar Skinner (1964): „Nici o entitate şi nici un proces care au 
calităţi explicative, oricât de mici, nu trebuie respinse de omul de ştiinţă doar pe baza 
empirismului său sau, din contră, pe baza subiectivismului/mentalismului său. Dimpotrivă, 
datele care au dat importanţă respectivei entități sau respectivului proces trebuie studiate 
şi formulate științific“. 


2.3. Behaviorismul ca știință comportamentală 


2.3.1. Conceptul de „condiţionare operantă“ 


Orice comportament uman este afectat de consecinţele sale. Suntem obişnuiţi să-i 
recompensam şi să-i pedepsim pe cei din jurul nostru (de cele mai multe ori la modul simplu, 
psihologic: recunoaştere, reproş etc.), astfel încât să înceteze a se comporta în anumite feluri, 
sau, dimpotrivă, astfel încât să continue a se comporta în altele. 

Acest efect prin care consecințele unui comportament se reflectă asupra viitoarelor 
manifestări ale respectivului comportament este bine cunoscut. El stă la baza principiilor 
behavioriste şi a fost demonstrat cu prisosinta pentru prima dată de Pavlov, în celebrul sau 
experiment prin care a modelat reflexele fiziologice ale unui câine cu ajutorul unui stimul 
vizual. 

Cu adevărat interesant a fost însă experimentul lui Edward L. Thorndike, în sensul în 
care acesta a demonstrat că nu doar comportamentele „normale“, de așteptat (precum 
reacţiile fiziologice) pot fi modelate cu ajutorul principiilor behavioriste, ci toate celelalte 
comportamente. Thorndike a folosit o pisică, închisă într-o cutie, singura posibilitate de 
a scăpa a animalului fiind desfacerea unei piedici de la uşă. Închisă în mod repetat în 
respectiva cutie, pisica a renunţat în mod gradual la comportamentele ineficiente („erori“), 
adoptând în cele din urmă, cu maximă rapiditate, atunci când era nevoie, comportamentul 
„corect“. 

În fenomenul numit „condiționare operantă“, comportamentul este bineînţeles și el 
afectat de consecinţele sale, însă procesul nu este un proces euristic de învăţare, nu este 
bazat pe încercare şi eroare. Cel mai bine poate fi ilustrat acest lucru cu ajutorul unui exemplu. 
Un şoarece flămând este plasat într-o cutie izolată fonic. Timp de mai multe zile i se dau 
din timp în timp mici bucăţi de mâncare, prin intermediul unei masinarii automate, care 
scoate un anumit sunet. Soarecele se obisnuieste cu repeziciune să se îndrepte spre maşinărie 
de fiecare dată când aude respectivul sunet. 

O mică secţiune a unei pârghii sau un buton ascuns pana la acel moment este acum 
ridicat şi făcut vizibil şi accesibil pentru şoarece. De fiecare dată când acesta atinge butonul, 
se activează mecanismul care aduce mâncarea. Imediat după ce șoarecele a consumat 
mâncarea, va apăsa din nou butonul. Comportamentul a fost deci întărit (reinforced) de 
o singură consecinţă a sa. Însă şoarecele nu a „încercat“ să facă ceva anume, comporta- 
mentul a fost total întâmplător (cel puţin prima dată) şi, de asemenea, nu a fost adaptat 
prin „erori“. 

Este adevărat că pentru un şoarece flămând mâncarea este un stimul natural, însă 
stimulul folosit în acest exemplu este mai degrabă zgomotul dispozitivului care „aducea“ 
mâncarea, conceput ca atare încă din prima fază a experimentului. De fapt, zgomotul avea 
un efect vizibil asupra şoarecelui chiar şi atunci când nu se mai aducea mâncare. Dacă 
însă în repetate rânduri zgomotul sau apăsarea butonului încetează să mai „producă“ 
mâncare, şoarecele renunţă în cele din urmă la a-l mai apăsa. Se spune în aceste situaţii 
că respectivul comportament a fost „destructurat“ sau ,,eradicat (extinguished). 

Stimulii operanti pot fi controlati si de alti stimuli, secundari. De exemplu, dacă apăsarea 
butonului produce mâncare doar atunci când cusca este luminată, dar nu şi atunci cand 
este întuneric, „răspunsurile“ (comportamentul) şoarecelui se vor face doar pe lumină şi 
doar extrem de rar, sau chiar deloc, pe întuneric. Soarecele a observat diferenţa între lumină 
şi întuneric. Atunci când aprinzi lumina, este posibil să se producă comportamentul așteptat, 
însă răspunsul reflex nu se datorează acestui stimul. 

Butonul poate fi apăsat cu grade diferite de forță, iar, dacă răspunde doar atunci când 
este apăsat puternic, șoarecele nu va întări decât acest comportament. Dacă răspunde doar 
la apăsări uşoare, șoarecele va acționa butonul din ce în ce mai ușor. Acest proces se numeşte 
„diferenţiere“. 

Este evident că un răspuns trebuie să apară din alte motive, înainte să fie întărit şi să 
devină operant. Însă în acest fel comportamentele foarte complexe nu vor putea fi niciodată 
întărite, de vreme ce nu apar decât rareori. Pentru a putea avea totuşi acces la ele, se folosește 
o tehnică numită „modelare“ (shaping): comportamentul complex este privit ca fiind format 
din parti componente, care se întăresc în mod independent şi se asamblează în forma finală. 

Principiile conditionarii operante nu doar modelează topografia comportamentului, ci 
oferă şi instrumente de menţinere a respectivului comportament, mult după ce acesta a 
devenit operant. Temporizarea conditionarii este importantă pentru menţinerea comporta- 
mentului. Dacă un comportament a fost încurajat pentru un timp o dată la fiecare cinci 
minute, de exemplu, șoarecele încetează să manifeste comportamentul imediat dupa ce 
acesta a avut succes, şi începe să-l repete din nou când se apropie momentul următor. 
Această structură se numește „temporizare cu interval fix“ (fixed-interval schedule of 
reinforcement). Dacă răspunsul a fost încurajat la intervale inegale, în medie de cinci minute, 
șoarecele răspunde, de asemenea, în mod regulat. Această structură se numește ,,tempori- 
zare cu interval variabil“ (variable-interval schedule of reinforcement). Dacă intervalul 
mediu este scurt, rata de răspuns este mare, dacă el este lung, rata este scăzută. 

Dacă un anumit răspuns este întărit doar atunci când el se manifestă de mai multe ori, 
şoarecele răspunde din ce în ce mai des, până atinge respectivul număr. Această structură 

de condiționare se numeşte „temporizare cu rată fixă“ (fixed-ratio schedule of reinfor- 
cement). Numărul respectiv poate fi mărit de la valori mici până la valori foarte mari; 
șoarecele va continua să răspundă chiar dacă răspunsul său este întărit doar arareori. Plata 
muncitorilor la piesă realizată, în industrie, este un exemplu de temporizare cu rată fixă, 
iar patronatul încearcă uneori să micşoreze prin instrumente tipice pentru behaviorism 
intervalul temporal la care se manifestă respectivul comportament. 

Atunci când întărirea comportamentului se face după un număr mediu de răspunsuri 
corecte, însă în mod aleatoriu (deci, nu la un interval fix, ci la un interval mediu fix), structura 
este numită „temporizare cu rată variabilă“ (variable-ratio schedule of reinforcement). Acesta 
este un model des întâlnit în organizarea jocurilor de noroc sau a altor sisteme care oferă 
câştiguri ocazionale sau imprevizibile. Numărul necesar de răspunsuri poate fi cu ușurință 
forțat să crească, însă rata medie a întăririi comportamentului (câştigurile efective) trebuie 
menţinută la un nivel cât mai scăzut cu putință pentru ca afacerea (casinoul) să fie profitabilă 
— suficient de sus însă încât să acţioneze ca factor de condiționare. 

Factorii de condiționare — „întăritorii“ comportamentului — pot fi pozitivi sau negativi. 
Un factor pozitiv încurajează comportamentul atunci când este prezentat, un factor negativ 
încurajează comportamentul atunci când este retras. Factorii negativi de condiționare nu 
trebuie confundați cu pedepsele. Factorii de condiţionare întăresc comportamentul întot- 
deauna, pe când pedepsele suprimă, descurajează comportamentul. În termenii behavioris- 
mului, pedeapsa constă în încetarea unui factor de condiţionare pozitiv, ori prezentarea 
unui factor negativ. Persoana condiţionată încearcă să acţioneze în consecinţă doar în acele 
moduri care reduc ameninţarea unei pedepse. 

Comportamentele datorate consecinţelor conditionante imediate sunt foarte diferite de 
comportamentele volitive pe care le aplicăm când urmăm nişte reguli, sau o comandă, sau 
primim un sfat. Urmăm sfaturi şi reguli care provin di aceeaşi sursădoar atunci când urmarea 
lor a avut deja consecinţe conditionante. În general, suntem mult mai înclinați să adoptăm 
comportamente care au consecinţe conditionante imediate. Comportamentul operant este 
modelat si menţinut de consecinţele sale directe asupra individului. 

Una dintre problemele majore pe care le implică teoria behavioristă, teoria conditio- 
nării operante, este o problemă de etică: libertatea personală pare a fi ameninţată. Este vorba 
însă doar de sentimentul libertăţii care pare a fi afectat. Cei care adoptă un comportament, 
pentru că acesta a fost condiționat pozitiv, datorită consecinţelor pozitive pe care com- 
portamentul le are, se simt de obicei liberi. Ei simt că fac ceea ce doresc să facă. Persoanele 
care adoptă un comportament datorită unei conditionari negative simt uneori că trebuie să 
facă (sau să nu facă) respectivul lucru — ei sunt cei care nu se simt liberi în alegerea lor. 
Aceste distincții sunt obligatorii în condiţiile în care se discută problemele de etică implicate 
de teoria conditionarii operante. Însă, de cele mai multe ori, un comportament condiționat 
cu grijă pentru toate aspectele pe care le suscită nu va incumba nicidecum asupra sentimen- 
tului de libertate resimţit de persoana respectivă. 

Analiza experimentală a comportamentului operant a dus la elaborarea unei tehnici 
numite în psihologie „modificarea comportamentului“ (behavior modification). Această 
tehnică se bazează (1) pe schimbarea consecinţelor comportamentului, (2) pe inhibarea 

acelor consecinte care au cauzat probleme in trecut, ori (3) pe suscitarea unor noi consecinte 
pentru comportamente dezirabile, însă prea putin puternice. Alegerea unui anumit tip de 
actiune se face pe baza unei analize atente si a unei prognoze privind produsele pozitive 
şi cele negative ale comportamentului condiționat, precum si a feedback-ului pe care acesta 
îl va stimula în comportamentului general al persoanei. 

Perspectiva istorică asupra conditionarii ne arată că s-a abuzat îndeosebi de compo- 
nenta ei negativă, axată pe control: indivizii erau pedepsiţi atunci când făceau ceva greșit, 
ori atunci când nu făceau ceva ce trebuia făcut. Conditionarea pozitivă este cel putin la 
fel de eficientă ca şi cea negativă, însă motivul pentru care nu este preferată de cele mai 
mult ori este faptul că are rezultate în special pe termen mediu şi lung — pe termen scurt 
efectele ei se fac mai greu simţite. Totuși, comportamentele rezultate din condiţionare pozi- 
tivă nu contin efectele secundare perverse pe care le atrag după sine conditionarile negative. 
De exemplu, elevii care sunt pedepsiţi pentru că nu-şi fac temele pot începe într-adevăr 
să studieze, însă pot la fel de bine să evite comportamentul nedorit prin aceea că lipsesc 
de la şcoală, se răzbună vandalizând bunurile şcolii, atacă profesorii sau, pur şi simplu, 
refuză cu încăpățânare să facă ceva. 


2.3.2. Viziunea lui Skinner privind principiile behavioriste 
ale studierii comportamentului 


1. Comportamentul este singurul obiectiv de cercetare (şi, de fapt, demn a fi cercetat). 
Nu persoana, nu mecanismele psihologice interioare, ci comportamentul. 

2. Comportamentul trebuie supus unei analize funcționale care să identifice variabilele 
externe ce îl controlează, „cauzele comportamentului“. Abordarea se concentrează pe prezi- 
cerea comportamentului şi pe controlul său subsecvent. 

3. Este obligatoriu să căutăm legile generale ale învăţării, prin analizarea unor răspunsuri 
cât mai simple, în condiţii cât mai bine controlate. Este necesar să evităm a opera cu prea 
multe tipuri de reflexe; de fapt, tipurile de reflexe şi conditionari sunt relativ puţine: majori- 
tatea celor care par complexe pot fi descrise ca niște compuneri ale acestor tipuri simple. 

4. Este necesar să avansăm inductiv şi să evităm testarea ipotezelor (euristica). 

5. Este necesar să analizăm comportamentul subiecţilor, în calitate de cazuri singu- 
lare, şi să evităm folosirea statisticii şi a datelor deduse cu ajutorul acesteia. 

6. Este necesar să ne concentrăm asupra unor variabile accesibile, direct manipulabile. 

7. Este necesar să ne plasăm cât mai aproape de constructele teoretice direct observabile 
şi să evităm constructele teoretice prost definite sau metaforele. 

8. Este necesar să respingem explicaţiile comportamentelor prin apelul la cauze interne, 
în special cele de ordin mentalist; cauzele comportamentului nu sunt interne, ci provin din 
mediul social al indivizilor. 

9. Este necesar ca atunci când trebuie să operăm totuși cu concepte mentaliste sau expli- 
catii empirice nestiintifice (metafore de ex.), acestea să fie traduse în termeni comporta- 
mentali. 

10. Evenimentele particulare trebuie privite ca evenimente de ordin fizic, imuabil, care 
corespund „legii“, regulii, iar stările psihologice subiective nu sunt decât efecte secundare, 
colaterale. 

3. Comunicarea publicitară pe baza teoriei promotiilor 


Importanţa acordată comunicării publicitare pe baza teoriei promotiilor a crescut foarte 
mult în ultimii 20 de ani. În consecinţă, ponderea activităţilor promoţionale în ansamblul 
campaniei integrate de comunicare a crescut la rândul ei considerabil. La baza acestei situații 
se găsesc mai mulți factori, dintre care cei mai importanţi ar fi aglomerarea spaţiului media- 
tic cu nenumărate reclame în anii ’70—’80, ceea ce a condus la scăderea dramatică a eficien- 
tei acestora; apariţia video-recorder-elor (VCR) care a permis consumatorilor un grad mai 
mare de control asupra mesajelor publicitare (aceştia puteau înregistra emisiunile eliminând 
reclamele); telecomanda TV care a permis navigarea printre diversele canale TV şi evitarea 
pauzelor publicitare etc. Pe de altă parte, aglomerarea pieţelor cu produse foarte asemănă- 
toare, nu doar din punctul de vedere al caracteristicilor, ci si al comunicării, a făcut din 
comunicarea prin intermediul promotiilor un punct de diferențiere între acestea. 

Comunicarea prin intermediul promotiilor are însă, pe lângă avantaje direct observa- 
bile, şi unele dezavantaje. Poate cel mai important dintre acestea îl constituie efectul pe termen 
lung asupra „fidelității fata de marcă“ (brand equity). Promotiile şi comunicarea promo- 
tionala în general au tendinţa de a eroda în timp această „loialitate“ prin faptul că, pe măsură 
ce consumatorii sunt implicaţi în achiziţia mărcilor pe baza unor oferte concrete, a unor 
argumente ce tin exclusiv de pret sau de cantitate, devin din ce în ce mai putin sensibili 
la a-şi construi preferințe pentru mărci pe baza atributelor şi argumentelor emoționale sau 
funcționale vehiculate de comunicarea publicitară clasică (ATL). Acest punct de vedere 
este susținut de regulă de agențiile de publicitate, nemultumite de redirectionarea unor 
procente considerabile din bugetele generale ale companiilor către activitățile promoţionale, 
în detrimentul activităţilor ATL. De partea cealaltă, agenţiile responsabile de comunicarea 
promoţională argumentează că această schimbare este expresia unei realități, respectiv 
campaniile de comunicare prin intermediul promotiilor sunt mai eficiente decât cele de 
advertising, lucru validat atât de comunitatea de marketing, cât şi de consumatori. 

Comunicarea prin intermediul promotiilor se poate adresa direct consumatorilor, sau 
mediat, prin intermediul forței de vânzări. În cazul din urmă, comunicarea are loc în două 
etape şi vizează cu preponderență distribuitorii şi vânzătorii, având ca obiectiv a-i convinge 
pe aceştia să se implice activ în vânzarea mărcii/produsului către consumatorul final. În 
cazul promotiilor orientate direct spre consumatori, obiectivul campaniei de comunicare 
este să-i convingă pe aceștia să cumpere marca/produsul ca urmare a contactului direct, 
respectiv a unor beneficii şi avantaje concrete. 

Una dintre caracteristicile campaniilor de comunicare prin intermediul promotiilor îl 
reprezintă accentul pus pe dimensiunea „rapiditate“. Cel mai adesea, obiectivul acestor 
campanii este acela de a mări atât viteza, cât şi frecvenţa actelor de cumpărare. Așa cum 
spuneam anterior, campaniile promoţionale, deși foarte eficiente pe termen scurt, pot 
influenţa negativ, pe termen mediu si lung marca în ansamblul ei. De aceea, campaniile 
promoţionale sunt integrate cu atenţie în ansamblul întregii campanii şi, în special, în 
armonie cu campania de advertising propriu-zisă în vederea sprijinirii şi întăririi eforturilor 
globale de comunicare ale mărcii. 

Este de remarcat in cazul activitatilor promotionale existenta verigii intermediare consti- 
tuita din reprezentantii fortei de vanzare si de distributie si a vanzatorilor propriu-zisi, intre 
producătorul mărcii şi consumatorii finali. Adesea, campaniile de comunicare de tip promo- 
tional presupun obținerea unor spaţii şi poziții mai avantajoase „la raft“, la locul de vânzare, 
în detrimentul altor mărci care încearcă acelaşi lucru, câştigarea sprijinului vânzătorilor 
şi proprietarilor de magazine în ceea ce privește publicitatea propriu-zisă (spaţii de expunere 
preferentiala, prezenţa POSM-urilor etc.), crearea unei stări de convingere şi entuziasm in 
rândul propriilor angajaţi responsabili cu vânzarea unui produs (forţa de vânzare) sau a 
angajaţilor distribuitorilor fata de un nou produs etc. Aceştia pot fi influenţaţi să acorde 
unei anumite mărci o atenţie mai mare, să se implice cu mai mult entuziasm şi motivație 
în distribuirea şi vânzarea unei mărci ce beneficiază de campanii de comunicare promotio- 
nale apreciate. 

Comunicarea prin intermediul promotiilor circumscrie orice tip de activitate ce urmă- 
reste să facă o marca mai atractivă pentru consumatori, implicarea şi participarea acestora 
într-o formă sau alta în cumpărarea imediată a produsului sau un alt tip de acţiune imediată, 
si presupune existenţa unei perioade delimitate de timp în care se desfăşoară promoţia. 

Campaniile de comunicare ce folosesc promoţiile beneficiază de un arsenal impresio- 
nant de tehnici, atât în ceea ce priveşte numărul şi diversitatea, cât şi ingeniozitatea. Toate 
au însă în comun o dimensiune actionala şi urmăresc aducerea în contact direct a consuma- 
torului cu marca/produsul şi utilizarea acestuia, în vederea amorsării lanţului Do—Like—Learn. 

O altă particularitate a comunicării prin intermediul promotiilor o reprezintă legătura 
directă cu factorul timp. 

Asa cum am văzut anterior, comunicarea promoţională este strâns legată de sistemul 
de distribuţie al unui produs/mărci si, în funcție de principalele canale prin care acesta se 
realizează, ea poate fi de trei feluri: promoții pentru forța de vânzări (trade promotions), 
promoţii pentru vânzători cu amănuntul (retail promotions) şi promoţii pentru consumatori 
(consumer promotions). Primele constau în oferte, facilități şi acţiuni de comunicare ale 
producătorului către forte de vânzare, distribuitori, angrosisti sau vânzătorii cu bucata. Retail 
promotions sunt acele activități promoţionale pe care comercianții le dezvoltă pentru 
consumatori, iar promoţiile pentru consumatori (consumer promotions) sunt acele activități 
prin care producătorul unei mărci se adresează direct consumatorilor. Fiecare dintre acestea 
apelează la seturi distincte de tehnici, dar toate au acelaşi obiectiv: acela de a determina 
un răspuns, un comportament pozitiv din partea consumatorului final. 

Activităţile promoționale pot fi împărțite în activităţi ce presupun în principal comuni- 
care sau activități ce presupun în principal stimulare sau recompense (incentives). 

Activităţile promoţionale care fac apel în primul rând la comunicare pot urmări să furni- 
zeze consumatorilor informaţii despre un anumit produs; să crească notorietatea unei mărci 
sau a potenţialului de „reamintire“ al consumatorilor în fata raftului, în momentul luării 
deciziei de cumpărare; să creeze „vâlvă“ în jurul unei mărci şi să determine o stare de sim- 
patie sau implicare emoțională fata de ea etc. 

Activităţile care presupun stimularea sau recompensarea consumatorilor pentru achiziția 
unui produs oferă motivații rationale si pragmatice, pentru a influenţa decizia de cumpărare. 

Acestea pot viza o reducere a preţului (discount sau cupoane valorice etc.) sau o mărire a 
beneficiilor (cantitate mai mare sau cadouri etc.). 

Indiferent de formă, consumatorul final rămâne însă elementul cel mai important al 
campaniilor promoționale. De regulă, obiectivele unei campanii de comunicare vizează 
determinarea consumatorilor care nu au utilizat încă un produs să-l încerce şi să-l folosească, 
prin facilitarea contactului direct şi a experienţei de utilizare dintre consumator si produs; 
păstrarea loialității consumatorilor care deja sunt fideli unei mărci si încurajarea unui 
consum sporit al acesteia; creşterea volumului de vânzări al mărcii; sprijinirea campaniei 
publicitare propriu-zise, prin intermediul diverselor concursuri etc., care pot determina 
implicarea directă a consumatorilor în activitățile de comunicare sau creșterea entuziasmului 
şi a implicării emoţionale fata de marcă etc. 

Consumatorii răspund doar la stimuli pe care îi pot percepe. În cazul preţurilor, de pildă, 
consumatorii au tendinţa de a remarca modificările, de a le procesa şi de a reacționa în 
consecinţă. Astfel, în cazul bunurilor de larg consum achiziţionate din supermarketuri în 
SUA (Tellis, 1998), 85% dintre consumatori pun pur şi simplu produsul/marca alese în 
cărucior, fără a se mai uita la pret; 42% alocă mai putin de 5 secunde pentru achiziționarea 
unui produs; doar 47% dintre cei întrebaţi imediat după achiziţionarea unui produs au putut 
menţiona preţul exact al acestuia; doar 50% dintre cumpărători au remarcat că produsul 
proaspăt achiziţionat beneficiază de promoţie etc. 

Diverse studii privind psihologia consumatorului (în condiţiile în care respondentii au 
fost chestionati imediat după actul de achiziţie) arată că indivizii nu sunt suficient de bine 
informaţi în ceea ce priveşte preţurile produselor, respectiv activităţile promoţionale legate 
de acestea. În același timp, însă, activităţile promoţionale au o influență considerabilă asupra 
consumatorilor. Astfel, aceleaşi studii efectuate în SUA (Tellis, 1998) arată că o scădere medie 
a preţului unui produs cu 1% conduce la creştere cu 2% a volumului de vânzări. Creşterea 
poate fi semnificativ mai mare (5-6%) dacă reducerile sunt comunicate prin intermediul 
unei campanii de advertising de tip ATL sau prin materiale de comunicare la locul de 
vânzare, deci când promoţiile sunt susținute si de campanii clasice (campanii integrate). 

Acest fapt se poate datora pe de o parte consumatorilor foarte sensibili la preţ (price 
sensitive) care, deşi reprezintă de obicei un segment restrâns (sub 5%) din totalul consuma- 
torilor, manifestă în schimb un comportament „de grup“, ceea ce poate conduce la migrarea 
în totalitate a acestora de la o marcă la alta în funcție de promoţie. Pe de altă parte, consu- 
matorii nu au neapărat nevoie să memoreze preţul unui produs pentru a lua decizia de cum- 
părare; este suficient să-l compare cu cele ale produselor concurente, care ar acţiona ca 
elemente de referinţă. 

Asa cum am văzut, comunicarea prin intermediul promotiilor este un instrument 
puternic care facilitează contactul direct dintre marcă şi consumator şi care poate, împreună 
cu alte modalităţi „clasice“ de comunicare, să crească considerabil eficienţa unei campanii 
integrate de comunicare. 


CAPITOLUL IV 
Mecanisme psihologice contextuale 


IV.A. Calitatea. Influente asupra perceptiei 
consumatorului despre calitatea unui produs 


1. Introducere 


Desi au existat discutii in extenso in literatura de specialitate cu privire la modalitatea 
în care trebuie măsurată empiric calitatea percepută de un consumator, referitor la un produs/ 
marcă sau serviciu, la ora actuală această măsurare se face cel mai frecvent prin scale care 
abordează problema la modul general, prin întrebări de genul „cât de mulțumit sunteţi de...“. 
Desigur, acest tip de abordare supune rezultatele unor posibile erori majore, de vreme ce 
există alternativa ca acei indivizi care răspund negativ să se caracterizeze prin ceva anume, 
care îi deosebeşte de cei care răspund pozitiv, iar acel „ceva“ nu va putea fi astfel detectat. 
Sau, dimpotrivă, este posibil ca şi ei să se împartă în categorii distincte, care să răspundă 
negativ din motive diferite — si din nou aceste „motive“ nu pot fi detectate. 

Există o oarecare unanimitate de opinii în literatura de specialitate în a considera că 
orice produs sau serviciu este evaluat de către consumatori nu în mod grosier şi complet, 
ci analitic, pe baza unui conglomerat de atribute (a) explicite si (b) implicite (de ex. Driver 
& Johnston, 2001; Groenroos, 1984; Parasuraman, Zeithaml & Berry, 1985). Discuţii se 
duc încă la ora actuală cu privire la gradul de constienta ori inconstienta presupus de acest 
nivel „analitic“. 

Oricum ar fi însă, interesant este în mod special faptul că produsele/mărcile sunt eva- 
luate de consumatori din punctul de vedere al calităţii, nu doar prin intermediul atributelor 
lor explicite, deci, prin intermediul acelor calităţi funcţionale care sunt aşteaptate în mod 
legitim de la respectivele produse, ci si prin intermediul unor atribute implicite, care de cele 
mai multe ori se subsumează denominatiei de „serviciu“. 

Este un adevăr al societăţii de consum moderne acela că produsul nu mai poate fi rupt 
de serviciul prin care este pus la dispoziţie (Driver & Johnston, 2001). O mare parte dintre 
produse are o relaţie de lungă durată cu furnizorul, fie că se numește training, asistență 
sau verificare tehnică etc. Calitatea acestor servicii oferite de furnizorul produsului face 
parte integrantă din calitatea produsului. În plus, experienţa pe care consumatorul o are la 

locul cumpărării cu specialiştii tehnici ori cu vanzatorul se rasfrange în mod decisiv asupra 
evaluării pe care cumpărătorul o face calității produsului respectiv (Parasuraman, Zeithaml 
& Berry, 1985). 

La ora actuală, cea mai des folosită scală de măsurare a calității unui produs sau serviciu 
este scala SERVQUAL (Parasuraman, Zeithaml & Berry, 1988). Scala, deşi a fost creată 
în mod explicit pentru măsurarea calității unui serviciu, poate fi folosită cu succes şi în 
ceea ce priveşte produsele. Scala conţine 22 de itemi, care conduc la o validitate şi fidelitate 
foarte bună. Totuşi, în literatura de specialitate au existat unele discuţii (Bitner & Hubbert, 
1994; Groenroos, 1984) cu privire la faptul că aceşti 22 de itemi, deşi sunt predictori buni 
ai calității, nu sunt singurii. 

Până astăzi, cea mai completă listă de astfel de atribute, a cărei validitate a fost demon- 
strată empiric, este cea propusă de Johnston (1995), pe care o prezentăm în continuare. 
Trebuie menţionat că lista propusă de Johnston consideră sub denumirea generică de 
„produs“ şi serviciile. 

1. Acces (access): posibilitatea de acces fizic la locaţia unde se furnizează produsul/ 
serviciul respectiv. 

2. Estetica (aesthetics): gradul în care produsul/serviciul este plăcut pentru consumator, 
intrând aici şi ambientul, mediul de cumpărare, prezentarea, felul în care arată angajaţii cu 
care consumatorul are contact. 

3. Atenţie/ajutor (attentiveness/helpfulness): gradul în care angajaţii cu care consuma- 
torul intră în contact manifestă atenție pentru nevoile clientului şi dorinţa de a fi de ajutor 
acestuia. 

4. Prezenta (availability): gradul în care şi uşurinţa cu care produsul/serviciul este dispo- 
nibil consumatorului. Pentru acele produse/servicii în care contactul cu specialiștii tehnici 
este important, această dimensiune se referă desigur şi la timpul pe care aceștia pot şi sunt 
dispuşi să şi-l petreacă cu clientul. 

5. Grijă (care): grija, consideratia, simpatia si răbdarea arătate cumpărătorului/clientului. 
Această dimensiune se referă mai degrabă la felul în care consumatorul este adus într-o 
stare de confort psihic (si nu neapărat fizic) de produsul/serviciul respectiv. 

6. Curăţenie (c/eanliness/tidiness): aspectul curat şi plăcut al componentelor tangibile 
ale produsului/serviciului. 

7. Confort (comfort): confortul fizic care însoţeşte produsul sau serviciul; de exemplu, 
pentru un produs, această dimensiune poate fi reprezentată de uşurinţa cu care se deschide 
ambalajul. 

8. Dedicarea (commitment): gradul în care consumatorul este de părere că produsul/ser- 
viciul se ridică la înălțimea standardelor şi principiilor pe care le promite; această dimen- 
siune reflectă grija (dedicatia) angajaţilor fata de client. 

9. Comunicare (communication): abilitatea produsului/serviciului de a comunica, prin 
publicitate, ori prin intermediul relațiilor cu clienţii, în mod inteligibil cu consumatorul. 
Această dimensiune include atât acurateţea, claritatea şi completitudinea informaţiilor ver- 
bale şi scrise care sunt puse la dispoziția consumatorului, cât şi capacitatea angajaților însăr- 
cinati cu relațiile cu clienţii de a-i asculta pe aceștia şi de a dialoga cu ei. 

10. Competenta (competence): abilitatea şi profesionalismul cu care este realizat pro- 
dusul/serviciul. Această dimensiune include şi executarea procedurilor corecte, executarea 
corectă a indicatiilor clientului, gradul în care angajaţii demonstrează o bună cunoaştere 
a produsului ori bune capacităţi tehnice conexe acestuia. 

11. Politete (courtesy): politetea şi respectul arătat de angajații care intră în contact cu 
consumatorii. 

12. Flexibilitate (flexibility): dorinţa şi abilitatea de a modifica parametrii produsului/ser- 
viciului, dacă acest lucru este cerut de consumator (locul, timpul etc.). 

13. Prietenie (friendliness): căldura şi apropierea emoţională a angajaţilor cu care are 
contact consumatorul, atitudinea prietenoasă a acestora. 

14. Functionalitate (functionality): gradul în care produsul/serviciul se potriveşte scopului 
pentru care este cumpărat de către consumator. 

15. Integritate (integrity): onestitatea cu care sunt tratați consumatorii. 

16. Încredere (reliability): gradul în care consumatorii se pot baza pe produsul/serviciul 
respectiv şi pe respectarea relaţiilor contractuale stabilite cu furnizorul serviciului. 

17. Promptitudine (responsiveness): viteza şi promptitudinea cu care este furnizat pro- 
dusul/serviciul. Această dimensiune include şi timpul de aşteptare şi de servire. 

18. Securitate (security): siguranţa personală a consumatorilor şi a posesiunilor acestora, 
în timpul în care beneficiază de produsul/serviciul respectiv. Dimensiunea include şi confi- 
dentialitatea, acolo unde este cazul. 


2. Dihotomia atributelor calităţii 


Interesant este faptul că atributele pe care consumatorii le folosesc în procesul analitic 
de evaluare a calităţii unui produs sau serviciu tind să se grupeze în categorii puternic pola- 
rizate. Acest fenomen a fost constatat în urma unor experimente de diferiți autori (Babakus, 
Pedrick & Inhofe, 1993; Cronin & Taylor, 1992; Teas, 1993), însă iniţial nu i s-a acordat 
o foarte mare atenţie, considerându-se că polarizarea urmează în exclusivitate regulile 
consacrate ale cognitiei umane, consumatorii grupând probabil atributele în „pozitive“ şi 
„negative“, în „bune“ şi „rele“, în „favorabile“ si „nefavorabile“. 

S-a constat însă rapid, mai ales prin intermediul tehnicilor statistice, precum analiza 
factorială ori analiza de cluster, că problema este ceva mai complicată, iar dihotomia propusă 
de modelele clasice nu este manifestă. Din acel moment, modalităţile în care atributele se 
grupează în clase distincte si dihotomice au fost tratate diferit de diversi autori. De exemplu, 
Groenroos (1984) distinge, din acest punct de vedere, între: 

a) calitate tehnică, deci ce primeşte clientul, 

b) calitate funcțională, deci cum primeşte clientul. 

Într-o cercetare relativ recentă, Johnston (1995) a demonstrat că atunci când se aplică 
în cercetarea acestei probleme tehnica incidentelor critice, se poate observa un fenomen 
interesant: 

a) incidentele pozitive raportate de subiecti tind sa se refere la atribute interpersonale, in 
mod special la atentia primita, ajutor, grija, prietenia etc., cu care clientii fusesera intampinati; 

b) incidentele negative tind sa se refere la atribute de functionare ale produsului sau 
serviciului, cum ar fi functionalitate, robustete, rezistenta etc. 

În mod similar, într-un studiu recent efectuat asupra conţinutului emotional al inciden- 
telor critice (Van Dolen et al., 1999), s-a demonstrat ca 65% din emotiile pozitive în cazul 
consumatorilor de servicii se centrează asupra relaţiei cu angajatul cu care luaseră contact 
(deci, asupra atributelor interpersonale), pe când 78% din emoţiile negative se centrează asupra 
organizației sau produsului efectiv (deci, asupra atributelor funcționale, non-interpersonale). 

Kang & Bradley (1999), într-un interesant studiu de psihologie organizațională privind 
felul în care angajaţii unei mari companii percep calitatea serviciilor IT de care beneficiază 
în companie, au observat că răspunsurile primite se grupează în doar doi factori. Pe de o 
parte, se remarcă factorul care descrie personalul IT, pe de altă parte, se remarcă serviciul IT. 

Toate aceste studii sugerează un fapt: consumatorii disting, la un nivel probabil incon- 
ştient, însă empiric, între aspectele interpersonale si cele non-interpersonale ale produselor 
ŞI serviciilor, acestea ajungând să-i influenţeze în modalități diferite. 

Am încercat în continuare, pe urmele lui Driver & Johnston (2001), să clasificăm cele 
18 dimensiuni propuse de Johnston (1995) în categoriile: (a) atribute interpersonale, res- 
pectiv (b) atribute non-interpersonale. Am considerat conceptul de „interpersonal“ ca referin- 
du-se la acele realităţi care presupun în mod direct şi univoc interacțiunea socială. Astfel, 
este foarte clar că o parte din cele 18 dimensiuni propuse de Johnston se referă fără dubii la 
realități fizice, fiind în mod clar non-interpersonale (accesul, estetica, curăţenia, confortul 
şi funcționalitatea). Altele sunt în mod clar interpersonale, sociale (atenţia, grija, comuni- 
carea, politetea, flexibilitatea si prietenia). Definiţia celorlalte atribute este ușor ambiguă dintre 
ele am considerat totuşi dedicarea/grija (comitment) ca fiind o dimensiune interpersonala. 


Atribute interpersonale („soft“) Atribute non-interpersonale („hard“) 
Atentie/ajutor Acces 
Grija Estetica 
Dedicare Prezenta 
Comunicare Curăţenie 
Politete Confort 
Flexibilitate Competenta 
Prietenie Functionalitate 
Integritate 
incredere 
Promptitudine 
Securitate 


Este recunoscut faptul că importanţa diferitelor atribute este relativă, în sensul ca diferă 
de la produs la produs, de la serviciu la serviciu si de la consumator la consumator (Cronin 
& Taylor, 1992; Parasuraman, Zeithaml & Berry, 1994). Anderson, Fornell & Rust (1997) 
au demonstrat că există totuși posibilitatea de a defini şi a delimita acele tipuri de situaţii 

în care perceptia asupra calității va depinde preponderent de atributele „soft“, fata de cele 
în care primează atributele „hard“. 

Similar, Driver & Johnston (2001) au demonstrat că există tipologii bine conturate de 
consumatori, pentru care primează una sau alta din cele două categorii de atribute. Ei au 
numit aceste două clase de consumatori ca fiind: 

a) „consumatorii care se relationeaza“ (relaters), cei care consideră că relaţia lor cu 
furnizorul serviciului este mai importantă decât calitățile obiective ale serviciului; 

b) „consumatorii care nu se relationeaza“ (non-relaters), acei consumatori care nu pun 
accent pe relaţia lor subiectivă cu furnizorul serviciului. 

Nu există decât puţine dubii în ceea ce priveşte potenţialul acestor două tipuri de a 
descrie $i prezice coerent şi univoc comportamente de consum diferite. Problema care se 
pune însă este aceea a considerării lor ca: (a) dimensiuni de personalitate sau (b) valori 
personale ori atitudini. 

a) Opinia exprimată mai sus ar putea provoca reacţii de respingere din partea acelor 
psihologi care consideră că diferenţele de personalitate nu pot motiva structuri diferite în 
comportamentul de consum. Această linie teoretică este destul de solidă în literatura de 
specialitate, însă unele succese împotriva ei au fost obținute în câteva cercetări din ultimul 
deceniu. 

Bunăoară, Jayanti & Jackson (1991) au demonstrat că există trei variabile cu mare 
stabilitate la nivel personal, ce pot fi considerate dimensiuni de personalitate si care mediaza 
comportamentul de consum: (1) atitudinea fata de risc, (2) implicarea și (3) inovarea. Warr 
(1996) şi Moore, Harris & Chen (1995) au demonstrat că diferenţele de stil emoţional (ori 
de „dispoziţie afectivă“) între consumatori duc la diferenţe de comportament şi moderează 
răspunsul fata de stimulul publicitar. 

Se pare, totuşi, că si aversiunea modelelor clasice în a considera dimensiunile de 
personalitate ca predictori valizi ai comportamentului de consum este întrucâtva corectă 
(Driver & Johnston, 2001; MacKenna, 2000). Succesul dimensiunilor enumerate anterior 
în medierea comportamentului de consum se datorează, se pare, în primul rând faptului 
că aceste concepte au fost teoretizate şi uneori create special pentru cadrul specific al 
comportamentului consumatorului. După cum notează MacKenna (2000), „dimensiunile 
de personalitate conceptualizate special pentru segmentarea consumatorilor în funcție de 
diferite tipologii au un potenţial mai mare de a prezice comportamentul acestora“. 

b) Alternativ, calitatea de „consumator care se relationeaza“ (relater) sau „consumator 
care nu se relationeaza“ (non-relater) poate fi expresia unei valori personale ori a unei atitu- 
dini a respectivilor consumatori, şi nu a unei trăsături de personalitate. Deși relativ stabile, 
nici valorile şi nici atitudinile nu se pot compara din acest punct de vedere cu dimensiunile 
personalităţii. În plus, atât valorile, cât şi atitudinile sunt constructe relativ conştiente. Valorile 
sunt chiar opțiuni şi convingeri liber şi deschis exprimate privind justetea unui anumit mod 
de comportament. 

În condiţiile în care definim atitudinile în modul clasic, ca sisteme evaluativ-actionale 
(cu o componentă cognitivă, una afectivă şi una comportamentală), rezultatele ca o consecință 
a aderării la numite valori, nu putem să nu recunoaştem justetea opiniei care defineşte cele 
două categorii aflate în discuţie ca fiind de natură atitudinală (MacKenna, 2000). 

În mod special trebuie să luăm în seamă aici studiile multi-culturale desfăşurate din 
acest punct de vedere de Zeithaml & Bitner (1996), care au demonstrat că atitudinile mediate 
cultural, ca sisteme ce definesc ce este corect, important si dezirabil la un anumit moment 
dat, mediază şi comportamentul de consum, în mod special emfaza pusă într-un context 
cultural sau într-altul pe caracteristice relationale ori funcționale ale unui produs sau 
serviciu. Europa Occidentală este din acest punct de vedere axată pe funcționalitate, iar 
Orientul Mijlociu şi Îndepărtat se centrează pe relaţie (Zeithaml & Bitner, 1996). 

Dilema nu poate fi tranșată cu uşurinţă. Oricum ar fi, problema de fond este totuși 
rezolvată prin aceea că atât trăsăturile de personalitate, cât şi valorile personale si atitudinile 
subsecvente ale diferiților consumatori exercită o influenţă majoră asupra sistemului evalu- 
ativ personal, atât (a) la nivelul procesualitatii evaluative propriu-zise, cât şi (b) la nivelul 
filtrării selective a stimulilor implicați în procesul evaluativ. 


3. Validitatea dihotomiei ,,hard“/,,soft“ 


a) Validitatea de construct 

Validitatea de construct a acestei dihotomii, adică gradul în care polarizarea este congru- 
entă cu corpusul de cunoștințe teoretice din domeniu, unanim acceptate la ora actuală, a fost 
testată de Driver & Johnston (2001) prin intermediul analizei factoriale, într-o cercetare 
desfăşurată asupra unui eşantion de 259 de subiecți. Prezentăm în continuare matricea facto- 
rilor extraşi de Driver & Johnston (2001), în urma unei rotații Varimax. 


Factor 1 („hard“) Factor 2 („soft“) 
Atribute „soft“ 
Atentie/ajutor 47 „51 
Grijă 41 „51 
Dedicare „16 74 
Comunicare 41 48 
Politete 33 „56 
Flexibilitate „34 „69 
Prietenie .06 .84 
Atribute „hard“ 
Acces „59 31 
Estetica „66 „27 
Prezenta „65 „13 
Curăţenie „62 „40 
Confort .79 14 
Competenta 75 .03 
Functionalitate 52 „42 
Integritate .67 .27 
Incredere 59 39 
Promptitudine „63 27 
Securitate 62 38 

Din analiza acestei matrice ies in evidenta cateva aspecte de interes: 

— Într-adevăr, dihotomia teoretizată anterior se confirma, atributele considerate drept 
„soft“ grupându-se într-un factor distinct de cele considerate drept „hard“. 

— Putem considera că fiecare atribut din cele 18, desi se înscrie într-o categorie sau în 
alta, are oarecari influenţe si asupra celeilalte categorii. Din aceasta perspectivă, categoriile 
„hard“ şi „soft“ pot fi considerate „tipuri ideale“, în sens weberian. 

— La majoritatea atributelor „hard“ se pot observa saturatii mai puternice decât la cele 
„soft“. Media diferenţelor este de .37, fata de .30. Acest lucru poate însemna că atributele 
„hard“ sunt mult mai rapid identificate ca atare, funcționând însă cu o mai mică influență 
asupra segmentului „soft“. Atributele „soft“, pe de altă parte, se răsfrâng asupra caracteris- 
ticilor obiective ale produsului şi influenţează mai puternic percepţia consumatorului. 


b) Validitatea predictivă 

Problema validității predictive a dihotomiei „hard“/,„soft“ ridică de fapt, următoarea între- 
bare: indivizii identificaţi ca relaters sau ca nonrelaters, în baza preferintei lor pentru atribute 
de tip „soft“ sau „hard“, au într-adevăr percepții diferite asupra calității produsului sau servi- 
ciului respectiv? Această ipoteză a fost testată de Driver şi Johnston (2001), care au efectuat 
asupra datelor culese nu o analiză factorială de tip R (între variabile), ci o analiză factorială 
de tip Q (între subiecți). 

Au observat astfel că cele două categorii de consumatori teoretizate pot fi completate 
cu o a treia, care se caracterizează prin aceea că necesita, pentru o percepție pozitivă asupra 
serviciului sau produsului, atât atribute „hard“, cât şi atribute „soft“. Driver şi Johnston (2001) 
au numit această a treia categorie „consumatori exigenţi“ (demanders). 

În plus, au fost identificate unele regularitati în ceea ce priveşte structura demografică 
a celor trei segmente, care este prezentată mai jos. În mod grosier, datele respective ar putea 
fi interpretate în modul următor: 

— În ceea ce privește sexul, diferenţele nu sunt extrem de bine conturate. Totuşi, putem 
spune că majoritatea celor care se centrează asupra atributelor „hard“ sunt bărbaţi, iar majo- 
ritatea celor care preferă atributele „soft“ sunt femei. În plus, iar această concluzie este pu- 
ternic susţinută de datele empirice, apoape toți indivizii care pot fi descrişi ca demanders 
sunt de sex feminin. 

— În ceea ce priveşte vârsta, putem aprecia că relaters sunt preponderent tinerii, nonrelaters 
sunt indivizii între două vârste, iar demanders sunt vârstnici. 


Masculin Feminin Total 
Relaters 47.8 52.2 100 % 
Nonrelaters 58.9 41.1 100 % 
Demanders 31.0 69.0 100 % 


16-34 35-44 45-54 55+ Total 
Relaters 51.8 23.2 10.7 14.3 100 % 
Nonrelaters 25.8 32.3 25.8 16.1 100 % 
Demanders 13.6 27.3 45.5 13.6 100 % 

4. Concluzie 


Fenomenul discutat aici explica de ce, cel putin pentru anumite produse ori servicii, 
consumatorii au priorități diferite, de ce sunt influenţaţi in percepția asupra calității produ- 
sului ori serviciului de aspecte diferite. Avantajul cunoașterii acelor aspecte care sunt în 
consonanta cu un anumit segment de consumatori este imens. 

Avantajul cel mai consistent pentru marketing şi publicitate îl constituie însă, din această 
perspectivă, posibilitatea de segmentare între cele două categorii (ori trei, dacă îi includem 
şi pe demanders), fapt ce aduce cu sine o oportunitate extraordinară din punct de vedere 
psihografic, atât în alcătuirea mesajului publicitar, cât şi în adresarea acestuia prin media. 

În plus, infrastructura teoretică prezentată aici oferă un instrument evaluativ extraor- 
dinar de coerent pentru analiza oricărui serviciu sau produs. Se poate stabili astfel dacă un 
anumit serviciu sau produs excelează prin calitatea atributelor sale interpersonale, respectiv 
a celor non-interpersonale. Şi, bineînţeles, se poate acționa în consecinţă: ori apelând pu- 
blicul-tinta ce se potrivește profilului produsului, ori, daca publicul-tinta nu poate fi schimbat 
cu uşurinţă, încercând schimbarea preferințelor sale pentru o dimensiune sau alta; în fine, 
pot fi evidenţiate în comunicarea publicitară acele aspecte care se potrivesc aşteptărilor 
clientului. 


IV.B. Satisfactia consumatorului 


1. Introducere 


Conceptul de satisfacție a consumatorului (consumer satisfaction) este privit de litera- 
tura de specialitate din domeniul marketingului şi psihologiei consumatorului ca fiind unul 
dintre cele mai importante concepte care descriu comportamentul de consum. Este, se pare 
(Giese & Cote, 2000), exact acel concept care abordează trecerea de la cumpărarea acciden- 
tala, spontană sau nu, la cumpărarea ca obicei, cumpărarea tintita, rațională, voită şi intentio- 
nată. El are, de asemenea, valenţe deosebite în a descrie loialitatea fata de produse sau 
mărci, comportamentele de atasare emoțională fata de anumite obiceiuri de consum etc. 

Cu toate acestea, conceptul de „satisfacție a consumatorului“ este tratat deseori ca fiind 
o „cenuşăreasă“ a teoriei $i practicii din aria marketingului $i a psihologiei consumatorului, 
şi aceasta datorită unor motive de ordin obiectiv şi instrumental, dintre care cele mai 
importante ar fi: 

— Pe de o parte, conceptul este foarte greu de mânuit, de operationalizat si de măsurat. 
Există pe alocuri diferenţe deloc minore între viziunea pe care autori diferiți — deopotrivă 
de prestigioşi, după cum vom vedea — o au asupra conceptului. 

— În strategiile de marketing, în ciuda declaraţiilor privind orientarea strategică a aces- 
tora, nu există un interes foarte bine conturat în prospectarea dimensiunilor şi fenomenelor 
psihologice cu caracter de longevitate. De cele mai multe ori, bugetul campaniei nu include 
şi prospectari ulterioare ale variabilelor cu caracter strategic — cum ar fi „satisfacția consu- 
matorului“ —, iar planurile de marketing se rezumă la evaluări tactice şi prognoze strategice: 
s-a realizat promoţia, s-a mai câştigat un segment de clienţi, s-a evaluat impactul strategiei 
după 2 luni, 3 luni sau 6 luni — şi aici se opreşte totul. 

— Deşi nu există cu adevărat nici un concept surogat care să înlocuiască în totalitate 
valenţele pe care „satisfacția consumatorului“ le aduce pentru aspectele strategice ale actiu- 
nilor de marketing, se folosesc, probabil din obisnuinta, concepte secundare, simple rezul- 
tante ale sale, cum ar fi „loialitatea fata de marcă“ etc. 

Literatura de specialitate relevă diferenţe semnificative între diferiți autori, în ceea ce 
priveşte definirea conceptului de „satisfacție a consumatorului“. Totuşi, mai toate aceste 
definiții, chiar dacă uneori sunt principial opuse una alteia, au în comun trei aspecte, care 
pot fi identificate după cum urmează: 

1. satisfacția consumatorului este un răspuns (emotional sau cognitiv); 

2. acest răspuns are o anumită „direcție“, intentionalitate (focus), fata de o anumită 
referire sau țintă (aşteptări, produs, experienţă de consum etc.); 

3. răspunsul se manifestă la un anumit moment în timp (după consum, după alegere, 
după cumpărare, ca rezultat al experienţei acumulate etc.). 


(a) Răspunsul: tip si intensitate 

Satisfactia consumatorului a fost conceptualizata de obicei ca fiind un răspuns emotional 
sau cognitiv. Teoriile mai noi recunosc mai toate prevalența dimensiunii emoționale, fapt 
confirmat şi la nivel empiric de o seamă de studii. S-a stabilit astfel (Giese & Cote, 2000) 
că aproximativ 77% din indivizi folosesc concepte preponderent afective pentru a descrie 
satisfacția referitoare la produse/mărci. Chiar mai mult, 64% din indivizi, atunci când dau 
răspunsul la întrebarea privind „satisfacția“ resimţită fata de un produs, schimbă chiar şi 
acest termen cu altul mai emoţional. 

De asemenea, răspunsurile afective variază şi în intensitate, în funcție de situație. De 
regulă, intensitatea răspunsului afectiv este dată de termeni precum „îndrăgostit“, „euforic“, 
„incitat“, „surprins în mod plăcut“, „ușurat“, „neajutorat“, „frustrat“, „înşelat“, „indiferent“, 
„apatic“, „neutru“. 


(b) ,, Directia“ (focus-ul) răspunsului 

„Direcţia“ răspunsului (focus-ul) identifică obiectul specific al satisfactiei consuma- 
torului: marca, produsul, modul de consum, decizia de cumpărare, vânzătorul, modalitatea 
de achiziţie etc. În plus, de obicei răspunsul face referire directă sau indirectă la un anumit 
standard, care poate varia de la unul foarte specific (,,sunt mulțumit pentru că găsesc produsul 
oricând îl caut în supermarket“) şi până la unul foarte vag („sunt în general mulţumit de 
acest produs“). 

(c) Plasarea în timp (timing-ul) răspunsului 

Este in general acceptat faptul ca satisfactia consumatorului este un fenomen care se 
manifesta cel mai adesea in etapa de post-cumparare, desi exista din acest punct de vedere 
o seama de diferente subtile ce trebuie remarcate: 

— Decizia de cumpărare poate fi evaluată de individ dupa momentul luării ei, însă înainte 
de cumpărarea efectivă a produsului. 

— Satisfactia sau insatisfactia fata de un produs/marca sau serviciu se poate manifesta 
chiar inainte de luarea deciziei de cumparare/folosire, sau chiar in absenta totala a acestei 
decizii sau intenţii. Este, de exemplu, cazul unui consumator care resimte insatisfactie fata 
de supermarketurile dintr-o anumită zonă, care nu au fost astfel niciodată vizitate, doar 
pentru că apariția lor a dus la închiderea unui mic magazin „tradițional“ din apropierea 
locuinţei sale, investit cu o anumită „încărcătură emoţională“. 

— S-a argumentat chiar în unele rânduri că fixarea unui cadru temporal pentru fenomenul 
satisfactiei consumatorilor este principial greşită, de vreme ce satisfacția poate varia în mod 
dramatic în timp, iar ceea ce noi numim de fapt „satisfacţie“ şi măsurăm ca atare este doar 
o manifestare valabilă /a momentul exact al evaluării. 

— Pe de altă parte, există autori care argumentează în favoarea fixării unui cadru temporal 
extrem de larg în ceea ce priveşte satisfacția consumatorului, ei axandu-si cercetările pe 
lungimea perioadei de timp cât durează acea atitudine pozitivă desemnată de noi drept „satis- 
factie“. 


(d) Insatisfactia consumatorului 

În ceea ce privește conceptualizarea si operationalizarea constructului de ,,insatisfactie“ 
(dissatisfaction), literatura de specialitate a urmat două abordări: 

— Pe de o parte, insatisfactia consumatorului poate fi privită drept opusul bipolar al 
satisfactiei. 

— Pe de alta parte, insatisfactia poate fi privita drept o dimensiune alternativa, activa 
într-o mai mare sau mai mică măsură şi în condiții de satisfacție. 

Literatura de specialitate nu reuşeşte să creeze un acord în ceea ce priveşte conceptua- 
lizarea constructului de ,,insatisfactie“. Există însă o seamă de studii care, prin metode de 
cercetare, centrate pe consumatori, reuşesc să demonstreze că acest construct este cumva 
prezent în triada definiției tradiţionale, bazată pe (1) răspuns afectiv, (2) focus şi (3) plasare 
în timp (Giese & Cote, 2000). 

Totuşi, centrarea demersului pe investigarea opiniilor directe ale consumatorilor, deşi 
reuşeşte să confirme importanţa conceptului, nu reuşeşte să rezolve problema dimensiona- 
litatii sale. Există unele indicii însă (Giese & Cote, 2000; McQuitty, Finn & Wiley, 2000) 
care sugerează că este posibil ca unii consumatori să fie satisfacuti cu anumite aspecte ale 
experienţei lor privind alegerea/consumarea produsului, fiind în acelaşi timp nesatisfacuti 
de altele — ceea ce ar infirma ipoteza bipolaritatii şi ar confirma ipoteza alteritatii con- 
structelor. 

2. Problema definirii conceptului 
de „satisfacţie a consumatorului“ 


În ciuda numărului mare de cercetări făcute în anii ce au trecut de la articolul clasic 
al lui Cardozo (1965), teoreticienii şi cercetătorii nu au reuşit până în prezent să dezvolte 
o definiţie privind satisfacția consumatorului, care să întrunească suficient consens. Oliver 
(1997) se referă la această problemă parafrazând dilema clasică cea mai celebră din întreaga 
psihologie, si anume problema emotionalitatii, spunând „toată lumea pare că ştie ce este 
[satisfacția consumatorului] până când cineva este rugat să dea o definiţie. Din acel moment, 
se pare, nimeni nu mai ştie nimic...“. 

Bazându-se ori pe (a) percepția greşită conform căreia satisfacția consumatorului a 
fost deja definită şi definiţia acceptată, ori pe (b) o ignoranță şi desconsiderare totală fata 
de această temă, mare parte din cercetările în domeniu se orientează spre a testa modele 
ale satisfactiei consumatorului (cf, de exemplu, Giese & Cote, 2000; Mano & Oliver, 1993). 
Concluzia imediată ar fi aceea ca literatura de specialitate abundă in definiţii conceptuale 
şi operaționale ale acestui concept. 

Cu toate acestea, după cum sugerează Peterson şi Wilson (1992, p. 62), „studiile referi- 
toare la satisfacția consumatorilor sunt probabil cel mai bine caracterizate de totala lor lipsă 
de standardizare în definiții şi metodologie“. 

Una dintre problemele majore în definirea satisfactiei consumatorului este discuţia 
despre natura ei (Yi, 1990): este aceasta un proces psihologic sau rezultatul unui proces? 
Mai exact, s-a pus accentul pe satisfacție a consumatorului ca fiind fie (a) un proces de 
evaluare (procesualitate), fie (b) răspunsul la un proces de evaluare (viziune statică). 

Definiţiile procesuale sunt problematice din cauză că prezintă o foarte scăzută similari- 
tate cu realitatea empirică: nici una dintre acestea nu a reuşit să se dovedească valabilă 
pentru toate posibilele cazuri de satisfacție a consumatorului (cf. Giese & Cote, 2000). Din 
punct de vedere operaţional, al posibilităţii de a lucra efectiv cu acestea, definițiile 
procesuale suferă de o altă mare problemă: nu se poate trasa o graniță univocă între procesul 
satisfacției consumatorului si constructele şi procesele antecedente. 

O altă categorie de definiții cuprinde acele tipuri care favorizează viziunea conform 
căreia satisfacția consumatorului este un răspuns la un proces evaluativ. Din păcate, nici 
acest tip de definiţie nu poate fi privit ca fiind consensual, pentru că diferiți autori acordă 
diferite semnificaţii respectivului „rezultat“. Există consens doar în aceea că, într-adevăr, 
satisfacția consumatorului este un concept sumativ. 

Acesta este privit însă ca: 

— reacţie fata de împlinirea unei nevoi, deci, reacție motivationala (Oliver, 1997); 

— răspuns afectiv (Halstead, Hartman si Schmidt, 1994); 

— evaluare globală (Fornell, 1992); 

— stare psihologică (Howard şi Sheth, 1969); 

— judecată evaluativa globală (Westbrook, 1987); 

— fenomen atributiv sumativ (Oliver, 1992); 

— răspuns evaluativ (Day, 1984). 

In plus, în afara disensiunii privind forma acestui concept sumativ, nu există consens nici 

în ceea ce priveşte natura lui. Cercetătorii privesc satisfacția consumatorului în sensul unui: 
— răspuns cognitiv (Howard si Sheth, 1969; Tse si Wilton, 1988 etc.); 


—raspuns afectiv (Westbrook, 1987; Halstead, Hartman si Schmidt, 1994 etc.); 
— răspuns cu o puternică dimensiune comportamentală (de exemplu, „Aş recomanda 
această şcoală studenţilor interesaţi într-o carieră în afaceri“, Halstead, Hartman şi Schmidt, 


1994). 


In cele din urmă asistăm la o marcantă lipsă de consens şi în ceea ce priveşte denomi- 
narea conceptului. Literatura de specialitate se referă la satisfacția consumatorului ca fiind: 
— „satisfacția consumatorului“ (consumer satisfaction, Tse şi Wilton, 1988; Westbrook, 


1987); 


— „satisfacția clientului“ (customer satisfaction, Fornell, 1992; Halstead, Hartman si 


Schmidt, 1994); 


— simplu, „satisfacţie“ (Oliver, 1992). 

Rezumând, putem spune că lipsa de consens asupra conceptului de satisfacţie a consu- 
matorului se manifestă în următoarele arii: 

a) desemnarea sa drept „proces“ sau „rezultat“; 

b) forma în care se manifestă satisfacția consumatorului; 


c) natura satisfactiei consumatorului; 


d) denominarea conceptului. 


3. Definiţii conceptuale și operaţionale ale conceptului 
de satisfacţie a consumatorului 


Plasare în timp 


Sursă Definiţie Răspuns Directie (Focus) (Timing) 
răspunsul consuma- 
torului privind gradul de judecată, 
„împlinire“: o judecată A PRE 
; ER raționament produsul sau in timpul 
Oliver, 1997 care confirmă că A Ai f 
ee privind gradul serviciul consumului 
produsul sau serviciul a Asia EN 
. = de împlinire 
oferit (sau oferă) un 
anumit nivel de împlinire 
răspuns afectiv rezultând 
A : performanţa 
din comparatia pe care o : bo 4 
Halstead, Hartman i 2 . produsului, in timpul 
i i face consumatorul între | răspuns afectiv S . 
si Schmidt, 1994 comparată cu un | consumului 


performanță și standar- 
dele expectationale 


standard anterior 


Mano si Oliver, 
1993 


judecata evaluativa de 
tip atitudinal, ce variaza 
pe un continuum 
hedonistic 


judecata 
evaluativa, 
atitudine, variind 
de-a lungul unui 
continuum 
hedonistic 


produsul 


dupa consum 

Sursa Definitie Raspuns Directie (Focus) lao ein 
i j timp (Timing) 
percepţia privind 
evaluare globală post- pertormanja pro- 
Fornell, 1992 g p evaluare globală dusului, compa- după consum 
consum à 
ratia pre-consum/ 
post-consum 
fenomen atributiv fenomen atributiv 
: sumativ, format în global, atributele în timpul 
Oliver, 1992 SN sir: E a : : 
principal din dimensiuni | preponderent produsului consumului 
emoţionale emoțional 
judecată evaluativă opțiunea de 
Westbrook si post-alegere față de o | judecată pun’ x 
i Pane ee cumparare dupa alegere 
Oliver, 1991 anumita optiune de evaluativa fae 
2 respectivă 
cumpărare 
răspunsul consumato- 
rului fata de evaluarea 
discrepantei perceptive discrepanta 
intre expectatiile ante- percepută între 
Tse și Wilton, rioare (sau o normă răspuns la o expectatii legitime 2 
sp i după consum 
1988 anterioară de perfor- evaluare și performanţa 
manta) și performanţa efectivă a 
efectivă a produsului, produsului 
percepută după mo- 
mentul consumului 
Cadotte, Woodruff sontimernt; dee votat pa: | sentiment, experiența de în timpul 
: : baza evaluării dezvoltat pe baza = 
și Jenkins, 1987 : A i h a consum consumului 
experienţei de utilizare | unei evaluări 
judecata evaluativ judecata consumul in timpul 
Westbrook, 1987 | globală referitoare la J îs 7 ; pu- 
evaluativă globală | produsului consumului 


consumul produsului 


Day, 1984 


răspuns evaluativ pri- 
vind discrepanta dintre 
momentul particular al 
consumului si expec- 
tațiile anterioare 


răspuns evaluativ 


discrepanta între 
expectatiile legi- 
time si perfor- 
manta efectivă a 
produsului intr-o 
situatie anume 


dupa consum 


LaBarbera si 
Mazursky, 1983 


evaluare a surprizei 
inerente achizitiei sau 
consumului unui produs 


evaluare 


surpriza 


dupa achizitie 
sau consum 


Westbrook si 
Reilly, 1983 


raspuns emotional fata 
de experientele date de 
(sau asociate cu) anu- 
mite produse sau ser- 
vicii, sau fata de piata in 
general; raspunsul emo- 
tional este rezultatul unui 
proces evaluativ cognitiv 
în care percepțiile (sau 
credinţele) referitoare la 
produs/ serviciu sunt 
comparate cu valorile 
personale ale persoanei 
(sau cu nevoile, nece- 
sitatile, dorinţele sale) 


răspuns emoţional 


experiențele 
legate de anumite 
produse, com- 
parate cu valorile 
personale 


după 
cumpărare 

n an . ET Plasare în timp 
Sursă Definiție Răspuns Directie (Focus) rai 
(Timing) 
rezultatul cumpararii 
si folosirii, efect direct comparatia dintre 
Churchill si al compararii bene- beneficii si costuri | după achiziţie si 
mee A i rezultat i : 
Surprenant, 1982 | ficiilor și costurilor cu cu consecințele folosire 
consecinţele anticipate 
anticipate 
evaluarea surprizei 
inerente achiziției sau : 
consumului; o ta a Ali .__. | momentul 
Oliver, 1981 psihologica construita stare SEI con umuluiacnizi achiziției sau 
pe baza emoțiilor ce psihologică tiei, expectațiile consumului 
A ean contrazise 
inconjoara expec- 
taţiile contrazise 
construct atitudinal, 
format din dimensiune | construct atitu- 
cognitiva si afectiva, dinal, cu o 
cu o puternică pre- dimensiune felul în care 
Swan, Trawick și ponderenta a evaluării | afectivă și cu o | produsul s-a în timpul sau după 
Carroll, 1980 cognitive conștiente a | mult mai puter- | potrivit uzului consum 
gradului în care pro- | nică dimen- respectiv 
dusul s-a comportat și | siune cognitivă 
a fost potrivit uzului conștientă 
respectiv 
caracterul favorabil al 
evaluării subiective a | evaluare 


individului fata de 


subiectiva pe 


rezultatele si 


Westbrook, 1980 rezultatele si un continuum experientele ampul : 
: : : consumului 
experienţele asociate | de apreciere personale 
cu consumul favorabilă 
produsului 
stare cognitivă a 
: cumparatorului „răsplata“ în timpul 

ie aa și Snelii privind gradul în care | stare cognitivă | percepută faţă de | cumpărării sau al 

a fost răsplătit pentru „sacrificiile“ făcute | consumului 


„sacrificiile“ sale 


4. Probleme rezultate din lipsa de consens 
în definirea conceptului de satisfacţie a consumatorului 


Lipsa unui consens în literatura de specialitate privind definirea satisfactiei consuma- 
torului duce la apariţia a trei probleme majore, care afectează structura fundamentală și 
rezultatele oricărei cercetări de marketing bazate pe acest concept, în sensul introducerii 
de erori sistematice şi a inducerii invaliditatii designurilor de cercetare, a metodologiei 
subsecvente şi a rezultatelor astfel obţinute (Giese & Cote, 2000): 

a) selectarea unei definiţii „corecte“ pentru fiecare studiu; 

b) operationalizarea definiției; 

c) interpretarea si compararea rezultatelor empirice. 

a) În discutarea critică şi testarea oricărei teorii, una dintre problemele critice este aceea 
a explicării domeniului conceptual în care ea se înscrie. Parte a acestui proces este format 
din definirea constructelor antecedente şi oferirea unor explicaţii privind necesitatea respec- 
tivei conceptualizari. Pentru constructe asupra cărora există un consens definitional, aceasta 
necesitate nu mai e iminentă, însă în cazul în care consensul este absent, cercetarea trebuie 
să înceapă prin a se înscrie terminologic într-un mod univoc și indubitabil. Din păcate, 
observăm că majoritatea studiilor, mai ales a celor făcute de specialiști în marketing, evită 
Justificarea alegerii făcute, ba uneori chiar mai rău, nu expun deloc definirea conceptului. 
Cert este faptul că, şi în condiţiile în care cercetătorul încearcă o definire a liniei teoretice 
pe care se înscrie, nu există principii clare pentru selectarea unei definiții „corecte“. 
Rezultatul direct este acela că definițiile referitoare la satisfacția consumatorului devin 
idiosincratice. 

b) A doua problemă se referă la posibilitatea dezvoltării unor instrumente valide care 
să măsoare satisfacția consumatorului. Definirea semnificației teoretice şi domeniului concep- 
tual ale unui construct sunt, bineînţeles, paşi obligatorii dacă se doreşte obținerea unor rezul- 
tate valide. Dacă însă alegerea unei anumite linii de investigare nu este justificată, validitatea 
abordării nu poate fi probată, ceea ce înseamnă, în conformitate cu regulile metodologiei 
contemporane (experimentale), că se pleacă de la ipoteza lipsei de validitate a demersului. 

După cum accentuează Marsh & Yeung (1999): „semnificaţia atribuită itemilor şi, în 
consecinţă, natura constructului măsurat se schimbă în funcţie de contextul în care aceştia 
apar“. Există suficiente date experimentale care confirmă că acest fenomen devine cu atât 
mai pregnant, cu cât constructul măsurat este mai global (deci, cu cât măsurarea este mai 
putin axată pe dimensiuni operationalizate). Acest efect, numit şi „efectul cameleon“, este 
descris de Marsh & Yeung (1999) ca fiind acel fenomen datorită căruia subiecţii interpre- 
tează semnificația unei întrebări în funcţie de contextul specific în care ea apare. 

Este fenomenul prin care trec de regulă formulările evaluative vagi (content-free), de 
genul „Mă simt în general bine“, „În general sunt mulțumit de...“ etc., care se contaminează 
cu sensuri noi şi uneori nedorite, în contextul în care sunt incluse. De exemplu, o caracte- 
rizare de genul „Sunt mulțumit de mine“, care apare în contextul altor enunturi referitoare 
la situaţii de viaţă, va face ca subiecţii să se refere la ei din punct de vedere al acestor 
situații de viaţă. Dacă enunţul ar fi încadrat între câteva altele referitoare la probleme 
materiale, subiectul s-ar evalua referitor la aceste probleme materiale, iar dacă ar fi inclus 
între referiri la viaţa sentimentală, subiectul s-ar raporta la acestea. 

Cu excepția „efectului cameleon“, definirile prea vagi şi încercările de măsurare globală 
au si un alt viciu (Giese & Cote, 2000). Ne putem imagina doi cumpărători ai aceluiaşi auto- 
mobil, care evaluează pe o scală generală de satisfacţie, de la 1 la 10, poziţia lor fata de res- 
pectivul produs. Unul din ei marchează 5, celălalt 7. Interpretarea noastră probabilă va fi 
aceea că al doilea individ este mai satisfăcut de mașină decât primul. Însă având doar aceste 
informaţii este imposibil de interpretat ce înţelege fiecare din consumatori prin „satisfac- 
ție“. Iar felul în care ei înţeleg „satisfacția“ este o parte integrală în interpretarea răspunsului. 

În concluzie, din punct de vedere metodologic trebuie evitată pe cât posibil definirea 
conceptului de „satisfacţie a consumatorului“ prin termeni prea generali. De asemenea, 

trebuie privit cu deosebit de multă grijă contextul în care sunt puse întrebările, pentru a 
se evita fenomenul de contaminare. 

c) ŞI, desigur, chiar încercând să facem abstracţie de formulările prea vagi și cu tendinţe 
globalizante ale conceptului, si concentrandu-ne atenția doar asupra definiţiilor coerente, 
punctuale si articulate, ne confruntăm totuși cu problema imposibilității de comparare a 
diferitelor rezultate empirice, obținute pe diferite platforme metodologice (Peterson & Wilson, 
1992). Este imposibil să comparăm rezultatele diferitelor studii, de vreme ce diferențele 
de definire şi operationalizare dintre ele determina probabil o parte importantă a variantei 
măsurării. Efectul direct este acela că generalizările devin imposibile. 


5. Cadrul definitional general 


Concluzia care se impune în mod obligatoriu din cele prezentate anterior este aceea 
că, cel puţin deocamdată, este imposibil să ajungem la o definiţie univocă şi general accep- 
tată a conceptului de „satisfacţie a consumatorului“ (Giese & Cote, 2000). Cu toate acestea, 
ne exprimăm încrederea fermă în faptul că se poate ajunge cel putin la un cadru definitional, 
la o serie de principii ce trebuie urmate în orice încercare de dezvoltare a unei definiţii 
particulare a conceptului, a unei definiţii aplicabile unui context anume. 

Acest cadru definitional nu reprezintă o definiție generică a satisfactiei consumatorului. 
După cum am afirmat anterior, există un foarte mare număr de variabile contextuale care 
vor influenţa în mod obligatoriu viziunea despre concept, supunând orice astfel de încercare 
de definire „efectului cameleon“ prezentat mai sus. Mai degrabă decât prezentarea unei 
definiţii generice a satisfactiei consumatorului, abordarea noastră încearcă: (a) să identifice 
domeniul conceptual al satisfactiei şi (b) să sublinieze acele componente specifice prezente 
în mod necesar în orice definiţie coerentă a satisfactiei. 

Concluzia ce se impune din prezentarea critică a încercărilor de definire a satisfactiei 
consumatorului este, în primul rând, cea referitoare la cele trei componente esenţiale ale 
conceptului: 

a) răspunsul afectiv sumativ, care variază în intensitate; 

b) satisfacția, care se centrează pe fenomenul alegerii, cumpărării sau folosirii produsului; 

c) timpul efectiv al manifestării satisfactiei, care este dependent de situaţie, însă in 
general este limitat ca durată. 

Considerăm că toate cele trei afirmaţii se susţin cu uşurinţă pe baza celor expuse 
anterior; dorim să accentuăm în plus doar faptul că argumentăm în favoarea definirii 
satisfacției consumatorului ca răspuns afectiv, datorită in special următoarelor motive: 

— Importanţa cognitiei în determinarea satisfactiei este evidentă, desi dimensiunea 
cognitivă este doar baza pentru formularea acesteia. Cognitia, însă, nu este satisfacția, ci 
doar un eventual preambul (Giese & Cote, 2000; Westbrook & Oliver, 1991; Halstead, 
Hartman & Schmidt, 1994). 

— Nu suntem de părere că satisfacția ar putea fi definită ca atitudine si operationalizata 
pe baza modelului trifactorial al lui Hovland, ca orice atitudine. În primul rând, satisfacția 

este mult mai volatila decat un construct atitudinal, neprezentand aceeasi ,,relativa stabili- 
tate“ în timp. În al doilea rând, componenta comportamentală tipică pentru orice atitudine 
lipseşte uneori cu desăvârşire din constructul acesteia; în plus, chiar dacă ea este prezentă, 
se manifestă pentru o perioadă de timp precis determinată, iar după eventuala respingere 
a obiectului-tinta al insatisfactiei, întregul construct al satisfactiei încetează să mai fie 
manifest. 

Credem că — şi această concluzie este puternic susținută nu doar de experienţa noastră 
de practicieni, ci deopotrivă de rezultatele empirice raportate de diferite studii (Day, 1984; 
Cadotte, Woodruff & Jenkins, 1987; Westbrook & Oliver, 1991 etc.) — cel mai pertinent 
model în ceea ce priveşte procesualitatea generării „răspunsului afectiv“ este acela care 
se bazează pe aspectele evaluative ale procesului. Dintre acestea se remarcă printr-un foarte 
pregnant potential de operationalizare paradigma expectatie-infirmare, pe care ne vom axa 
în continuare. 


6. Satisfactia consumatorului ca proces. 
Paradigma expectatie-infirmare 


Paradigma expectatie-infirmare este una dintre teoriile procesuale care tratează satis- 
factia consumatorului şi care pune la dispoziţia cercetătorilor probabil cea mai moderna 
explicaţie în analiza acestei realități. Paradigma este caracterizată printr-o excelentă validi- 
tate predictivă (Oliver, 1980), prin aceea că afirmă că dimensiunile cu cel mai puternic impact 
în generarea satisfactiei şi a comportamentelor subsecvente ale consumatorului sunt expec- 
tatiile ,, exante“ şi performanţele ,„ expost“. 

Paradigma prezintă însă şi foarte puternice valenţe explicative, marele său avantaj fiind 
acela că poate explica variaţia pe care o are în timp intensitatea satisfacție: 

a) de ce același consumator, fata de același produs, are manifestări diferite în ceea ce 
priveşte satisfacția în diferite momente în timp; 

b) de ce, şi prin ce mecanism, procesualitatea de generare a satisfactiei interacționează 
cu structura psihologică a consumatorului și influenţează evaluările sale ulterioare la 
respectivul produs/marcă. 

Conform acestui model, satisfacția consumatorului fata de un anumit produs, marcă 
sau serviciu va depinde de expectatiile pe care acesta le are în mod legitim de la respectivul 
produs sau serviciu. Dacă privim problema dintr-un punct de vedere supus viziunii statice, 
putem afirma că am explicat procesualitatea manifestării satisfactiei. Desigur însă că nu 
poate fi ignorată în această ecuaţie problema feedbackului: satisfacția ori insatisfactia 
consumatorului, adică evaluarea pe care acesta o face comparând aşteptările sale cu 
prestanta efectivă a produsului modifică uneori mai putin, alteori mai puternic, dar cu 
siguranță în mod vizibil aşteptările pe care acesta le va avea la următoarea sa experienţă 
cu respectivul produs. Deci, următorul proces de generare a satisfacției consumatorului 
va fi supus unui standard modificat, ceea ce poate explica si variațiile sistematice ale măsurii 

conceptului de satisfactie a consumatorului, stabilite experimental de anumiti autori (McQuitty, 
Finn & Wiley, 2000). 

Cea mai des întâlnită abordare din acest punct de vedere este reprezentată de modelele 
diferenţiale (gap models), adică acele modele care se concentrează pe măsurarea diferenţelor 
între variabila ex ante şi variabila ex post. Aceste modele se centrează pe conceptul de 
„infirmare“ (disconfirmation) a aşteptărilor consumatorului: 

— infirmarea negativă se manifestă atunci când experienţa directă cu produsul este mai 
scăzută decât standardul așteptat; acest tip de infirmare duce la o satisfacție scăzută; 

— infirmarea pozitivă se manifestă atunci când experienţa directă cu produsul este mai 
bună, mai ridicată decât aşteptarea inițială; acest tip de infirmare duce la satisfacție ridicată. 

Dacă privim modelele diferențiale dintr-o perspectivă longitudinală, putem face o 
constatare interesantă, căreia 1 se acordă însă relativ puţină atenţie în literatura de specialitate. 
Dacă diferenţa dintre expectatii şi performanţă efectivă este cel mai bun predictor al satis- 
factiei, atunci, de vreme ce diferenţa se va modifica în timp, şi satisfacția va oscila în acelaşi 
sens. Dacă satisfacția nu ar oscila, ar însemna că individul nu învaţă nimic din experienţele 
sale anterioare cu produsul/marca. 

Pe baza acestei ipoteze a fost construită paradigma expectatie-infirmare, care spune 
că, atunci când există o diferenţă între aşteptările consumatorului şi experienţa sa cu produ- 
sul/marca, satisfacția acestuia nu numai că va oscila în sensul experienţei directe cu produsul, 
ci va face acest lucru într-un mod previzibil. 

Afirmăm că această viziune este cea mai modernă explicaţie apărută până în prezent 
cu referire la domeniul discutat, pentru că în mod tradițional satisfacția este privită dintr-o 
perspectivă statică. Anterior apariției acestei paradigme, posibilitatea modificării gradului 
de satisfacție nu a fost luată în considerare, şi nici analizată din punct de vedere procesual, 
ceea ce constituie, bineînţeles, o omisiune de neînțeles, de vreme ce specialiştii sunt cvasi- 
unanimi în a considera satisfacția drept unul dintre predictorii cei mai puternici ai unor 
realități eminamente procesuale, cum ar fi alegerea mărcii (brand choice, Kasper, 1988; 
Newman & Werbel, 1973) sau intenţia de cumpărare (purchase intention, LaBarbera & 
Mazursky, 1983; Oliver, 1980). 

Vom încerca să descriem în continuare modalitatea în care satisfacția oscilează în timp, 
în anumite circumstanţe, precum şi implicațiile acestui fenomen sistematic pentru practi- 
cienii de marketing si publicitate, ca si pentru teoreticieni. De asemenea, vom încerca să 
creionăm pe baza fenomenului menţionat un model dinamic privind repetarea comporta- 
mentului de cumpărare. 

Manifestarea tipică a acestui fenomen este considerată a fi comportamentul de consum 
fata de restaurante (McQuitty, Finn & Wiley, 2000). Adeseori clientul se întoarce la restau- 
rantul în care s-a simţit bine prima dată. Însă de multe ori această a doua vizită se soldează 
cu sentimentul că „restaurantul nu a fost chiar atât de deosebit precum mi-l aminteam“. 
Pornind de la ipoteza (plauzibilă) că atât variabilele de stare ale consumatorului, cât şi 
variabilele ce tin de calitatea obiectivă a mâncărurilor, serviciilor etc. din respectivul restau- 
rant sunt constante, există doar o singură explicaţie coerentă pentru discrepanta percepută 
subiectiv de consumator (McQuitty, Finn & Wiley, 2000): expectatiile consumatorului au 

fost amplificate de prima vizită, cauzând conform modelului prezentat anterior o satisfacție 
scăzută după a doua vizită. 

Deoarece consumatorul are, după prima sa vizită, o idee mai apropiată de situaţia obiec- 
tivă, despre ceea ce poate să aştepte de la a doua sa vizită, este evident că nu va fi posibilă 
manifestarea unor „infirmări“ masive, nici negative, nici pozitive. lar dacă infirmarea este 
cel mai coerent predictor al satisfactiei, este de aşteptat ca gradul de satisfacţie a consuma- 
torului să scadă dupa prima sa vizită, în ciuda — sau, de fapt, chiar datorită — aşteptărilor 
sale crescute. Acest fenomen interesant şi inexplicabil în afara cadrului teoretic expus aici 
este acceptat în principal datorită probării sale empirice. Dinamica la care este supusă 
satisfacția consumatorului în condiţii constante ale variabilelor ce tin de caracteristicile 
produsului, deservirii etc. se poate reprezenta vizual prin intermediul unei curbe asemănă- 
toare literei J (similar, de exemplu, curbei J a lui Allport). 

Ideea conform căreia infirmarea resimțită de consumator (indiferent dacă este vorba 
despre una pozitivă sau una negativă) se va minimiza de-a lungul timpului se bazează pe 
ipoteza conform căreia consumatorul va învăţa în timp din experienţa sa directă cu produsul 
respectiv, modificandu-si în consecință expectatiile. Daca nu s-ar întâmpla astfel, consuma- 
torul ar fi pus în postura de a fi surprins la fiecare nouă experienţă directă cu produsul. 


(a) Rezistenţa in timp a expectatiilor 

Trebuie, totuşi, să specificăm că, într-adevăr, psihologia remarcă unele abateri nu funda- 
mentale, ci de nuanţă, de la această ipoteză. Este posibil ca indivizii să nu-şi modifice 
imediat expectatiile în conformitate cu percepțiile lor directe despre produs. Oliver (1980) 
este de părere că „expectaţiile“, aşteptările consumatorilor, sunt rezistente în timp, apropiin- 
du-se în acest sens foarte mult de forma conceptuală a „atitudinii“: multe dintre aceste 
expectatii au o structură trifactorială, cu componentă cognitivă, afectivă şi comportamentală. 
Fenomenul rezistenţei în timp a expectatiilor consumatorului fata de un produs sau marcă 
este recunoscut în mod indirect şi de Olson & Dover (1979), care sunt de părere că „expecta- 
tiile consumatorului vor ajunge abia după mai multe infirmari să coincida cu percepțiile 
rezultate din experiența directă cu produsul, astfel încât alte infirmări să fie imposibile“ 
(p. 187, sublinierea ne aparține). 

Literatura de specialitate (de exemplu, McQuitty, Finn & Wiley, 2000) prezintă urmatoa- 
rele variabile care influenţează rapiditatea cu care consumatorul isi modifică prin experienţă 
directă expectatiile asupra produsului: 

— variabilitatea „performanţei“ produsului; 

— uşurinţa cu care produsul poate fi evaluat; 

— gradul de implicare emoţională a consumatorului fata de respectivul produs; 

— completitudinea si corectitudinea informaţiei care formează expectatiile; 

— precizia cu care este memorată şi amintită experienţa directă cu produsul. 


In acest sens, putem spune că indivizii îşi vor ajusta expectatiile spre niveluri realiste 
cu rapiditate atunci când produsul este constant ca reprezentare (deci, lent pe dimensiunea 
marketingului, fără comunicare, promoţii etc.), uşor de evaluat şi relativ marginal pentru 


152 Psihologia consumatorului 


viata consumatorului (astfel încât acesta să nu se simtă implicat) etc. La un produs com- 
plicat, cu multe atribute, şi central pentru viata consumatorului, expectaţiile vor fi mai rezis- 
tente în timp. 

Revenind la tema restaurantului, putem spune despre consumatorul care va întâlni un 
restaurant „bun“ — adică dacă va avea o experienţă care să-i inducă o satisfacție pozitivă 
şi puternică — că este probabil ca el să se întoarcă pentru a vizita respectivul restaurant şi 
altă dată. Oricum, va fi putin probabil ca respectivul client să mănânce de fiecare dată la 
acel restaurant; cel mai realist lucru pe care îl putem aștepta de la client este să se întoarcă 
o dată sau de două ori pe săptămână. În timp, însă, clienţii restaurantului se vor obişnui 
cu servirea impecabilă şi cu mâncarea de calitate, şi nu vor mai exista surprize pozitive — 
pentru că deja există expectatii foarte ridicate. Cu siguranţă însă că atunci când restaurantul 
va „produce“ o experienţă mai putin deosebită, ce se plasează sub aşteptări, consumatorii 
vor fi dezamagiti. 

Este de remarcat, în această direcţie, cum strategia de comunicare în cazul unor produse 
gen detergenti presupune anunţarea periodică a unor noi avantaje sau caracteristici ale 
produsului pentru a evita fenomenul de „tocire“ a expectatiilor (faimosul şi atât de hulitul 
„Nou! Acum într-o nouă prezentare... Nou! La 40 de grade...“‘). 

Acest exemplu ilustrează modul în care satisfacția variază în mod previzibil în timp, 
în urma repetatelor experienţe directe cu produsul, precum şi consecinţele acestor experienţe 
directe asupra satisfactiei. Scenariul expus se bazează pe ipoteza că expectatiile inițiale 
diferă de percepția directă rezultată din experienţă, astfel încât să dea naştere la efectul de 
infirmare. 


(b) Zona de indiferență. Amploarea diferenţei si puterea infirmării 

Este imposibil să nu remarcăm însă, în perfect acord cu o seamă de alti autori (de 
exemplu, McQuitty, Finn & Wiley, 2000; Woodruff, Cadotte & Jenkins, 1983 etc.), că este 
posibil ca diferenţa între aşteptare şi percepţie directă să fie atât de mică încât să nu deter- 
mine nici un efect de infirmare. 

În acest sens Woodruff, Cadotte & Jenkins (1983) au propus conceptul de „zonă de indi- 
ferenta“, pentru a descrie gradul de diferență care, desi prezentă, este totuși prea mica pentru 
a da naștere fenomenului de infirmare. Ei sugerează în acest sens că: „Pentru majoritatea 
consumatorilor experienţele care se plasează în afara zonei de indiferenţă sunt probabil 
mai degrabă excepţii decât reguli. Altfel, consumatorii ar fi într-o continuă stare de surpriză 
sau, dimpotrivă, de frustrare. Experiențele de consum care se plasează în cadrul zonei de 
indiferență sunt mult mai dese decât experienţele care dau naștere la dinamica temporală 
a normelor de referinţă privind performanţa mărcii respective. Pentru o companie care nu 
se preocupă în mod constant de îmbunătăţirea performanţei actuale, satisfacția pozitivă a 
consumatorului fata de marca în cauză va scade in mod constant atât datorită folosirii sale 
repetate, cât şi datorită introducerii pe piaţă a unor mărci similare sau chiar mai bune. În 
consecinţă, consumatorul va avea ori o reacție emoţională neutră, ori nu va avea nici o 
reacție emoţională faţă de marca respectivă“. 

Din partea producătorului se impune în mod evident menţinerea unei oarecare modifi- 
cări pozitive în timp a performanţei mărcii. Cu toate acestea, Gurney (1999) ne atrage atenţia 

ca dorintele constante si accentuate ale unei companii de a crea in mod constant produse 

mai bune decât se aşteaptă clienții „sună desigur grozav, însă o minimă logică va demonstra 

că este, de fapt, o strategie stupidă. Dacă vei încerca în mod continuu să fii deasupra 

aşteptărilor referitoare la propria prestație, aceste aşteptări, pur $i simplu, vor creşte. O 

dată cu creşterea continuă a așteptărilor, va trebui să oferi tot mai mult, pentru a susține 
yc 


impresia respectivă“. Atât stagnarea, cât şi revenirea sau infirmarea negativă ar fi astfel 
fatale pe termen îndelungat. 


(c) Satisfactia consumatorului si loialitatea fata de marcă. 
Intenţia de recumpărare. Barierele tranzitive 

Satisfactia consumatorului a fost legată în mod direct, în literatura de specialitate, de 
loialitatea fata de o marca sau fata de un anumit produs (brand loyalty). Loialitatea fata 
de marcă a fost definită ca fiind comportamentul de cumpărare repetată, ori de recumpărare 
a unui produs sau a unei marci specifice (LaBarbera & Mazursky, 1983; McQuitty, Finn 
& Wiley, 2000 etc.). Satisfactia este, aşadar, legată direct de „probabilitatea de recumpa- 
rare“ (repurchase probability), de probabilitatea ca un consumator să apeleze din nou la 
produsul respectiv (LaBarbera & Mazursky, 1983). Desigur, demonstrarea acestei relații 
este importantă pentru că surprinde în mod direct chiar fenomenul central asupra căruia 
se concentrează în ultimă instanţă toate explicațiile oferite de psihologia consumatorului: 
motivul pentru care consumatorii cumpără şi consumă (sau re-cumpără şi re-consumă) 
anumite produse. 

Viziunea cea mai coerentă întâlnită până la ora actuală în literatura de specialitate pe 
marginea acestui subiect — si considerăm „ceorentă“ această viziune nu doar datorită inte- 
grării $i conceptualizarii superioare obținute, ci şi datorită puternicei baze empirice implicată 
în demonstraţie — îi aparține lui Fornell (1992), care introduce în ecuația menţionată o 
variabilă moderatoare, şi anume „barierele tranzitive“ (switching barriers). 

Barierele tranzitive sunt descrise de literatura de specialitate (Fornell, 1992; McQuitty, 
Finn & Wiley, 2000; Hirschmann, 1970 etc.) ca fiind acele fenomene, cu caracter psihologic, 
care îl împiedică pe consumator să treacă de la folosirea unei mărci sau produs la folosirea 
altei mărci sau produs, uneori în pofida satisfactiei scăzute resimtite privind actuala sa 
alegere. Acestea sunt: 

— costurile determinate de căutarea altei soluții; 

— costurile tranzactionale; 

— costurile asociate învăţării folosirii noului produs; 

— obisnuinta; 

—aspectele emotionale; 

— aspectele cognitive; 

— diverse forme asociate percepției psihologice a duetului risc-incertitudine. 

Viziunea lui Fornell (1992) este puternic sprijinită şi de concluziile izvorâte din cerceta- 
rile efectuate în domeniul comportamentului tranzitiv în domeniul serviciilor. Bunăoară, 
Keaveney (1995) identifică mai multe motive pentru care consumatorii renunță la mărcile/ 
serviciile pe care le foloseau în mod curent: pret, inconvenienta, prestație slabă, concurenţă, 

probleme etice etc. Toate acestea se grupeaza (McQuitty, Finn & Wiley, 2000) in doua 
mari categorii: (a) performanţă si (b) costuri asociate schimbării. 

În aceste condiţii, Fornell consideră că probabilitatea recumpărării unui produs este 
o funcţie directă a satisfactiei si a existenţei (si puterii) barierelor tranzitive. Dacă după 
cumpărare (considerată „experiență directă cu produsul“) există satisfacție, atunci proba- 
bilitatea de recumpărare este mare. De asemenea, chiar dacă nu există satisfacție şi totuși 
se manifestă bariere tranzitive, probabilitatea de recumpărare rămâne mare. Dacă însă nu 
există nici satisfacție, şi nu se manifestă nici bariere tranzitive, atunci este putin probabil 
ca individul în cauză să apeleze din nou la acel produs sau serviciu. 


(d) Un model conceptual al comportamentului 
de cumpărare bazat pe satisfacția consumatorului 

Literatura de specialitate nu a reușit până de curând să ofere conceptualizări cu putere 
predictivă privind legătura dintre comportamentul de cumpărare şi satisfacție. Majoritatea 
ipotezelor emise se caracterizează prin linearitate, care în mod evident nu poate surprinde 
realitatea empirică extrem de complexă. În plus, linearitatea este extinsă și metodologic 
la nivelul variabilelor considerate răspunzătoare pentru medierea relației discutate. 

Modelul propus de McQuitty, Finn & Wiley (2000) reuşeşte să se rupă de această 
„tradiţie“ păguboasă, printr-o abordare modernă: 

a) propune o viziune non-lineară asupra subiectului; 

b) face apel la un număr mare de variabile; 

c) introduce noțiunea de variabilă moderatoare; 

d) are o foarte închegată validitate de construct: face apel la teorii acceptate şi, chiar 
mai important, la ipoteze testate empiric de cercetări anterioare, atunci când expune fiecare 
relație in parte; 

e) are o validitate predictiva excelenta. 

În figura alăturată este prezentat grafic modelul conceptual propus de McQuitty, Finn 
& Wiley (2000). 


Informatie noua si variabilele 
mixului de marketing 

Modelul spune ca: 

1. Atunci când consumatorul are o anumită necesitate/nevoie, va lua decizia de cumpa- 
rare pe baza informaţiei pe care o are referitoare la produsul sau marca respectivă (informație 
integrată). Prin „informaţie integrată“ autorul înţelege un conglomerat între informaţia 
obiectivă şi suma experienţelor anterioare, directe şi indirecte, legate de produs/marcă sau 
clasa de produse. Această „informaţie integrată“, care conţine atât aspecte afective, cât şi 
comportamentale, este baza pentru luarea deciziei. 

2. După cumpărare şi consum, individul compara expectatiile sale anterioare cu percep- 
tiile directe asupra performanţei produsului, acest proces confirmând sau infirmând expecta- 
tiile anterioare. 

3. Infirmarea este folosită în două modalităţi: 

a) pune la dispoziție informaţii suplimentare pentru comportamentul viitor fata de 
produs sau marcă; 

b) serveşte ca determinant major al satisfactiei generale fata de produs. 

4. În urma confirmării sau infirmării, si în urma integrării informaţiilor suplimentare, 
dacă sunt întrunite datele prescrise de teorie (infirmare pozitivă, satisfacție pozitivă), con- 
sumatorul va lua la un anumit moment decizia recumpărării produsului. Această decizie 
— precum si toate deciziile ulterioare — va fi însă influenţată de barierele tranzitive. 

5. Alegerea unei mărci anume este, aşadar, o funcţie a intenţiei consumatorului de a 
recumpăra, precum si a expectatiilor sale referitoare la produs; marca cu cea mai înaltă 
valoare combinată a acestor două variabile va avea cea mai mare probabilitate de a fi recum- 
părată. Instrumentele ce ţin de mixul de marketing, cum ar fi preţul sau noile atribute asociate 
produsului, contribuie si ele major la formarea expectatiilor consumatorului. 


IV.C. Loialitatea fata de marca (Brand loyalty) 


1. Problema definirii. Imposibilitatea delimitarilor 
conceptuale riguroase 


Una dintre cele mai agreate definitii privind loialitatea este aceea care considera ca 
„loialitatea fata de o marca (brand loyalty) reprezintă măsura in care utilizatorii ei obişnuiesc 
să o re-cumpere“ (Baker, 1998). 

Prin loialitate fata de marca se înţelege, de asemenea — din perspectiva marketingului 
şi a publicităţii —, „impresia globală pe care o creează marca în categoria de produse din 
care face parte şi în piaţă in general“ (Baker, 1998). Această impresie generală înglobează 
toate caracteristicile mărcii, fie ele reale, concrete, sau imaginare, respectiv, simbolice. În 
mod frecvent orice marcă este însoțită de o gamă întreagă de „imagini“, în funcție de per- 
ceptia pe care o au despre aceasta diversele segmente/categorii de consumatori. Această 

„imagine de marcă“ se constituie in unul dintre indicatorii cei mai puternici de evaluare 
a loialității consumatorilor fata de marca respectivă. 

O definiție mai putin vagă, mult mai centrată pe o operationalizare riguroasă a concep- 
tului, este cea a lui Costabile (1998), care defineşte loialitatea ca fiind „un construct multidi- 
mensional cu două dimensiuni comportamentale: (1) loialitate comportamentală și (2) loialitate 
co-operativă, respectiv, trei dimensiuni cognitive: (1) încredere, (2) valoare individuală, 
(3) valoare de relație, ca şi o dimensiune latentă: atitudinea co-operativă“. 

Cele două dimensiuni comportamentale pot fi considerate implicite (Morgan & Hunt, 
1994), fiind consecinţe ale dimensiunilor cognitive ce definesc acest construct. 

Oricât de riguroase şi bine operationalizate sunt definițiile anterioare, ele nu reuşesc 
să cuprindă întreaga complexitate a domeniului loialității consumatorilor. Motivul pare a 
fi faptul că, deşi conceptul de „loialitate“ este foarte important atât pentru marketing, cât 
si pentru publicitate, graniţele sale sunt mai degrabă contextuale si relationale decât 
delimitative. Relaţiile existente între loialitatea fata de o marca si alte concepte similare 
în mecanica explicativă a fenomenelor de marketing complică mult situaţia şi fac, în cele 
din urmă, ca încercarea de definire să fie mai degrabă o luptă (definitional wrangling) 
imposibil de câştigat. Vom încerca să prezentăm pe scurt legătura dintre acest concept şi 
altele similare, cu scopul declarat de a nu fi prescriptivi sau delimitativi, ci, pe cât posibil, 
de a surprinde bogăţia relationala a domeniului. 


Preferinta fata de o marcă (,, Brand prefference “) 

Un rol important în stabilirea loialității față de o marca îl joacă „preferința fata de marcă“ 
(brand prefference), definită ca fiind „înclinația consumatorilor de a alege o anume marcă 
fata de alta din aceeași categorie de produse, marcă ce are caracteristici si performanţe, 
respectiv raport cost/performanta similare“ (Baker, 1998). Crearea şi menţinerea preferintei 
fata de marcă este un demers esenţial al construirii loialității fata de o marcă. 


Schimbarea mărcii (,, Brand switching “) 

Un alt concept important ce intervine in definirea procesului de loializare este cel de 
„schimbare a mărcii“ (brand switching). Schimbarea mărcii înseamnă „întreruperea 
achiziţiei unei mărci în detrimentul uneia sau mai multor alte mărci din aceeași categorie 
de produse“ (Baker, 1998). În efortul de construire a loialității faţă de o marcă, frecvenţa 
de schimbare a mărcii este un alt indicator important ce măsoară loialitatea globală a 
mărcii. 

Cel mai adesea, punctul de plecare în construirea strategiilor de segmentare a catego- 
riilor de consumatori, de încurajare a schimbării consumului în favoarea propriei mărci si 
dezvoltare a loialității fata de aceasta, îl constituie analiza caracteristicilor loialității fata 
de marcă si a motivelor schimbării mărcii. 

Consumatorii loiali unei mărci constituie baza cea mai stabilă de la care se porneşte 
în formarea si dezvoltarea ulterioară a unei cote de piaţă stabilă, iar procentul acestora este 
unul dintre indicatorii simbolici ce evaluează precis „puterea“ acelei mărci. Bunăoară, Ray 
(1985) în urma unui studiu privind obisnuintele de cumpărare ale consumatorilor, arată 

faptul că mărcile care au o cota de piață mare au și un procent considerabil, proportional 
cu aceasta, de consumatori loiali. 


Implicare fata de o marcă (,, Brand involvement “) 

Există, de asemenea, teorii care susțin că loialitatea fata de o marca este dependentă 
direct de „gradul de implicare“ al consumatorului. De asemenea, ele consideră că un grad 
ridicat de implicare al individului în actul de cumpărare conduce la un interes sporit pentru 
culegerea informațiilor despre marcă si la deschidere fata de aceasta — ceea ce în final duce 
la loialitate. 

În același timp însă, un grad scăzut de implicare nu împiedică expunerea la mesajele 
mărcii, respectiv creşterea notorietății acesteia, dar cel mai adesea conduce doar la crearea 
unor obisnuinte de cumpărare sau a unei loialitati ocazionale. De regulă, un consumator 
cu un grad scăzut de implicare nu poate fi considerat a fi unul loial mărcii (Sharon, Kahle 
si Homer, 1988). 

Una dintre metodele cele mai eficiente de creare a loialitatii fata de marca pentru produ- 
sele/marcile cu grad redus de implicare (asa cum am vazut anterior) il constituie expunerea 
frecventă a consumatorilor la reclame TV cu un conţinut vizual elaborat şi consistent, bogate 
în stimuli vizuali şi simboluri, dar cu o durată scurtă, întărite în același timp de o campanie 
puternică ce folosește materiale la locul de vânzare care să susțină mesajul spoturilor TV. 


1.1. Probleme legate de profunzimea definirii 
conceptului de loialitate 


nO 


În literatura de specialitate conceptul de „loialitate fata de marca‘ este analizat de pe 
baze neobișnuit de partizane, caracterizate de o puternică implicare paradigmatica în modele 
generale ce oferă explicaţii în domeniul psihologiei consumatorului. Astfel, avem de-a face 
cu două abordări si, subsecvent, două direcţii majore de studiu: (1) analiza din perspectiva 
atitudinilor consumatorilor, respectiv (2) analiza din perspectiva comportamentelor acestora. 

Teoriile cognitiviste ale învăţării, respectiv cele behavioriste, oferă definiții de genul 
„loialitatea de marcă reprezintă frecvenţa de cumpărare“, respectiv „loialitatea de marcă 
reprezintă proporția actelor de re-cumpărare din totalul actelor de cumpărare“. 

Acestea nu oferă însă o imagine precisă a fenomenului, deoarece nu reuşesc să explice 
anumite comportamente de cumpărare întâlnite destul de frecvent. Astfel, nu se face o 
distincție clară între adevăratul consumator loial ce cumpără o marcă din convingere şi 
realizează acest act în mod intenţionat, şi acel consumator ocazional loial, care cumpără 
o marcă doar pentru că aceasta este singura disponibilă în acel moment în magazin. 

Trebuie desigur să specificăm aici că, de fapt, chiar existenţa conceptului de loialitate 
este pusă sub semnul întrebării de definirile mult prea stricte şi mult prea riguroase. Şi aceasta 
pentru că sunt extrem de puţine acele mărci/produse pentru care consumatorul dovedeşte 
loialitate totală. Dacă dorim să considerăm drept indicator al loialității numai şi numai 
comportamentul de recumpărare a respectivei mărci, secondat de evitarea totală a oricăror 
mărci concurente, loialitatea stricto senso încetează să existe. 

Problema profunzimii în ceea ce priveşte definirea conceptului fara a-l distruge a condus 
la actuala orientare a specialiştilor spre designurile de cercetare complexe, ce surprind în 
același timp multiple aspecte/dimensiuni ale fenomenului: (1) cota de piaţă a mărcii; (2) 
numărul de cumpărări ale aceleaşi mărci într-un interval de 6 luni; (3) numărul mediu de 
mărci cumpărate de un individ etc. 

Exter (1986) arată faptul că adesea consumatorii cumpără o marcă dintr-un grup restrâns 
de mărci asemănătoare, un fel de listă scurtă de preferinţe (short list). Astfel, cu cât numărul 
de mărci similare „acceptabile“, luate în calcul de un consumator, este mai mare, cu atât 
scade probabilitatea ca acesta să fie loial uneia singure. Invers, mărcile achiziţionate frecvent 
prezintă o probabilitate mai mare de a avea cumpărători loiali. Aceleași studii arată că în 
SUA mărcile alimentare au până la 80% consumatori loiali — definiti ca acei consumatori 
exclusivisti, care achiziționează una si aceeaşi marcă — din totalul consumatorilor de astfel 
de produse. 

Un alt studiu privind consumatorii americani (Crispel $i Brandemburg, 1993) arată că 
74% dintre indivizii chestionati în studiu au optat deja pentru o anumită marcă şi sunt 
satisfacuti de aceasta. 

Alsop, intr-un studiu celebru (1989), arata care este procentul de consumatori din SUA 
fideli unei marci pentru diverse categorii de produse (vezi figura de mai jos). 


Consumatorii 
loiali unei marci, 
pe categorii 

de produse 


Procentul de consumatori ai acestor produse loiali unei singure marci 


Tigari 

Maioneza 

Pasta de dinţi | E 

Cafea C EE 
Analgezice | 

Fim PETE 

Sapun | $$$ 

Ketchup | 

Detergent de rufe | 

Bere 


apnea 56% 
== TI 53% 
Sa 51% 


Automobile == 
Parfum/after shave | 
Hrana pentru animlae 
Sampon |! 


EEE) 46% 


1 45% 
I 44% 


Băuturi răcoritoare L 


44% 


Conserva de ton |! 
Benzină 


Lenjerie intimă 
Televizoare | 
Anvelope | 
Blugi | 


TSE) 33% 


Baterii | 

Adidași © 

Conserve de legume 
Saci de gunoi | 


Sursa: Schifmann, 1994. 


Bruskin (1988) analizează la rândul său relaţia dintre percepţia diferențelor între mărci 
si loialitatea fata de acestea, realizând un model de hartă perceptuală care permite observarea 
cu ușurință a legăturilor dintre acestea. 

Scăzută -<< Loialitatea fata de marca > inalta Loialitatea fata de marca 
© si mărcile discriminate 
SII. Il. 
<= 
A Parfum bărbătesc Bi 

Băuturi cola W E Cafea 

E Aparatură 
electrică 

o E Restaurante = 
= g Benzină : 
© fast-food penzina ulei de 
E Televizoare gg motor 
5 color 
5| ll. IV. 
5 
slay 
> E Analgezice 

Becuri E 

Lame de bărbierit W 

pe E Spumă de 
N Medicamente barbierit 
O pentru răceală W 


Sursa: Schifmann, 1994. 


Autorul remarcă faptul că loialitatea nu este neapărat determinată de percepția diferen- 
telor dintre mărci. Anumite categorii de produse prezintă un grad mai ridicat de loialitate 
fata de marcă (cum ar fi, de exemplu, aftershave-urile), altele foarte scăzute (cum ar fi 
berea, benzinăriile etc.) 

Astfel, după cum se poate observa din harta perceptuală, after shave-urile, răcoritoarele 
tip Cola şi fast-food-urile prezintă un indice de diferenţiere ridicat si, în acelaşi timp, o 
loialitate scăzută, în timp ce analgezicele şi crema de bărbierit au indicele de diferențiere 
între mărci scăzut, dar un indice de loialitate ridicat. 


2. Loializarea din perspectivă procesuală. 
Antecedente conceptuale 


Consumatorii sunt ţinta unui proces de loializare încă de la o vârstă fragedă, cel mai 
adesea în perioada copilăriei, în contextul familiei (Alsop, 1989). Astfel, se poate spune 
că „timpul“ este un alt factor ce influenţează semnificativ loialitatea, atât în ceea ce priveşte 
vârsta consumatorului, cât şi a perioadei din an sau zi în care are loc actul de cumpărare, 
consumatorii putând fi loiali unor mărci într-o anumită perioadă, sau neloiali în alta. 

De altfel, majoritatea studiilor din domeniu arată că nici una dintre caracteristicile demo- 
grafice ale consumatorilor nu influenţează în mod determinant, semnificativ loialitatea fata 

de marca (Exter, 1986). Astfel, nu se observa diferente majoreintre consumatorii fideli şi 
cei care nu sunt loiali unei mărci, ci, mai degrabă, unei tendinţe. De pildă, există o probabi- 
litate mai mare ca persoanele în vârstă, cu venituri medii ridicate, respectiv care sunt 
preocupate de riscul potential al actului de cumpărare, să manifeste loialitate fata de marca 
(Alsop, 1989). 

Anii ’80—’90 au adus o adevărată inflaţie de mărci, o supraaglomerare a categoriilor de 
produse cu noi mărci, o stare generală de plictiseală a consumatorilor, ca şi o creștere a gradului 
de insatisfactie a acestora. Toate au condus la scăderea loialității față de marcă si la creşterea 
„fenomenului de schimbare a mărcii“ (brand switching). Un alt motiv ce a condus la scăderea 
loialității este creşterea foarte mare a importanţei şi ponderii activităților promoționale în 
ansamblul campaniilor publicitare. Promotiile sunt instrumente foarte eficiente pentru creşterea 
rapidă a vânzărilor şi a cotei de piaţă ale unei mărci, dar au dezavantajul major că „educă“ 
consumatorul pentru a cumpăra în funcţie de avantajele imediate pe care acestea le oferă, 
determinându-l să acorde o mai mică importanţă avantajelor simbolice, pe termen lung, ale 
mărcii, avantaje comunicate de obicei prin campanii publicitare de imagine (advertising). 
Promotiile — de regulă, prin oferirea de reduceri de pret — „devorează“ vânzările normale ale 
mărcii, care au un pret normal, dar mai mare decât cel specific promotiilor. O alternativă la 
promoţii — în vederea reparării efectelor asupra mărcii — o constituie creşterea ponderii 
publicității comparative, fragmentarea consumatorilor în segmente tot mai mici şi mai diverse, 
campaniile publicitare de nișă etc. (Halberg, 1995). 

Creşterea fără precedent a concurenței între companiile producătoare pe tot mai multe 
pieţe — în ceea ce literatura de specialitate numeşte „noua economie“ (D’ Aveni, 1994) — 
a condus la creșterea semnificativă a interesului acordat comportamentului consumatorului, 
si în special a fenomenului de loializare a acestuia fata de marcă, respectiv la înmulţirea 
programelor de marketing al relaţiei cu clienţii (marketing relationship). 

Procesul de construcţie a loialității consumatorului fata de o marca este considerat a 
fi „stadiul optim al relaţiei dintre o marcă (companie) $i consumatorii acesteia, ca şi identi- 
ficarea ansamblului de percepții, atitudini, convingeri, credinţe şi comportamente pe care 
marca (compania producătoare a acesteia) le determină în rândul consumatorilor sai“ (Costa- 
bile, 1998). 

Am văzut anterior că acelaşi autor definea loialitatea consumatorului prin intermediul 
a şase dimensiuni, două comportamentale (loialitate comportamentală, loialitate co-opera- 
tiva) şi trei cognitive (încredere, valoare individuală, valoare de relație), respectiv una latentă: 
atitudinea co-operativă (Costabile,1998). 


2.1. Satisfactia consumatorului 


Primele studii care au urmărit să surprindă fenomenul loialității fata de marca au fost 
studii care priveau satisfacția consumatorilor, respectiv evaluau programele de marketing 
al relaţiei cu aceștia. 

Teoriile privind satisfacția consumatorului se bazează în principal pe studiile de 
psihologie socială, cele mai multe dintre acestea fiind experimente de Hope (1930) si Lewin 

(1936). Pornind de la conceptul de ,,stima de sine“, cei doi au considerat paradigma ,,confir- 
mare/neconfirmare“ utilă pentru a explica percepția satisfactiei si legătura dintre aceasta 
si încrederea în sine, respectiv, stima de sine. 

Aceste teorii sunt utile nu numai pentru definirea conceptului de „satisfacţie“, cât mai 
ales pentru sublinierea legăturii puternice dintre satisfacția ce survine după o anumită 
perioadă de utilizare a unei mărci şi încredere, ca bază pentru apariția fenomenului de 
loializare (Bitner, 1995; Costabile 1998). 

Primele studii de marketing care au vizat conceptul de satisfacție a consumatorului 
(Cardozo, 1965; Hunt, 1977; Oliver, 1977, 1980; Olson & Dover, 1979) nu făceau referire 
la studiile şi experimentele lui Lewin, ci se focalizau mai mult asupra elementelor ce 
compuneau satisfacția şi cauzele acesteia, încercând să demonstreze limitele lor, fără a reuşi 
să le reducă însă capacitatea de a explica fenomenul satisfactiei. 

Studii recente despre satisfacția consumatorului pun accent pe analiza componentelor 
emoționale si afective ale conceptului, ca $i pe influenţa trecerii timpului (Westbrook, 1987; 
Oliver, 1997; Fournier şi Mick, 1999). Alte direcții de interes au vizat legăturile dintre 
satisfacția percepută şi recumpărarea unei mărci sau a unei liste de mărci (Oliver, 1999). 

Studiile privind satisfacția consumatorului au relevat existenţa unei legături cauzale 
între satisfacția consumatorului, privită ca un rezultat al unor tranzacţii de piaţă care con- 
firmă aşteptările, şi încredere, respectiv asupra deciziilor de recumparare, şi astfel, implicit, 
asupra loialității (Jacoby şi Chetsnut, 1978), (Jones şi Sasser, 1995; Oliver, 1999). 


2.2. Marketingul relaţiei cu clientul 


Cea de-a doua direcție de dezvoltare a cercetărilor privind loialitatea au vizat marke- 
tingul relației cu clientul, urmărind să surprindă şi să înțeleagă aspectele sociale, emoţionale, 
rationale şi comportamentale care definesc „relația de piață“ dintre marcă/compania pro- 
ducătoare a acesteia şi consumator. 

Aspectele ce definesc relațiile pe termen lung dintre marcă şi consumator (dimensiunile) 
au fost studiate din perspectiva modelelor şi metodologiilor psihologiei sociale, mai precis 
psihologia relaţiilor interpersonale (Thibaut şi Kelley, 1959), a teoriilor sociologiei econo- 
mice (Granovetter, 1985) şi a celor privind reţelele sociale (Boissevain şi Mitchell, 1973; 
Burt şi Minor, 1982; Burt, 1992). 

Începând cu anii ’70, marketingul relaţiei cu clientul a fost interesat de analiza relaţiilor 
de schimb duale dintre vânzători şi cumpărători şi, într-un context social extins, de relația 
de cooperare dintre aceștia (Hakansson, Osteberg, 1975; Ford, 1980; Hakansson, 1982; 
Turnbull, Valla, 1986). Aceste studii au scos încă o dată în evidenţă rolul central al încre- 
derii, privită ca unul dintre factorii deosebit de importanţi în ceea ce priveşte „relaţiile 
de piaţă“. Încrederea se bazează pe şi este determinată de experienţa consumatorului în 
relaţia cu o marcă si, mai precis, de secvenţa de tranzactii/interactiuni cu marca, bazate 
pe confirmarea aşteptărilor si a satisfactiilor acestuia în ceea ce priveşte performanţele 
mărcii (Costabile, 1998). 

2.3. Comportamentul de cumpărare 


O altă direcţie de cercetare a aspectelor privind loialitatea a fost dezvoltată de studiile 
privind comportamentul de cumpărare. Rezultatele unor cercetători precum Day (1970), 
Jacoby (1971), Newman şi Werbel (1973) sau Jacoby şi Kiner (1973) au arătat că există o 
distincţie foarte precisă între „loialitatea comportamentală“ si „loialitatea cognitivă“ (,,loia- 
liate mentală“), că loialitatea nu se rezumă doar la simplul comportament de re-cumpărare, 
ca si faptul că existenţa acestuia din urmă nu este o condiţie suficientă pentru apariția loia- 
litatii față de o marcă. Acestea confirma de altfel ipoteza multidimensionalitatii concep- 
tului, impusă de Costabile (1998). Pentru aceşti autori, loialitatea este acel comportament 
neîntâmplător de re-cumpărare a unei mărci sau a unui grup de mărci (loialitate comporta- 
mentală) care survine ca urmare a unui proces de evaluare (loialitate mentală/cognitivă). Ei 
identifică diverse forme de loialitate: de pildă, simpla loialitate comportamentală, neinsotita 
de loialitate mentală/cognitivă, este considerată a fi doar un act de cumpărare întâmplător. 


3. Modele explicative în studiul loialității 


3.1. Modele descriptive 


Studiile privind loialitatea vizează în general două mari direcţii. Prima dintre acestea 
urmărește să surprindă cauzele schimbării preferintei de achiziție pentru o marca (brand 
switch), studiind loialitatea ca un comportament, respectiv potenţialul de substituție a măr- 
cilor între ele (Wind, 1977; Jacoby şi Chestnut, 1978; Wernerfelt, 1991; Keaveney, 1995). 

Ce-a de-a doua se concentrează asupra loialității ca proces mental/cognitiv, respectiv 
asupra studiului perceptiilor, atitudinilor şi credințelor care pot determina diverse forme 
de loialitate fata de marca (Dick și Basu, 1994). 

În urma analizei atitudinilor referitoare la marca preferată/centrală achiziționată de către 
consumatori şi a repetării actului de re-cumpărare autorii au identificat mai multe forme 
de loialitate (Dick şi Basu, 1994). 

Astfel, în situația în care consumatorul prezintă în același timp, pe de o parte, atitudini, 
cognitii pozitive fata de marcă, iar, pe de alta, manifesta un comportament repetitiv de 
achiziție (dimensiune comportamentală accentuată), avem de-a face cu o „loialitate susținută“. 

Dacă există atitudini, cognitii pozitive fata de marca, dar dimensiunea actionala este 
slab reprezentată, avem de-a face cu o „loialitate latentă“. 

Atunci când consumatorul manifestă un comportament repetitiv de cumpărare, deci, 
o dimensiune actionala accentuată, dar ansamblul cognitiilor si atitudinilor (componenta 
cognitivă) este negativ, avem de-a face cu o „falsă loialitate“. 

Dacă atât componenta cognitivă, cât şi cea actionala sunt scăzute sau negative, avem 
de-a face cu o „lipsă de loialitate“. 

3.2. Modele procesuale 


3.2.1. Modelul lui Oliver (1997, 1999) 


Alte modele (Oliver, 1997, 1999) definesc loialitatea consumatorului ca fiind un indi- 
cator al implicarii puternice a acestuia in re-cumpararea sau re-folosirea unei marci. Aceasta 
implicare este, în viziunea autorului citat, suficient de puternică pentru a depăşi influenţele 
„situaţionale“, respectiv „competitive“, care pot conduce la comportamentul de „căutare 
a diversităţii“ sau la comportamentul de „schimbare a mărcii“. 

Conform modelului dinamic descris de Oliver, loialitatea consumatorului trece prin 
patru stadii incrementale: (1) loialitate cognitivă, (2) loialitate afectivă, (3) loialitate conota- 
tiva şi (4) loialitate actionala. 

În primul stadiu consumatorul manifestă „loialitate cognitivă“ în sensul că dovedeşte 
cunoştinţe directe sau indirecte despre marcă, despre caracteristicile şi beneficiile sale şi 
cumpără marca pe baza încrederii în superioritatea ofertei acesteia. 

După un număr de cumpărări repetate, consumatorul manifestă o „loialitate afectivă“, 
mai precis, dezvoltă o atitudine favorabilă la adresa mărcii în urma confirmării repetate a 
aşteptărilor sale. 

Cel de-al treilea stadiu este caracterizat de cele mai ridicate niveluri de intensitate a 
loialității. O dată cu trecerea timpului, cu repetarea actelor de cumpărare si confirmarea 
constantă a aşteptărilor, loialitatea devine „loialitate conotativă“, respectiv este puternic 
intentionala şi acționează ca o forță puternic motivatoare ce determină o implicare puternică 
a consumatorului. 

Cel de-al patrulea stadiu este cel al „loialității actionale“, considerat ca fiind cel mai 
puternic și, prin urmare, cel mai „urmărit“ de campaniile de marketing și publicitate. În 
acesta din urmă, loialitatea nu mai este susținută doar de motivații mai mult sau mai putin 
puternice — ca în cele anterioare —, ci $i de acţiuni întreprinse din dorinţa de a depăși orice 
obstacol potenţial ce poate interveni în calea deciziei consumatorului de a achiziționa marca 
în care are încredere. Se poate observa în acest model tributul plătit secventei clasice cognitie 
— emotie/afect — comportament. 


3.2.2. Modelul lui Costabile (1998) 


Conceptul de loialitate a consumatorului a fost lărgit în ultimii ani, el conţinând acum, 
pe lângă conceptele clasice (cognitii, comportamente, mentalități, afecte etc.), şi relația 
dintre consumator şi compania producătoare a mărcii faţă de care se manifestă loialitate. 
Loialitatea consumatorului — din această perspectivă extinsă — este considerată ca fiind 
cea mai puternică relaţie ce se poate stabili între un consumator şi o companie. Această 
relaţie nu cuprinde doar caracteristicile „adevăratei loialități““, ci mai ales reciprocitatea 
relației dintre consumator şi companie, atitudini şi comportamente cooperante între aceştia, 
susținută de o percepţie favorabilă dintr-o perspectivă a echităţii si fair play-ului. Într-un 
cuvânt, obiectivul unei campanii de loializare a consumatorilor este de a crea o relație de 
parteneriat între consumatori şi compania producătoare a mărcii (Iacobucci, Grayson şi 
Omstrom 1992; Oliver, 1997; Costabile, 1998). 

Modelul dinamic al loialitatii consumatorului elaborat de Costabile (1998) identifica 
patru stadii ale relației dintre acesta si marca, respectiv, compania producătoare a mărcii. 
Deşi aceste stadii pot fi reprezentate printr-un continuum, ele sunt caracterizate de procese 
diferite prin care consumatorul cântăreşte valoarea percepută a ofertei companiei. Această 
valoare este comparată cu cele similare ale companiilor concurente şi cu valoarea pe care 
consumatorul crede că firma o poate obţine din relația lor. 

Modelul defineşte mai multe concepte pe care se fundamentează. Vorbim astfel de: 

1. valoarea așteptată în termeni relativi — reprezintă raportul dintre beneficiile aşteptate 
de la marca şi costuri; percepția acesteia este influenţată de comparatia cu alternativele 
aflate la dispoziția consumatorului; 

2. valoarea percepută după cumpărare si utilizare — se referă la percepţia satisfactiei 
sau insatisfactiei şi este considerată cel mai important element de referință pentru evaluarea 
experienţei de consum; 

3. valoarea percepută în termeni relativi ce survine după prima experienţă de utilizare 
— este comparată cu ofertele concurenţei de-a lungul ciclului de viaţă al produsului/mărcii; 

4. valoarea percepută în termeni de echitate — reprezintă raportul dintre valoarea a 
ceea ce a obținut consumatorul din interacţiunea cu marca, şi valoarea pe care a obținut-o 
compania de-a lungul istoriei comune a relației cu acesta. 

Percepția si semnificația conceptelor pot varia în timpul ciclului de viata al produsului. 

Cele patru stadii ale modelului menţionat anterior (Costabile,1998) sunt: (1) stadiul 
satisfactiei si încrederii, (2) stadiul încrederii si repetării actului de cumpărare (loialitate 
comportamentală), (3) stadiul loialității mentale/cognitive şi (4) stadiul loialității co-ope- 
rante. 


1. Stadiul satisfactiei si încrederii 

Atenţia acordată construirii relaţiei dintre consumator şi compania producătoare a unei 
mărci își are originea în actul alegerii, determinat de preferință şi bazat cel mai adesea pe 
percepția diferențiată a valorii pe care consumatorul crede că o poate obţine prin actul 
achiziţiei şi al consumului. 

Literatura care tratează comportamentul consumatorului acordă o atenţie deosebită 
acestor aspecte, iar în ultimii ani problemele studiate cu preponderență au vizat conceptul 
de „valoare pe care o acordă consumatorul“ si principalele sale componente, rationale şi 
emoţionale (Zeithaml, 1988; Monroe, 1990; Costabile 1996; Holbrook, 1999). 

Această „valoare pe care o acordă consumatorul“ este considerată a fi raportul dintre 
beneficiile şi costurile care sunt percepute ca făcând parte din ofertă, ofertă ce poate însemna 
produs, serviciu, marcă sau companie producătoare. Ea este definită, în același timp, ca 
fiind „percepţia subiectivă a raportului dintre beneficiile aşteptate ale mărcii şi diversele 
tipuri de costuri ce trebuie acceptate de către consumator pentru a cumpăra şi a se bucura 
de beneficiile mărcii/produsului“ (Costabile, 1998). Alegerea de cumpărare este determi- 
nată de nivelul așteptărilor, respectiv de percepţia consumatorilor privind capacitatea compa- 
niei producătoare de a oferi beneficii mai mari decât companiile concurente şi într-o manieră 
mai echitabilă în ceea ce priveşte raportul costuri/beneficii. 

Studiile privind satisfacția consumatorului arată, de asemenea, că percepția satisfactiei 
provine din consistenţa dintre valoarea așteptată şi cea percepută a mărcii/produsului. 
Procesele de evaluare post-achizitie, respectiv de construcţie a relaţiei dintre consumator 
şi compania producătoare, încep cu această percepţie a satisfactiei. 


Dezvoltarea relaţiei la nivelul ,, satisfactie-incredere“ 


< încredere < satisfacție 


i t ae 
valoare asteptata Pa achiziție — valoare perceputa 


Procesul incepe din momentul alegerii, care este precedata de perceptia unei valori 
așteptate şi urmată de actul de cumpărare. În urma acestui act, consumatorul îşi creează 
o valoare percepută. În măsura în care așteptările sunt confirmate, apare satisfacția. Satis- 
factia este percepția ce sta la baza procesului de formare a unei atitudini fundamentale: 
încrederea. Prima achiziție care determină satisfacţie este urmată de alte achiziţii motivate, 
de data aceasta, de satisfacția care a fost experimentată în urma primului act de cumpărare. 

În termeni economici, percepţia satisfactiei este precum un flux alimentat de fiecare 
interacţiune pe care o are consumatorul cu marca sau compania producătoare a acesteia. 
Acest flux perceptual — ce are atât o dimensiune conştientă, cât si una inconștientă (pe 
care consumatorul nu o constientizeaza în acel moment) — alimentează atitudinea (încre- 
derea), privită ca un fel de „depozit“ mental/cognitiv. Această atitudine (încrederea) functi- 
onează ca un filtru optic ce influenţează orice interacțiune ulterioară a consumatorului cu 
marca sau compania producătoare, mai ales în ceea ce priveşte capacitatea marcii/companiei 
producătoare de a oferi o valoare în acord cu aşteptările (valoare așteptată vs. valoare 
percepută). 

Experiențele de achiziție si de consum alimentează tendinţa de repetare a actului de 
cumpărare (Boulding, Kalra, Staelin şi Zeithmal, 1993), iar în cazul în care cumpărările 
repetate reconfirmă satisfacția inițială şi oferă noi satisfacţii, consumatorul intră într-un 
proces de acumulare a încrederii, într-o „spirală a încrederii“ ce permite atingerea unor 
niveluri tot mai ridicate de încredere. Acestea favorizează dezvoltarea ulterioară a relaţiei 
consumator-marcă în direcţia loializarii celui dintâi (Bolton şi Drew, 1992; Chang și Wildt, 
1994; Morgan şi Hunt, 1994). 


2. Stadiul încrederii şi repetării actului de cumpărare (loialitate comportamentală) 

Creşterea nivelului şi a „rezervei“ de încredere a consumatorului față de marcă mărește 
probabilitatea ca actul cumpărării să se repete. Aceasta se întâmplă deoarece, în contextul 
unei increderi deja existente, apare o probabilitate mai mare a unei percepții subiective ca 
valoarea asteptata să fie atinsă, respectiv, costurile percepute ale achiziției să fie mai mici. 
Se poate spune că, în cazul existenţei acelui „depozit de încredere“, consumatorul percepe 
un fel de „economie“ în ceea ce priveşte costurile achiziţiei. Cu cât „depozitul“ este mai 

mare, cu atât sunt si „economiile“. Principalele categorii de „economii“ — asa cum sunt 
percepute de consumator — sunt (Oliva et al.; 1992, Wernerfelt, 1991): 

— costurile cognitive: acestea sunt determinate de eforturile cognitive ale cumpărătorului 
de a culege informatii despre diferite marci/produse si de a compara diverselor oferte 
alternative. Aceste costuri se repeta de fiecare data cand consumatorul nu cumpara marca 
ce i-a oferit deja satisfacţii; 

— costurile emoţionale: sunt legate de riscul perceput care este asociat actului de cum- 
părare. Cu cât importanţa diverselor componente ale conceptului de risc (fizice, financiare, 
sociale, psihologice etc.) crește, cu atât crește şi riscul perceput, risc care însoţeşte fiecare 
act de cumpărare şi consum şi care determină în mare măsură implicarea consumatorului 
(Kaplan et al., 1974); 

— costurile operaţionale: sunt costurile legate de timp si de schimbarea opţiunilor ante- 
rioare, care trebuie acoperite in cazul evaluarii altor oferte, costuri care ar fi nule in cazul 
re-cumpararii; 

— costurile structurale ale schimbării opțiunii de cumpărare: sunt costuri care deriva 
din diversele caracteristici tehnologice şi funcţionale ale produsului (accesorii etc.). 

Aceste costuri sunt privite de indivizii care manifestă comportamente de re-cumpărare 
ca nişte costuri ce pot fi evitate (Oliva et al., 1992), iar percepţia avantajelor re-cumpărării 
este mai accentuată. 

Percepția avantajelor aduse de actul de re-cumpărare transformă atitudinea de încredere, 
specifică primului stadiu (stadiul satisfactiei şi al încrederii), în acte de re-cumparare ale 
aceleiași mărci. În acest stadiu probabilitatea re-cumpărării crește până la nivelul la care 
se transformă în „eveniment cert“. În condiţiile existenţei unui nivel foarte ridicat de în- 
credere, comportamentul de re-cumpărare se produce fără a mai fi luate deloc în considerare 
ofertele concurente, chiar şi în condiţiile în care acestea ar putea oferi o valoare mai ridicată 
decât cea a mărcii deja alese. 


Dezvoltarea relaţiei la nivelul ,,increderii-loialitatii comportamentale “ 


re-cumpărare < încredere <—__ satisfactie 
t 
aşteptat to x 
sli = cumparare — —_»> valoare perceputa 
tm 
loialitate comportamentala > 


„Teoria conflictului“ elaborată de Tucker (1965) explică felul în care se trece de la 
acest stadiu la următorul, mai precis, felul în care se produce „întărirea“ relației dintre 
consumator şi marcă (reinforcement). Conform acestei teorii, dezvoltarea relaţiei de la 

încredere şi loialitate comportamentală spre stadiile ulterioare (loialitate mentala/cognitiva 
şi co-operantă) trece prin multiple procese de comparaţie. Aceste comparații se produc ca 
urmare a unor conflicte relationale între valorile experimentate în anumite perioade ale 
relaţiei şi valorile diverselor oferte similare de pe piaţă în acel moment. Consumatorul 
compară cu valorile pe care le-a experimentat în primele două stadii ale relaţiei cu marca 
şi valorile aşteptate ale ofertelor concurenţei, comparaţie care trece însă prin filtrul încrederii 
deja existente in marca fata de care există loialitate comportamentală. Această comparaţie 
care are loc la un moment dat al relației poate conduce la trei tipuri de rezultate: 

a) terminarea relaţiei. Consumatorul descoperă în urma comparatiei că există oferte 
cu valori mai ridicate decât cea a mărcii fata de care manifesta loialitate şi decide să încheie 
relaţia (Hirschman, 1970); 

b) relația continuă sub forma „loialității sporadice“ (Day, 1970). Consumatorul este 
fixat datorită experienţelor anterioare favorabile şi unui confort al încrederii (dezvoltate 
în stadiile anterioare) într-un fel de „relație de captivitate“. Acest tip de relație este caracte- 
rizat de cunoașterea (awareness) ofertelor concurenţei şi de o atenţie selectivă faţă de 
inovațiile tehnologice ale mărcilor acestora; 

c) întărirea relaţiei. Comparatia dintre oferte indică faptul că ofertele concurente nu 
depăşesc oferta mărcii fata de care se manifestă loialitate şi, astfel, relația este întărită şi 
trece la un nivel superior, cel al loialității mentale/cognitive. 


3. Stadiul loialității mentale/cognitive 

Rezolvarea pozitivă a conflictului (ipoteza c) presupune faptul că deja consumatorul 
consideră oferta mărcii căreia îi este fidel mai avantajoasă decât ofertele concurente. Această 
percepţie poate conduce la credinţa că marca/compania ei producătoare este capabilă să 
ofere valori superioare ale ofertei fata de cele concurente, de-a lungul unui interval de timp. 
Această credinţă — care întăreşte la rândul ei imaginea de sine a consumatorului în ceea 
ce privește capacitatea sa de a alege cea mai bună ofertă de pe piaţă — conduce la loialitate 
mentală/cognitivă. 


Dezvoltarea loialității mentale 
loialitate mentală 


recumpărare < încredere < satisfacție 
t 
to i 
aşteptat TE cumpărare > valoare percepută 
tm 


loialitate comportamentala > analiza valorii monadice 

Acest stadiu de loialitate este similar cu așa-numitele concepte de „loialitate autentică“ 
(Jacoby şi Chestnut, 1978), respectiv de „loialitate susținută“ (Dick şi Basu, 1994). Este 
caracterizat, de asemenea, de un anumit grad de consistenţă şi de o atitudine deschisă a 
consumatorului către lărgirea şi îmbogățirea relației cu marca. Siguranţa și stabilitatea oferite 
de acest stadiu permit realizarea unor operaţiuni de marketing mai elaborate şi mai riscante, 
de genul extinderii mărcii (brand extension) cu alte varietăţi în cadrul aceleiaşi categorii, 
cu noi categorii de produse sau chiar noi domenii de activitate (new business), promoţii 
încrucișate etc. 

Comportamentul de re-cumpărare specific acestui stadiu este caracterizat printr-o 
modalitate „pasivă“ de căutare a ofertelor alternative, limitată de o atenţie selectivă . În 
acest stadiu se observă fenomenul de „loialitate proactivă“ descris de Oliver (1997), 
fenomen care presupune existența unui comportament de re-cumpărare chiar şi atunci când 
există o situație exterioară nefavorabilă mărcii sau influențe puternice ale mărcilor 
concurente (de tipul existenţei unor avantaje economice clare ce pot deriva din schimbarea 
mărcii). 

Cu toate acestea, loialitatea mentală/cognitivă nu reprezintă stadiul ultim al loialității, 
aceasta putând îmbrăca două forme de-a lungul timpului, în urma procesului de evaluare 
succesivă prin care trece un consumator. În urma evaluărilor succesive ale relaţiei unidirec- 
tionale consumator-marca/companie producătoare, primul şi-a dezvoltat un sistem de 
legături atât cu marca, cât şi cu compania producătoare a mărcii, sistem care îi permite să 
acumuleze informaţii extinse despre acestea, atât din perspectiva ofertelor, cât şi din cea 
a realitatilor organizaționale (Gummeson, 1987; Ganesan, 1994). Această acumulare consi- 
derabila de informaţii, împreună cu creşterea încrederii consumatorului in propria capacitate 
de evaluare, conduce la apariţia unor oportunităţi declanşatroare de noi „conflicte“. Și în 
acest stadiu conflictul îmbracă forma unei comparații la nivel de valori, deși aici a fost 
depăşită abordarea unidirectionala (monadica) a relaţiei consumator-marca/companie pro- 
ducătoare, pentru a se trece la o abordare bidirectionala (diadică). 

Astfel, după stadii succesive de loialitate mentală/cognitivă, susținute de o percepţie 
înalt pozitivă a valorilor de tip unidirectional (monadice), consumatorul ajunge la concluzia 
că trebuie să abordeze relaţia într-o manieră bidirectionala, evaluând si valorile de acest 
tip (diadice). Consumatorul compară valorile „istorice“ ale companiei producătoare cu 
valorile generate pentru companie de relaţia lui cu aceasta prin intermediul mărcii. Datorită 
relaţiei de lungă durată si a constientizarii faptului că repetarea actului de cumpărare aduce 
beneficii economice importante companiei producătoare, consumatorul dezvoltă o percepție 
proprie asupra echităţii relației (equity). Această valoare de tip bidirecțional (diadică) provine 
din compararea beneficiilor şi costurilor cumpărării şi consumului bunurilor si serviciilor 
(mărcilor) companiei producătoare (valori de tip unidirectional), cu profiturile şi benefi- 
ciile pe care consumatorul considera că le obţine compania în urma cumpărării sale repetate 
(Oliver si Swan, 1989). 


4. Stadiul loialității co-operante 
Acesta este stadiul ultim al loialității, fiind definit ca stadiul în care consumatorul este 
legat de compania producătoare a mărcii printr-o relaţie care presupune atât loialitate 

comportamentală şi mentală, cât şi existenţa credinţei în echitatea si fair play-ul acesteia. 
Această credinţă, bazată pe principii de reciprocitate, conduce la comportamente si atitudini 
co-operative. 

Aşa cum am văzut anterior, conceptul de loialitate este multidimensional. El este definit 
la nivel comportamental drept repetare a actelor de cumpărare; la nivel cognitiv, ca satis- 
factie, încredere şi percepţie a superiorității ofertei mărcii alese; la nivel de relaţie biunivocă, 
drept echitate percepută în termeni de schimburi între consumator şi compania produ- 
cătoare. 

Din această perspectivă (relație biunivoca, diadică), loialitatea consumatorului poate 
fi definită prin atitudini co-operante ale consumatorului, ca şi prin comportamente ce derivă 
din aceste atitudini. 

Percepția echităţii în termeni de schimburi corecte determină credinţa în onestitatea 
si fair play-ul companiei şi, în final, loialitate. Consumatorul loial este dispus în acest stadiu 
să co-opereze cu firma producătoare atât dintr-o perspectivă de marketing (este un vector 
activ şi spontan de răspândire a unei imagini pozitive despre companie), cât şi din una 
tehnică, de producție (prin oferirea de sugestii prin care compania își poate îmbunătăţi produ- 
sele, procesele tehnologice şi modalitățile de interacțiune cu consumatorii săi, prin impli- 
carea în activităţi desfăşurate de organizaţii afiliate companiei, de tipul organizații non-profit 
etc.). Consumatorul loial își formează o imagine pozitivă despre echitatea şi corectitudinea 
companiei, iar această imagine determină reciprocitatea atitudinilor şi comportamentelor. 

Asa cum am văzut anterior, modelul dinamic al loialității consumatorului prezentat 
începe de la alegerea de cumpărare pe baza unei valori așteptate, comportament ce este 
repetat de-a lungul timpului (re-cumpărare) datorită satisfactiei si încrederii acestuia, şi 
trece prin diverse forme de loialitate, pentru a se finaliza în forma cea mai înaltă de loialitate, 
loialitatea co-operantă. Acest model este valoros prin faptul că analizează fenomenul loiali- 
tatii ca pe un proces dinamic, în mişcare, spre deosebire de viziunile clasice, tributare unei 
perspective statice. 


CAPITOLUL V 
Integrarea strategica. 


Segmentarea consumatorilor 


V.A. Strategia in publicitate ca expresie 
a cunoasterii consumatorului 


1. Introducere 


Activitatea de planificare si elaborare de strategii de publicitate este deosebit de impor- 
tanta in economia unei campanii publicitare si ea se desfasoara la interfata dintre nevoile 
de marketing ale mărcii şi consumatori, prin definirea oportunităţilor de business ale mărcii, 
înţelegerea consumatorului şi orientarea campaniei etc. Funcţia de planificare strategică 
(numită în publicitate account planning sau strategic planning) urmăreşte atingerea obiecti- 
velor de marketing (business) ale mărcii într-un anumit interval de timp, de regulă mai 
îndelungat. 

În esenţă, activitatea de planificare şi elaborare de strategii publicitare presupune o 
structurare clară si sistematică a modalitatilor în care pot fi atinse obiectivele de comunicare 
ale unei mărci printr-o alocare judicioasă a resurselor pe termen lung sau scurt. 

Una dintre definițiile cu grad ridicat de generalitate consideră planificarea sau strategia 
ca fiind „acea activitate prin care se urmăreşte exercitarea unui anumit grad de control asupra 
unor acțiuni viitoare“ (Kotler, 1998). 

O alta o defineşte ca fiind „acțiunea de determinare a telurilor şi obiectivelor de atins, 
hotărârea modalitatilor de acţiune si alocarea resurselor necesare pentru atingerea acestor 
obiective“ (Baker, 1998). 

Într-o definiţie operațională pentru domeniul publicităţii, planificarea strategică repre- 
zintă procesul prin care se construiește imaginea unei mărci, pornind de la cunoaşterea consu- 
matorilor si în funcție de stadiul în care se găsește produsul/marca. 

Activitatea de planificare strategică, în general, urmăreşte să uşureze luarea unei hotărâri 
„în prezent“, având în vedere posibilele ei consecinţe, precum si acţiunile viitoare. Cu cât 
activitățile sunt mai complexe şi viitorul mai incert, cu atât nevoia de planificare şi acţiune 
într-o manieră formală şi sistematică creşte. Publicitatea este unul dintre domeniile în care 
gradul de incertitudine şi chiar de risc este foarte ridicat si de aceea planificarea strategică 
Joacă un rol important în încercarea de a reduce această incertitudine. 

În opozitie cu termenul de „strategie“, cel de „tactică“ desemnează metodele si acțiunile 
concrete folosite pentru implementarea strategiei. Pe lângă criteriul „anvergură“, un alt 
element important de diferențiere între strategie și tactică mai este si cel al timpului; strategia 
presupune acțiuni desfășurate pe termen lung, in timp ce tactica presupune acțiuni pe termen 
scurt. Succesul unei strategii depinde de coordonarea elementelor tactice într-un întreg unitar 
şi coerent. 

Contribuţia planificării în ansamblul activităţilor specifice industriei publicitare se 
reflectă în special în identificarea oportunităţilor de promovare ale unei mărci, înţelegerea 
consumatorului şi orientarea campaniei publicitare în funcţie de aceste elemente. În orice 
demers de planificare sunt considerate ca fundamentale cunoașterea produsului/marcii şi 
cunoaşterea nevoilor și dorințelor consumatorului (comportamentul consumatorului). 
Acestea sunt cele mai importante aspecte în planificare, elemente ce au rămas constante 
de-a lungul vremii, indiferent de dezvoltarea noilor tehnici de marketing. Orice strategie 
de comunicare validă tine obligatoriu seama de aceste două aspecte. 

Dezvoltarea strategiei de comunicare presupune definirea rolului pe care trebuie să-l 
Joace campania publicitară pentru atingerea obiectivelor de marketing/business ale mărcii. 
Acest rol este deosebit de divers; de la modificarea poziționării unei mărci pe o anumită 
piaţă până la comunicarea beneficiilor unui produs pentru un alt public decât cel actual 
etc. Un alt domeniu unde se face simțită contribuţia departamentului de planificare/strategie 
(planning) dintr-o agenţie de publicitate este cel al proiectării mesajelor campaniei de comu- 
nicare în funcţie de specificul consumatorului si, ulterior, de gradul în care propunerile de 
creație şi media răspund cerinţelor acestuia. 

Planificarea strategică a campaniilor publicitare (activitate realizată de un Account 
Planner — post în organigrama agenţiei de publicitate) se găsește — aşa cum am văzut — la 
graniţa dintre cerinţele de marketing ale producătorului unei mărci şi dorinţele si nevoile 
consumatorilor. Atributia fundamentală a acestui demers este aceea de a cunoaşte consuma- 
torii si de a interpreta dinamicile lor de comportament şi motivaţie pentru a putea individua- 
liza eventualele obstacole şi a personaliza modalitățile de acţiune. Planificarea strategică 
coordonează analizarea datelor de marketing si a datelor statistice de tip public, întocmirea 
planurilor de marketing, recomandarea unor cercetări de piaţă şi planificarea dezvoltării 
unui nou produs sau marcă etc. 

Planificarea strategică în publicitate a apărut ca activitate în anii '70, o dată cu dezvol- 
tarea pieţelor de consum, a aglomerării lor cu produse tot mai asemănătoare, a creşterii 
concurenţei, a fragmentării audienţelor şi creşterii nivelului de sofisticare a consumatorilor. 
Pe de altă parte, planificarea permite creşterea semnificativă a eficienţei în gestionarea 
resurselor campaniilor de comunicare. De la începuturile sale, planificarea strategică, disci- 
plină şi demers, a evoluat şi s-a dezvoltat constant, astăzi devenind o funcţie existentă în 
majoritatea agențiilor de publicitate. 

Specialistul în planificare strategică este considerat a fi reprezentantul consumatorului 
în agenţie, aşa cum responsabilul de cont (client service-ul) este considerat a fi reprezen- 
tantul clientului, deoarece principala sa misiune este de a prezenta şi face înţelese atitudinile 
si reacţiile consumatorului, aducând în prim-plan punctul de vedere al acestuia în fiecare 

etapa de elaborare a creației publicitare. Specialistul în planificare strategică are, aşadar, 
menirea să păstreze legătura dintre specialiştii în publicitate şi consumatori, pe de o parte, 
pentru că cei care elaborează creaţia propriu-zisă nu sunt neapărat şi reprezentativi pentru 
consumatorii (publicul-tinta) cărora li se adresează campania, iar, pe de alta, nici consuma- 
torul nu reuşeşte întotdeauna să înțeleagă ceea ce „doreşte“ reclama să-i transmită ca mesaj. 

În orice agenţie de publicitate există suspiciunea că cercetarea, care se impregnează 
inevitabil de conservatorismul consumatorului, ar putea să sufoce iniţiativele creative 
neconvenţionale. În această situaţie, rolul specialistului în planificare si strategie este acela 
de a interpreta cu pricepere si fler rezultatele diverselor cercetări şi de a descoperi idei 
valoroase (insights) sau nişe favorabile de dezvoltare a campaniei publicitare. 


2. Istoric al conceptului de planificare în publicitate 


ze 


Desi anul de „atestare documentară“ oficială a domeniului este 1968, în publicitate se 
făcea planificare strategică cu mult timp înainte. Publicitatea a fost întotdeauna planifi- 
cată, iar campaniile de comunicare erau evaluate la încheierea lor. Oameni precum James 
Webb Young, Claude Hopkins, Rosser Reeves, Leo Burnett, David Ogilvy şi Bill Bernbach 
au fost cu toţii strategi desavarsiti. Noutatea abordării consta însă, la acel moment, în apariția 
în agențiile de publicitate a unui departament distinct a cărui principală responsabilitate 
era planificarea strategiei de publicitate si evaluarea campaniilor de comunicare. Astfel de 
departamente existau însă de mai multă vreme, dar nu sub această denumire. Pentru a cita 
dintr-o publicaţie a companiei J.W. Thompson din Londra anului 1938: ,,...ideile strălucite 
trebuie mai întâi să supravieţuiască trăgătorilor de elită din departamentul de marketing 
si lunetistilor din consiliul de planificare înainte de a avea vreo şansă să fie văzute de clienți“ 
(King, 1989). 

Conceptul initial de „planificare strategică“ a fost inventat în 1965 de cunoscutul Stanley 
Pollitt. El a realizat că, deși agențiile de publicitate acumulau o mulțime de informaţii, 
acestea erau adeseori folosite eronat, incomplet sau chiar nu erau folosite deloc de către 
directorii de cont/strategic (account planners). Această situaţie apărea şi pentru că responsa- 
bilul cu activitatea de cercetare nu era implicat în luarea deciziilor importante de dezvoltare 
a campaniei publicitare. Stanley Pollitt a avut ideea ca un cercetător special pregătit să 
lucreze direct cu directorul de cont, pe o poziţie de egalitate. Astfel, în 1968, agenţia J.W. 
Thompson a înfiinţat un nou departament numit Account Planning (planificare strategică). 

În cazul companiei care avea să devină BMP, planificarea a urmat o rută diferită; 
demersul a pornit de la activitatea de cercetare şi nu de la cea de marketing, folosind acelaşi 
concept al lui Pollit, însă uşor revizuit. In 1964, la agenţia Pritchard Wood exista o unitate 
de cercetare media — făcând în principal cercetare „de birou“ (desk research) —, o unitate 
de cercetare calitativă si un departament de cercetare cantitativă. Când Stanley Pollitt a 
preluat departamentele de cercetare şi de media, acesta a făcut o schimbare crucială, punând 
„un cercetător specializat alături de fiecare director de cont“. Curând a descoperit că marea 

majoritate a cercetătorilor specializați era mai interesată de tehnicile de cercetare în sine 
decât de interpretarea şi folosirea rezultatelor cercetărilor şi astfel a trecut la căutarea şi 
pregătirea unor adevăraţi specialişti în planificarea publicitară, cu Peter Jones cap de afiş. 
Departamentul de planificare strategică a fost cuprins în structura companiei chiar de la 
început, iar Stanley Pollitt a devenit primul şef al unui astfel de departament într-o agenție 
de publicitate (deşi numele departamentului a fost împrumutat, ceva mai târziu, de la JWT). 
Baza a constituit-o grupul de conturi Cadbury Schweppes, ai cărui membrii şi-au continuat 
munca pe care o făceau deja, dar pe noi coordonate (King, 1989). 

Deşi începutul planificării strategice în cadrul companiei BMP a fost gradual, au existat, 
totuşi, diferenţe între cele două abordări. La BMP, raportul dintre numărul specialiştilor 
în planificare strategică şi numărul directorilor de cont era în favoarea ultimilor — varia 
între unu-la-unu $i unu-la-doi, în vreme ce la JWT acesta a fost întotdeauna unu-la-patru. 
Din acest motiv şi, de asemenea, probabil graţie faptului că veneau din departamentul de 
cercetare, specialiștii în planificare strategică de la BMP au fost în mai mare măsură 
implicaţi direct în cercetarea calitativă. După cum spunea şi David Cowan, in 1981: „O 
parte importantă din munca specialistului în planificare constă în a efectua cercetări 
calitative în etapa de pre-testare“ (King, 1989). J.W. Thompson a considerat întotdeauna 
că tot ceea ce se câştiga dintr-o astfel de cercetare, datorită implicării consumatorilor şi 
contactului direct cu aceştia, va fi contrabalansat de pierderea în obiectivitate şi, deci, este 
mai bine să se apeleze la specialişti în cercetarea calitativă. 

JWT şi BMP au fost agenţiile de publicitate care au implementat conceptul de planifi- 
care strategică. Deşi principiul lor de bază era similar, metodele, procedurile și stilul de 
muncă erau diferite. Oricare ar fi fost însă diferenţele dintre cele două agenţii pioniere ale 
acestui domeniu, asemănările erau cu mult mai mari. 

Ambele şcoli de strategie au recunoscut că punctul central al inovației îl constituia 
dezvoltarea abilităților profesionale în planificare strategică și integrarea acestora în procesul 
de realizare şi implementare a campaniei publicitare. A fost o schimbare fundamentală în 
balanţa interna de putere şi influenţă din cadrul agenţiei de publicitate, prin construirea 
unui sistem în care fiecare proiect era condus de un grup de indivizi înzestrați cu trei tipuri 
de abilități: managementul contului (account planning), creaţie şi planificare strategică. 

Majoritatea specialiştilor în planificare strategică de astăzi au fost pregătiţi într-una 
dintre cele două şcoli de planificare strategică, dar diferenţele de lucru au devenit din ce 
în ce mai mici, pe măsură ce agențiile mai vechi şi cu o structură tradiţională au început 
să angajeze specialişti în planificare strategică. 

Restul agenţiilor de publicitate nu s-au grăbit să urmeze această cale. Vreme de câțiva 
ani, nimic nu a părut să se schimbe. În 1979, doar şase din primele douăzeci de agenţii din 
SUA aveau departamente de planificare (CDP, DDB, Dorlands, DPBS, FCB si OBM), la 
fel vreo duzină dintre agențiile mai mici. După 1979, poate şi datorită înființării unor noi 
agenţii şi a Grupului de Planificare Strategică, domeniul s-a dezvoltat cu rapiditate, în 
anumite cazuri însă cu unele efecte secundare mai putin fericite. Multe agenţii de publicitate 
au copiat elementul cel mai vizibil al planificării strategice de la BMP, fără să înţeleagă 
pe deplin dimensiunile priceperii şi interesului pe care acest demers le presupune, numărul 

mare de specialişti în planificare necesar raportat la numărul de directori de cont şi impor- 
tanta care se acordă pregătirii campaniei. De fapt, tot ceea ce au folosit a fost doar adoptarea 
discuțiilor de grup (focus group-urile) conduse de directorii de cont, rezultatul fiind faptul 
că un număr mare de specialiști în cercetarea calitativă, după ani de „cantonare“ în discuţii 
de grup, au fost numiţi peste noapte directori de planificare strategică. Era mult mai uşor 
să li se ofere lor aceste funcții, decât să se caute oameni cu o pregătire completa în toate 
aspectele specifice procesului de construcție a imaginii unei mărci (brand building) 
(Treasure, 1985). 

Fiecare agenţie de publicitate și-a dezvoltat într-o anumită măsură un stil propriu de 
a face planificare strategică, diferenţele dintre aceste stiluri fiind determinate, în primul 
rând, de „personalitatea în raport cu o marcă“ a agenţiilor. Charles Channon consideră că 
diferenţele dintre agenții si campaniile publicitare ale acestora (reclamele) „reflectă în feluri 
diferite de a gândi cum anume funcționează publicitatea şi, în consecință, determină abordări 
diferite ale planificării pentru respectivele reclame“ (Channon, 1981). 

Astfel, o abordare nu se bazează atât pe produsul căruia urma să 1 se facă reclamă, ci 
pe ceea ce se anticipează că vor fi rezultatele campaniei de comunicare, respectiv reacţiile 
consumatorului fata de marcă. Alte viziuni despre cum funcționează publicitatea — mai 
degrabă accentuarea procesului de întărire a convingerilor consumatorilor decât conver- 
tirea acestora, exploatarea şi construirea personalității unei mărci, interesul arătat preponde- 
rent comportamentului de cumpărare al consumatorului etc. — au modelat considerabil 
direcţiile în care s-a dezvoltat domeniul planificării strategice. 

Alţi factori care au influenţat viziunile asupra planificării strategice au fost schimbările 
mediului de marketing. În ultimii 25 de ani, concurenţa a sporit vizibil în aproape toate 
domeniile de activitate. De asemenea, companiile de toate tipurile au învăţat să răspundă 
mai repede schimbărilor din mediul lor extern. De exemplu, presiunea companiilor care 
vindeau cu amănuntul asupra companiilor producătoare de bunuri ambalate (package goods) 
şi „criza mărcilor“ (branding crisis) de la mijlocul anilor *70 au dus la o remarcabilă ,,ingus- 
tare a viziunii“. Pe de altă parte, şi lumea agenţiilor de publicitate s-a schimbat foarte mult. 
Acestea erau la începuturi parteneriate profesionale, deseori doar parţial controlate. Dintr-o 
dată, urmând exemplul agenţiei Saatchi&Saatchi, acestea au devenit adevărate industrii, 
având de înfruntat toate presiunile financiare comune companiilor publice. Publicaţiile 
comerciale au început să prefere materialele semnate de analişti financiari, în defavoarea 
celor scrise de oameni din domeniul publicităţii. Inevitabil, unii directori de agenţii au fost 
afectaţi, într-o oarecare măsură, de așa-numite „valori citadine“, precum profitul rapid, 
lăcomia, dorinţa de înavuţire. Nu mai erau interesaţi atât de clienţi şi produse, ci mai degrabă 
de un câştig net cât mai mare. 

Recunoașterea competenţei consumatorului de publicitate a fost extrem de benefică 
pentru publicitate, accentuând nevoia de idei originale şi de modalităţi de exprimare cât mai 
clare şi inteligibile. Iar, de aici, o capcană clasică: aceea de a considera că specialiștii de 
creaţie şi creaţia ca domeniu specific agenției de publicitate sunt singurele elemente care 
contează, că numai „creativilor“ le revine ultimul cuvânt într-o campanie, că munca 
directorilor de cont constă doar în a vinde minunatul produs al muncii de creaţie unor clienţi 

simpli si nesofisticati. Desi astfel de concepţii radicale sunt rare, totuşi balanţa puterii şi 
a influenţei din interiorul unor agenţii a fost uşor înclinată în direcția prezentată de presa 
comercială. Inclinatia înspre profit rapid şi inavutire a dus si ea la diminuarea rolului 
specialiștilor în planificare strategică. În fond, priceperea lor se bazează pe analiza mediului 
extern si pe planuri pe termen lung, încercând să „potrivească“ abilităţile clientului si 
personalitatea mărcii cu aspirațiile consumatorului, şi nu pe utilizarea de soluţii şi abordări 
de moment (Treasure, 1985). 

În anii "50, agenţiile de publicitate erau deschizătoare de drumuri în domeniul progra- 
melor de cercetare de piaţă. Anii '60 au adus, însă, o schimbare dramatică. Din ce în ce 
mai multi dintre clienţii agenţiilor de publicitate îşi refăceau structura internă a organizaţiei, 
acordând o mai mare importanță departamentelor de marketing, care au preluat astfel şi 
atributia implementării programelor de cercetare de piaţă. În consecinţă, aceştia nu au mai 
apelat la agenţii de publicitate pentru realizarea programelor de cercetare de piaţă, ci le-au 
cerut doar asistenţă pentru proiectarea lor pe specificul publicităţii. Prin urmare, agențiile 
au fost nevoite să se concentreze mai atent pe dezvoltarea profesională a domeniului lor 
specific de activitate, iar clienţii au devenit din ce în ce mai sofisticati. Ca efecte directe, 
a urmat, pe de o parte, scăderea nevoii clienţilor de a folosi agențiile de publicitate pe post 
de consultant în domeniul cercetării de piaţă, iar, pe de alta, conturarea unui nou domeniu 
de activitate specific agenţiilor de publicitate. 

Se poate spune că activitatea de planificare strategică a devenit pentru publicitate ceea 
ce însemna activitatea de marketing pentru departamentul de vânzări în companiile-client. 
Sarcina specialistului în planificare strategică era să se asigure că toate datele relevante 
pentru luarea deciziilor-cheie în ceea ce priveşte creația publicitară vor fi analizate cu atenţie, 
completate cu noi date din cercetare şi luate în considerare în procesul de creație a recla- 
melor. Rolul specialistului, ca membru activ al echipei, implicat în problemele importante 
ale strategiei şi creaţiei, a devenit crucial în ceea ce priveşte procesul de invatare/cunoastere 
a pieţei, consumatorului şi domeniului de afaceri al clientului. 

În anii *70 şi ’80 atitudinile consumatorilor se schimbau în continuare în mod constant, 
ca şi tehnologiile, etica muncii, timpul liber, stilurile de viaţă, valorile sociale, atitudinile 
fata de întreţinerea corpului şi sănătate, modă, rolul femeii în societate etc., iar creativii 
(copywriters) erau nevoiţi să tina pasul cu toate aceste schimbări. Monitorizarea curentelor 
sociale si culturale şi a tendinţelor de consum a devenit obligaţia si sarcina unui specialist, 
iar descoperirile si elementele relevante pentru derularea campaniei urmau să fie aduse la 
cunoştinţa celor interesaţi chiar de la începutul procesului de lansare a unei noi mărci sau 
de creare a unor noi reclame. De asemenea, rolul jucat de imaginea de marcă a devenit tot 
mai important, pe măsură ce nevoia de modele si proceduri de construcţie a imaginii unei 
mărci (brand building) bine planificate şi implementate era tot mai presantă. Cercetătorii 
din domeniul antropologiei sociale au oferit „publicitarilor“ viziunea antropomorfă asupra 
mărcilor, anume că mărcile comerciale sunt precum oamenii: au o latură rationala/functionala 
şi una emoțională, care împreună formează personalitatea, imaginea şi sentimentele „mărcii“. 

Astăzi, companiile producătoare îşi schimbă punctele de vedere mai des şi recunosc 
mai repede nevoile pieţei, care trebuie întâmpinate cu o viziune strategică limpede. În același 

timp, înţeleg schimbările ce se produc in modul de comunicare dintre mărcile lor şi 
consumatori $i experimentează tot mai intens metode de comunicare non-publicitare, care 
trebuie să fie armonios inserate în ansamblul campaniei integrate de comunicare. 

Comportamentul consumatorului este privit ca un gest expresiv, iar simbolismul de 
marcă, o formă specială de limbaj. Nu contează dacă publicitatea creează sau reflectă ima- 
gini; ceea ce contează este ca înțelesul, uneori chiar mitul sau magia care se ascund în 
spatele mărcii, să fie înţelese de consumator. Pentru a realiza asta, specialiștii în planificare 
strategică au apelat la moduri cât mai inventive de a investiga reacțiile consumatorilor, 
încercând să înţeleagă bogăţia de semnificaţii înglobate în mărci şi felul în care consu- 
matorii „intră în legătură“ cu ele. Publicitatea este un mijloc de a oferi înţelesuri şi valori 
care sunt necesare şi folositoare oamenilor, ajutându-i să-şi structureze viaţa, relaţiile şi 
ritualurile sociale. Fără îndoială, astăzi consumatorii ştiu mult mai multe lucruri despre 
publicitate şi sunt mult mai interesaţi de ea. Consumatorii spun că în prezent reclamele 
sunt „mult mai distractive, construite mai ingenios, mai originale, mai puţin jignitoare, mai 
putin «ingamfate» şi mai «pline de imaginaţie» (Meadows, 1983). Rod Meadows afirmă 
că există consumatori de publicitate educati, că aceştia sunt chiar experţi în ceea ce priveşte 
publicitatea şi că judecă mărcile atât după calitatea reclamelor, cât şi după conţinutul 
acestora sau după informaţiile pe care le au despre compania producătoare. Acești ,,devora- 
tori de publicitate“ aşteaptă de la o reclamă să fie destul de originală pentru a le capta 
interesul, într-o forma care să-i stimuleze, sa-i distreze si să le satisfacă apetitul. Acest 
fel de abordare a publicităţii de către consumatori avizaţi a favorizat în mare măsură apa- 
ritia unor forme distinctive de publicitate în diverse regiuni ale lumii (SUA, Japonia, Marea 
Britanie, Suedia etc.). 

În relaţia lor cu publicitatea, consumatorii nu sunt simpli „roboţei“, conform opiniei 
acelor specialişti în publicitate (de obicei, americani) care pun accent exclusiv pe vânzare. 
Viziunea despre indivizi a avansat mult de la conceptele de hidden persuaders (Packard, 
1957) si de la „USP — Unique Selling Proposition“ (Reeves, 1974). Acum contează mai 
mult ceea ce fac oamenii cu publicitatea, felul cum interacționează cu aceasta, dând naştere 
astfel unui produs care este, de obicei, mai mult decât suma elementelor inițiale, iar pentru 
a înţelege relaţia dintre consumator si publicitate este nevoie de un expert — specialistul 
în planificare strategică. 

Prin urmare, uneltele folosite pentru a măsura efectele publicităţii trebuie să fie sensibile 
la aceste schimbări. Modelele atitudinale generale şi măsurătorile cantitative nu mai pot 
juca un rol important în cultura publicitară modernă, pentru că sunt perimate şi nu pot 
surprinde toată bogăţia de caracteristici a consumatorilor moderni. Cercetările calitative 
au dat mai multă importanţă înţelegerii felului în care publicitatea afectează consumatorul, 
iar specialistul în planificare strategică trebuie să se asigure că toate aceste interpretări sunt 
valide şi suficient de relevante. 

Specialistul în planificare strategică a adus un plus de înţelegere procesului de creație 
publicitară, stimulând discuţiile despre deciziile de achiziţionare a mărcilor, despre relația 
consumator-marcă, despre felul în care funcţionează publicitatea în anumite condiții. 


178 Psihologia consumatorului 


3. Specificul activitatii de strategie si planificare in publicitate. 
Rolul acesteia in desfasurarea campaniei de publicitate 


Crearea reclamelor este rezultatul unei munci de echipă şi de aceea merită explicat 
felul în care specialistul în planificare strategică interacționează cu directorul de cont, pe 
de o parte, şi cu echipa de creaţie, pe de altă parte. Specialistul în planificare strategică 
lucrează cu directorul de cont. Fiecare dintre aceștia are o anumită arie de expertiză si 
experienţă, aşa că din combinaţia activităţii celor doi rezultă o arie de intersecţie destul 
de vastă, iar rezultatul muncii în acest spaţiu este mai mare decât suma cunoștințelor şi 
experienţelor luate separat. Priceperea de a conduce si cea de a coordona sunt abilităţile 
de bază ale unui bun director de cont. El conduce întregul proces de creaţie şi își asumă 
responsabilitatea pentru strategie şi pentru redactarea brief-ului de creație. Totodată, el bene- 
ficiază de ajutorul calificat al specialistului în planificare şi strategie, care aduce un plus 
de înţelegere fata de relația cu consumatorul şi o analiză mai profundă a modalitatilor de 
comunicare cu acesta. Relaţia dintre specialistul în planificare strategică şi directorul de 
cont este una de egalitate, a cărei valoare constă în capacitatea de a colabora fructuos. 


Creativii își doresc un brief cât mai simplu, care să determine o singură direcție de 
gândire (să fie single minded) şi nu o poveste lungă şi dezlânată în care să fie amestecate 
informaţii despre produs, consumator, comportamentul acestuia etc. Cei mai buni specialiști 
în planificare strategică ştiu să se exprime scurt si cuprinzător. De obicei, echipele de creaţie 
cu adevărat performante isi doresc să le fie înfățișat consumatorul cu mult dincolo de o 
simplă definire demografică. Ei vor să ştie ce fel de atitudini are consumatorul fata de 
categoria în care activează produsul respectiv, fata de marca, fata de publicitatea pe această 
piaţă. Vor să ştie, mai degrabă, ce anume își dorește consumatorul, decât ce anume isi doreşte 
clientul. Un bun specialist în planificare şi strategie ştie cum să ilustreze toate aceste 
elemente cu claritate. In această privință, specialistul în planificare strategică poate fi de 
mai mare ajutor decât directorul de cont, care este mai puţin priceput în executarea și inter- 
pretarea analizelor; este de mai mare ajutor chiar şi decât un cercetător independent, căruia 
îi lipseşte o înțelegere mai profundă a caracteristicilor „contului“ respectiv (mărcii, valorilor 
companiei producătoare etc.) şi a stilului de publicitate practicat în agențiile profesioniste. 
Prea multă obiectivitate în cercetarea de publicitate nu e deloc binevenită în fazele de început 
ale muncii de creaţie, când e mai multă nevoie de înţelegere simpatetică a mărcii şi consu- 
matorului. O abordare mecanicistă a cercetării poate da naștere unor reclame care au fost 
croite impecabil, dar cărora le lipsesc originalitatea şi potenţialul de impact. 

Folosirea adecvată şi constructivă a diagnosticului dat de cercetare în întemeierea unui 
dialog între echipa de creație şi consumator este una dintre cele mai valoroase contribuţii 
pe care le aduce planificarea strategică în procesul de creaţie publicitară. Lucrând în 
colaborare cu echipa de creaţie, specialistul în planificare strategică poate stimula si disci- 
plina gândirea creativă; graţie abilităților sale de înţelegere şi interpretare a rezultatelor 
cercetării, acesta va fi capabil să prevadă într-o măsură mai mare reacţiile consumatorului. 

Un ciclu de planificare tipic consta in urmatoarele etape (King, 1989): 

— studierea brief-ului primit de la client şi analizarea informaţiilor disponibile despre 
marca, categorie, compania producatoare etc., informatii care provin de regula din diverse 
cercetări de piață, date despre distribuție, date despre tipul de consum și atitudinile consu- 
matorului, studii despre notorietate, cercetări de publicitate etc.; 

— solicitarea unor cercetări mai aprofundate pentru a defini mai limpede strategia de 
campanie, deoarece, de regulă, există mai multe opțiuni strategice. Pentru alegerea definitivă 
se folosește, de obicei, cercetarea de concept (concept research); 

— informarea echipei de creaţie privind sarcina care îi revine şi prezentarea datelor 
primite de la client, alegerea strategiei de marcă; 

— efectuarea unor cercetări privind ideile creative de început, pentru a determina ce 
efect are publicitatea asupra atitudinilor consumatorilor fata de marcă si cum anume functio- 
nează elementele ei punctuale; 

— discuţii cu echipa de creaţie pe marginea aspectelor negative ce pot apărea ca urmare 
a expunerii grupurilor-tinta la mesajul reclamelor si a felului în care acestea pot fi prevenite; 

— ajutarea înţelegerii rationamentului, conceptului care se află în spatele reclamei, astfel 
încât clientul să fie de acord cu mesajele şi afirmațiile campaniei; 

— supravegherea pre-testării reclamelor pentru a se asigura că acestea sunt receptate 
corespunzător, că indicatori precum notorietatea mărcii (brand awareness), gradul de amin- 
tire a mărcii (brand recall) şi a mesajului etc. se află la un nivel satisfăcător; 

— urmărirea rezultatelor reclamei în ceea ce privește vânzările, notorietatea şi imaginea 
mărcii, astfel încât în campaniile ulterioare să se poată opera modificări. 

În toate aceste stadii, specialistul în planificare/strategie va lucra cu alti membri ai echi- 
pei din agenţie, cu departamentul de cercetare al clientului si cu firme specializate în 
cercetare. Tot specialistului în planificare/strategie îi revine şi sarcina de a evalua relevanta 
reclamelor pentru publicul-tinta, ca şi eficacitatea acestora, asigurându-se că funcționează 
într-un mod relevant si distinctiv. 

Se poate spune că, în timp ce deviza companiei producătoare este: „Produsul meu“, 
cea a directorului de cont este: „Clientul meu“, a directorului de creaţie: „Reclama mea“, 
iar a specialistului în planificare strategică este: „Consumatorul meu“. 

Specialistul în planificare strategică cultivă o abordare disciplinată şi sistematică a 
creaţiei publicitare. Astfel, în etapa construirii strategiei adună şi sintetizează datele necesare 
pentru a directiona optim construirea planului de campanie. Aceasta se poate realiza prin 
înţelegerea atitudinilor şi comportamentului consumatorilor, precum şi a relationarii consu- 
matorului fata de marcă, relationare realizată prin intermediul reclamei. Ulterior, el va defini 
poziţionarea şi propunerea unică şi relevantă (USP), care adună la un loc caracteristicile 
raționale şi emoţionale ale mărcii. 

În etapa creativă, strategul va apela la o cercetare de tip diagnoză, ce testează reclamele 
în stare brută, pentru a vedea dacă acestea determină răspunsul dorit de agenţie. Se verifică 
mai ales felul în care reclama acționează si efectele pe care le determină asupra grupurilor- 
țintă, obiectivul fiind ca datele obținute din cercetare să fie interpretate în asa fel încât să 
stimuleze şi să ghideze procesul de creaţie. 

In etapa aprobării campaniei de către client, specialistul în planificare strategică va 
explica felul în care funcţionează reclama pentru a-l convinge că aceasta este exact ceea 
ce căuta pentru marca sa. Adeseori, reclamele îndrăzneţe sau originale, care ies din tiparele 
convențiilor, sunt mai greu acceptate de către client. A le explica obiectiv poate duce la 
acceptarea lor de către client, adesea tentat mai degrabă să rămână între graniţele lucrurilor 
sigure, care au fost deja experimentate şi au dat rezultate. 

În etapa post-campanie, specialistul în planificare strategică va solicita programe de 
cercetare ale căror rezultate urmăresc progresul mărcii si ajută la dezvoltarea altor campanii 
de comunicare, pe baza experienţei campaniilor precedente. Se evaluează cu preponderență 
felul în care a funcționat strategia de comunicare, în ce măsură au fost atinse obiectivele 
campaniei, cum trebuie modificate reclamele astfel încât să fie mai bine receptate de 
consumatori etc. 

Printre calitățile unui bun specialist în planificare strategică se numără (Baskin si 
Baskin, 2001): 

—sa fie pasionat de publicitate şi să aibă o adevărată slăbiciune pentru procesul de 
creaţie; 

— să aibă o curiozitate instinctiva fata de consumatori şi o bună înţelegere a relațiilor 
interumane; 

— să fie înzestrat cu abilități de comunicare; 

— să ştie să folosească cu pricepere tehnicile de marketing şi datele obţinute în urma 
cercetărilor, respectiv, să poată interpreta şi folosi cifrele şi să fie capabil să le transforme 
în final în creaţie publicitară; 

— să aibă autoritate şi credibilitate în ceea ce priveşte interpretarea rezultatelor din 
cercetare si analiza reclamelor; 

— să aibă o minte vizionară si strategică pentru a identifica oportunităţi, în urma unei 
analize minutioase; 

— să-şi dorească să fie mereu implicat în munca echipei; 

— să ştie să menţină echilibrul între teorie şi practică în ceea ce privește publicitatea. 

Planificarea strategică nu este însă un scop în sine. Reclame remarcabile au fost şi sunt 
făcute în continuare fără ajutorul acesteia. Din fericire, planificarea strategică dă un plus 
de context, de perspectivă, îndrumare si analiză pe parcursul creării reclamelor. Prin urmare, 
şansele de a obține reclame foarte bune chiar de la prima încercare sunt mult mai mari. 

Oricum, în lumea publicităţii nimeni nu are monopolul înțelepciunii sau al ideilor; o 
agenţie cuprinde oameni cu abilităţi diverse, cu experienţe si personalități diferite, care 
încearcă din răsputeri să realizeze cele mai bune reclame pentru clienții lor. Planificarea 
strategică este o preocupare de bază în ceea ce priveşte construcția mărcii pe termen lung 
gi atingerea obiectivelor de business ale acesteia. Dacă scopul publicităţii este acela de a 
produce reclame mai bune şi mai eficiente, atunci combinaţia dintre planificarea făcută cu 
imaginaţie şi creativitate de înaltă clasă este drumul cel mai sigur pentru a obține toate acestea. 

4. Etape ale procesului de planificare strategica 


Asa cum am vazut, exista foarte multe metodologii de elaborare a strategiilor de comu- 
nicare publicitara, in functie de scoala de la care se revendica, de agentiile de publicitate 
care le realizeaza etc. Indiferent, insa, de forma pe care o imbraca, toate strategiile de 
publicitate trec prin câteva etape comune: (1) evaluarea situației prezente; (2) stabilirea 
obiectivelor de publicitate; (3) elaborarea propriu-zisă a strategiei; (4) evaluarea efectelor 
campaniei de comunicare. 

Astfel, mai întâi de toate, specialistul în planificare strategică trebuie să evalueze situația 
în care se află marca pe care vrea să o comunice, categoria de produse, consumatorul, mediul 
social, economic etc., in care se situează marca. 

Evaluarea situaţiei prezente presupune găsirea unor răspunsuri la întrebări de genul: 

— Care este atitudinea cumpărătorilor? 

— În ce constă procesul, parcurs de consumatori, pe baza căruia aceştia cumpără şi 
folosesc diferitele marci de pe piaţă? 

— Cum se situează/prezintă marca noastră în raport cu mărcile concurente, atât in 
realitate/pe piață, cât şi în mintea consumatorilor? 

În acest prim stadiu, obiectivul principal al demersului strategic este acela de a completa 
cunoştinţele despre piaţă si despre segmentul în care se află marca respectivă, precum şi 
de a identifica orice alt tip de informaţii relevante pentru activitatea de marketing. În această 
etapă se realizează câteva operaţii deosebit de importante pentru întreaga campanie de 
comunicare, şi anume: (1) segmentarea pieţei; (2) identificarea grupurilor-tinta (,,targetarea‘‘); 
(3) diferențierea produsului si (4) poziţionarea mărcii. 

Segmentarea pieţei este „procesul prin care o piaţă largă şi eterogenă este împărțită 
în subpiete sau segmente mult mai omogene din punct de vedere al caracteristicilor consu- 
matorilor, în vederea realizării unor campanii publicitare adecvate (personalizate) (Baker, 
1998). 

Segmentul de piaţă desemnează o categorie de produse care au în comun anumite 
caracteristici: de exemplu, se poate vorbi despre segmentul „produse de îngrijire corporală“, 
segmentul „produse cosmetice“, segmentul „băuturi alcoolice“ etc. 

Rolul publicităţii este de a crea mesaje care să răspundă nevoilor şi dorințelor diverselor 
segmente omogene de consumatori şi de a le transmite prin intermediul unor canale media 
adecvate. 

Identificarea grupurilor-tinta („targetarea“) este „procesul de selectare a unor segmente 
de consumatori (public) ca punct de concentrare a efortului de comunicare a campaniei 
publicitare“ (Baker, 1998). 

Diferentierea produselor este „procesul de creare sau identificare a unei diferente 
sesizabile între un produs şi un altul concurent din cadrul aceleiași categorii de produse“ 
(Baker, 1998). Această diferenţiere se bazează pe managementul percepţiei consumatorilor. 
Diferenţele pot fi palpabile, funcționale sau imateriale, simbolice, de percepţie si imagine 
— care solicită un tip special de participare emoțională a consumatorului. Sarcina primordială 
a publicităţii este de a crea un mesaj care să fie distinct, memorabil şi legat fără nici un 
echivoc de produsul sau marca promovate. 

Poziționarea produselor este „procesul prin care o marca este plasată simbolic pe un 
teritoriu de comunicare, astfel încât acesta să ocupe un loc distinct şi cât mai vizibil în 
mintea grupului-tinta căruia i se adresează“ (Baker, 1998). 

Poziționarea are atât un înţeles simplu — a pune o marcă într-un anume loc —, cât si 
unul mult mai complex. Definiţia uzuală descrie poziţionarea ca fiind ceea ce este cunoscut 
în marketing sub numele de „poziționare de produs“, adică stabilirea locului pe care îl ocupă 
un produs/serviciu fata de altele similare, pe aceeași piaţă. J. Trout si A. Ries oferă o altă 
viziune, simbolică, printr-o definiție care a devenit celebră în comunitatea de marketing: 
„poziționarea nu este ceea ce se face cu un produs, ci ceea ce «se face» cu mintea consuma- 
torului“ (Ries şi Trout, 1993). 

Asimilarea acestor cunoştinţe presupune a înţelege unde se află poziționată în acel 
moment marca respectivă, care a fost evoluţia ei, precum și care va fi dezvoltarea ei în 
continuare. 

Este de remarcat că atât poziţionarea, cât şi diferențierea produselor sunt dependente 
de fenomenul de „percepere a imaginii“. Importanţa poziționării ca operaţie distinctă este 
deosebită, deoarece consumatorul construieşte în mintea sa, în jurul fiecărei mărci, un 
„spaţiu perceptual“. Acest spațiu sau „teritoriu“ perceptual delimitează felul în care marca 
este văzută în multiplele sale dimensiuni: calitate, preţ, valoare socială afişată, imagine, 
caracteristici de produs etc. Poziționarea are o importanță deosebită în special pentru 
companiile producătoare care au multe mărci în aceeași categorie de produse, pentru a putea 
evita procesul de „canibalizare“ sau pe cel de „furt de piaţă“ de la propriile produse, în 
loc de a lua din cota de piaţă a concurenţei. 

În ceea ce priveşte analiza propriu-zisă a situaţiei de comunicare, sunt urmărite cu 
preponderență anumite elemente. Dintre acestea menționăm doar câteva: 

e contextul social-economic: 

— ce schimbări au apărut în ultima perioadă în viata consumatorilor, precum și în 
atitudinea lor, care ar putea afecta în mod direct marca ce va fi comunicată; 

— ce schimbări sociale sau demografice s-au înregistrat in ultima perioadă; 

— ce schimbări de ordin tehnologic s-au petrecut deja ori sunt iminente şi trebuie 
avute în vedere; 

— ce reglementări legislative/juridice ar putea influența marca ce va fi comunicată. 

e natura pieței: 

— mărimea/volumul pieței (exprimată în unități fizice sau valorice); 

— structura pieței; 

— distribuţia, prețurile, diferente regionale şi sezoniere, activități de marketing, 
activități de publicitate, analiza rețelei de magazine/distribuitori etc.; 

— produsele/mărcile aflate pe piață: tipuri, variante, formule, performanțe, metode 
de fabricare, rata imbunatatirii tehnologice, apariția unor caracteristici noi, mărci 
noi, „mărci substitut“, „mărci alternativă“, „mărci refugiu“ etc. 

e consumatorii: 

— tipul de consumatori ai mărcii vizate; 

— ce anume percep aceştia ca fiind mărcile-substitut şi mărcile-alternativă, frecvența 
de folosire, scopul în care sunt folosite; 

—relatiile dintre cei care cumpără o marcă şi cei care o folosesc; 

— motivațiile, nevoile, aşteptările consumatorilor în domeniul respectiv, riscurile 
percepute (de exemplu: în cazul unor produse ce necesită sume mari de bani, 
cum ar fi masini, vacanțe în străinătate — în general, produse care necesită 
investiții mari etc.); 

— limbajul şi spaţiul cultural de referinţă al consumatorilor. 

e sistemul de cumpărare al mărcii respective: 

— care este dinamica pieţei respective; 

— cum cumpără consumatorii marca respectivă, precum şi „mărcile substitut“, 
„mărcile alternativă“, „mărcile refugiu“ de-a lungul timpului; 

— în ce constă procesul de cumpărare (cum se desfăşoară fazele prin care poate 
trece un cumpărător: stimul, luare în considerare, căutare de informaţii, ale- 
gere/decizie, cumpărare, utilizare/experienta); 

— în ce fază a procesului de cumpărare este optim a se interveni pentru a influența 
cumpărătorii. 

e analiza concurenţei: 

— care sunt mărcile care reprezintă concurenţa directa; 

— cum s-a comportat marca proprie în raport cu acestea; 

— analiza creației şi a suporturilor media folosite de alte marci din categoria 
respectivă etc. 

— ce diferenţiază marca vizată de concurența directă, precum si fata de produsele 
substitut; 

— analiza SWOT — puncte tari, puncte slabe, oportunități, ameninţări. 

e politica companiei producătoare: 

— care sunt limitările impuse de compania producătoare a mărcii respective; 

— care este suportul oferit de compania producătoare în cadrul întregului 
portofoliu de mărci; 

— care este viziunea companiei/planurile de marketing legate de marca vizată. 

În această etapă, rolul cercetării de marketing este esenţial. Metodele de cercetare care 
pot fi folosite în acest moment sunt atât cantitative, cât si calitative. La nivel mondial, 
agenţiile mari de publicitate şi-au dezvoltat metodologii proprii de cercetare, bazate în 
special pe combinaţii de metode de tip calitativ-proiectiv. Aceste metodologii (unelte 
personalizate de cercetare) diferă mai mult în formă decât în fond — în special în ceea ce 
priveşte denumirile etapelor —, deși parcurg în linii mari aceleaşi etape. 

Orice campanie publicitară are la bază un set de obiective clare şi complete. Numărul 
şi tipul lor sunt determinate de specificul fiecărei companii în funcție de context, de 
caracteristicile produsului sau ale mărcii, de obiectivele de marketing etc. 

Stabilirea obiectivelor de publicitate este o etapădeoasebit de importante în elaborarea 
strategiei de comunicare si, în ultimă instanţă, a întregii campanii de comunicare. Obiectivele 
de publicitate derivă direct din obiectivele de marketing şi din analiza problemelor iden- 
tificate prin cercetarea situaţiei de pe piaţă, şi trebuie adaptate cat mai precis la specificul 
grupului-tinta vizat de campanie. 

Astfel, acestea trebuie: 

— să fie stabilite de comun acord cu solicitantul/clientul (beneficiarul campaniei); 

— să fie lipsite de orice echivoc; 

— să fie specifice publicității — să nu se confunde cu obiectivele de marketing, dar, in 
același timp, să derive direct din acestea; 

— să fie adaptate la realitate si context; 

— să poată fi măsurat gradul în care au fost atinse, să poată fi certificate rezultatele 
campaniei etc. 

Adesea, obiectivele de publicitate își depășesc potentialitatile de comunicare şi intra în 
domeniul marketingului, ceea ce presupune asumarea unui risc considerabil, deoarece prin 
publicitate pot fi rezolvate doar problemele de comunicare ale mărcii, nu şi cele de marketing, 
care presupun mult mai mult decât comunicare (atribute ale produsului, distribuţie, pret etc.). 

Ca primă caracteristică de diferențiere între obiectivele de publicitate şi cele de 
marketing se remarcă, cel mai adesea, faptul că primele sunt mai degrabă imateriale, simbo- 
lice, chiar calitative, pe când cele din urmă sunt mai degrabă cantitative, concrete. De pildă, 
pot fi obiective de publicitate: creşterea notorietății unei marci (awareness); determinarea 
consumatorului să prefere marca/produsul respectiv altora similare (prefference); determi- 
narea consumatorului să încerce/cumpere marca/produsul respectiv altora similare (induce 
trial); crearea imaginii de marcă în cazul lansării unui nou produs; construirea încrederii 
în marcă (brand trust); schimbarea imaginii şi a percepției asupra unui produs; relansare; 
repozitionare; fidelizarea consumatorilor fata de marca vizată etc. 

În elaborarea propriu-zisă a strategiei campaniei de publicitate se porneşte de la un 
principiu de bază: imaginea unei mărci se construieşte prin toate punctele de contact ale 
consumatorilor cu aceasta, prin intermediul tuturor formelor de comunicare ale mărcii 
(ambalaj, preţ, gama/linia de produse, distribuţie pe piaţă, mod de vânzare/dispunere în 
magazin, publicitate, evenimente etc.). 

Cel mai important element în stabilirea unei strategii de comunicare constă în stabilirea 
poziționării mărcii. Aşa cum mentionam anterior, poziționarea mărcii presupune identifi- 
carea „spaţiului perceptual“ unde ar trebui să se situeze marca respectivă în mintea consu- 
matorului (felul în care este percepută relația marcă-consumator, precum şi felul în care 
acesta o percepe în relaţie cu mărcile concurente). Aceasta etapă este esenţială în economia 
elaborării strategiei, fiind elementul la care se raportează și în jurul cărora se circumscriu 
toate componentele ei (caracteristicile produsului, publicitate, vânzări, distribuţie). În 
general, poziționarea unei mărci se construieşte pornind de la un discriminator, acel element 
concret sau simbolic, emoțional sau rațional care motivează cumpărătorul să cumpere marca. 

Prin discriminator se înţelege acea caracteristică unică (funcţională sau emoțională, 
proprie mărcii), ce deosebeşte marca respectivă de cele concurente (Baker, 1998). 

Acest discriminator trebuie ales astfel încât să se situeze în raza de interes a cumpărăto- 
rului vizat (de exemplu, un cumpărător nu va fi motivat să afle că filamentul noului bec 
X se produce dintr-un aliaj special, produs printr-o tehnologie total novatoare, nefolosit de 
nici o altă marcă similară, ci, mai degrabă, de faptul că aliajul respectiv determină creșterea 
spectaculoasă a duratei de funcționare a becului X, cu mult mai mult decât orice alt bec 
existent pe piaţă, la un pret cu n% mai mic). 

Subsecvent identificarii discriminatorului se stabilesc grupurile-tinta de consumatori; 
se urmareste anticiparea pe cat posibil a reactiei acestora (care este elementul-cheie pe care 
consumatorii trebuie să-l retina/observe/simta in legătură cu marca respectivă); se elaborează 
strategia de creaţie (concept creativ, rute de creaţie, moduri de realizare etc.). În final, toate 
elementele de strategie concură la realizarea strategiei de media, respectiv la stabilirea 
canalelor de comunicare şi a momentelor în care consumatorii din grupurile-tinta pot fi 
„atinşi“ de mesajele publicitare în mod optim (analiza canalelor media — există în această 
direcţie trei criterii de care se tine seama: media ca mesaj/efectul rezultat prin asocierea 
cu mesajul creativ; media în sine/efectul asupra consumatorilor prin culoare, mişcare, sunet 
etc., şi media ca suport/efectul datorat acoperirii, frecvenţei şi costurilor). 

Orice campanie publicitară este sau ar trebui evaluată din perspectiva eficienţei sale 
si, de aceea, la finalul acesteia se realizează o evaluare post campanie, în care se măsoară 
gradul în care au fost atinse obiectivele de comunicare ale campaniei, efectele acesteia 
asupra mărcii, consumatorului etc. (nivelul de notorietate al mărcii; gradul de înţelegere 
a mesajului; atitudinea consumatorului fata de marca respectivă etc.). 


V.B. Segmentarea consumatorilor 


1. Introducere 


După cum am observat, operatia/procedura de segmentare a unei pieţe sau a consuma- 
torilor joacă un rol deosebit de important atât în elaborarea planului de marketing, cât şi 
a campaniei publicitare şi este realizată de regulă prin intermediul demersului strategic. 
Obiectivul acestui demers este de a completa cunoștințele despre piaţă $i despre segmentul 
în care se află pozitionată o marcă, precum şi de a găsi informaţii relevante legate de 
activitatea de marketing. În această etapă se realizează câteva operaţii deosebit de importante 
pentru întreaga activitate ulterioară de comunicare: segmentarea pieţei, vizarea grupurilor- 
țintă (targetarea), diferențierea si poziționarea produsului. 

Unul dintre rolurile publicităţii este acela de a crea mesaje care să răspundă nevoilor 
si dorințelor diverselor segmente omogene de consumatori şi de a le transmite prin interme- 
diul unor canale media adecvate. Acesta este motivul pentru care în publicitate această 
operaţiune capătă o importanţă aparte. 

Am văzut, de asemenea, că segmentarea pieţei este „procesul prin care o piaţă largă 
si eterogenă este împarțită in subpiete sau segmente mult mai omogene din punct de vedere 
al caracteristicilor consumatorilor, în vederea realizării unor campanii publicitare adecvate 
acestora (personalizate) (Baker, 1998). 

Segmentarea este așadar „procesul de divizare a pieţei în mai multe grupuri distincte 
de consumatori, care să necesite produse diferite sau abordări diferite ale strategiei de 
marketing mix“ (Kotler, 1998). 

Din perspectiva publicităţii, segmentarea este, aşadar, procesul de împărțire a unei pieţe 
eterogene, compusă din consumatori cu nevoi, necesități şi comportamente diferite, în seg- 
mente omogene, cu nevoi, trebuinte şi comportamente similare (Baker, 1998). Observăm 
că în centrul întregului demers de segmentare — din perspectiva publicităţii — se află consu- 
matorul. 


Ia. 


2. Principii ale segmentării eficiente 


Segmentarea are utilități multiple, însă pentru ca acestea să se poată manifesta, este 
nevoie ca acest procesul să se supună câtorva rigori. Acestea fac referire la: 

a) Omogenitate. Consumatorii din cadrul aceluiaşi segment trebuie să fie într-adevăr 
asemănători în ceea ce priveşte anumite caracteristici relative la produsul respectiv. 

— Omogenitatea interna a segmentelor de consumatori este chiar principiul de bază al 
segmentării: grupăm în aceeași categorie consumatorii care au caracteristici similare, pentru 
a putea generaliza strategia de comunicare adresată acestora. 

— Omogenitatea trebuie înţeleasă în sensul variabilelor critice folosite în segmentare, 
restul variabilelor asigurând o suficientă eterogenitate grupurilor respective. 

b) Distinctivitate. Segmentele trebuie să fie distinse cu claritate unele de altele. 

— Pentru a putea fi abordate cu strategii, metode, instrumente eficiente şi, bineînţeles, 
cu rezultate specifice, segmentele de consumatori trebuie să fie ușor de deosebit unele de 
altele. 

— Diferenţele între grupuri trebuie să fie măsurabile, pe cât posibil, în funcție de toate 
variabilele critice ale demersului. 

— Distinctivitatea are ca rezultat direct nu doar posibilitatea de includere univocă a unui 
consumator într-un anumit segment, ci este şi motivul fundamental care stă la baza împărțirii 
şi diferentierii strategiilor de comunicare. 

c) Substantialitate. Segmentele trebuie să fie suficient de mari încât să merite disper- 
sarea mesajelor în diverse stiluri de comunicare. 

— Fiecare segment este abordat cu o strategie de comunicare diferită, cu tehnici diferite, 
iar uneori şi cu instrumente diferite. Acest lucru se traduce pentru fiecare nou segment în 
costuri suplimentare. Aceste costuri se justifică şi se pot amortiza doar în condițiile în care 
respectivul segment este suficient de mare încât „să merite“ a fi abordat distinct prin strategii 
de comunicare publicitară. 

— Riscul cu care se confruntă orice proces de segmentare este acela al „supra-segmen- 
tării“ (over-segmentation). Aceasta constă în divizarea unei pieţe în mai multe segmente 
decât este rezonabil (fezabil) din punct de vedere economic. Astfel, segmentele de consu- 
matori devin ori prea mici, ori insuficient de distincte pentru a justifica tratarea lor separată. 

d) Accesibilitate. Segmentele trebuie să fie accesibile prin abordări de marketing. 

— Segmentarea are valenţe eminamente practice. Ea nu este făcută nici pentru statistici 
şi nici de dragul cercetătorilor ori a rigorii ştiinţifice. Segmentarea trebuie sa fie pasul 

principal de la care se pleacă spre vânzarea produsului, în consecință segmentarea trebuie 
să ofere soluții pentru a vinde mai bine. Acesta este motivul pentru care valența praxiologică 
stă pe primul loc în procesul segmentării: segmentele trebuie să poată fi atinse prin abordări 
de marketing si de comunicare. Acele segmente care nu pot fi atinse prin comunicare nu 
interesează, orice interes adresat lor ar fi pierdere de vreme şi de bani. 

e) Operationalitate. Segmentele trebuie să răspundă diferit unele fata de altele la 
programe de marketing. 

— Tot valența practică este cea care sta la baza acestei rigori: segmentele izolate teoretic 
trebuie să poată fi adresabile şi practic. Două segmente teoretice, care contin consumatori 
cu motivații şi comportamente distincte, dar care pot fi acoperite cu aceleași strategii, tehnici, 
instrumente sau canale de comunicare, vor fi tratate în orice program de comunicare ca 
fiind identice — diferențierea lor nu se justifică. 

f) Stabilitate. Segmentele trebuie să fie suficient de stabile în timp pentru ca programele 
de marketing să poată fi eficiente. 

— Această dimensiune este deseori ignorată $i sunt, în ciuda avertismentelor profesio- 
nistilor, destul de dese cazurile hilare în care procesul de segmentare a luat în considerare 
variabile care nu sunt stabile în timp. 

— Ținând cont de faptul că elaborarea unei strategii de marketing durează de la mo- 
mentul colectării datelor cel puţin câteva săptămâni, dacă nu chiar luni, acest principiu al 
stabilității devine critic în condițiile în care nerespectarea sa conduce la situaţii în care 
aplicarea strategiei de marketing se realizează asupra unei populaţii în care segmentarea 
respectivă nu mai e valabilă; pentru aceste strategii de lungă durată este deci greşită segmen- 
tarea pe baza unor variabile precum opiniile referitoare la un eveniment politic sau sportiv, 
ori pe baza preferintei personale pentru o anumită persoană publică. 


3. Abordări de bază ale procesului de segmentare 


3.1. Segmentarea geografică 


Segmentarea pieţei pe baze geografice presupune divizarea ei în diferite unităţi 
geografice, cum ar fi state, regiuni etc. Considerentele de marketing care justifică o astfel 
de abordare nu tin de cele mai multe ori de psihologie, cât tin de realităţi tot de natura 
geografică. De exemplu, strategia de vânzare a hainelor groase de iarnă va fi diferită pentru 
țările din Scandinavia, unde probabil nevoia pentru acest tip de îmbrăcăminte este prezentă 
pe tot parcursul anului, decât pentru regiunile sudice ale Europei, unde această nevoie 
este sezonieră. 

Diferentierea segmentelor pe considerente geografice poate avea la bază şi aspecte 
comunicare pentru firmele producătoare de cafea va fi fundamental diferită în ţările arabe, 
iar comunicarea privind produsele din carne de vită va fi diferită în India. 

3.2. Segmentarea socio-demografica 


Segmentarea socio-demografica presupune divizarea pietei in grupuri distincte, pe baza 
unor variabile precum varsta, sexul, mediul de provenienta, statutul marital, numarul de 
membri ai familiei, ocupatie, profesie, venit etc. 

Segmentarea demografica este cea mai populara metoda de segmentare a consuma- 
torilor, din două motive. În primul rand pentru că trebuintele, motivatiile si comportamentul 
consumatorilor variaza de cele mai multe ori puternic in functie de variabilele demogra- 
fice. In al doilea rând, variabilele demografice sunt foarte uşor de măsurat, astfel încât 
cercetarea de marketing nu întâmpină probleme deosebite din acest punct de vedere. 

Popularitatea şi eficienţa acestei metode de segmentare sunt atât de mari încât chiar 
şi atunci când se folosesc alte baze de segmentare, de cele mai multe ori se face uz şi de 
variabilele demografice în stabilirea şi descrierea diverselor segmente de consumatori. 


3.3. Segmentarea psihografică (lifestyles) 


Segmentarea psihografică presupune divizarea pieţei în grupuri de consumatori, pe baza 
unor variabile psihologice şi comportamentale, cum ar fi statutul socio-economic, stilul 
de viata (lifestyle), personalitate, atitudini, aspecte motivationale, nevoi etc. De exemplu, 
o segmentare psihografică des întâlnită constă în împărțirea unui grup în „indivizi axati 
pe distracție“, „indivizi axati pe muncă“, „indivizi axati pe familie“. 

Una dintre categoriile deosebit de importante și de relevante — din perspectiva marke- 
ting-ului şi a publicităţii — de segmentare psihografică a consumatorilor o constituie segmen- 
tarea pe criterii de valori şi stiluri de viaţă. Acest tip de demers de segmentare a căpătat o 
amploare mare în ultimii ani datorită noilor realități ce caracterizează consumatorii şi abordările 
de marketing postmoderne, astfel că aceste segmentări sunt tratate, de regulă, ca o categorie 
distinctă, de „segmentări de valori şi stiluri de viaţă“. Din aceste considerente vom expune 
în continuare mai în amănunt acest tip de segmentare si vom prezenta câteva exemple. 

Valorile, în sens de valori ale consumatorilor, reprezintă priorităţi. Valorile sunt acele 
lucruri ce determină atitudini si opinii; ele sunt mai consistente ca opiniile şi mai de durată 
decât atitudinile. Valorile unesc consumatorii în grupuri restrânse care utilizează anumite 
produse sau servicii şi îi diferențiază de alti oameni (Kotler, 1998). 

Studiile privind valorile consumatorilor pot furniza informaţii despre grupurile-tinta 
pentru care o marcă este puternică sau slabă în termeni de percepție a consumatorilor si 
presupun un demers îndelungat şi complex. 

Vreme îndelungată, acest tip informaţii a fost disponibil doar dintr-o perspectivă demo- 
grafică, viziune foarte limitată însă, în situaţia în care, de exemplu, consumatorii cu aceleași 
coordonate demografice folosesc mărci diferite deoarece au priorităţi diferite. 

Asa cum mentionam anterior, studiile privind stilurile de viata sunt realizate în ultima 
vreme în principal dintr-o perspectivă psihografică. Această abordare a studiului psiholo- 
giei consumatorilor îmbină rigoarea cercetării motivatiilor, nevoilor si trebuintelor cu 
rezultatele teoriilor trăsăturilor şi factorilor de personalitate. Abordările psihografice au în 
comun încercarea de previziune a comportamentului indivizilor pe baza informaţiilor despre 

stilurile de viata si atitudini. Inconvenientul acestei abordari consta in faptul ca efortul de 
cercetare este complex si îndelungat si este efectuat asupra unor esantioane mari de popu- 
latie, iar in final rezultatele studiului depind în buna măsură de rationamentele şi inter- 
pretările de multe ori foarte subiective ale cercetătorilor în privinţa alegerii factorilor 
corespunzători unui anumit stil de viaţă. 

Abordarea psihografică are un puternic potențial de previziune în domeniul marke- 
tingului şi al publicității deoarece cea mai mare parte a elementelor ce compun comporta- 
mentul de consum sunt puternic influențate de stilul de viata al consumatorului. 

Cercetările de acest tip arată cum marca este poziționată în relație cu concurenţa, prin 
figurarea unor hărți perceptuale (o distanță mică între mărci arată o competiție puternică, 
fie ea comercială sau simbolică, iar o distanţă mare arată o poziționare sigură a mărcii). 

Demersurile de cercetare privind valorile consumatorilor arată, de pildă, unde există 
spaţiu liber pentru poziţionarea unui nou produs/marcă. Prin citirea coordonatelor de pe 
harta de valori se pot observa care dintre atributele sale sunt dorite de consumatori şi care 
sunt acelea care trebuie subliniate în campania de comunicare pentru noul produs/marcă. 
Cercetările privind valorile consumatorilor ajută considerabil activitatea de publicitate în 
selectarea canalelor media cele mai eficiente pentru difuzarea reclamelor. Preferinta pentru 
un anumit canal media, fie el TV sau tipărit, este şi ea un indicator al sistemului de valori 
al acelui consumator. 

Cercetări privind valorile consumatorilor au fost realizate în SUA începând cu anii 
°60, iar în 1973 fondatorul celebrei companii de cercetare de piaţă Taylor Nelson a utilizat 
pentru prima oară în Marea Britanie o versiune de monitorizare a valorilor consumatorilor. 

În prezent există mai multă experienţă în agenţiile de cercetare de piaţă în ceea ce 
priveşte valorile decât în mediul academic. Unele cercetări în profunzime ale sistemelor 
de valori realizate de cercetători din universităţi sunt fundamentale, cum ar fi, de exemplu, 
cele initiate de Pierre Bourdieu in 1979, Ronald Inglhart în 1990 sau Jan Kerkhof (cf. 
European Values Study). Totuşi, lipsa unei periodicitati a acestor studii academice face ca 
ele să nu poată surprinde tendinţele acestor valori. Unele dintre aceste cercetări sunt avansate 
atât din perspectiva teoretică cât şi din cea metodologică, dar lipsite de substanță atâta vreme 
cât se bazează doar pe esantioane de studenţi (Schwartz, 1992) sau angajaţi ai unor corporaţii 
multinaționale (Hofstede, 1980). 

Există o mare varietate de demersuri (design-uri) de cercetare privind valorile consuma- 
torilor, concretizate în diverse modele comerciale, iar cele mai multe folosesc metode proprii 
de investigare. 


3.3.1. Sisteme ad-hoc de măsurare a valorilor 


Cel mai vechi sistem ad-hoc de măsurare a valorilor e numit Yankelovich Monitor, 
dezvoltat în 1960 în SUA de Daniel Yankelovich prin studii de măsurare a schimbării 
(„preferintelor“) studenţilor din campusurile universitare. Un al doilea sistem apare în SUA 
în 1978 şi este numit Research in Sociocultural Change (RISC), urmat câţiva ani mai târziu 
de altul numit 3SC. 

Yankelovich Monitor, RISC şi 3SC se bazau pe un chestionar foarte lung. Cercetătorii 
nu au plecat de la o teorie anume, ci au inclus orice element ce ar putea surprinde valori 

relevante ale societăţii contemporane. Interpretarea datelor se făcea pe baza tehnicilor 
statistice de analiză de corespondenţă, analiză de cluster şi analiză factorială. Noi elemente 
au fost adăugate la chestionar din timp în timp pentru a surprinde schimbările produse în 
ceea ce priveşte valorile investigate. 

Stilul de viaţă al unei persoane reprezintă modul său de a trăi, definit prin activitățile 
desfăşurate, interesele si opiniile sale. Stilul de viata reprezintă „imaginea completă a unei 
persoane“ care vine în contact cu mediul. Stilul de viaţă se referă la totalitatea activităților 
care compun viaţa unei persoane, grup, colectivitate, dar nu atât dintr-o perspectivă descrip- 
tiv-explicativă, ci dintr-una intern-structurală şi normativă (Zamfir şi Vlăsceanu, 1993). 
Stilul de viata este asociat cu încercarea de a evidenția unitatea structurală, profilul modului 
de viaţă, identificarea principiilor organizatoare interne. 

Preluând ideea de stil din artă, sociologia si psihologia stilurilor de viata caută să iden- 
tifice în pluralitatea manifestărilor concrete ale vieţii individuale din diferitele sfere, 
determinate de diferiţi factori exteriori, un principiu unificator intern, generator de unitate 
în diversitate. 

Studiile privind stilurile de viata din perspectiva marketingului sau publicității sunt 
studii cantitative realizate cu scopul determinării influenţei pe care acestea le au în cadrul 
procesului de cumpărare, consum şi abandon ale produselor şi mărcilor. Prin identificarea 
stilurilor de viaţă ale consumatorilor potenţiali ai unui produs/marcă/, specialiştii de 
marketing și publicitate pot face previziuni corecte asupra comportamentului cumpărătorului 
şi asupra preferințelor în ceea ce priveşte produsele sau reclamele. Spre exemplu, este de 
aşteptat ca o persoană cu convingeri ecologice să aibă un mod de viata apropiat de natura, 
ceea ce înseamnă că va cumpăra probabil o bicicletă și nu un automobil, va prefera alimente 
naturale sau va adopta un regim vegetarian etc. 

Vom prezenta în continuare câteva exemple de studii standardizate privind valorile de 
viaţă. 


Modelul AIO 

Subiectilor participanţi la acest studiu li se cere să răspundă la un chestionar amănunțit, 
menit să determine activitățile pe care ei le desfăşoară, interesele şi opiniile lor (AIO — 
Activităţi, Interese, Opinii). 

Principalele mărimi folosite pentru determinarea elementelor AIO, la care s-au adăugat 
si corespondentele lor demografice sunt: 


Activități Interese Opinii Factori demografici 
Muncă Familie Propria persoană Vârstă 
Pasiuni Locuinţă Probleme sociale Educaţie 
Evenimente sociale Loc de muncă Politică Venituri 
Concediu Comunitate Afaceri Ocupatie 
Distractii Odihna Economie Marimea familiei 
Cluburi Moda Educatie Domiciliu 
Comunitate Alimente Produse Geografie 
Cumpărături Mass media Viitor Mărimea orașului 
Sporturi Realizări Cultură Etapa de viata 


Sursa: Joseph T. Plummer, in Managementul marketingului, P. Kotler. 

Majoritatea intrebarilor chestionarului implica exprimarea acordului sau dezacordului 
fata de diverse afirmatii de genul: 

„Aş dori să devin actor“. 

„Îmi place să merg la concerte“. 

„Nu mă îmbrac pentru confort, ci în funcție de modă“. 

„De multe ori beau un cocteil înainte de masă“. 

Datele obţinute sunt analizate statistic în vederea identificării grupurilor distincte de 
stiluri de viaţă. Utilizând acest model, firma de publicitate Needham, Harper and Steers, 
din Chicago, a identificat, de exemplu, cinci grupuri masculine majore de stiluri de viata 
(pentru SUA): 

1. Omul de afaceri realizat prin forte proprii (17%). 

2. Profesionistul de succes (21%). 

3. Familistul devotat (17%). 

4. Muncitorul frustrat (19%). 

5. Pensionarul casnic (26%). 

Atunci când solicită elaborarea unei campanii publicitare, anuntatorul defineşte grupul 
având stilul de viata vizat, iar specialiştii elaborează reclama pornind de la caracteristicile 
AIO ale grupului în cauză. 


Modelul VALS (Values and Life Style) 

a. Tipologia VALS în SUA 

Acest model, unul dintre cele mai cunoscute si faimoase modele de acest tip din lume, 
a fost elaborat în anii ’70 în Statele Unite de către A. Mitchell si cercetătorii de la Stanford 
Research Institute. Pe baza răspunsurilor a 2.713 subiecți la peste 800 de întrebări publicul 
american a fost împărţit in nouă grupuri de valori şi stiluri de viata. Acestea sunt: 


integratii 
— |realizatorii constientii = 
sociali 
dominatii de experimentalistii| | dominatiide | zona dublei 
elemente elemente ierarhii 
externe interne 
-| emulii „eu însumi“ = 
m atasatii 

dominatii de luptatorii 


nevoi 


__ | supraviețuitorii 


Sursa: Adaptare dupa Mitchell (1973). 

Principala contributie a echipei de cercetatori care a elaborat VALS este teza conform 
căreia există două cai de dezvoltare a ego-ului personal: una care priveşte persoana in 
interior, respectiv, felul în care este privită persoana din exterior. O primă împărțire stabileşte 
trei categorii de indivizi: (1) indivizii conduşi de nevoi, (2) indivizii care tin cont de percepția 
celor din jurul lor şi (3) cei care tin cont de ceea ce simt ei. Prima categorie se comportă 
mai degrabă datorită nevoilor lor şi nu atât alegeriilor pe care le fac. Celelalte două categorii 
pot alege în a se comporta conform cerinţelor externe sau interne. 

Orice individ își începe dezvoltarea psihologică cu nevoi biologice (securitate) şi 
emoţionale (încredere şi apartenenţă). Unii indivizi rămân fixati la aceste nevoi si în viata 
de adult şi de aceea sunt numiţi „conduşi de nevoi“ (need driven). 

Categoriile identificate de VALS în SUA sunt: 

1. Supraviețuitorii (4%): sunt persoane dezavantajate care au tendinţa de a fi disperate, 
depresive şi retrase. 

2. Luptătorii (7%): sunt persoane dezavantajate care luptă cu putere pentru a scăpa de 
sărăcie. 

3. Atasatii (33%): sunt persoane obișnuite, conservatoare, nostalgice, care refuză experi- 
mentele şi care preferă mai degrabă să se adapteze decât să iasă în evidenţă. 

4. Emulii (10%): sunt persoane ambitioase, foarte maleabile, cu conştiinţa statutului 
social; sunt cei care vor „să ajungă cineva“. 

5. Realizatorii (23%): sunt lideri, indivizi care fac ca lucrurile să se întâmple, care lucrează 
în cadrul sistemului si se bucură de un trai bun. 

6. Eu însumi (5%): sunt, de regulă, persoane tinere, preocupate de propria persoană, 
supuse capriciilor. 

7. Experimentalistii (7%): sunt persoane cu o viata interioară bogată, cu dorinţa de a 
avea experienţa directă a tuturor aspectelor vieții. 

8. Constientii social (9%): sunt persoane cu un simţ al răspunderii sociale, care doresc 
să îmbunătăţească societatea şi condițiile de viata. 

9. Integratii (2%): sunt persoane care au atins maturitatea psihologică şi împletesc cel 
mai bine elementele ce tin de propria persoană cu cele externe. 

Această clasificare porneşte de la ideea că fiecare persoană trece printr-o serie de etape 
de dezvoltare, fiecare din acestea influențând atitudinile, comportamentul şi nevoile psiho- 
logice individuale. Indivizii trec de la o etapă marcată de nevoi (supraviețuitorii şi luptătorii), 
fie spre o serie de etape dominate de elemente externe (atasatii, emulii si realizatorii), fie 
spre o serie de etape dominate de elemente interne (eu însumi, experimentatorii şi constientii 
sociali), foarte puţini atingând ultimul stadiu, cel al integratilor. 


b. Tipologia VALS în Marea Britanie 

Categoriile identificate de VALS în marea Britanie sunt: 

1. Indivizii motivaţi de nevoi de supraviețuire (16%): sunt persoane care se luptă pentru 
a-Si asigura un trai decent; acceptă autoritatea şi munca grea, sunt liniștiți şi traditionalisti. 
Au o conștiință de clasă puternică. 

2. Indivizii motivaţi de nevoi de apartenenţă (19%): sunt persoane cu convingeri sigure, 
atasati de biserică, de valorile tradiționale ale familiei si de tara. Adesea sunt refractari la 
schimbare, indiferent de natura acesteia. 

3. Indivizii fără țeluri semnificative (5%): sunt grupaţi în două categorii principale: 
tinerii fără profesie a căror preocupare este obținerea de profituri rapide, respectiv persoane 
foarte în vârstă, care isi duc traiul de pe o zi pe alta. 

4. Consumatorii remarcabili (18%): sunt persoane interesate de posesiuni materiale, 
care îşi formează convingerile prin intermediul unor indivizi sau grupuri de referință 
(prieteni, familie). Sunt tributari diverselor mode. 

5. Indivizii implicaţi din punct de vedere social (11%): sunt persoane motivate de idea- 
luri de cinste şi alte valori autentice, promotorii unei vieţi sociale de calitate. Sunt altruisti 
şi preocupaţi de probleme sociale cum ar fi problemele ecologice si dezarmarea nucleară. 

6. Indivizii înclinați către experiment (14%): sunt persoane materialiste, tehnocrati, 
individualisti, interesați de noutate. 

7. Liber-cugetătorii (16%): sunt persoane motivate de convingeri proprii, capabili de 
autorealizare. Sunt toleranti, au viziune socială de ansamblu, caută soluţii la problemele 
globale ale societăți. 

Metodele de segmentare a stilurilor de viata nu sunt însă acceptate întotdeauna de facto 
de către toate agențiile de publicitate. Astfel, tot în Marea Britanie, agenţia de publicitate 
McCann-Erickson a identificat alte stiluri de viata decât precedentele, respectiv: 

1. „avangardiştii“, cei interesaţi de schimbări; 

2. „pontifii“, traditionalistii britanici; 

3. „cameleonii“, cei care urmează curentul general; 

4. „somnambulii““, cei mulţumiţi cu realizări minime. 


c. Tipologia VALS în România 

Cercetarea asupra stilurilor de viaţă din România a făcut parte dintr-un program lansat 
de reţeaua de agenţii de publicitate Leo Burnett in opt tari din Europa Centrală si de Est, 
având Germania drept etalon. În România datele au fost colectate şi analizate de compania 
de cercetare de piață Daedalus Consulting, iar rezultatele cercetării au fost făcute publice 
la sfârşitul anului 1999. 

Cercetarea se bazează pe un eşantion reprezentativ la nivel național cuprinzând 2.000 
de subiecți cu vârsta peste 16 ani. Analiza a luat în considerare aproape 1.000 de variabile 
grupate pe următoarele domenii: (1) Direcţii de bază, (2) Familie, (3) Muncă, (4) Activităţi 
curente şi de petrecere a timpului liber, (5) Politică, (6) Schimbare, (7) Media si (8) Diverse. 

Fiecare dintre acestea au fost operationalizate pe mai multe dimensiuni. Astfel: 

Direcţiile de bază au fost operationalizate în: (1) Valori si principii, (2) Filosofie de 
viata şi atitudini morale, (3) Percepția asupra succesului şi (4) Lumea dorită. 

Familia în: (1) Atitudini fata de familie, (2) Moduri de abordare a relațiilor cu alti 
membri ai familiei și (3) Roluri jucate în cadrul familiei. 

Munca în: (1) Satisfactia muncii, (2), Atitudini fata de munca si (3) Perspective de 
carieră. 

Activităţi curente si de petrecere a timpului liber în: (1) Alocarea timpului liber pentru 
activităţi curente, (2) Activităţi de petrecere a timpului liber şi (3) Motivatii de petrecere 
a timpului liber. 

Politica în: (1) Interese şi tendinţe politice, (2) Constiinta politică si (3) Motivatii de 
petrecere a timpului liber. 

Schimbarea in: (1) Percepția asupra schimbării, (2) Nivel de stres si generatori de stres, 
(3) Acţiuni pentru a face fata schimbării si (4) Atitudini fata de trecut, prezent şi viitor. 

Media în: (1) Consumul de media si (2) Atitudini fata de diferite canale de media. 

Diverse în: (1) Stil şi modă, (2) Sănătate, (3) Educaţie şi limbi străine, (4) Lideri mon- 
diali, (5) Obiceiuri locale, (6) Obiceiuri de cumpărare. 

Concluziile acestei cercetări au arătat că tranziţia de la o economie centralizată la o 
economie de piaţă a avut un puternic impact asupra stilurilor de viaţă din România. Trecerea 
de la un sistem comunist de viaţă şi de consum la unul de tip democraţie occidentală a avut 
efecte diferite asupra românilor: pentru unii a reprezentat conștiința faptului că este prea 
târziu pentru a schimba ceva, iar pentru alţii o ocazie de a profita de abilitățile lor; pentru 
unii un coșmar, pentru alţii o provocare. 

La sfârşitul anilor '90, societatea românească oferea un peisaj al contrastelor în ceea 
ce priveşte stilurile de viaţă: de la disperare la bucurie, de la pesimism la optimism absolut, 
de la furie la recunoștință, de la atitudini pasive la atitudini active, de la visare la prag- 
matism acut. 

Cercetarea menţionată anterior a identificat trei categorii de stiluri de viaţă, incluzând 
opt segmente (sursa: Leo Burnett Life Styles, material intern Leo Burnett România). 

Cele trei categorii de stiluri de viata sunt: 

1. Stilul de viață orientat spre trecut, cuprinzând două segmente: Supraviețuitorii (19%) 
şi Traditionalistii pasivi (21%). 

Persoanele care prezinta acest stil de viata apartin mai degraba generatiei varstnice, 
care întâmpină dificultăți majore de adaptare la schimbările survenite. Ele sunt caracte- 
rizate de inerție şi pasivitate, au venituri mici si le este greu să supravieţuiască într-o lume 
în care vechile lor valori (legate şi determinate în mare măsură de propaganda comunistă) 
par lipsite de sens. Mulţi dintre aceşti indivizi prezintă nostalgia „vremurilor bune ale 
socialismului“. 

2. Stilul de viaţă orientat spre prezent, format din trei segmente: Atemporalii (12%), 
Familistii traditionalisti (7%) şi Familistii sofisticati (10%). 

Acest stil de viata cuprinde persoane orientate asupra prezentului, concentrandu-se 
asupra problemelor imediate si urmărind rezolvarea lor. Aceste persoane au facut fata 
schimbărilor până acum, deși stilul lor de viaţă s-a depreciat oarecum în ultimii ani. Familia 
şi Dumnezeu sunt instanţele care îi ajută să-și găsească echilibrul interior. Manifestă un 
optimism moderat, dar şi un sentiment de neliniste fata de viitor. 

3. Stilul de viata orientat spre viitor, care cuprinde trei segmente: Aspirantii (10%), 
Imitatorii (9%) şi Ambitiosii (12%). 

Acest stil de viata include persoanele care privesc schimbarea ca pe o oportunitate de 
evoluţie personală în plan social. Indivizii care aderă la acest stil de viata sunt tineri, 

persoane încrezătoare si adaptabile. Banii, cariera şi succesul sunt principalii factori moti- 
vatori ai acţiunilor lor. Manifestă şi exprimă optimism cu privire la viitorul lor. 


Cele opt segmente româneşti ale VALS sunt: 

a. Supraviețuitorii (19%) 

Supraviețuitorii sunt mai degrabă bărbaţi decât femei, cu venituri şi educaţie scăzute, 
proveniţi în egală măsură din mediul rural sau urban. Pentru majoritatea Supravietuitorilor, 
viaţa este mai degrabă întunecată, plină de dezamăgiri şi eşecuri. Ei au pierdut controlul 
asupra propriei vieți şi se simt excluși din societate. Nici credinţa, nici familia nu mai repre- 
zintă un sprijin sau o speranţă pentru a le îmbunătăţi viaţa. Pentru ei, viitorul nu rezervă nimic 
bun. Când vorbesc despre viitor sunt trişti, pesimisti şi dezgustati de ceea ce se întâmplă 
în jurul lor. 

Supraviețuitorii sunt convinşi că cei mai buni ani ai lor au trecut. Se gândesc la perioada 
comunistă ca la o oază de pace si prosperitate. Au nostalgia preţurilor fixe, a locurilor de 
muncă stabile, a unei vieți liniștite şi a sprijinului şi grijii statului. 

Sunt persoane interiorizate, nesociabile, convinse că nimeni nu mai este dispus să le 
ajute. Ignoră valorile morale şi evită să muncească prea mult. Deşi se pretind susținători 
ai egalităţii între cetăţeni, visează în secret să ajungă milionari şi să nu mai fie nevoiţi să 
muncească. Supraviețuitorii sunt împotriva unei educatii prea înalte: o consideră un capriciu 
care nu va aduce beneficii în cele din urmă. Având venituri mici, se gândesc de două ori 
înaintea oricărei achiziţii. Preferă produsele de provenienţă locală celor de import, întrucât 
sunt mai ieftine şi destul de bune pentru ei. 


b. Traditionalistii pasivi (21%) 

Traditionalistii pasivi sunt în mai mare măsură bărbați decât femei, au mai degrabă 
un nivel de educaţie si venit scăzute şi locuiesc în mediul rural, sau urban ca primă generaţie. 

Traditionalistii pasivi sunt puternic ancorati în valorile tradiționale. Au o viata simplă, 
naturală, fără multe pretenţii. Resping educația și rafinamentul, iar cultura nu e considerată 
prea valoroasă pentru propria viata. 

Familia ocupă locul principal în viata lor. Principalul lor scop în viata este acela de a 
avea o familie unită, de a creşte copii şi de a-i vedea realizaţi. Rolurile în familie sunt foarte 
clar definite. Soţul este stăpânul familiei, cel care trebuie să întrețină familia. Soţia este 
cea care are grijă de gospodărie si de copii. Copiii trebuie să fie supuși, ascultători si să 
perpetueze bunul nume al familiei. 

Traditionalistii pasivi sunt modesti şi nu foarte interesaţi de înfățișarea lor. Moda şi 
stilul sunt noţiuni oarecum nefamiliare pentru ei, îmbrăcămintea reprezentând în principal 
o simplă necesitate. 

Munca pe care o fac pentru a se întreţine este o sursă de stres si insatisfactii. Traditio- 
naliștii pasivi se simt nesiguri în legătură cu locul lor de muncă, dar nu iau nici o măsură 
pentru a-și ameliora situaţia. Într-un fel serviciul este doar o sursă secundară de venit, un 
mod de a obține bani pentru lucrurile care nu pot fi produse în casa. Până la urmă, încercarea 
de a-şi îmbunătăţi situația economică nu pare a fi principala lor sursă de griji. 

Schimbarea este percepută ca un factor de stres suplimentar. Traditionalistii pasivi ar 
dori să se întoarcă la o viata simplă, cu principii clare şi un set de valori bine definite. Acesta 
este unul dintre motivele pentru care manifestă nostalgie pentru vremurile vechi (perioada 
comunistă), când totul era previzibil şi bine așezat. 

Traditionalistii pasivi sunt, în general, mulțumiți de viata lor actuală (deşi au griji 
importante), dar viitorul este perceput ca o ameninţare si ca un generator de insatisfactii. 


c. Atemporalii (12%) 

Atemporalii sunt mai degraba barbati decat femei, cu un nivel scazut de educatie si 
locuiesc mai degrabă în mediul rural. Atemporalii sunt oameni care trăiesc în afara istoriei, 
preocupaţi în general de lucruri din realitatea imediată: repară ceva prin casă, discută cu 
vecinii, găsesc noi utilizări lucrurilor, îşi privesc copiii crescând, visează la o viata prosperă 
si liniştită. Familia nu se află în centrul preocupărilor lor, desi o respectă ca instituţie, şi 
abordează relaţiile de familie într-un mod mai degrabă modern. 

Atemporalii evită creativitatea şi aventura $i nu sunt persoane curioase. Nu îi tenteaza 
realizările profesionale şi funcțiile de conducere. Filosofia lor de viata se bazează pe valori 
ca siguranţă, sănătate, linişte, fericire. 

Atemporalii vor ca totul în gospodăria lor să fie bine organizat. Muncesc mult (adesea 
peste 10 ore pe zi) pentru a asigura „bunăstarea“ casei, dar visează la o vreme în care nu 
vor mai fi nevoiți să muncească. 

Aceste persoane se simt aproape de natură şi se comportă ca atare. De exemplu, preferă 
învăţăturii şi studiului activităţile în aer liber care îi menţin în contact cu mediul natural: 
grădinăritul, dereticatul prin curte, munca la câmp etc. 

Atemporalii exprimă un optimism moderat fata de viitor, deşi standardul lor de viata 
s-a deteriorat în ultimii ani. Au reușit să facă fata cu succes schimbărilor rapide într-un mod 
original: ignorând tot ce se petrece în jurul lor la scară mare şi concentrându-se asupra 
realităţii de fiecare zi. Singurul punct de referință stabil din viaţa lor este Dumnezeu. 


d. Familiştii traditionalisti (7%) 

Familistii traditionalisti sunt mai degrabă femei decât bărbaţi, de regulă căsătoriți, trăiesc 
în mediul urban, şi au venituri medii si mari, respectiv educaţie medie si superioară. 

Pentru familistii traditionalisti, familia este cea mai importantă sursă de fericire. Familia 
este mediul în care au cele mai mari satisfacţii; ea joacă, de asemenea, rolul de refugiu 
împotriva „agresiunilor“ din afară: probleme de serviciu, creşterea preţurilor, sărăcia, 
problemele sociale. De aceea își petrec cea mai mare parte a timpului liber în compania 
membrilor familiei, luând masa împreună, jucându-se cu copiii sau vizitând rudele. 

Percepția asupra familiei e una tradițională: există o demarcaţie clară între rolul soțului 
şi al soției în cadrul familiei. Soţia este o gospodină perfectă, mândră să păstreze casa 
aranjată şi familia curată. De asemenea, se ocupă cu treburile gospodărești în paralel cu 
serviciul. Soţul munceşte din greu pentru a furniza familiei cele necesare, având şi respon- 
sabilitatea reparațiilor din casă şi a altor „treburi bărbătești“ (cum ar fi întreţinerea mașinii, 
grădinăritul etc.). 

Familistii traditionalisti sunt conduşi de valori precum respectul pentru cei vârstnici, 
moralitate, cinste. Scopul lor ultim în viaţă este acela de a lăsa ceva în urma lor, cum ar 
fi un copil care să cunoască succesul şi să-şi făurească propria viaţă. 

Stabilitatea în viata este un scop in sine si se reflectă în comportamentul lor general: 
evită să-şi schimbe slujba, locuinţa, în general să-şi modifice coordonatele majore ale vieții. 

Munca reprezintă totuşi un aspect important pentru ei. Muncesc cinstit, încercând să-şi 
îndeplinească sarcinile cât mai bine, dar numai rareori muncesc peste program. Vor să 
fie respectaţi la locul de muncă şi preferă slujbele pe care le fac cu plăcere celor foarte 
bănoase. 

Familiştilor traditionalisti le place să fie la curent cu ceea ce se întâmplă în jurul lor, 
astfel, citesc cu regularitate ziare şi reviste. Consideră că educaţia este importantă în viata 
şi de aceea acordă o mare atenţie educaţiei copiilor lor. 


e. Familiştii sofisticati (10%) 

Familiştii sofisticati sunt mai degrabă femei decât bărbați, de regulă căsătoriți, cu 
educaţie superioară, venit mediu spre mare, provenind din mediul urban. 

Pentru familistii sofisticati complexitatea vieţii reprezintă o provocare, iar schimbarea 
este o oportunitate de a-și lărgi orizontul de cunoștințe. Sunt persoane deschise, sensibile 
la nevoile celorlalți, implicate în problemele sociale (sărăcie, poluare, sănătate) şi interesate 
de politică. Totuşi, familia este una dintre cele mai importante preocupări ale acestora. În 
filosofia lor de viata, familistii sofisticati considera familia un refugiu care le oferă relaxare 
şi armonie. Au o perspectivă modernă asupra relaţiilor de familie şi a responsabilitatilor in 
cadrul acesteia: fiecare dintre membrii familiei respectă nevoile celorlalți membri, în vreme 
ce contribuie cu toţii la îndatoririle casnice. Femeile sunt emancipate şi independente. 

Familiştii sofisticati dedică timp şi resurse într-o măsură semnificativă activităţilor cu 
implicaţii în evoluţia spirituală şi dezvoltarea personală: lectură, teatru, concerte simfo- 
nice, operă, servicii religioase etc. Le place să fie informaţi în legătură cu ceea ce se întâmplă 
în jurul lor, aşadar citesc ziare şi se uită zilnic la televizor. Sunt preocupați de sănătate, 
mai ales în ceea ce priveşte alimentaţia. 

Valorile morale si etice sunt foarte apreciate. Pentru familistii sofisticati, aceste valori, 
la fel ca şi credinţa, sunt un mod de a compensa incertitudinea viitorului, una dintre princi- 
palele surse de stres pentru ei. 

Multi dintre familistii sofisticati considera că au realizat cât mai mult posibil în viata 
lor profesională după ani de muncă devotată. Slujba lor este caracterizată de stabilitate şi 
rutină, lipsă de perspective de promovare (în special, slujbele din sectorul bugetar). Sunt 
angajați fideli şi nici nu se gândesc să-și schimbe locul de muncă. 


f. Aspirantii (10%) 

Aspirantii sunt în proporții egale bărbaţi si femei, de multe ori încă necăsătoriți, cu 
educație medie si superioară şi venituri medii $i mari. 

Aparent, aspirantii duc o viata relativ echilibrată. Sunt loiali, ambitiosi şi muncitori 
si, datorită personalităţii lor, se bucură, după câţiva ani petrecuţi în acelaşi loc de muncă, 

de poziţii profesionale confortabile şi stabile. Sunt destul de multumiti de slujba lor şi 
urmăresc promovări sau chiar intrarea în afaceri pe cont propriu. 

Deşi timpul lor este limitat, aspirantii nu isi neglijează viata particulară. Se întâlnesc 
cu prietenii, fac exerciţii pentru a se menţine în formă, merg la filme sau fac diverse cursuri. 
Apreciază stabilitatea şi nu agreează călătoriile sau mutările, totuși, în particular visează 
să ajungă celebri sau persoane importante. Există însă o mică problemă: sunt atât de multe 
moduri de a fi o persoană importantă încât este dificil să hotărască ce anume doresc să 
fie. De fapt, întregul lor sistem de valori este contradictoriu: încearcă să fie creativi, dar 
şi organizaţi, se străduiesc să ofere familiei tot ce este mai bun, dar încearcă să se concen- 
treze şi asupra propriei persoane, apreciază stabilitatea, dar tanjesc în același timp dupa 
aventură. 

Aspirantii sunt mari consumatori de media, indiferent de canal: TV, radio, ziare si 
reviste. 

În ansamblu, sunt mulţumiţi de viata lor și sunt încrezători în viitor. 


g. Imitatorii (9%) 

Imitatorii sunt mai degrabă bărbaţi, tineri, provenind din familii cu venituri mari $i in 
marea majoritate necăsătoriți. 

Imitatorii sunt tineri, dinamici şi independenţi. Trăiesc fără griji, ignorând responsabi- 
litatile sociale sau familiale şi încercând să se distreze cât mai mult. Imitatorii sunt conștienți 
de statutul lor si nu sunt nevoiţi să-şi dovedească abilitățile sau talentele. Se îmbracă non- 
conformist, iar acţiunile şi obiceiurile lor sunt contradictorii pentru generaţia părinţilor lor. 

Filosofia lor este să-şi trăiască viaţa la maximă intensitate. În consecinţă, petrec mult 
timp cu prietenii prin baruri, restaurante sau discoteci luând parte la evenimente sportive 
sau concerte, călătorind sau chefuind la petreceri. Imitatorilor le place să facă cumpăraturi 
ŞI îşi cheltuiesc cea mai mare parte din bani pe distracții. 

La prima vedere par rebeli, dar în forul lor interior sunt încă dependenţi, având un 
puternic sentiment de apartenenţă. 

Realizările profesionale depind de poziţia pe care o ocupă si de banii pe care îi câștigă. 
Sunt dornici să muncească mai mult şi să studieze cu scopul de a-şi consolida cariera si 
de a promova, dar sunt pe deplin conştienţi că a avea relaţii sociale este la fel de important 
în carieră. Sunt foarte flexibili şi gata să-şi schimbe locul de muncă dacă li se oferă o poziție 
mai bună. Slujba reprezintă o provocare pentru ei şi vor „să dea lovitura“. 

Imitatorii sunt mulţumiţi de ritmul schimbării şi vor să profite de el. Ignoră oarecum 
moralitatea sau credinţa întrucât se bazează mai mult pe forţele proprii pentru a reuşi în 
viata. 

Pentru ei viitorul se arată luminos şi plin de promisiuni. Sunt foarte optimişti şi nu se 
îndoiesc că vor reuşi în viaţă. 


h. Ambitiosii (12%) 
Ambitiosii sunt in egala masura barbati si femei, de regula necasatoriti, cu educatie 
medie şi superioară şi venituri medii. 

O parte importanta a vietii lor se deruleaza in cautarea provocarii si a experimentelor. 
Sunt oameni independenţi si activi, care luptă pentru o poziţie mai buna în viata şi in 
societate. 

Ambitiosii au o atitudine relaxată fata de moralitate, considerând că scopul scuză mijloa- 
cele. Îşi urmăresc interesele cu perseverenţă. Vânează în permanenţă noi oportunităţi în 
carieră, deci sunt foarte flexibili, schimbând multe slujbe şi adaptându-se uşor. Pentru a reuși, 
investesc în propria imagine și sunt dispuși să-și îmbunătăţească cunoştinţele prin studiu 
suplimentar şi pregătire extraprofesională. 

Dincolo de telurile legate de carieră, ambitiosii sunt sensibili la problemele sociale. 
Au un accentuat sentiment al apartenenţei şi încearcă să se adapteze. Încearcă să tina pasul 
cu moda si alocă timp îmbunătăţirii propriei înfățișări. Ambitiosii își fac prieteni cu ușurință 
si obişnuiesc sa se întâlnească cu ei în fast-food-uri, baruri, discoteci sau săli de gimnastică. 
Acasă isi petrec timpul uitându-se la televizor, jucând jocuri cu prietenii sau, pur şi simplu, 
relaxându-se. Ambitiosii sunt jucători adevăraţi: le plac jocurile şi participă regulat la loterii 
şi fac pariuri. 

Doresc să fie recunoscuţi ca deschişi, creativi şi inteligenţi. Aceasta se reflectă în felul 
în care vorbesc, se comportă sau își petrec timpul liber. 

Ambitiosii sunt mulțumiți cu viata lor actuală şi sunt încrezători în viitor. Aceasta nu 
îi face însă mai putin critici fata de mediul social si profesional din România. 


Prezentăm în continuare un exemplu ad-hoc de segmentare psihografică de valori şi 
stiluri de viata, folosit în mod curent în industria IT si a aparaturii electronice din SUA 
(Business Resource Software, Inc., 2001). 

Acest model identifică cinci segmente de consumatori, iar principalul criteriu al segmen- 
tării îl reprezintă atitudinea fata de produsele electronice şi IT. Acestea sunt: 

1. Ultraconservatorii 

Ultraconservatorii sunt interesaţi mai degrabă de produse/servicii care sunt îmbună- 
tatiri ale unor oferte deja existente şi acceptate, decât de unele noi. Pe de alta parte, o data 
ce au devenit consumatori ai unui produs, sunt rareori înclinați să ia în considerare şi alterna- 
tive sau să experimenteze şi altele. De asemenea, comportamentul lor de cumpărare trebuie 
să se potrivească cu principiile lor actuale de viata și să nu inducă disonanta în nici un aspect. 

Ultraconservatorii au o atitudine profund negativă fata de ofertele complexe din punct 
de vedere tehnic sau care necesită o formare extensivă a consumatorului, sau un grad mai 
ridicat de educare în probleme tehnice. Pentru aceștia, ofertele deosebite din punct de vedere 
al costului sunt de interes doar dacă nu deranjează statu-quo-ul cognitiv. În cazul lor există 
totuşi probabilitatea de a reacționa pozitiv la oportunități de cumpărare în volum mai mare. 


2. Conservatorii 

Conservatorii sunt uşor înclinați către schimbare, dar numai dacă aceasta se petrece 
cu pași foarte mici $i în condiţiile în care schimbarea este evident favorabilă pentru ei. Ei 
vor lua în calcul noi produse/servicii, dar numai dacă acestea s-au dovedit în prealabil a 
fi eficiente si au fost recunoscute ca atare de către instante in care aceștia au încredere. 

Cel mai probabil, conservatorii vor opta mai degrabă pentru îmbunătăţiri ale unor oferte 
actuale, vor dori să cunoască toate ofertele de pe piaţă, dar se vor orienta în cele din urmă 
spre oferta cea mai cunoscută şi care implică decizia cu gradul cel mai mic de risc. Ei au 
o atitudine negativă spre neutră fata de ofertele complexe din punct de vedere tehnic sau 
care necesită o formare extensivă a consumatorului. De asemenea, sunt puternic influenţaţi 
de oferte speciale şi de oportunităţi care includ preţuri scăzute. 


3. Liberalii 

Liberalii sunt persoane care caută în mod continuu noi soluţii, sunt orientati spre schim- 
bare, chiar si spre schimbări majore, dacă beneficiul acestora poate fi demonstrat ante facto. 
Ei vor lua în calcul noi produse/servicii, chiar dacă acestea nu s-au dovedit încă a fi eficiente, 
cu condiţia ca beneficiile să poată fi specificate, demonstrate $i astfel uşor înţelese. 

Liberalii doresc oferte care uzează în mod eficient de tehnologie înaltă, însă nu sunt 
interesaţi de un produs doar de dragul tehnologiei incluse în el. Ei vor dori întotdeauna să 
fie la curent cu ofertele pieţei, însă vor alege de cele mai multe ori oferta care maximizează 
beneficiile, chiar dacă aceasta implică un oarecare risc. 

Liberalii au, de asemenea, o atitudine neutră spre pozitivă fata de ofertele complexe 
din punct de vedere tehnic sau care necesită o formare extensivă a consumatorului, și sunt 
puternic influenţaţi de oferte care asigură cel mai bine rezultatele dorite, chiar dacă acestea 
nu sunt cele mai eficiente din punctul de vedere al costurilor. 


4. Liberalii tehnici 

Liberalii tehnici sunt îndrăgostiți de tehnologie şi orice decizie de cumpărare va fi 
influenţată puternic de conținutul tehnic al ofertei. Ei vor lua în considerare noile produse/ 
servicii chiar dacă nu s-au dovedit încă a fi eficiente, deseori doar datorită aspectelor tehno- 
logice de care acestea fac uz. 

Sunt persoane care doresc să fie la curent cu oferta pieţei, însă vor alege acel produs/ 
serviciu care face cel mai extensiv uz de tehnologie înaltă, chiar dacă există un oarecare 
risc decizional. Se consideră competenți din punct de vedere tehnic şi vor aştepta oferte 
care folosesc tehnologie de ultimă oră; au o atitudine pozitivă si chiar uşor fanatica fata 
de ofertele complexe din punct de vedere tehnic sau care necesită o formare extensivă a 
consumatorului. 

Liberalii tehnici sunt puternic influenţaţi de oferte care asigură cel mai bine rezultatele 
dorite, chiar dacă acestea nu sunt cele mai eficiente din punctul de vedere al costurilor. 


5. Rationalii (self-helpers) 

Rationalii încearcă in mod constant $i sistematic să gândească soluții pentru problemele 
cu care se confrunta; astfel, deciziile lor de cumparare sunt eminamente instrumentale. Ei 
vor lua in calcul noi produse/servicii daca acestea s-au dovedit in prealabil a fi eficiente 
si au fost recunoscute ca atare. 

Rationalii se lasă într-o oarecare măsură influenţaţi de tehnologia inclusă în produs/ 
serviciu, cu condiţia ca aceasta să prezinte o mare probabilitate de a fi eficientă în viitor. 

De asemenea, doresc să fie la curent cu ofertele pieţei, însă vor alege produsul/serviciul 
care le oferă cea mai mare autonomie de mişcare. Filosofia lor este de tipul „do it yourself“. 
Se consideră competenţi din punct de vedere tehnic şi vor aştepta de la produsele care li 
se oferă utilizarea eficientă a tehnologiei (însă nu a celei de avangardă). Ei nu au o atitudine 
deosebit de pozitivă fata de ofertele complexe din punct de vedere tehnic sau care necesită 
o formare extensivă a consumatorului și preferă soluții ergonomice, uşor de utilizat (user- 
friendly). 


3.4. Segmentarea comportamentală 


Segmentarea comportamentală se face, de obicei, pe baza comportamentului efectiv 
al consumatorului, ori în funcție de acele variabile care influenţează în mod direct acest 
comportament: cunoaşterea produsului, modul de folosire, beneficiile directe urmărite prin 
consumul produsului etc. 

O modalitate de segmentare des întâlnită în cadrul acestui tip este ceea ce se numește 
„segmentare pe beneficii“ (benefit segmentation), în care grupurile diferă între ele prin faptul 
că întregul lor comportament fata de respectiva marcă este determinat de căutarea altui 
tip de beneficiu. 

Segmentarea comportamentală urmărește cel mai des variabile precum: 

— frecvenţa de cumpărare/consum; 

— locul de cumpărare/consum; 

— momentul luării deciziei de cumpărare; 

— modele de consum/cumparare (cu prietenii, rudele, în familie). 

Frecvent, specialiștii în marketing isi construiesc strategia pentru un produs/marcă 
pornind de la acest tip de segmentare. Segmentarea comportamentală este preferată mai 
degrabă de specialiştii în marketing decât de cei din publicitate, deoarece oferă informaţii 
deosebit de utile privind comportamentul de consum, aspect extrem de important pentru 
primii, adesea singurul punct de plecare în elaborarea strategiilor de marketing. 

Kotler (1998) menţionează ca principale variabile pe baza cărora se pot realiza seg- 
mentările comportamentale următoarele: (1) ocaziile de consum; (2) avantajele produsului/ 
mărcii; (3) statutul utilizatorului; (4) frecvenţa utilizării; (5) fidelitatea consumatorului şi 
(6) tipul de atitudine a consumatorului fata de produs. 

1) Ocaziile de consum pot fi regăsite în toate etapele procesului/comportamentului de 
consum: luarea deciziei, structurarea/constientizarea nevoilor, actul de cumpărare, renun- 
tarea etc. Astfel, unele produse/mărci sunt mai mult consumate în anumite perioade ale zilei 
(cafea — dimineaţa, cappuccino — seara etc.), ale anului (berea — vara, vodca — iarna etc.), 
în anumite conjuncturi/sărbători sociale (dulciurile de Crăciun sau Paşte, articolele electro- 
casnice în perioada sărbătorilor de iarnă), momente cu o importanţă mare în viaţa individului 
(asigurări de viata/sanatate în momentul nașterii unui copil, achiziționarea unei locuinţe 
sau de aparatură electrocasnică în cazul căsătoriei etc.). 

2) Avantajele oferite de produs/marcă, respectiv cele pe care consumatorii le aşteaptă 
de la acestea sunt un alt criteriu important de segmentare. De exemplu, piaţa de pastă de 

dinti din SUA a fost impartita in patru segmente: (a) pasta de dinti economica, (b) pasta 
de dinți medicinală, (c) pasta de dinți cosmetică si (d) pasta de dinţi aromată (Haley, 1963). 
Subsecvent acestei împărțiri, consumatorii sunt la rândul lor împărțiți în patru categorii, 
fiecare cu caracteristici socio-demografice, psihografice şi de comportament distincte. 
Astfel, consumatorii de pastă de dinţi economică (cu pret scăzut) sunt utilizatori obişnuiţi 
ai acestui produs, cel mai adesea bărbaţi, persoane independente și sensibile la preţul 
produsului. Consumatorii de pastă de dinți medicinală, ce are ca principal scop prevenirea 
cariilor, fac parte din familii numeroase, sunt mai degrabă conservatori, foarte atenţi la 
diversele aspecte privind propria sănătate (chiar ipohondri). Consumatorii de pastă de dinţi 
cosmetică, ce oferă ca beneficii efectul de înălbire a dinţilor, respiraţie proaspătă etc., sunt 
de regulă tineri, mai degrabă fumători, persoane active, sociabile. Consumatorii de pastă 
de dinţi aromată sunt de regulă copii, persoane pentru care gustul produsului contează foarte 
mult, hedonisti, persoane care se implică profund în actul de cumpărare etc. 

3) Din perspectiva statutului utilizatorului, consumatorii se împart în: (a) non-utilizatori, 
(b) foşti utilizatori, (c) utilizatori potențiali, (d) persoane care utilizează pentru prima oară 
un produs/marcă si (e) utilizatori permanenţi ai unui produs/marca. 

4) Din punct de vedere al frecvenţei utilizării, consumatorii pot fi: (a) utilizatori ocazi- 
onali, (b) utilizatori obişnuiţi şi (c) utilizatori permanenţi. Aceştia din urmă sunt cu prepon- 
derenta deosebit de importanţi pentru un produs/marcă, deoarece, deşi au o pondere destul 
de mică în totalul consumatorilor unui produs/marcă, ei aduc un volum mare de vânzări. 
Produsele/mărcile beneficiază de un procent mai mare sau mai mic de astfel de consumatori 
(permanenţi), în funcţie de categoria generică de produse din care fac parte sau de particula- 
ritatile lor. Astfel, de pildă, in SUA (Kotler, 1998), berea ca produs „în general“ este cumpa- 
rată de 41% din totalul consumatorilor. Dintre aceştia, 87% sunt consumatori permanenți 
şi doar 13% ocazionali. În cazul detergentilor, cumpăraţi de 94% din totalul consumatorilor 
americani, doar 75% sunt consumatori permanenţi, iar 25% ocazionali. Observăm că, o 
dată cu creşterea gradului de generalitate al produsului, creşte şi procentul consumatorilor 
ocazionali. Un alt aspect important în ceea ce priveşte utilizatorii permanenţi ai unui 
produs/marcă îl reprezintă faptul că aceştia tind să prezinte aceleași caracteristici (socio- 
demografice, psihografice şi comportamentale) într-o măsură mai mare decât cei ocazionali, 
structurându-se astfel în categorii/segmente mai omogene, lucru de o importanță aparte în 
elaborarea strategiei şi planului de media. 

5) Fidelitatea sau loialitatea faţă de un produs/marcă este, aşa cum am văzut şi anterior, 
un alt criteriu semnificativ de realizare a segmentărilor comportamentale, din perspectiva 
dimensiunii actionale a loialității, aceasta fiind o componentă importantă a conceptului de 
fidelitate. Kotler (1998) oferă din această perspectivă comportamentală o structurare de 
tipul: (a) „consumatori împătimiţi““; (b) „consumatori cu fidelitate împărțită“; (c) „consu- 
matori cu fidelitate instabilă“ şi (d) „consumatori infideli“. 

(a) „Consumatorii impatimiti sunt acei consumatori care cumpără aceeași marcă; (b) 
„consumatorii cu fidelitate împărțită“ sunt acei consumatori care sunt fideli unei „liste 
scurte“ de două sau trei marci; (c) „consumatorii cu fidelitate instabilă“ sunt acei consumatori 
care oscilează între mai multe mărci $i schimbă frecvent una cu alta, ei fiind adesea fideli 

initial unei mărci, apoi devin fideli alteia etc.; (d) „consumatorii infideli“ sunt acei consu- 
matori care nu sunt fideli nici unei mărci, ei fie achiziţionează indiferent de marcă, fie 
cumpără deliberat de fiecare dată o alta. Gradul de fidelitate variază considerabil în funcție 
de categoria de produse în care activează o marcă. Astfel, de pildă, categoria generică „bere“ 
sau „ţigări“ este caracterizată de o fidelitate ridicată, în timp ce categoria „cafea“, „ciocolată“ 
(de regulă, bunuri de larg consum), prin una medie sau scăzută. 

6) Starea de pregătire a consumatorului desemnează stadiul în care se află acesta în 
ceea ce priveşte actul de achiziționare a unui produs/marcă. Astfel, el se poate afla într-un 
stadiu de ignorare a produsului/mărcii, nefiind expus informaţiilor referitoare la acesta; 
un stadiu în care consumatorul are suficiente informaţii despre produs/serviciu, dar încă 
nu au apărut dorinţa sau impulsul de cumpărare; un stadiu în care consumatorul devine 
interesat de achiziţie dar nu a luat încă decizia de cumpărare; un stadiu în care „ar dori“ 
să achiziționeze; un stadiu în care chiar intenţionează să cumpere etc. 

7) Atitudinea consumatorului fata de un produs/marca poate fi la rândul ei de cinci 
tipuri şi, în marginea lor, identifică cinci segmente de consumatori: (a) entuziastă, (b) pozi- 
tiva, (c) indiferentă, (d) negativă şi (e) ostilă (Kotler, 1998). 


4. Etape și aspecte practice ale procesului de segmentare 


4.1. Culegerea datelor necesare segmentării 


Abordări cantitative (numerice) și abordări calitative (speculative) 


Pentru o segmentare corectă este nevoie de cele mai multe ori atât de cifre, de mate- 
matică şi statistică, de date direct măsurabile (de exemplu, date demografice, descriptori 
geografici, aspecte comportamentale precum frecvenţa de consum etc.), cât şi de analize mai 
speculative si de profunzime (de exemplu, date psihografice, caracteristici atitudinale, 
tendinţe motivationale etc.). 

Concepţia noastră este aceea că datele seci, numerice, trebuie analizate cu multă atenție. 
Deşi au o valoare indubitabilă, în termenii calibrării diferitelor segmente de consumatori 
— datorită faptului că acest tip de informatie are caracteristici măsurabile in mod direct şi 
de cele mai multe ori cu relativă ușurință — ele nu pot explica diferenţele perceptive, atitu- 
dinale si motivationale care constituie baza comportamentului consumatorului. 

Datele psihografice sunt, de obicei, mai greu de obținut, însă ele pot descrie cu mai 
mare acuratețe problema cu care ne confruntăm în procesul segmentarii. Acest tip de date 
au o valoare extraordinară, pentru că ele nu doar reușesc să explice de ce consumatorii se 
comportă aşa cum o fac, ci pot oferi în mod direct şi strategiile de poziționare ce vor fi 
folosite ulterior. 

Colectarea datelor 


Colectarea datelor necesare pentru realizarea procesului de segmentare este o activitate 
nu doar complicată, ci, mai ales, de lungă durată. 

Unele informaţii, precum frecvenţa de cumpărare sau dispersarea geografică a compor- 
tamentelor de cumpărare, pot fi obținute cu eforturi relativ mici din statisticile de vânzare 
sau distribuţie, însă marea majoritate a datelor psihografice şi demografice care fac legătura 
cu comportamentul de cumpărare necesită cercetare aplicată. 

Atât în ceea ce priveşte datele deja culese prin alte metode, cât si datele rezultate din 
eventualele cercetări, este nevoie în primul rând de relevanţă statistică — deci, de date 
„semnificative“ statistic — pentru piaţa cercetată, ceea ce de multe ori poate însemna că 
datele culese trebuie să viseze la eşantioane de câteva sute sau mii de indivizi. 

Un alt deziderat metodologic se circumscrie faptului că datele respective, care vor sta 
la baza procesului de segmentare si, în consecinţă, la baza unei strategii de comunicare pe 
termen lung, trebuie să se supună rigorilor de validitate, fidelitate şi completitudine. 


Relevanta și calitatea datelor 


Dificultăţile cu care ne confruntăm în procesul de segmentare sunt arondate faptului 
că, de obicei, nu există la dispoziţia specialiştilor suficiente date relevante despre subiectul 
în cauză, ori, în mod ironic, faptului că există prea multe astfel de date. Ultima situaţie poate 
degenera într-o analiză mult prea complexă şi costisitoare, iar segmentarea, deci produsul 
final al analizei, ar putea fi prea complicată şi imposibil de implementat. 

De asemenea, folosirea prea multor variabile de segmentare poate crea confuzie, care 
se concretizează cel mai adesea în segmente ,,viciate“, categorii ce nu se supun principiilor 
de coerenţă enunțate anterior. 


4.2. Analiza datelor 


Ipotezele de segmentare 


Analiza datelor se face de cele mai multe ori plecând de la anumite ipoteze. Uneori, 
aceste ipoteze sunt operaționale şi la nivelul culegerii datelor, însă ele ar trebui să fie 
formulate cel mai târziu în momentul analizei. Există un mare număr de voci avizate (de 
exemplu, Russel, 1963; Wansink, 1994) care consideră că întregul proces de segmentare 
se bazează în mod semnificativ pe intuiţie — pornind de la ipotezele formulate de cercetător. 

Majoritatea metodelor de analiză a datelor se centrează nu pe tehnici prospective, ci 
pe verificarea unei relaţii ipotetice — rezultă, aşadar, ca schitarea acestor ipoteze de 
segmentare ce trebuie testate este o problemă crucială. Ipotezele de segmentare sunt opinii 
ale cercetătorului — bazate, desigur, pe experienţă şi pe contactul cu problema respectivă 
— privind posibile variabile critice pentru procesul segmentării. Uneori, datele demografice 
pot fi cele care influenţează cel mai mult comportamentul unui anumit tip de consumatori 
fata de un anumit produs, alteori, datele psihografice. 

Analiza statistică a datelor 


Analiza datelor culese este de cele mai multe ori imposibil de făcut prin mijloace empi- 
rice ori intuitive, pe de o parte, datorită volumului mare de date, pe de altă parte, datorită 
faptului că nici chiar ochiul antrenat nu poate surprinde toate legăturile între variabile, atunci 
când este vorba uneori de câteva zeci de realităţi interconectate. 

Din acest motiv se folosesc pentru analiza datelor diverse metode statistice, majori- 
tatea extrem de elaborate si de ,,initiatice“. Cele mai frecvent utilizate sunt: 

a) Analiza factorială. 

b) Analiza de cluster. 

c) Rețelele neuronale artificiale. 

d) Regresia multiplă. 

h) CHAID (Chi-square Automatic Interaction Detection). 

i) Arbori de clasificare si regresie. 

j) Modele privind structura latenta pe clase a unei colectii de date (Latent Class Structure 
Models). 

Considerăm aspectele relative la cele şapte metode statistice de segmentare enumerate 
aici a fi aspecte exclusiv tehnice, tratate pe larg în toate aspectele lor relevante în manualele 
de statistică. Din acest motiv nu vom insista acum asupra lor. 


4.3. Testarea soluţiei de segmentare 


Un pas final important, care este deseori omis din raţiuni financiare, dar care poate 
avea o relevanţă deosebită, este testarea soluţiei de segmentare, prin care se probează „con- 
sistenta interna“ şi „consistenţa externă“ a segmentelor: 

a) ,,Consistenta internă“ se referă la gradul în care segmentele desprinse din analiză 
corespund rigorilor principiale ale segmentării: omogenitate, distinctivitate, substantialitate, 
accesibilitate, operationalitate şi stabilitate. Consistenta interna răspunde deci la întrebarea: 
„A fost segmentarea realizată corect?“. 

b) „Consistenţa externă“ se referă la gradul in care segmentele desprinse prin teoretizare 
corespund într-adevăr realităţii. Consistenta externă răspunde la întrebarea: „Soluția teoretică 
desprinsă este într-adevăr congruenta cu realitatea empirica?“. 

Cu precădere, considerăm a fi mai importantă consistenţa externă, deoarece de multe 
ori se întâmplă ca soluţia teoretică să nu corespundă realităţii. Întrebarea care se pune aici 
este dacă într-adevăr consumatorii din acelaşi segment au comportamente similare între ei 
şi în același timp diferite de cele ale consumatorilor atribuiti altor segmente. În plus, testarea 
soluţiei de segmentare trebuie să releve în ce măsură consumatorii din acelaşi segment 
reacționează la stimulii care li se „administrează“ așa cum prezice segmentarea. Verificarea 
în practică este testul suprem care hotărăşte dacă segmentarea este corectă şi dacă se poate 
constitui în bază de acțiune pentru decizii ulterioare din perspectiva strategiei de comunicare. 

Chiar și atunci când această fază nu este realizată, iar soluția teoretică de segmentare 
nu este testată empiric, principiul validării este păstrat. Atât segmentele, cât şi strategiile 

desprinse pe baza lor sunt supuse intotdeauna unei continue monitorizari si evaluari, care 
duce, prin iteratii consecutive, la o continua rafinare a definitiilor diferitelor segmente. Este, 
desigur, evident ca in timp se vor strange tot mai multe date care să confirme sau să infirme 
segmentarea, care sa ajute la rafinarea ei — mai ales daca exista un efort sistematic spre 
aceasta. 

Desigur, segmentarea nu este o sarcina finita. In afara incercarii directe sau indirecte, 
facute in timp, pentru testarea solutiei, cei ce folosesc segmentarea ca baza pentru luarea 
unor decizii în marketing si publicitate devin din ce în ce mai interesaţi de aspecte 
psihografice care nu au fost cuprinse de la bun inceput in segmentare: motive ale consuma- 
torilor, pe care initial nu le-au considerat importante, motivatii secundare, atitudini sau 
procese ce tin de schimbarea atitudinală — $i care nu au fost pana atunci luate în considerare 
cu seriozitate — devin subiecte centrale de discutie, pentru ca se pot constitui in avantaje 
deosebite pentru înţelegerea corectă si integrală a comportamentului consumatorului. 


5. Prototipizarea consumatorilor (consumer prototyping) 


La adresa practicii clasice şi extrem de uzitată a segmentării pieţelor s-au ridicat în 
decursul timpului mai multe voci critice. Din multitudinea de argumente, două sunt însă 
argumentele majore care ar putea determina specialiştii de marketing şi publicitate să 
folosească şi o altă tehnică (Wansink, Ray & Batra, 1994). Este, însă, de remarcat faptul 
că demersul de prototipizare (clasificarea a consumatorilor în prototipuri) nu trebuie privit 
ca un instrument menit să înlocuiască procesul, demersul de segmentare, ci mai degrabă 
ca unul complementar, într-o abordare holistică menită să surprindă cu o cât mai mare 
acuratețe caracteristicile consumatorilor. 


a) Argumentul material 

Datele demografice şi, mai ales, cele psihografice referitoare la anumite segmente ale 
pieţei ori la anumite grupuri-tinta se obţin şi se asamblează foarte greu; în plus, de cele 
mai multe ori presupun costuri considerabile. 

Este nevoie, fără îndoială, de cercetări cu reprezentativitate la nivel național sau 
regional, însă cu o mărime a esantionului foarte mare, astfel încât concluziile referitoare la 
grupul-tinta să poată fi extrase cu o semnificativitate suficientă. Acest lucru poate însemna, 
pentru segmente foarte restrânse, cercetări cu eşantioane de câteva mii de indivizi. În plus, 
„Jonglarea“ cu baze de date în scopul relationarii mai multor grupuri-tinta se face de cele 
mai multe ori în detrimentul validității demersului. 


b) Argumentul functionalitatii 

Cea mai importantă dintre criticile aduse se referă la imposibilitatea de a cunoaşte cu 
adevărat consumatorul prin coordonate demografice si psihografice. Este evident că, deşi 
specialiştii în marketing şi publicitate sau managerii se referă deseori la target, la ţintele 

lor de pe piaţă ca fiind definite prin date demografice şi psihografice, nici o persoană reală 
nu s-ar descrie ca fiind „între 35-45 de ani, cu 2-4 copii şi o educaţie medie superioară, 
venituri medii superioare etc.“. 

În aceste condiţii nu este posibil să atingem dezideratul critic de a cunoaşte cu adevărat 
consumatorul, doar prin segmentare şi prin analiza unor baze de date — oricât ar fi acestea 
de precise —, ci este necesar ca membrii „tipici“ ai unui anumit segment de piaţă să poată 
fi vizualizati mental. 

În acest context a fost propusă o abordare complementară segmentării, numită ,,proto- 
tipizare“, care se concentrează asupra descrierii persoanelor din grupul-tinta vizat de 
campania publicitară prin intermediul nu atât a unor variabile socio-demografice, ci a unor 
aspecte comportamentale, ţinând de atitudinile, așteptările şi trebuintele unui anumit seg- 
ment de consumatori. 

Prototipizarea, ca tehnică, se concentrează asupra descrierii anumitor indivizi văzuți 
ca reprezentanţi ai segmentului lor $i permite, prin generalizări succesive, descrierea seg- 
mentului-tinta. În acest fel, tehnica prototipizării poate genera segmente de consumatori 
de aceleași dimensiuni ca şi cele determinate de procesul de segmentare, însă de cele mai 
multe ori descrierea acestor segmente este mult mai bogată în detalii „suculente“, lipsindu-i 
răceala cifrelor şi a datelor demografice, tipică pentru orice demers de segmentare. Aceste 
detalii „suculente“, pline de viaţă şi de „realitate“, sunt cel mai adesea cele care oferă cu 
adevărat soluţii creative pentru designerii de publicitate, fiind astfel extrem de căutate şi 
valorizate. De multe ori o întreagă campanie publicitară se poate baza pe un singur astfel 
de „slogan savuros“ (insight) şi în acelaşi timp relevant pentru grupul-tinta vizat de aceasta. 

Într-un experiment deja celebru, desfășurat la Universitatea Illinois în 1999, experi- 
ment care a consacrat această metodă ca alternativă viabilă/complementară la clasica seg- 
mentare, s-a folosit un eşantion de aproximativ 300 de indivizi pentru a genera concomitent 
o descriere a grupului-țintă pentru un radio regional, prin segmentare şi prototipizare. 
Rezultatele au fost atât de impresionante încât prototipizarea a înlocuit din acel moment 
segmentarea în programul MBA al Universităţii Illionois: 

— Managerii ce folosesc prototipizarea au generat cu 67% mai multe caracteristici ale 
segmentelor-tinta decât managerii ce au apelat la segmentare. Diferenţa dintre dimensiunile 
psihografice generate ulterior, caracteristici ale grupurilor-tinta, este chiar mai mare (82%). 

— Desi ambele metode au creat segmente aproximativ similare, cele generate prin proto- 
tipizare au fost mult mai precise in delimitarea grupurilor descrise. 

— Prototipizarea duce la o mult mai bună acoperire a segmentelor descrise, în sensul 
că un procent semnificativ mai mare din indivizii descrişi prin tehnica prototipizării s-a 
dovedit a fi format din consumatori ai produsului respectiv. Acest lucru înseamnă că prototi- 
pizarea reuşeşte definirea mai exactă a segmentelor de consumatori, făcând o predictie mai 
eficientă a pieţelor şi grupurilor-tinta. 

Una dintre procedurile standardizate prin care se ajunge la prototipizare, procedură 
(instrument) care poate fi folosită în combinaţie cu diverse tehnici de cercetare (focus grup, 
interviuri individuale, chestionare etc.), poate parcurge următoarele etape: 

1. Imaginati-va un consumator ideal pentru produsul în cauză. 

2. Descrieti aceasta persoană în toate detaliile posibile: 

— De ce foloseste produsul? 

— Cum se vede aceasta persoana pe ea insasi? 

— Cum ar descrie-o vecinii, cunoscutii? 

— Ce este important pentru aceasta persoana? 

— Pe cine doreşte această persoană să impresioneze? 

— Ce modalităţi foloseşte în acest scop? 

3. Imaginati-va un alt tip ideal de posibil consumator. Descrieţi-l la fel ca şi pe primul. 

4. Repetati procesul pana când „prototipurile“ descrise încep să se acopere unele pe 
altele, să se intersecteze. 

5. Generalizati caracteristicile extrase, astfel încât ele să descrie pieţele cu cel mai mare 
potenţial pentru consumarea respectivului produs. În cursul acestei generalizări încercaţi 
să scoateţi în evidenţă detaliile foarte importante (caracteristici comune sau aspecte frapante 
şi neobişnuite). 

6. În cadrul întregului proces, şi din nou în urma generalizării, întrebarea cea mai 
importantă, pe care trebuie să o avem încontinuu în fata ochilor este „DE CE?“. Trebuie 
căutată întotdeauna profunzimea, precum şi cele mai „ascunse“ motive şi explicații pentru 
comportamentul de consum al grupurilor-tinta. 


Exemplu 

Vom prezenta în continuare două segmente „clasice“, definite prin folosirea în paralel 
a celor două abordări, astfel încât să permită o analiză comparativă. Acestea sunt: (1) Yuppies 
— Young Upwardly Mobile Professional sau, conform altor surse — Young Urban Pro- 
fessional), care desemnează un segment de persoane cu anumite valori si stiluri de viata 
centrate pe carieră, ascensiune socială prin competență personală, câștig material şi 
perfecțiune fizică, indivizi implicaţi intens în activităţi profesionale, de regulă în activități 
tip „white collar“, respectiv (2) ,,Establishment-Types“ (segment de persoane care cel mai 
bine ar putea fi tradus în română prin „oameni realizați, aşezaţi, familiști“, cu valori şi 
stiluri de viaţă orientate spre conformism social, familie, păstrarea statu-quo-ului social şi 
economic etc.). 

Astfel, procesul clasic de segmentare ofera caracteristici ale acestora de tipul: 

1. Yuppies: 

— Educaţie superioară. 

— Profesie. 

— Venit mare. 

— Grad ridicat de cultură. 

— 30-50 ani. 

— Au copii mici/tineri. 

2. Establishment-Types 

— Educatie superioara. 

— Profesie. 

— Venit mare. 

— Grad ridicat de cultura, sofisticati din punct de vedere intelectual. 
— 45-70 ani. 
— Au copii maturi. 


Prototipizarea ofera caracteristici ale acestora, de tipul: 

1. Yuppies: 

— Doresc să-i impresioneze pe ceilalți. 

— Au tendinţe spre snobism. 

— Nu sunt prea loiali instituțiilor. 

— Sunt aplecati mai degrabă spre a cheltui decât spre a economisi. 

— Copiii sunt un accesoriu care împlinește propria imagine publica. 

— Uneori au impresia că sunt singurii deținători ai adevărului. 

2. Establishment-Types: 

— Orientati spre comunitate. 

— Le place sa pozeze in mentori. 

— Sunt angajaţi în probleme sociale, pe care le pun uneori înaintea propriei familii. 
— Sunt mulțumiți de viata, prieteni etc. 

— Sunt aplecati spre repetiţie, monotonie, program fix. 

— Uneori doresc mai multă aventură în viata lor. 

— Sunt aplecati mai degrabă spre a economisi decât spre a cheltui nejustificat. 


Observăm că demersul de prototipizare oferă o viziune mai amplă, mai complexă si, 
în acelaşi timp, mai „colorată“ despre consumator. Caracteristicile surprinse prin demersul 
de prototipizare sunt mai mult de tip calitativ, simbolic, cu o preponderență a atributelor 
psihografice fata de cele sociografice. Costurile şi timpul mult mai reduse de realizare, ca 
şi probabilitatea mai mare de a obține informaţii relevante şi profunde (insights) despre 
consumatori face din această metodă de cunoaştere si categorizare a acestora un instrument 
valoros şi o alternativă atractivă faţă de segmentarea clasică. 


CAPITOLUL VI 
Viitorul publicitatii si al cercetarii 
pentru publicitate 


1. Introducere 


Evoluţia si transformările structurale ale societăților moderne şi postmoderne se reflectă 
imediat si direct asupra marketingului şi publicităţii, domenii care, după am arătat, sunt 
foarte sensibile la influenţele mediului social, cultural etc. 

Aceste influenţe sunt deosebit de diverse, şi, inevitabil, demersul nostru de trecere în 
revistă este limitat de la bun început; de aceea, vom aminti doar unele dintre cele mai 
importante, care își pun amprenta în cel mai consistent mod asupra publicității sau a 
marketingului. 

Fără îndoială, în societăţile de consum de tip postmodern, cea mai importantă caracteris- 
tică o reprezintă dezvoltarea fără precedent a tehnologiei; putem spune că majoritatea 
activităţilor umane sunt dominate de tehnologie. Modelele clasice — şi atât de influente — 
de comunicare de tip „one to many“ sunt înlocuite de modele „one to one“, în condiţiile 
în care noile tehnologii, şi în special computerul personal si Internetul, permit crearea unei 
lumi virtuale în care se creează iluzia comunicării personalizate de tip direct. Pieţele şi 
audientele sunt tot mai fragmentate, indivizii sunt, în acelaşi timp, izolaţi, dar şi interco- 
nectati cu întreaga lume prin intermediul computerelor. 

Perspectivele de evoluţie a publicităţii sunt influențate în primul rand de dezvoltarea 
fără precedent a tehnologiei, şi în special a tehnologiilor în materie de comunicare. Fuziunile 
dintre companiile de telefonie, televiziune, televiziune prin cablu sau producție media sunt 
semnul cel mai vizibil al noii filosofii de comunicare: interactivitatea. Noile autostrăzi 
informaţionale oferă posibilitatea unei comunicări directe între consumatori şi producători, 
iar „satul global“ profetit de McLuhan este o realitate tehnică mult mai aproape decât s-ar 
crede. 

D. Broboff definea media interactive ca fiind „orice fel de media în care două sau mai 
multe tipuri de informaţie sunt oferite utilizatorului, care are în același timp atât control, 
cât şi abilitatea de a opera cu acestea“ (Broboff, 1995). Cea mai importantă caracteristică 
a unui mediu interactiv este aceea că permite consumatorului controlul asupra relației dintre 
sursă şi receptor, deci, în cazul publicităţii interactive, dintre anuntatorul publicitar si consu- 
mator. Astfel, relația dintre aceşti doi actori a trecut de la monolog la dialog, ceea ce a 
determinat implicaţii considerabile, dintre care cea mai importantă este aceea că a silit 

agenţia de publicitate să înţeleagă mult mai bine consumatorul şi să răspundă creativ la 
adevăratele sale nevoi, pentru a evita întreruperea dialogului de către acesta. Raportul de 
putere dintre publicitor şi consumator este, astfel, inversat (sau măcar echilibrat), consuma- 
torul devenind participant activ la procesul de construcţie a unei mărci, la viaţa acesteia, 
si nu un simplu receptor de mesaje ca până acum. Consumatorul beneficiază deja de o 
libertate mult mai extinsă, pe care o experimentează la niveluri neatinse până acum, iar 
trecerea de la „consumatorul pasiv“ la „consumatorul activ“ redefineşte modelele de com- 
portament pe care se bazează cea mai mare parte a paradigmelor de comunicare ale publi- 
citatii „clasice“. 

Tehnologia este declansatorul acestei revoluţii comunicationale; impactul cel mai mare 
asupra publicităţii îl au televiziunea interactivă, home shopping-ul, video on demand, 
Jocurile pentru computere, filmele interactive, televizoarele inteligente, realitatea virtuală, 
noile sisteme de livrare la domiciliu. Dar componenta tehnologică hard nu este singura 
implicată, una dintre cheile succesului în ceea ce priveşte media interactive fiind com- 
ponenta software a acestora şi atractivitatea conţinutului. Ca şi în cazul altor canale media, 
şi în media interactive publicitatea este unul dintre factorii care pot reduce considerabil 
costurile de operare şi, astfel, să le aducă la îndemâna consumatorului final, la preţuri pe 
care acesta şi le poate permite. Din perspectiva publicităţii, cei care se vor implica în media 
interactive mai devreme şi vor utiliza modalitățile cele mai adecvate vor reuşi să câștige 
un avantaj concurential însemnat asupra celorlalți actori comerciali. Apariţia şi dezvoltarea 
noilor media interactive permit identificarea unei întregi game de modalități de transmi- 
tere a mesajelor publicitare, de la folosirea materialelor interactive la locul de vânzare la 
Jocurile pentru computere; astfel, apar noi posibilități de a pune în contact consumatorul 
cu mărcile. Folosirea materialelor interactive la locul de vânzare oferă beneficii atât produ- 
cătorilor, cât şi consumatorilor, primilor pentru că permit crearea de baze de date despre 
consumatori (cuprinzând atât caracteristici sociografice şi psihografice, cât şi comporta- 
mente de consum), iar acestora din urmă pentru că le pun la dispoziţie noi surse „priete- 
noase“ şi consistente de informaţii despre produse si marci. 

Varietatea considerabilă a acestor media interactive conduce la necesitatea de a acorda 
o importanţă foarte mare dimensiunii strategice a realizării mixului de comunicare și de 
media, de identificare a celor mai eficiente combinaţii între aceste canale interactive în 
termenii de referinţă ai grupurilor-tinta. 

Folosirea optimă a noilor canale de comunicare interactivă necesită însă un sprijin 
important din partea cercetării de marketing și o atenţie sporită în ceea ce priveşte aspectele 
legale, de reglementare juridică, în condiţiile în care aceste noi domenii de comunicare 
sunt în continuă dezvoltare, iar reglementările încă nu sunt definitivate şi standardizate la 
nivel internaţional. 

În ciuda obstacolelor inerente şi a semnelor de întrebare legitime pe care sociologia 
şi psihologia le ridică în ceea ce privește forma exactă acestor tehnologii comunicationale 
sau momentul când vor fi acceptate pe scară largă, viitorul este clar: următorii ani vor aduce 
modificări majore atât în ceea ce privește publicitatea, cât şi comunicarea de masă. Este 
evident că industria publicităţii nu va mai putea conta pe o audienţă captivă care poate fi 

bombardată, ca ţintă fixă, de mesajele publicitare. Explozia canalelor media oferă numeroase 
alternative la cele clasice, formând un consumator sofisticat, ce beneficiază de o multitudine 
de oferte şi care se arată nonsalant, sigur pe sine si dornic să le folosească. Un alt lucru 
sigur este creșterea costurilor reale necesare pentru a atinge noile grupuri-tinta. Cu cât 
audientele sunt mai fragmentate şi mai „autonome“, deci implicit mai „mobile“, cu atât 
costurile pentru realizarea unei campanii publicitare eficiente care să-și atingă grupurile- 
țintă cresc. 

Se poate spune că revoluţia comunicationala pe care o aduc noile media interactive 
este una dintre cheile viitorului publicităţii. Încă din 1994, Edwin L. Artzt, CEO la Procter 
& Gamble, îi avertiza pe participanţii la conferinţa AAA A (American Advertising Agencies 
Association — cel mai prestigios organism profesional al industriei de publicitate din SUA 
si, în mare măsură, cel mai influent for de profil la nivel international) că agenţiile de publi- 
citate trebuie să ia deja în considerare viitorul „noilor media“, care nu vor mai lăsa loc 
publicităţii tradiționale. Acesta afirma tranşant: „din punctul nostru de vedere, nu credem 
că reclama TV va mai avea un loc în lumea care tocmai se naşte — o lume a imaginilor la 
comandă, a plăţii pe vizionare şi a televiziunii pe bază de abonament. Aceste media nu sunt 
proiectate pentru a purta mesaje publicitare“ (Advertising Age, 2000). Acest nou punct de 
referinţă — revoluţia adusă de media interactive — oferă consumatorului posibilități şi libertati 
nebănuite, posibilitatea de a folosi programe educaţionale, de a plăti televiziunea la număr 
de vizionări sau pe bază de abonament, precum și noi oportunități de cumpărare si de 
distracție. 

Previziunile portretizează un consumator care deține controlul, care își ia în sfârşit 
revanșa pentru zecile de ani în care a fost un simplu receptor pasiv, expus bombardamentului 
mediatic, fără posibilitatea de a riposta agresiunilor publicitare. Acesta se va implica, de 
asemenea, mult mai mult în întregul proces de marketing. Pentru a „accesa“ un astfel de 
consumator prin intermediul noilor tehnologii, gigantii economici au început deja să se 
pregătească, în special prin realizarea de fuziuni cu marile companii de entertainment şi 
producții multimedia sau prin investiţii în acestea, pentru a avea controlul asupra tuturor 
etapelor programării interactive. Numai prin această abordare agenţiile de publicitate pot 
controla noile media precum CD Rom-urile, televiziunile interactive, serviciile de informare 
online etc. şi, astfel, viitorul activităţii de advertising. 

Sistemul care se prefigurează oferă însă şi avantaje majore, atât producătorilor, cât şi 
agenţiilor de publicitate. În primul rand, grupurile-țintă nu mai sunt definite ca până acum 
într-un mod general, vag, doar după criterii generale precum vârsta, ocupaţia, nivelul de edu- 
catie etc., ci prin toate caracteristicile sale, pe care le comunică acum implicit în momentul 
în care intra în rețea si participă într-un mod interactiv la ceea ce se numeşte comerțul 
electronic (e-commerce) prin intermediul cardurilor bancare. Pe de altă parte, companiile 
producătoare (clienţii) sunt pe cale să devină capabile să măsoare mult mai precis eficiența 
agenţiilor de publicitate prin intermediul folosirii ultimelor tehnologii, a media interactive 
etc., care permit măsurarea directă a expunerii la reclame, ca și impactul real al acestora, 
arătând cine este cu adevărat eficient şi cine nu. Comerţul online şi teleshopping-ul satisfac 
nevoile consumatorului fără ca acesta să-şi mai părăsească propria casă. În viitor, cel care 

intenționează să-şi cumpere un automobil sau o pereche de blugi o poate face stând confor- 
tabil la el acasă şi alegandu-si modelul preferat, culoarea acestuia sau diverse alte opțiuni 
prin intermediul televiziunii sau printr-un singur click. Internetul permite o experienţă virtuală 
de consum de 24 de ore din 24, pentru orice individ care isi poate permite acest lucru. 

Asemenea oportunităţi de a-ți conduce afacerile sau de a te distra fara să pleci de acasă 
pot face ca instituţii precum poşta clasică să devină perimate şi, poate, chiar să dispară 
într-un viitor nu foarte îndepărtat. 

Pentru a supravieţui în acest viitor, industria publicităţii trebuie să se adapteze, în special 
în ceea ce privește felul în care se realizează si se transmite audienței creația publicitară 
(mesajul, conceptele etc.) şi să dovedească încă o dată că publicitatea evoluează în strânsă 
legătură cu dezvoltarea noilor instrumente economice şi tehnologice. 

Fragmentarea societăţilor (a audienţelor si a grupurilor-tinta) este considerată drept cea 
mai vizibilă expresie a individualismului specific societăţilor de consum de tip postmo- 
dern. Cova (1996) afirmă că fenomenul de fragmentare este determinat în mare măsură 
de capacitatea individului postmodern de a păstra o legătură virtuală cu lumea prin 
intermediul tehnologiei, libertate care îl eliberează de constrângerile interacțiunilor sociale, 
amplificându-i însă egocentrismul. Această centrare pe ego creşte considerabil cererea de 
produse şi servicii personalizate, cu un grad ridicat de implicare emoțională şi de exprimare 
a statusului şi a personalității individului. El afirmă, de asemenea, că postmodernismul 
valorizează puternic individualitatea şi „lupta pentru eliberarea de legăturile sociale“, 
promovând „centrarea pe ego“, încurajată şi susținută de răspândirea computerelor. Autorul 
citat consideră că marketingul postmodern va pune accent pe abordări de graniţă şi va acorda 
o importanţă tot mai mare tehnologiilor interactive/digitale de comunicare, consumului, 
comunicării în general, ca si imaginii, simbolurilor şi realităţii virtuale (hyper-reality) 
(Venkatesh et al., 1993; Cova, 1996). Astfel, consumatorii postmoderni, imprevizibili şi 
individualisti, vor fi atrasi si loializati prin marketing de tip one-to-one prin intermediul 
IT si vor deveni participanţi activi în jocul de marketing prin implicarea lor în personalizarea 
propriei lumi virtuale şi crearea realității virtuale. Pe de altă parte, va creşte importanța 
acordată „marketingului imaginii“, gestionării imaginilor şi sensurilor culturale, în strânsă 
legătură cu managementul mărcilor (brand management). Unii autori duc chiar la extrem 
aceste atitudini, considerând că publicitatea în forma sa actuală este depășită şi afirmând: 
„în societățile postmoderne actuale publicitatea pierde din vedere chiar aspectul său 
fundamental, acela de a fi o experienţă interactivă a co-crearii intelesurilor consumatorilor“ 
(Venkatesh et al., 1993). 

Alţi autori (Speros, 2002) menţionează, printre cele mai importante tendinţe ce influen- 
teaza deja publicitatea, în egală măsură oportunităţi şi provocări: (1) creşterea considera- 
bilă a numărului de mesaje publicitare la care este expus consumatorul; (2) fragmentarea 
audienţelor; (3) transferul de putere de la comunitatea de marketing şi media la consumator; 
(4) creşterea importanţei acordate chestiunilor legate de viata privată, intimitate si folosirea 
informaţiilor despre consumatori (baze de date); (5) îmbătrânirea populaţiei (în special în 
ţările puternic dezvoltate); (6) creşterea importanţei acordate marketingului multicultural; 
(7) dificultatea tot mai mare a realizării construcției de marcă în condiţiile reducerii diferenţelor 

reale dintre produse; (8) presiunile economice ale globalizării asupra demersurilor de marke- 
ting; (9) creşterea importanţei acordate comunicării integrate; (10) creşterea preocupărilor 
consumatorii le resimt fata de efectele consumului sau utilizării produselor asupra sănătăţii; 
(11) exploatarea eficientă a reţelelor informaţionale de tip Internet. 

Creşterea considerabilă a numărului de mesaje publicitare (în medie pe zi) la care este 
expus un individ — de la 3.000 la 6.000, în funcţie de tara — a condus la scăderea propor- 
tionala a capacităţii acestuia de a absorbi şi reține aceste mesaje. Autorul (Speros, 2002) 
consideră că industria publicităţii încă operează cu teorii şi concepte de media dezvoltate 
într-o perioadă în care ritmul de viata al indivizilor era mai lent, iar opțiunile media aflate 
la dispoziţia audienței erau mai reduse şi mai simple. În condiţiile în care numărul canalelor 
de televiziune şi al vehiculelor media tipărite a crescut exploziv (la nivel de zeci şi chiar 
sute, în funcţie de tara), în care acoperirea world wide web este din ce în ce mai mare şi 
în care tehnologiile din ce în ce mai agresive au estompat granițele dintre viaţa publică, 
viata privată sau muncă, concepte precum cele de acoperire, frecvenţă sau eficienţă a 
campaniei media trebuie reconsiderate în funcție de aceste noi aliniamente. 

Transferul de putere de la comunitatea de marketing, publicitate şi media la consumatori 
este vizibil si a fost anticipat încă din anii '70 de către Toffler. Consumatorii nu mai sunt 
„ținte fixe“, captivi în fata televizoarelor ca în perioada de aur a televiziunii. În prezent 
aceștia „impozitează“ simbolic sau material mesajele mediatice la care sunt expuși, si în 
special pe cele publicitare. Tehnologia este folosită pentru a se proteja de contactele nedorite 
si de agresiunea comunicationala, iar telecomanda şi video-recorderele care pot elimina 
pauzele publicitare fac parte dintre instrumentele care transferă puterea de la cei care vor 
să ajungă la consumatori la aceştia din urmă, preocupaţi de a-și recâștiga controlul asupra 
propriilor vieţi (Toffler, 2000). 

În strânsă legătură cu transferul de putere de la comunitatea de marketing la consumator 
se află chestiunea intimitatii individuale şi a protecţiei informaţiei despre consumatori. Pe 
măsură ce tehnologia permite specialistului de marketing să monitorizeze tot mai precis 
ŞI cu o mai mare acuratețe motivațiile, mentalitatile, atitudinile, comportamentele si stilurile 
de consum ale indivizilor, chestiunea protecţiei intimitatii acestora şi a felului in care sunt 
folosite informaţiile despre ei capătă o tot mai mare importanţă. Se observă că tot mai multi 
consumatori sunt iritati de utilizarea în scopuri comerciale a informațiilor despre ei, în spe- 
cial pentru trimiterea de mesaje neautorizate în prealabil de către ei, fiind astfel literalmente 
inundati de oferte comerciale dintre cele mai diverse atât acasă, cât şi la locul de muncă. 

Îmbătrânirea populaţiei — în special în țările puternic dezvoltate — este o altă tendință 
de care trebuie să se tina seama, pentru că acest segment de populaţie tot mai larg are alte 
nevoi şi motivații decât restul populaţiei, având în același timp la dispoziție resurse finan- 
ciare şi de timp considerabile. Categorii precum servicii medicale, asigurările, produse 
farmaceutice, serviciile financiare, produsele imobiliare, turismul, bunurile de lux etc., 
beneficiază din plin de această tendință demografică. De pildă, în SUA persoanele cu vârste 
peste 65 de ani reprezentau în 2002 aproape 12,5% din totalul populaţiei, având la dispoziție 
în multe cazuri resurse considerabil mai importante decât copiii lor, ceea ce face ca această 
categorie de populaţie, de multe ori neglijată de campaniile publicitare, să devină foarte 
atractivă din perspectiva marketingului. 

Marketingul multicultural şi, implicit, publicitatea multiculturală vor căpăta o pondere 
tot mai mare în ansamblul activităților de marketing și publicitate, atât datorită presiunilor 
globalizării şi, inerent, configurării de segmente de consumatori (cu aceleaşi caracteristici) 
ce depăşesc graniţele geografice tradiționale, cât şi datorită prezenţei unor segmente distincte 
de consumatori din diverse spaţii culturale (asiatici, hispanici, afroamericani etc.) între 
graniţele aceleiaşi tari. De pildă, în SUA există peste 82 de milioane de astfel de consumatori 
ce fac parte din aceste alte culturi, adică mai mult decât populația Franţei (59 milioane), 
Germaniei (82 de milioane) sau Marii Britanii (59 milioane), consumatori ce au o putere 
financiară estimată la peste 1.200 de miliarde de dolari (Speros, 2002). Deşi comunităţile 
provenind din alte culturi decât cele dominante într-o tara au caracteristici distincte, în foarte 
multe privinţe ele sunt integrate în mare măsură în cultura „gazdă“ şi de aceea găsirea 
punctului de echilibru între „comun“ şi „distinct“ într-o campanie de comunicare este o 
operaţie dificilă ce trebuie să gestioneze aspecte deosebit de complexe: culturale, lingvistice, 
de organizare etc. 

Una dintre cele mai acute provocări ale perioadei următoare pentru marketing si 
publicitate o constituie aglomerarea pieţelor cu produse tot mai asemănătoare, tot mai greu 
de diferențiat din perspectiva caracteristicilor intrinseci ale produselor. Implicatia acestei 
situaţii asupra procesului de gestionare a mărcilor este deosebit de mare. Dacă diferentia- 
torii sunt doar caracteristicile produsului, aceste beneficii sau aspecte particulare — inclusiv 
avansului tehnologic — sunt imitate rapid de către concurenţă, anulând avantajeleinitiale 
ale produsului fata de cele concurente. 

Astfel, crearea sau identificarea diferentiatorilor devine o etapa foarte importantă în 
ansamblul procesului de gestionare a mărcilor, iar accentul se mută de la diferentiatorii 
de produs la cei de marcă, de tip simbolic, care provin din şi în același timp alimentează 
şi susțin experiența comună consumator-marcă. Înțelegerea la un nivel profund a experien- 
tei complete (total brand experience) consumator-marcă, consumator-produs, consuma- 
tor-companie producatoare etc., ca si a felului in care aceasta relatie biunivoca poate fi 
imbunatatita in toate punctele de contact dintre consumator $i marca reprezinta astfel punctul 
de plecare în construcţia și gestionarea mărcilor. Punctele de contact privilegiate sunt create 
de canalele de comunicare, de cele de distribuţie, de prezenţa fizică a produsului, de reţeaua 
de operatori ce asigură relația cu consumatorii (customer service), de politicile de returnare, 
ambalaj etc. Viziunea globală asupra felului în care este gestionată relaţia dintre consumator 
şi marcă are ca scop ultim fidelizarea consumatorilor prin încărcarea acestei relaţii cu 
elemente emoționale şi cognitive relevante ce definesc o diferențiere şi o poziţionare 
puternică a mărcii. 

Din perspectiva marketingului și publicității, globalizarea nu mai este de mult un simplu 
concept teoretic. Tot mai multe mărci părăsesc spaţiul cultural şi economic în care au apărut 
pentru a-şi face anunţată prezenţa pe pieţele transnationale. Desi e o operaţiune riscantă 
şi complexă, ea este de multe ori necesară, în condițiile unei scăderi a ritmului de creştere 
a economiei mondiale, dezvoltarea extensivă prin deschiderea altor pieţe devenind de multe 
ori singura modalitate de creştere a profitului companiei producătoare. Pe de altă parte, 
prezenţa masivă pe multe pieţe locale determină avantaje considerabile, printre care se 

detaşează cel al preţurilor scăzute de operare, datorate industrializării procedurilor. Companii 
transnationale precum Coca-Cola, Procter & Gamble, Unilever, IBM, Nestle etc., care 
acționează pe un număr impresionant de pieţe locale, pot oferi preţuri considerabil mai 
mici decât concurenţa care activează pe un număr mai mic de pieţe (sau chiar producători 
locali), ca şi o comunicare unitară. 

În strânsă legătură cu preocupările privind marketingul multicultural, gestionarea 
mărcilor în context internațional este un domeniu de interes sporit pentru comunitatea de 
marketing. Caracteristicile produselor, diferentiatorii $i pozitionarile inițiale trebuie adaptate 
specificului cultural al pieţelor locale, iar păstrarea echilibrului între dimensiunea internatio- 
nală (globală) a unei mărci — care trebuie să isi păstreze aceeași identitate indiferent de 
piaţa pe care activează — şi cea locală — care trebuie să se adapteze la specificul culturii 
locale — devine o operațiune delicată si complexă. Pe lângă aspectele lingvistice şi culturale 
trebuie avute în vedere caracteristicile culturii de marketing specifice pieţei locale respective: 
reţelele de distribuție, mecanismele de motivare ale forţei de vânzări, legislația muncii etc. 

Accentuarea procesului de fragmentare şi de diversificare a audienţelor va accentua 
tendinţa către o abordare integrată a campaniilor de comunicare. Consumatorii sunt expuşi 
unui număr impresionant de mesaje publicitare transmise prin intermediul diverselor canale 
media, iar această diversitate de mesaje şi modalități de comunicare a accentuat tendința 
de cumpărare sub imperiul impulsului spontan. Consumatorii au astfel mai frecvent 
tendinţa de a achiziționa chiar în momentul în care sunt supuşi mesajului persuasiv, şi de 
aici importanța acordată unei comunicări integrate, care să ofere cât mai multe şi cât mai 
inedite momente şi oportunități de concretizare a intenţiei de cumpărare. Fragmentarea 
canalelor media, accentuarea numărului si diversităţii acestora, creşterea complexităţii 
vieţii sociale, atât private, cât şi publice, conduc comunitatea de marketing spre o viziune 
holistică asupra mixului de comunicare și chiar a celui de marketing. În aceste noi condiţii 
ale mediului social, rareori obiectivele de comunicare mai pot fi atinse doar prin 
intermediul campaniilor ATL. Tendinţa este de a exploata toate punctele posibile de contact 
dintre consumatorii-tinta şi marcă, prin intermediul tuturor canalelor media care pot ajunge 
la aceştia, indiferent de tip sau de modalitate. Astfel, campaniile de comunicare vor fi tot 
mai integrate, realizate într-o manieră holistică, folosind întreaga gamă de instrumente 
aflate la dispoziţia agenţiei de publicitate: ATL, BTL, relaţii publice, evenimente, sponso- 
rizări, marketing direct, promoții etc. Fiecare dintre aceste instrumente aduce o notă aparte 
şi permite atingerea nuanţată a obiectivelor de comunicare. De aceea, coordonarea şi 
implementarea lor devine un element critic în economia planificării campaniei, astfel încât 
aceasta să atingă eficienţa dorită. 

Este de remarcat, de asemenea, ca tendinţă — deşi mai puţin consistentă —, creşterea 
preocupărilor consumatorilor faţă de aspectele legate de sănătate. Astfel, pieţele dezvoltate 
au asistat la o adevărată cruciadă legală împotriva marilor companii care comercializează 
produse ce au impact asupra sănătăţii consumatorilor, de la țigări la medicamente împotriva 
obezității, a cancerului sau la produse alimentare cu grad ridicat de prelucrare. Prevederile 
legale sunt mult mai restrictive decât în trecut, iar confruntarea dintre dreptul marilor com- 
panii de a comercializa astfel de produse si cel al consumatorilor de a cere compensaţii pentru 

eventuale efecte secundare ale acestor produse cu impact direct asupra starii de sanatate 
a condus la asumarea de obligaţii juridice mult mai aspre din partea producătorilor. Datorită 
filosofiei concurentiale ce caracterizează societățile dezvoltate —, în special democratiile 
de tip occidental — este de aşteptat ca aspectele juridice privind consumul şi utilizarea 
produselor cu impact asupra sănătăţii să fie mai atent avute în vedere, iar avertismentele, 
justificarile (trecute pe etichetele produselor), ca si toate manevrele legale pentru evitarea 
eventualelor procese din partea consumatorilor să capete o importanţă crescută în economia 
strategiei de marketing sau de publicitate. Această realitate poate conduce la serioase limitări 
ale felului în care se dezvoltă campania de comunicare, iar publicitarii vor avea mai multe 
restricţii de care vor trebui să ţină seama în comunicare. 

Este deja un truism a spune că Internetul are un impact considerabil asupra consuma- 
torilor din pieţele dezvoltate, că efectele noului canal de comunicare încep să se facă simţite 
la nivel mondial si că au pătruns atât în viata privată a indivizilor, cât şi în cea profesională. 

Numărul persoanelor care aveau acces la Internet în întreaga lume (acasă, la şcoală, 
la locul de muncă etc.) a crescut de la 446 de milioane în 2001 la 500 de milioane de 
persoane în 2002, iar estimările arată o cifră de până la 710 milioane în 2004, potrivit 
raportului eGlobal realizat de compania eMarketer (Advertising Age, 2002). Pentru anul 
2001, raportul respectiv arată că numărul utilizatorilor de Internet a crescut pe plan mondial 
cu aproape 20%. Potrivit aceluiași raport, în timp ce rata de creștere pe pieţele dezvoltate 
scade, cele mai importante majorări ale numărului de utilizatori de Internet se înregistrează 
în regiunile care până acum erau la coada clasamentului. Numărul de utilizatori din America 
Latină va creşte cu circa 40% pe an până în 2004, în timp ce în America de Nord, unde 
piaţa este deja saturată, creşterea va fi de numai 14,3%. 

În România (Anuarul de publicitate si media în România, Mediafax, 2002), la o populaţie 
de 22,4 milioane locuitori, doar 1,5 milioane folosesc Internetul, dintre care doar 40% săptă- 
mânal. Locurile de unde aceștia accesează Internetul sunt în general Internet cafe-urile 
(44%) şi locul de muncă (31%), şi cel mai puţin de pe telefonul mobil (1%). Timpul mediu 
petrecut pe Internet este de 4 ore/săptămână. Raportul estimează că numărul utilizatorilor 
de Internet din România va crește în 2002 cu 30%, raportat la un număr de 38 de furnizori 
de servicii de Internet. 

De asemenea, 12% din populaţia urbană adultă din România are acces la Internet. 
Procentele cele mai ridicate de „internauti“ se înregistrează în următoarele categorii demo- 
grafice: studenţi — 41%, 18-24 ani — 32%, persoane necăsătorite — 28%, persoane care nu 
lucrează — 23%, persoane cu studii superioare — 22%, clasă socială A (venituri, educaţie 
superioare, white collars etc.) — 21%, femei — 44%, bărbaţi — 56%. Jocurile pe internet atrag 
19% din internauti, chatul — 18%, ştirile — 17%, iar căutarea unui loc de muncă — 13%. 

Conform studiului realizat de Mercury Research (Anuarul de publicitate si media în 
România, Mediafax, 2002), internautii români sunt cu preponderență persoane tinere, 
necăsătorite, din mediul urban, cu un stil de viață modern și insetati de cât mai multă 
informaţie. Sunt aventurieri prin definiție, delimitându-se de restul populației prin dorința 
lor de a experimenta, de a face lucruri noi, de a vizita noi locuri în fiecare vacanţă. Preocupati 
de propria imagine, ei preferă să cumpere lucruri de calitate chiar dacă sunt mai scumpe. 

Deşi serviciul de poştă electronică continuă să fie principala aplicaţie utilizată, este 
de remarcat creşterea semnificativă a ponderii altor domenii, precum navigarea în căutarea 
de informaţii comerciale despre produse si servicii, stiri, sport, entertainment etc. În cazul 
automobile, de exemplu, navigarea pe Internet a devenit principala sursă de achiziţie de 
informaţie despre acestea, siturile principalilor producători de autovehicule fiind noile 
showroom-uri virtuale ale mărcilor auto. 

Se observă, de asemenea, faptul că a crescut încrederea în achiziția de produse prin 
Internet, o data cu îmbunătățirea securității activităţilor comerciale online. 

Pe măsură ce tehnologia progresează şi devine accesibilă la nivel de masă prin reducerea 
costurilor de operare, un număr tot mai mare de persoane vor folosi Internetul în scopuri 
comerciale: consumatori cu un profil sociografic şi psihografic aparte, cu abilități ridicate, 
dar şi cu aşteptări pe măsură. Acestor noi consumatori, obişnuiţi să reacționeze extrem de 
rapid, trebuie să li se răspundă în aceeaşi manieră din partea comunității de marketing. 
Internetul va căpăta o pondere tot mai mare în mixul de marketing si de comunicare (în 
prezent procentul din bugetul de comunicare alocat Internetului este între 3% în statele 
dezvoltate precum SUA, Marea Britanie etc., şi 0,5%), iar importanţa acordată acestui nou 
canal de comunicare este în creştere. Internetul este în primul rând o provocare pentru 
specialiştii de marketing şi publicitate, pentru că nu seamănă cu nici unul din canalele clasice 
de comunicare (TV, radio, telefon, presa scrisă etc.), dar în acelaşi timp are ceva din toate 
acestea şi, de aceea, este un teren favorabil pentru testarea de noi abordări si filosofii de 
marketing si comunicare, oferind pretextul pentru abandonarea multor dintre teoriile clasice. 
Tendinţa de apariţie a noi canale hibride, integrate, de comunicare — de tip Internet — este 
limpede sesizabilă, iar influenţa acestora asupra felului în care se va face marketing şi 
publicitate este considerabilă. 

Schimbarea tipurilor de media este o altă tendinţă sesizabilă, iar inovațiile şi tendinţele 
de viitor în materie de canale media sunt în principal: creşterea ponderii televiziunilor 
interactive (home shopping), dezvoltarea Internetului, generalizarea televiziunilor la care 
se plătește vizionarea (pay per view), apariţia televiziunii la cerere (video on demand) şi 
creşterea considerabilă a numărului de posturi TV. 

O altă tendinţă remarcabilă este faptul că societăţile, culturile postmoderne valorizează 
mult mai favorabil publicitatea decât cele moderniste, clasice. Publicitatea este privită în 
societățile postmoderne ca o formă de artă şi de cultură (pop culture), iar instituțiile cultu- 
rale prestigioase nu se mai sfiesc să realizeze expoziţii pe teme legate de publicitate. 
Publicitatea este tot mai prezentă în celelalte domenii ale vieții sociale şi culturale, iar acestea 
sunt prezente, la rândul lor, în publicitate. Granițele dintre publicitate şi celelalte forme 
de cultură sunt mult mai fluide, consumatorii de media experimentează şi receptează 
publicitatea într-o manieră intertextuală, iar reclamele sunt descrise în termenii de referință 
ai altor produse mediatice: „un fel de program TV“, „seriale publicitare“ (O’ Donohoe, 
1997). Această nouă realitate determină efecte în egală măsură benefice şi negative asupra 
publicităţii. Astfel, pe de o parte, modalitățile şi instrumentele prin care consumatorul poate 
fi atins de un mesaj publicitar cresc considerabil — teoretic, acesta nu mai are unde să se 
„ascundă“ —, iar pe de altă parte ele tind să producă iritare prin plictisirea acestuia sau prin 
depăşirea pragului de acceptabilitate a publicităţii, dincolo de punctul în care mesajul 
enervează şi este respins. 

Intertextualitatea poate determina o senzatie de supraincarcare a consumatorului cu 
mesaje publicitare în condițiile in care acesta este expus acestor mesaje din multiple surse 
ŞI în cele mai diverse conjuncturi. Consumatorii devin totodată, prin contactul direct, frec- 
vent cu literatura şi emisiunile de specialitate, competenţi si „educați“ în materie de publi- 
citate şi marketing si, astfel, au tendinţa să valorizeze si, implicit, să recepteze favorabil 
mai degrabă acele reclame care îi tratează cu respect, care îi provoacă şi îi invită la cău- 
tarea de înţelesuri (Goldman, 1992). Mulţi dintre aceşti consumatori competenţi, „pseudo 
strategi“ de publicitate, sunt atraşi mai degrabă de reclamele care le solicită inteligenţa, 
care apelează la capacitatea lor de a înţelege umorul de calitate etc. Ei se simt cel mai putin 
„ameninţaţi“ de publicitate şi consideră că pot decodifica mesajele, strategiile şi intențiile 
care se află în spatele campaniilor de marketing şi comunicare. Ei sunt, de asemenea, cel 
mai puţin sensibili la iritarea produsă de reclamele care nu se ridică la nivelul lor de interpre- 
tare şi înţelegere, deoarece consideră că aceste reclame oricum nu li se adresează lor (Mintel 
1998). Aceasta este una din caracteristicile „mitului imunitatii la publicitate“ (Pollay, 1986). 
Autorul citat afirmă că există indivizi — cei mai mulți din categoria consumatorilor 
competenţi, educați — care consideră că sunt imuni la efectele publicităţii, pentru că şi-au 
dezvoltat de-a lungul timpului anumite mecanisme defensive în fata influenţei reclamelor. 
Interesant este faptul că aceşti consumatori competenți consideră în acelaşi timp că aceste 
mecanisme de protecție (atitudine cinică, familiarizare cu publicitatea, decodificare a 
strategiilor de marketing si publicitate etc.) nu sunt la dispoziţia tuturor si, de aceea, inca 
mai există persoane care pot fi influențate de publicitate, dar în nici un caz ei. 

Paradigma postmodernă presupune schimbări structurale în ceea ce priveşte marke- 
tingul şi publicitatea, în principal „trecerea de la predictibilitate la impredictibilitate, de 
la rigiditate la flexibilitate, de la nevoia de certitudine la acceptarea incertitudinii“ (Valentine 
şi Gordon, 2000). Consumatorii percep în această paradigmă publicitatea ca pe un domeniu 
distinct dar supus intertextualitatii; ei privesc publicitatea ca având identitate istorică şi 
culturală, dar isi extrag înțelesurile si regulile de interpretare din restul culturii, publicitatea 
nefiind percepută izolat de cultura şi mediul social din care provine (McCracken, 1987; 
Buttle, 1991). Ei tratează publicitatea ca pe „ceva“ de care se bucură, dar în acelaşi timp 
pe care trebuie să îl suporte, ca pe o formă de cultură populară care oferă recompense estetice 
şi intelectuale, dar si plictiseală datorată repetitiei. 

În aceste condiţii, provocarea căreia publicitatea şi marketingul trebuie să-i facă fata 
este în primul rând una creativă, de identificare a modalitatilor prin care consumatorii cunos- 
cători să fie atinsi in asa fel încât să se simtă respectaţi, fie printr-un ridicat conținut 
imaginativ al reclamelor, fie prin planuri şi abordări strategice de media personalizate prin 
care aceste reclame să ajungă la ei exact în momentele când „consumă“ un anumit canal 
media. Una dintre aceste modalităţi de comunicare şi depăşire a rezistenţei şi circumspectiei 
consumatorilor este de a oferi mesajele publicitare sub forma unor jocuri şi coduri simbolice, 
cum ar fi jocurile de cuvinte, sau glumele, care îi implică pe consumatori într-un fel de 
complicitate cu creatorii de publicitate (Look, 1992). 

Literatura, articolele si emisiunile ce analizează publicitatea şi care prezintă punctele 
de vedere ale specialiştilor (care uită de multe ori că punctele lor de vedere sunt citite nu 

numai de colegii lor, ci şi de consumatorii obişnuiţi) au permis accesul consumatorilor la 
informaţii din „culise“, încurajând — daca nu chiar determinând — atitudini critice şi 
circumspecte fata de publicitate, precum şi un sentiment al vulnerabilitatii fata de reclame. 
Literatura si media de specialitate oferă, de asemenea, consumatorilor posibilitatea de a 
de intra în legătură cu publicitatea dincolo de simplul contact cu mărcile prin actul de 
cumpărare sau prin comunicare, producând astfel o anumită separare între mărci şi 
publicitatea acestora. Mintel consideră că linia de demarcaţie dintre consumatorii sofisti- 
cati şi educați în materie de publicitate şi specialiştii în publicitate devine tot mai subțire. 

Recastigarea încrederii consumatorilor — şi în special a celor cunoscători —, ca şi 
reducerea distanţei dintre marci şi publicitatea lor (prin suprapunerea intelesurilor culturale 
şi a celor comerciale şi prin convingerea consumatorilor să se relationeze fata de publicitate 
ca potenţiali cumpărători) devin astfel alte provocări majore ce stau în fata comunității de 
marketing si publicitate (Friestad si Wright, 1994). 


2. Concluzii privind activitatea de cercetare pentru publicitate 


Noile tendinţe in publicitate si marketing îşi pun amprenta, inevitabil, şi asupra cercetării 
în aceste două domenii. Schimbările care se prefigurează în cercetarea pentru publicitate 
sunt o consecință directă atât a schimbărilor sociale, tehnologice, economice, cât şi a 
schimbărilor de paradigme în ceea ce priveşte abordările teoretice ale domeniului 
publicității. 

O primă tendinţă, prefigurata de preocupările anilor ’90, este aceea de schimbare a 
centrului de interes al publicitarilor de la cercetarea de tip cantitativ la cea de tip calitativ. 
În condiţiile în care fragmentarea audienţelor şi a grupurilor-tinta se anunţă a fi extreme, 
cercetarea pentru publicitate va fi nevoită să investigheze tot mai profund segmente de 
consumatori din ce în ce mai restrânse. Astfel, căutarea a ceea ce oamenii de publicitate 
numesc „insight-uri“, adică informaţii noi, profunde si relevante despre consumatori, mărci 
si relaţiile dintre acestea, a devenit o prioritate, la care nu poate răspunde cu promptitudine 
şi eficienţă economică şi metodologică decât cercetarea calitativă. 

Cercetarea cantitativă, pe de altă parte, va beneficia din plin de dezvoltarea tehnologiilor 
informaţiei, care au crescut viteza de culegere si prelucrare a informaţiilor. Dacă în anii 
°60 pentru realizarea unei analize factoriale era nevoie de câteva săptămâni si de raportul 
unor numeroase persoane cu specializări în matematică sau statistică, acum aceeaşi analiză 
poate fi realizată în doar câteva secunde cu ajutorul programelor (softurilor) dedicate. În 
2003, postul de televiziune CNN isi realiza unele cercetări de audienţă in doar două ore, 
prin intermediul anchetelor telefonice (Advertising Age, 2003). Aceasta permite instanţelor 
media să reacționeze practic în timp real la preferinţele audienței, astfel încât să îşi adapteze 
conţinutul programelor la acestea si să își asigure un nivel ridicat al audienței. 

Înalta sofisticare a metodologiilor şi indicatorilor cercetărilor de măsurare a audienței 
şi a eficienţei reclamelor şi campaniilor publicitare a condus în mod direct la o profesiona- 
lizare fără precedent a activității de media din publicitate, fie acestea simpla achiziţie de 

spaţii si timpi mediatici, elaborarea strategiilor de media sau realizarea planurilor de media. 
Nici una dintre aceste activitati nu se mai realizeaza in prezent in tarile cu o industrie de 
publicitate dezvoltată altfel decât prin intermediul softurilor dedicate si personalizate pentru 
respectiva reţea de agenţii de publicitate. Aceste programe includ date de audienţă furnizate 
de companiile de cercetare pentru publicitate si permit realizarea de analize si interpretări 
punctuale, şi adesea, chiar de analiză secundară a seturilor de date, preluând astfel o parte 
din atribuţiile cercetării clasice. Creşterea eficienţei în ceea ce priveşte planificarea 
campaniei publicitare, în condiţiile în care bugetele de publicitate în ţările dezvoltate sunt 
de zeci de milioane de dolari, duce la o presiune concurentiala către dezvoltarea planificării 
de media computerizate (media planning). Pe de altă parte, companiile de cercetare media 
pun la punct metode care permit obținerea de date tot mai precise şi mai complexe, reducând 
astfel gradul de risc în adoptarea deciziilor de dezvoltare a campaniilor de media sau de 
publicitate. Metodele electronice de măsurare a audienței capătă o pondere tot mai mare 
în ansamblul cercetării media, pe măsură ce tehnologiile de culegere a datelor se 
perfectioneaza. Astfel, noile generații de aparate de măsurare a audienței de tip people meter 
sunt dotate cu senzori care permit identificarea precisă a persoanelor care urmăresc pro- 
gramele TV. 

Asa cum am văzut anterior, dezvoltarea mediilor de comunicare interactive, între care 
reţeaua Internet are o importanţă aparte, permite reducerea timpului necesar pentru obținerea 
unui răspuns comportamental (feed-back) în urma expunerii la publicitate. Campaniile 
publicitare prevăd deja în strategia de comunicare mecanisme prin care expunerea la reclamă 
să fie urmată imediat (uneori în timp real, de pildă prin Internet) de un răspuns comporta- 
mental (cumpărarea produsului, exprimarea opiniilor despre reclamă, marca etc.). 

Creşterea fara precedent a numărului de mesaje publicitare, creştere care se anunţă 
de-a dreptul explozivă, a educat consumatorii şi, în același timp, i-a facut mai selectivi 
fata de acestea şi mai exigenti fata de comunicarea publicitară. Reclamele trebuie să fie 
mai persuasive şi mai performante pentru a trece de barierele de protecţie a consumatorilor 
ridicate în faţa presiunii mediatice. Această nouă realitate impune modificarea strategiilor 
persuasive în concordanţă cu noile condiţii de expunere şi percepţie a reclamelor, precum 
şi a metodelor de cercetare, care se rafinează şi îşi sporesc precizia. În aceste condiţii, 
cercetarea de testare şi evaluare a mesajelor publicitare va căpăta o importanţă sporită, iar 
eficienţa mesajului va deveni un indicator determinant de măsurare a eficienţei reclamelor. 
Elementele componente ale mesajului sunt studiate si testate pentru a transmite cât mai 
rapid, precis şi complet semnificaţiile intenționate de creatorii reclamelor, prin intermediul 
ultimelor metode de facilitare a expunerii şi percepţiei controlate, de măsurare a parametrilor 
psihologici determinaţi de secvențele tot mai înguste ale reclamelor. Acest fapt permite o 
calibrare mai fină a reclamei (mesajului), atât din punctul de vedere a conținutului, cât şi 
al formei. 

O altă tendinţă importantă o reprezintă folosirea cu preponderență a design-urilor de 
cercetare integrate, prin combinarea abordărilor calitative şi cantitative. Instrumentele de 
cercetare in house, dezvoltate în prezent de agenţiile de publicitate, sunt de acest tip şi 
urmăresc atât testarea continuă a reclamelor, cât şi analiza activă a reacțiilor consumatorilor 

la acestea. Se consideră că în viitorul apropiat capacitatea predictivă a cercetării de testare 
a reclamelor şi campaniilor publicitare va crește semnificativ. 

O altă tendinţă care se prefigurează o dată cu scăderea costurilor utilizării canalelor 
de comunicare si a creşterii interactivitatii acestora este creşterea numărului şi importanţei 
cercetărilor de tip pilot. Metodele de cercetare care presupun pilotarea reclamelor sunt 
puternic dependente de infrastructura tehnologică presupusă de mediile de comunicare si 
au fost relativ puţin utilizate datorită efortului logistic considerabil şi a costurilor impresio- 
nante. O dată cu reducerea acestor presiuni tehnologice, cu creşterea acoperirii canalelor 
de comunicare, cu creșterea gradului de dotare a consumatorilor cu mijloace de comunicare 
si a familiarizării consumatorilor cu acestea, cercetările de acest gen vor fi mai uşor de 
realizat şi utilizate într-o măsură mai mare de către industria de publicitate. 

Există — aşa cum am văzut după această scurtă si inevitabil trunchiată trecere în revista 
a tendinţelor consemnate de literatura de specialitate — multe linii de forță care vor modela 
felul în care se va face marketing si publicitate, respectiv cercetare pentru aceste domenii. 
Unele prind deja viaţă chiar acum, în timp ce altele doar se prefigurează; unele se constituie 
în provocări la adresa modalitatilor tradiționale de a face marketing, publicitate şi cercetare, 
în timp ce altele vizează oportunităţi de a ajunge mai eficient şi mai rapid la consumatori. 

Una dintre caracteristicile definitorii ale publicităţii este aceea că reacționează extrem 
de rapid la orice tendinţă generală a sistemului social din care face parte, fiind de multe 
ori prezentă în avangarda schimbărilor, ca forţă care creează şi impune modele, defineşte 
şi susține tendinţe pentru marea majoritate a indivizilor din societate. Publicitatea este, astfel, 
una dintre zonele cele mai dinamice ale vieţii sociale, printre primele gata să imbratiseze 
schimbări şi să se adreseze inovativ nevoilor si dorințelor noilor consumatori, gata să iasă 
din zonele de confort cognitiv, gata de a încerca noi abordări şi de a-şi asuma riscuri. 

